[#الراحة\_قرار\_شخصي](https://www.facebook.com/hashtag/%D8%A7%D9%84%D8%B1%D8%A7%D8%AD%D8%A9_%D9%82%D8%B1%D8%A7%D8%B1_%D8%B4%D8%AE%D8%B5%D9%8A?__eep__=6&__cft__%5b0%5d=AZXNncSB5Vxjl0VisuVqzMJQVdrDk2SV-DVDaOnja-u8XfoRBD_r5XiZ5QOa6iAwLafr3GoNRXodiS3PUg2V3QvteEfnvQXpRWfyd2N-D_tYOkCAwtahyoHv74bLB_08wSGpP10qgAKjsExatG1Lt24i6Adf7Z_Ai2yMrkUq3kuDJkI2WAz0OLVpsh7RI-0pE1s&__tn__=*NK-R)

.

كل الناس . أو ٩٩ ٪ من الناس . عايشين على فكرة إني هاشتغل أكتر لحد ما اوصل لمستوى معيشي معين أكون فيه مرتاح ومش محتاج احرق نفسي في الشغل

.

النظرية دي ممكن تتحقق بنسبة ١ ٪

.

و ٩٩ ٪ من الناس هيموتوا قبل ما يوصلوا للحالة دي

.

بينما . الحل . مش إنك تجري عشان توصل للحالة دي

ولكن !

الحل إنك تقف مكانك . وتخليها هيا تجيلك !!

.

زي ما بتقف في المحطة والأتوبيس يجيلك كده . ما تجريش ورا الأتوبيس !!

.

إزاي ؟!

ببساطة . إعتبر وضعك الحالي مريح . إعتبر نفسك وصلت

.

مش بقول لك ما تكملش شغل

ولكن . بقول لك . كمل شغل بهدوء . معتبرا نفسك خلاص وصلت للحالة المنشودة دي . ومكمل شغل لمزاجك فقط

.

يعني مثلا إنتا متخيل إنك لما تبقى عندك فيلا وعربية مرسيدس هتبقى كده وصلت للحالة اللي هتبقى فيها مش محتاج تحرق نفسك في الشغل

.

المطلوب منك هوا إنك تغير المعيار نفسه . مش تسيبه ثابت وتحرق نفسك عشان تحققه

.

يعني

إعتبر إن شقتك . وعربيتك العادية . كانوا هما الحلم أصلا

ف خلاص الحلم اتحقق

ف اشتغل بردو . بس بهدوء

.

لكن لو فضلت متمسك بالفيلا والمرسيدس

لما هتوصل لهم

هتحلم بالقصر والرولز رويس

.

صدقني عمرك ما هتوصل للراحة . لازم الراحة هيا اللي تجيلك

.

تخيل واحد خد بكالوريوس مثلا . وقرر ما يشتغلش إلا لما ياخد دكتوراه

وواحد خد بكالوريوس واشتغل بعده على طول

.

المعاناة اللي فيها بتاع الدكتوراه دي هيا معاناة هوا اللي حط نفسه فيها

.

عمرك شفت طفل ( عنده سنة فقط مثلا ) بيشد شعره ويعيط !!

بتحصل

الطفل دا ما بيكونش عارف إن الوجع اللي في راسه ده بسببه هوا

.

دا الألم اللي عايشه بتاع الدكتوراه

.

بينما الراحة اللي فيها بتاع البكالوريوس جاية من مجرد إنه اعتبر البكالوريوس ده هوا الحلم . وآديه اتحقق خلاص

.

وهما نفس الألم والراحة اللي عند واحد عمل معياره هوا الفيلا

والتاني عمل معياره هوا الشقة

.

لسه من يومين سامع قصة واحد خلف ٧ بنات عشان عاوز يجيب الولد !!

.

بينما أنا عندي ٤ بنات وعمري ما انتظرت الولد . الذكر يعني . في مرة من مرات حمل زوجتي . ولا دلوقتي

.

دا معنى تغيير المعيار

.

أنا ما حطيتش إنجاب ذكر ك هدف من البداية أصلا . عشان كده ما عشتش معاناة الأب اللي بيحترق عشان ينجب ولد !!

.

الراحة قرار شخصي . بإيدك تحط لنفسك معيار يريحك . وبإيدك تحط لنفسك معيار يؤلمك

.

الرسول صلى الله عليه وسلم رسم مربع . ورسم خط باديء من جوا المربع ده وخارج منه

وقال إن المربع هوا العمر

والخط هو الأمل

.

ف معظم الناس أملهم أطول من عمرهم

والموت بيجي لهم يقطع عليهم خط الأمل ده

.

ف الذكي هوا اللي ما يخليش أمله خط ممتد لما لا نهاية . وكإنه مش هيموت !!

.

باستغرب جدا من الناس اللي عندها خطط لشركاتها ل ١٠٠ سنة قدام !!

مع إني بتاع دراسات . يعني دا من ضمن شغلي إني أفكر مع المستثمر في حاجة زي كده . لكن بشوفها فكرة سخيفة جدا

.

يا أخي فكر لشهر قدام

لسنة . بالكتير

آخرك سنة

.

ال ٥ سنين أنا بشوفهم مرحلة . ف ما تفكرش للمرحلة في أكتر من إسمها

.

يعني إيه أفكر للمرحلة فقط في إسمها ؟!

.

يعني

لما تقول مثلا أنا حاليا في مرحلة الانتشار الداخلي للمنتج بتاعي

فكر في الاسم بس

.

يعني

المطلوب من الفكرة دي إن لما حد يقول لك عامل إيه في التصدير . تقول له . دا خارج المرحلة الحالية . حاليا أنا بفكر في الانتشار الداخلي فقط

.

طيب

هتعمل إيه بقى في الانتشار الداخلي

بقول لك . ما تفكرش لأكتر من سنة قدام

.

يعني مثلا تكون مخطط إنك هتحضر معرض كذا . الداخلي . السنة دي

.

ف بترتب له مع شركة تنظيم المعرض . وبتدفع فلوسه . وبتجهز الجناح بتاعك . وبتطبع كاتالوجات . بس كده

.

لو سمعت إن فيه معرض في ألمانيا هينفعك في التصدير . ولا كإنك سمعت حاجة

.

فكر في المرحة الحالية فقط

وحتى داخل المرحلة الحالية . أكتر حاجة تفكر فيها هيا سنة

.

يعني ما تقولش مثلا السنة الجاية هزود كذا في المعرض

.

لما معرض السنة دي يخلص . فكر في معرض السنة الجاية إن شاء الله

.

طيب مرحلة التصدير اللي بعد ٥ سنين ؟

.

دي إنساها خالص

حط لها إسم . واقفل الصندوق بتاعها دلوقتي تماما

.

ال ٥ سنين بتوع المرحلة الحالية . حط لكل سنة قادمة إسم . واقفل الصندوق بتاعها

.

الصندوق الوحيد اللي تكون فاتحه هو صندوق السنة الحالية فقط

.

يعني مثلا خلال ٥ سنين هانتشر داخليا في ٥ محافظات

الدقهلية والشرقية والغربية والمنوفية وكفر الشيخ

.

يبقى تبقى عارف إن ال ٤ محافظات دول بتوع ال ٤ سنين الجايين إن شاء الله

.

لكن بتتحرك السنة دي فقط في الدقهلية

.

القرارات التفصيلية بقى تكون لربع واحد فقط . ٣ شهور يعني

.

يعني مثلا عاوزين نستأجر مخزن في المنصورة . دا أفكر فيه قبله ب ٣ شهور فقط

أكلم ناس أو أبحث على النت

.

والقرارات التنفيذية تكون للشهر الحالي فقط

يعني لو هانزل أبحث عن المخزن ده . يبقى انا فعلا عاوز أنفذ فيه خلال شهر . ال ٣ شهور دول كانوا مرحلة كتابة تفاصيل الخطة . مش تنفيذها

.

لو الخطة بتقول هاشتري عربية نقل في الربع التاني من السنة . يبقى انا في الربع ده مش هابحث حتى على النت عن عربية مناسبة

.

لو مطلوب تعيين موظف في الربع التالت مثلا . ف أنا حتى مش هنزل إعلان طلب موظف لمدة ٦ شهور قدام

.

ف أنا عندي خطة للمرحلة . ٥ سنين . عنوان المرحلة فقط

وخطط جزئية لكل سنة . جزء من المرحلة . عناوين بردو

وخطط تفصيلية لكل ربع . باكتب المطلوب

وخطط تنفيذية لكل شهر . ينفذ فعليا

.

على مستوى الأسبوع بقى . لازم تكون عارف المهام المطلوبة لكل يوم

يعني مثلا يوم الثلاثاء هنروح اسكندرية . لو النهارده السبت مثلا . يبقى بس خلاص ما تكلمنيش عن اسكندرية النهارده

.

وبالتبعية . ف الأسبوع القادم أنا مش مخطط هاعمل فيه إيه . إلا آخر الأسبوع الحالي

.

من القواعد بتاعتي بردو إني بحدد مهام كل مرحلة قبلها

اليوم . الأسبوع . الربع . السنة . المرحلة

.

يعني قبل ما انام بكون محدد هاعمل إيه بكره إن شاء الله

يوم الخميس بكون عارف هاعمل إيه الأسبوع الجاي إن شاء الله

نهاية شهر مارس بكون عارف هاعمل إيه في الربع التاني إن شاء الله

في شهر ديسمبر بكون عارف هاعمل إيه السنة الجاية إن شاء الله

لكن ما ابدأش حاجة وانا لسه هشوف هاعمل فيها إيه

.

يعني لو حد كلمني يوم الأحد وعاوزني أروح له زيارة لمصنعه يوم الثلاثاء . يبقى الأسبوع اللي بعده إن شاء الله

.

الأسبوع دا خلاص متخطط له . خلينا الأسبوع القادم إن شاء الله

.

وهأكد معاك على الزيارة الخميس مساءا إن شاء الله

.

يبقى داخل الأسبوع عندك عناوين الأيام . اليوم دا سفر مثلا . اليوم دا للأولاد

داخل اليوم نفسه . عندك تفصيلة هتعمل إيه الصبح وإيه بعد الظهر وإيه بالليل

ما تفكرش في ساعات بكره

.

حاجة كده زي ما تبص لجوجل مابس

ما بيكونش جايب لك كل التفاصيل

لو بصيت على مصر مثلا من بعيد هيجيب لك أسماء المحافظات فقط

.

لو زومت على محافظة واحدة . هيجيب لك أسماء المدن اللي فيها . مش هيجيب لك أسماء الشوارع

وطبعا خرجت من الصورة باقي المحافظات

.

لو قربت لمدينة واحدة . هيخفي باقي المدن . ويبتدي يظهر لك أسماء الشوارع في المدينة الحالية فقط

.

لكن فيه ناس حاشرة دماغها في تفاصيل كل الشوارع في كل المدن في كل المحافظات في لحظة واحدة !!

.

دي الناس اللى مخططة ل ١٠٠ سنة قدام

.

دول عمرهم ما هيرتاحوا

.

أخيرا /

.

حاجة في شغلي مخلياني عارف أنفذ موضوع إني أقف مكاني والراحة تجيلي ده

ممكن ما تكونش موجودة عندك . بس ابتدي فكر فيها

.

من خلال رؤيتي لمئات نماذج العمل خلال الاستشارات . عرفت إن فيه معدل نمو معين ما تقدرش تكسره . أو . صعب جدددددا تكسره

.

يعني

لو انتا الجيل الأول في الشغلانة الفلانية . ف آخرك توصل لثروة كذا

الجيل التاني ممكن يبدأ من كذا يوصل لكذا

.

النمو ليه قيود معينة

ف ما بقاش عندي الاحتراق بتاع ما انا ممكن أضاعف معدلات نموي وابقى ملياردير مثلا

.

حاجة كده زي ما كنت باديء ممارسة الكاراتيه وانا عندي ١٦ سنة . كنت عارف إني لو حرقت نفسي في التمرين مش هابقى بطل الجمهورية مثلا . ف كنت بالعب لمزاجي

.

هتغلب لاعب باديء الكاراتيه وهوا عنده ٦ سنين ازاي

مش تخليك عاقل !!

ولا تقول لي شغف ولا مثابرة ولا بتنجان . فيه قيود

.

طبعا حضرتك دلوقتي عاوزني أعطيك نموذج كده إنك لو بدأت بكام هتوصل لكام

لا ما فيش

للأسف

هههههههه

.

دي حاجة باستشفها بالخبرة . لسه مش قادر اعمل لها معادلة يعني

.

لكن . اللي قاصد اقولهولك من الفقرة دي . إنك ما تسرحش ورا خيالك بإنك هتعمل معدل نمو ١٠٠٠ ٪ لو اشتغلت ٢٠ ساعة في اليوم

ما بيحصلش

.

يبقى إيه

يبقى خلي الراحة تجيلك . ما تجريش عشان تروح لها

.

[#الراحة\_قرار\_شخصي](https://www.facebook.com/hashtag/%D8%A7%D9%84%D8%B1%D8%A7%D8%AD%D8%A9_%D9%82%D8%B1%D8%A7%D8%B1_%D8%B4%D8%AE%D8%B5%D9%8A?__eep__=6&__cft__%5b0%5d=AZXNncSB5Vxjl0VisuVqzMJQVdrDk2SV-DVDaOnja-u8XfoRBD_r5XiZ5QOa6iAwLafr3GoNRXodiS3PUg2V3QvteEfnvQXpRWfyd2N-D_tYOkCAwtahyoHv74bLB_08wSGpP10qgAKjsExatG1Lt24i6Adf7Z_Ai2yMrkUq3kuDJkI2WAz0OLVpsh7RI-0pE1s&__tn__=*NK-R)

.

قرر تكون [#راضي](https://www.facebook.com/hashtag/%D8%B1%D8%A7%D8%B6%D9%8A?__eep__=6&__cft__%5b0%5d=AZXNncSB5Vxjl0VisuVqzMJQVdrDk2SV-DVDaOnja-u8XfoRBD_r5XiZ5QOa6iAwLafr3GoNRXodiS3PUg2V3QvteEfnvQXpRWfyd2N-D_tYOkCAwtahyoHv74bLB_08wSGpP10qgAKjsExatG1Lt24i6Adf7Z_Ai2yMrkUq3kuDJkI2WAz0OLVpsh7RI-0pE1s&__tn__=*NK-R) عن وضعك الحالي

.

وخطط [#بهدوء](https://www.facebook.com/hashtag/%D8%A8%D9%87%D8%AF%D9%88%D8%A1?__eep__=6&__cft__%5b0%5d=AZXNncSB5Vxjl0VisuVqzMJQVdrDk2SV-DVDaOnja-u8XfoRBD_r5XiZ5QOa6iAwLafr3GoNRXodiS3PUg2V3QvteEfnvQXpRWfyd2N-D_tYOkCAwtahyoHv74bLB_08wSGpP10qgAKjsExatG1Lt24i6Adf7Z_Ai2yMrkUq3kuDJkI2WAz0OLVpsh7RI-0pE1s&__tn__=*NK-R) للمراحل على طريقة التزويم

.

المرحلة اللي خارج الزوم . ما [#ترهقش](https://www.facebook.com/hashtag/%D8%AA%D8%B1%D9%87%D9%82%D8%B4?__eep__=6&__cft__%5b0%5d=AZXNncSB5Vxjl0VisuVqzMJQVdrDk2SV-DVDaOnja-u8XfoRBD_r5XiZ5QOa6iAwLafr3GoNRXodiS3PUg2V3QvteEfnvQXpRWfyd2N-D_tYOkCAwtahyoHv74bLB_08wSGpP10qgAKjsExatG1Lt24i6Adf7Z_Ai2yMrkUq3kuDJkI2WAz0OLVpsh7RI-0pE1s&__tn__=*NK-R) عقلك بيها

.

عمرك ما [#هتوصل](https://www.facebook.com/hashtag/%D9%87%D8%AA%D9%88%D8%B5%D9%84?__eep__=6&__cft__%5b0%5d=AZXNncSB5Vxjl0VisuVqzMJQVdrDk2SV-DVDaOnja-u8XfoRBD_r5XiZ5QOa6iAwLafr3GoNRXodiS3PUg2V3QvteEfnvQXpRWfyd2N-D_tYOkCAwtahyoHv74bLB_08wSGpP10qgAKjsExatG1Lt24i6Adf7Z_Ai2yMrkUq3kuDJkI2WAz0OLVpsh7RI-0pE1s&__tn__=*NK-R) للراحة

لكن . تقدر تخلي الراحة [#تجيلك](https://www.facebook.com/hashtag/%D8%AA%D8%AC%D9%8A%D9%84%D9%83?__eep__=6&__cft__%5b0%5d=AZXNncSB5Vxjl0VisuVqzMJQVdrDk2SV-DVDaOnja-u8XfoRBD_r5XiZ5QOa6iAwLafr3GoNRXodiS3PUg2V3QvteEfnvQXpRWfyd2N-D_tYOkCAwtahyoHv74bLB_08wSGpP10qgAKjsExatG1Lt24i6Adf7Z_Ai2yMrkUq3kuDJkI2WAz0OLVpsh7RI-0pE1s&__tn__=*NK-R)

ب [#قرار\_شخصي](https://www.facebook.com/hashtag/%D9%82%D8%B1%D8%A7%D8%B1_%D8%B4%D8%AE%D8%B5%D9%8A?__eep__=6&__cft__%5b0%5d=AZXNncSB5Vxjl0VisuVqzMJQVdrDk2SV-DVDaOnja-u8XfoRBD_r5XiZ5QOa6iAwLafr3GoNRXodiS3PUg2V3QvteEfnvQXpRWfyd2N-D_tYOkCAwtahyoHv74bLB_08wSGpP10qgAKjsExatG1Lt24i6Adf7Z_Ai2yMrkUq3kuDJkI2WAz0OLVpsh7RI-0pE1s&__tn__=*NK-R)