من الأفكار الخاطئة في الرزق - إنّك تتعامل مع ربّنا سبحانه وتعالى على إنّه ( ردّ فعل ليك ) !!! والعياذ بالله

-

يعني كنت ما بصلّيش - ورزقي كان ضيّق - خلاص بدأت أصلّي - فانتا منتظر ردّ الفعل بقى - منتظر الرزق يشتغل !!

-

كنت واخد قرض من البنك - وحالي كان واقف - خلاص سدّدت القرض - يبقى الرزق يشتغل بقى !!!

-

لازم تفهم إنّ ربّنا سبحانه وتعالى هو الذي يفعل - وإنتا منتظر منّك ردّ الفعل - مش العكس

ربّنا سبحانه وتعالى هو الذي يبتليك بسعة الرزق - وانتا مطلوب منّك ردّ الفعل بالشكر والحفاظ على النعمة وعدم استخدامها في الحرام

-

وربّنا سبحانه وتعالى هو الذي يبتليك بضيق الرزق - وانتا مطلوب منّك ردّ الفعل بالصبر وعدم الالتجاء للحرام

-

مين فهّم الناس إنّ علاقتنا بربّنا سبحانه وتعالى إنّنا نفعل - وهوّا سبحانه وتعالى ملزم بردّ الفعل المناسب لأفعالنا ؟!!! والعياذ بالله

-

قال تعالى

وما قدروا الله حقّ قدره

-

الفكرة دي نابعة من خطأ كبير إسمه ( نظريّة الإله الأبّ )

وده تصوّر عند بعض الناس إنّه ( طالما ربّنا سبحانه وتعالى خلقنا - يبقى يدلّعنا بقى ) !!!

جابوها منين دي - مش عارف

-

هوّا ربّنا سبحانه وتعالى لمّا خلقك - قال لك إنّه خلقك عشان يدلّعك - ولّا عشان يختبرك ؟!

-

ربّنا سبحانه وتعالى أخبرنا في أكثر من موضع من القرآن إنّنا في الحياة الدنيا في اختبار

-

منها قوله سبحانه وتعالى

ونبلوكم بالشرّ والخير فتنة

-

ففكرة إنّك تكون شغّال على نظريّة إنّه أنا خلاص عملت كذا - فمنتظر الأجر دلوقتي وبالطريقة اللي أنا أحدّدها - الفكرة دي طلّعها من خيالك

-

ممكن تكون واخد قرض وتسدّده وتتخلّص من الربا - والحال يفضل واقف بردو عادي

كان واقف زمان ( عقوبة على الربا )

وبقى واقف دلوقتي ( على سبيل الابتلاء )

وممكن يشتغل معاك حلو جدّا في الربا -يبقى دا ( استدراج )

-

إفهم المواضيع دي كويّس - بدل ما عقلك وقلبك يعيشوا في عذاب مستمرّ قاتل !!!