من أولى القواعد الأصنام اللي كسرتها في حياتي

في بداية حياتي جدّا

صنم إنّه ( الفرص ما بتجيش كتير ) !!!

-

الفرص بتيجي كتير جدّا - ممكن بتيجي أكتر للمجتهدين - لكن حتّى الأشخاص العاديّين الفرص بتجي لهم كتير

-

تخيّل إيمانك بإنّ الفرص ما بتجيش كتير

ويا كارثة لو بتقولها ( الفرصة بتيجي مرّة واحدة - يا تلحقها - يا ما تلحقهاش ) ويقوم نازل التتر

تخيّل إيمانك بحاجة زيّ كده ممكن يعمل فيك إيه ؟!

-

ممكن يخلّيك تكمّل في شغلانة مقيتة عشان متخيّل إنّك مش هتلاقي شغل تاني

ممكن يخلّيك تقبل سفريّة براتب ضعيف - عشان متخيّل إنّك مش هتجيلك سفريّة تانية

-

ممكن يخلّيك تقبل مشروع هتبذل فيه مجهود أكبر من الربح اللي هتكسبه منّه - عشان متخيّل إنّه ما فيش مشاريع تانية - الكوكب هيقفل بعد ما المشروع دا يخلص

ممكن يخلّيك تقبل تتعامل مع إنسان كريه - فاسد - ظالم - عشان جايب لك فرصة - وخلاص البشر ما عادوش هيجيبوا لك فرص تاني - هوّا هيبعت لهم كلّهم رسايل ع الواتس يقول لهم ما حدّش يشتغل معاك تاني

-

ويا ترى هيخلّيك تعمل كام حاجة حرام ( وتقول درورة ) - عشان متخيّل إنّ الفرصة مش هتيجي تاني !!

-

إنتا بتفكّر ازّاي ؟!

واللي قال الفرص ما بتجيش كتير ( أو الفرصة بتيجي مرّة واحدة ) كان بيفكّر ساعتها ازّاي

كان واكل إيه ولّا شارب إيه ولّا متنيّل في إيه

-

وهل يصعب عليك ربط العقيدة دي بفساد الدين - فكّر فيها كده !

اللي بيقول الفرصة بتيجي مرّة واحدة ده - إيه اعتقاده في ربّنا سبحانه وتعالى ؟!!!

-

من ضمن القواعد اللي حسّيت بيها أوّل ما احتكّيت بالبيزنس - ما أسمّيه ( معضلة الحجم )

معضلة الحجم بتقول إنّ حجم الأعمال أكبر بكتير ممّا قد يتخيّله عقلك

عدد القمصان اللي بتتباع في اليوم في مصر أكبر ممّا يتخيّله عقلك

اضرب رقم - أيّ رقم - استحالة توصل للرقم الحقيقيّ - الرقم الحقيقيّ أكبر بكتير ممّا تتخيّل

-

يعني لو قلنا مصر فيها 50 ميون إنسان - كلّ إنسان بيشتري في السنة 4 قمصان فقط

فمصر محتاجة في السنة 200 مليون قميص

يعني في اليوم أكتر من نصف مليون قميص

هل عقلك كان واصل للرقم ده ؟!

-

وده إيه علاقته بالموضوع ؟!

ما هوّا ده الموضوع يا فندم

الفرص بردو فيها معضلة حجم

-

إنتا مش متخيّل حجم الفرص في مصر ( أو في الأرض ) قدّ إيه

-

يقوم ييجي الشيطان ( يعدك الفقر ) - ويقول لك ما فيش فرص

و ( يأمرك بالفحشاء ) - فيخلّيك تقبل الفرص السيّئة حتّى الفرص اللي ممكن يكون فيها حاجة حرام

-

طلّع الخرافة دي من عقلك - ما فيش حاجة اسمها الفرص ما بتجيش كتير - ولا الفرصة بتيجي مرّة واحدة

دا كلام مسلسلات

دا كلام شيطان