إيه الفرق بين الطمع والطموح

-

الفرق بين الطمع والطموح هو الرضا

-

فيه واحد بيكسب 10 مليون جنيه في السنة - وعاوز أكتر - وهوّا طمّاع

وواحد بيكسب 10 مليون جنيه في السنة - وعاوز أكتر - وهوّا طموح

-

الفرق إنّ الأوّل شايف إنّ ( حقّه ) يكسب أكتر من كده

شايف إنّه بيكسب 10 مليون جنيه ( بسّ ) في السنة - عشان العمّال بيسرقوه - وعشان الناس بتحقد عليه وتحسده

شايف إنّ فيه واحد تاني بيكسب 20 مليون في السنة - هوّا أحسن منّي في إيه - دانا باتعب أكتر منّه

-

نفس الشعور الساذج اللي عند الفقير اللي بيقول لنفسه ليه الغنيّ بيكسب أكتر منّي

هتلاقيه ( بنفس سذاجته ) عند واحد مليونير في نظرته لواحد ملياردير

-

الفرق مش في الفلوس - الفرق في العقليّة

ممكن يكون مليونير - وعقليّته بسطحيّة وسذاجة واحد فقير

-

بينما الطموح - بيكسب ال 10 مليون

أوّلا بيحمد ربّنا سبحانه وتعالى عليهم

ثانيا بيطلّع حقّ ربّنا سبحانه وتعالى فيهم

ثالثا بيشوف الفضل بقى بعد الحقّ - الصدقة بعد الزكاة

-

ولمّا يبصّ للّي بيكسب أكتر منّه - يقول ( الله يعينه على ما ابتلاه ) - بيعتبر المال ابتلاء

وبيفكّر في ابتلاء نفسه هوّا - وازّاي ينجو منّه - مش بيشغل باله بابتلاءات الآخرين

-

بيعمل اللي عليه

ويحمد الله سبحانه وتعالى على عطائه

ولا يمدّ عينيه إلى عطاء الله سبحانه وتعالى للآخرين

-

وبعد دا كلّه يسأل نفسه بهدوء عقل وطيب نفس

( يا ترى ممكن نعمل إيه أحسن من اللي بنعمله - عشان نكسب أكتر من اللي بنكسبه )

-

فيعمل - فيوفّق - فيحمد الله سبحانه وتعالى

أو لا يوفّق - فيحمد الله سبحانه وتعالى بردو - ويرجع يعيد المحاولة بشكل تاني وتالت

-

لكن الملازم ليه دائما هو شعور ( الرضا والحمد )