لما احكي لك عن الصورة المثالية  
وانتا شايف انها تختلف عن الواقع  
-  
فالمطلوب ان سيادتك تغير الواقع  
مش انا اللي اتخلي عن صورتي المثالية  
-  
انا اساسا بابذل مجهود  
عشان اعرف الصورة المثالية دي المفروض تكون عامله ازاي  
-  
يعني عشان اعرف المؤسسة المثاليّة شكلها عامل ازاي  
الشركة الفلانيّة بتسوّق منتجاتها بشكل مثالي ازّاي  
المصنع المثالي شغال ازاي  
-  
ومجهود تاني عشان اعرف  
ازاي انقلك من وضعك الحالي للصورة المثالية  
-  
تقوم انتا تختزل الموضوع  
في ان اصل الظروف هيا اللي مخليانا نشتغل في مصنعنا بالطريقة الفلانيّة  
-  
خلاص  
خلّيك في الظروف - بتتصل بيا اساسا ليه  
-  
انتا بتدفع لي فلوس عشان انقلك من وضعك ده لوضع تاني  
مش علشان تحكي لي عن الظروف اللي مخلّياك في الوضع الحالي  
انا مش اخصائي اجتماعي  
-  
انا مهتم ادرس الوضع الحالي فقط عشان اغيره  
مش علشان اقتنع بانه الزامي  
-  
لما تروح للدكتور  
ويوصف لك دوا  
وتلاقي الدوا مر  
-  
سيادتك لازم تستحمل مرارة الدوا  
مش الدكتور اللي يغير وصفته للعلاج  
-  
الدكتور هوا اللي عارف المفروض معدل النبض يبقي كام  
وضغط الدم يبقي كام  
ودرجة الحرارة تبقي كام  
-  
وهوا اللي عارف ايه الدوا اللي يزود وينقص كل واحد منهم  
فلما يوصف لك الدوا عشان يوصلك للوضع المثالي  
اسمع كلامه  
-  
كلامك عن الواقع والظروف مش هيقدّم ولا هياخر  
دورك انك تتعامل مع الظروف دي وتغير الواقع ده  
مش تتعايش معاهم  
-  
اوعي تكون فاكر انك لما تحكي لي عن الواقع بتفاجئني  
انا عارف الواقع  
انا شايفه اساسا - مش محتاج مجهود عشان اعرفه  
-  
وشايفك وانتا فاشل وسط كومة من الفشلة اللي زيك  
وباوصف لك ازاي تخرج من بين الفشلة دول  
-  
انتا بقي عاوزني اجيب لك النجاح لحد عندك  
وافصّله علي ظروفك الخاصة  
لا يا حبيبي - خليك وسط فشلك  
-  
او - قوم واتحرك معايا ناحية النجاح  
-  
انا باوصف لك الطريق اللي ينقلك من هنا لهناك  
باوصف لك طريق بين الشوك والادغال عشان توصل  
-  
انا عارف ان الطريق مليان عقبات وصعوبات  
حضرتك لازم تتخطاها  
-  
والا  
لو كان فيه طريق سهل للوصول  
كان كلنا وصلنا  
-  
الفكرة كلها في زيادة صعوبة طريق الوصول  
فالكل بيرفض دخول الطريق اصلا  
وبيتهموا اللي بيشجعهم علي الدخول بانه غائب عن الواقع  
-  
خليكوا في الواقع بتاعكوا  
اشبعوا بيه  
-  
لكن  
فيه واحد هيقبل التحدي  
وهيوصل  
وهينجح إن شاء الله  
-  
وساعتها  
كالعادة - قولوا ان الظروف هيا اللي ساعدته  
اصل حظه حلو  
-  
((( اولئك الذين يقفون علي القمّة - لم يهبطوا من السماء )))  
-  
لما اقول لك الخطا في شغلك كذا  
فكّر انك تغيّره - تصلّحه  
-  
ما تفكرش انك تقنعني اننا لازم نعمل الخطا ده  
اصله غصب عننا  
اصلنا مضطرين  
-  
خلاص  
خليكوا مضطرين  
-  
بس ما تسالنيش ليه الشركة بتخسر  
انتا مضطر تخسر بردو  
-  
لو انتا شايف ان فيه حد هيوصف لك طريق سهل للنجاح  
براحتك  
الحد ده في الخيال  
-  
او موجود في الحقيقة - بس نصاب  
براحتك معاه  
-  
انتا اساسا عشان تعرف الطريق الصعب للوصول للنجاح  
ده في حد ذاته صعب  
ما بالك بقي باللي بيبحث عن الطريق السهل للنجاح  
-  
والا  
ما كنتش هتشوف الكم ده من اصحاب الشركات اللي بيشتكوا  
-  
هما اساسا مش عارفين الطريق  
رغم انهم بيديروا مصانعهم من سنين  
-  
انتا بطنك معاك من سنين  
لما بطنك بتوجعك ؟ بتعرف تعالجها ؟!  
-  
فيه حد دي شغلته انه يعرف الخلل فين وعلاجه ايه  
انتا شغلتك تدير مصنعك  
بس مش شغلتك تعرف الخلل فين ويتصلّح ازاي  
-  
والا - ببساطة - كان كل المصانع طلعت في السما  
-  
انتا لما بتدخل مطعم سمك  
بتحس بريحة مش ظريفة في الأوّل  
-  
بعد شويه  
ما بتحسّش بيها  
-  
ده بالظبط الفرق بيني وبينك  
-  
انتا قاعد في مطعم السمك من ساعة  
انا لسه داخل  
فانا اللي هحس بالريحة اللي مش ظريفة  
-  
انما انتا - استحالة  
-  
انتا نفس الغلط بيحصل في مصنعك كل يوم  
بس عمرك ما هتحسّ بيه  
-  
فلما اقول لك المشكلة في الحتة الفلانية  
انتا مثلا عامل المطبخ في مطعمك بحري  
المفروض تعمله قبلي مع اتجاه خروج الهوا  
يبقي تسمع كلامي  
-  
مش تقعد تقنعني ان ابوك الحاج الله يرحمه بني المطعم كده  
واصل عشان نغير لازم نهد في الحيطان  
والمطعم قديم وانا خايف ع الاساسات  
-  
اه وبعدين  
فاكر قلبي هيرقّ يعني  
ولا الدموع  
-  
المطبخ مكانه غلط يا حاجّ ولازم تغيره  
مش عاوز تغيره انتا حر وانا ماشي  
-  
وشوف حد تاني بقي يعمل لك نظام تكييف مركزي بملايين  
ونظام تهوية جاي م اليابان  
-  
اصل اليابان كلها مطاعم سمك - والمساحات هناك ضيقة  
فاخترعوا النظام ده - وانا كنت ف اليابان من اسبوع  
الفرخة عندهم مش إلها وراك  
-  
وهياكل دماغك بالكلمتين ويلهف المعلوم  
وبردو المشكلة مش هتتحلّ  
-  
النجاح صعب - عشان كده مش كل الناس ناجحين  
عندنا وزن 100 كيلو  
مش كل الناس قادرة تشيله  
مش عشان العيب فيه هوا  
العيب في الناس انهم ضعاف  
-  
طب والصح ايه  
الصح انك تتمرن وتتعب عشان تقدر تشيله  
مش تطلب من لجنة التحكيم انها تقلل الوزن  
-  
او تدّعي ان ما هو كل الناس ضعيفة  
وبناءا عليه لجنة التحكيم ما عندهاش وعي بالواقع  
-  
لو النجاح كان سهل - كان كل الناس نجحت  
وساعتها - كنت هتحس ان زيك زي الناس  
وكنت هتحس انك عاوز تتميز عنهم  
-  
يعني كنت هتحس انك فاشل  
وهتفضل في الدايرة دي طول الوقت  
بتحقق نجاح - وكل الناس بتحققه - لانه سهل  
فبتحس انك فاشل  
-  
والحل  
ان النجاح يكون صعب - فما ينجحش الا المجتهد  
صعوبة الاختبار هي ميزة للطالب الشاطر  
لانها بتديله فرصة يتميز عن الطالب الخايب  
-  
الطالب الخايب بيشتكي ان اللي حط الامتحان ظالم  
لا يا حبيبي - ده امتحان  
هدفه الاساسي هوا اني افرق الناس من بعضها  
-  
وكذلك هي الحياة