[#بعيدا\_عن\_الدين](https://www.facebook.com/hashtag/%D8%A8%D8%B9%D9%8A%D8%AF%D8%A7_%D8%B9%D9%86_%D8%A7%D9%84%D8%AF%D9%8A%D9%86?__eep__=6&__cft__%5b0%5d=AZVm8dgyw3JMjgibvuomon7kodBJjvkJI0OZLZzdyH9tPcIJiCKYkYsYfS4SjPn6QsSYrASWKTJKzMijeJiJAM-otBkQwShpxHSIOodlabJ3CRFNuympJbcYQzJl2H70GB5MpVCLirZOTUSXPZxRopmBQV4cdUmINpN-4JZ2DHzjLJbAJ8f6fqfPY2lcPsSPQZI&__tn__=*NK-R)

.

من يومين واحد بيكلمني عشان اعمل له دراسة يقدم بيها على قرض للبنك

.

قلت له دا ربا

.

قال لي بعيدا عن الدين ...

.

ما تكملش بقى

.

أو اقول لك . أكمل لك انا

.

بعيدا عن الدين أنا ممكن اقلوظك واخد منك فلوس وما اعملكش الدراسة . ولا تعرف تعمل معايا حاجة

.

أو اعمل لك دراسة ورقتين . وهتتقبل في البنك . لكن مش هتفيدك بحاجة

.

بعيدا عن الدين أنا ممكن اتاجر بيك مع الناس اللى هتبيع لك الخامات والمكن

.

عادي جدا شركة تبعت لي عرض سعر مكنة ب ٢٠ ألف دولار . أنا أخليه ٣٠

.

فيه شركات بتبعت عروض الأسعار في فايلات وورد . مش بي دي إف . عشان لو انا عاوز اغير العرض أغيره عادي . المهم سلمني سعر المكنة اللي قلت لك عليه وخد انتا الباقي عادي بعيدا عن الدين

.

بعيدا عن الدين . ممكن ابيع شغلك للمنافس بتاعك . وانتا مش هتعرف

.

بعيدا عن الدين . ممكن ارشح لك مبنى مصنع غير مناسب لنشاطك . وآخد عمولة من صاحب المصنع كسمسار

.

بعيدا عن الدين . ممكن أقنعك إنك محتاج مصنع تمليك . مش إيجار . وهنا العمولة هتبقى أكبر من عمولة إيجار شهر

.

بعيدا عن الدين . ممكن أرشح لك خامات غير مناسبة . وآخد عمولة من مصنع الخامات اللي أقنعتك تشتري منه

.

وممكن أرفع عليك سعر الخامات وتفضل تدفع سنين سعر خامات زايد بيلف ويجيلي أنا من الناحية التانية من المصنع اللي بيبيع لك وانا مقرطسك معاه

.

بعيدا عن الدين . ممكن ادخل معاك شريك . واحكم له بنسبة أعلى من حقه في المشروع . وأقنعك إن دي النسب العادلة . مقابل فلوس هاخدها منه

.

بعيدا عن الدين . ممكن أرشح لك مكن غير مناسب . يخلي مشروعك يعطل بعد فترة . وأشتري منك المشروع ده خردة بعد كده . واظبطه . وابيعه لحد بمكسب خرافي

.

أو اجيب حد يشتريه بربع تمنه . ويديني انا حقي ناشف من غير ما ابيع ولا اشتري

.

بعيدا عن الدين . ممكن اخليك تعمل إجراءات وهمية مالهاش لازمة . وليكن مثلا أقنعك إنك محتاج شهادة الجودة الفلانية . وانتا مش محتاجها . مقابل مصلحة هتطلع لي من وراك من شركة الجودة

.

بعيدا عن الدين . ممكن اسيبك تصرف سنة ولا سنتين على الترويج لفكرة جديدة . لحد ما تقنع بيها الجمهور . وادخل انا ابيع جنب منك بعد ما اكون وفرت مصاريف الترويج دي

.

يعني انتا تكون صرفت لنفسك على نشر الفكرة . وتكون بردو صرفت لي معاك . ونشكركم على حسن تعاونكم معنا

.

وانا معايا الخلطة اللى معاك . ما حدش تالت هيدخل ينافسنا . بس اللي صرف على الترويج هوا انتا لوحدك

.

ولو الفكرة فشلت . يبقى انا ف السليم . ما صرفتش حاجة . أنا كنت متخذك فار تجارب

.

بعيدا عن الدين . ممكن اعمل لك دراسة لمشروع وانا عارف إنك غير مؤهل ليه . المهم اعكم منك سعر الدراسة . وابقى البس انتا بقى

.

بعيدا عن الدين . ممكن اخد منك فلوس الدراسة . واشتغل . واحسب . واطلع لك تكاليف المشروع . تتفاجيء إنها أكبر بكتير من امكانياتك

.

وانا كنت عارف من الأول إنها أكبر من إمكانياتك . بس ما قلتلكش عشان الدنيا تمشي وآخد منك سعر الدراسة

.

أمال اكون صريح معاك فتطير مني . إبقى خلي الصراحة تنفعني

.

بعيدا عن الدين ممكن اقنعك إن المشروع الكسبان خسران . عشان تحل عن دماغي واشوف زبون غيرك . لسه هاقعد اجري معاك في تنفيذ . إقلب وهات اللي بعده في الفورتي فورتي

.

بعيدا عن الدين . ممكن اقنعك إن المشروع الخسران كسبان . عشان اقعد احلب فيك طول فترة تنفيذ المشروع

.

ولما يبقى يبان بعدين إنه خسران . ساعتها هقول لك الدراسة تمام . إنتا اللي أسأت الإدارة

.

أو اقول لك حصلت تغيرات استراتيجية في السوق غيرت فرضيات الدراسة فغيرت مخرجاتها بعد التنفيذ

.

ودا وارد جدا في المشاريع الصغيرة والمتوسطة اللي بتتعمل في الأسواق النامية في ظل التغيرات الدراماتيكية في التضخم وأسعار الصرف وعجز الميزان التجاري . وكلام تخين كده ما تعرفش تاكل ولا تشرب معايا فيه

.

بعيدا عن الدين انا ممكن اليفك

.

ودا البعيدا عن الدين في مجالي بس . اللي هوا مش مجال كبير يعني

شوف بقى البعيدا عن الدين يعمل فيك إيه في الصحة ولا الغذاء ولا التعليم

.

وملحوظة . قبل ما تقول الدنيا مش سايبة والقانون يقيد الناس إنها تاكل بعضها بالشكل ده

.

قبل ما تقول ده . أقول لك انا

.

أقول لك ان كل واحد في صنعته عارف ازاي يقلوظ الزبون . وبالقانون

.

الدكتور اللي بيسرق أعضاء المرضى في عيادة تحت بير السلم دا غشيم

الدكتور لو عاوز يسرق أعضاءك برضاك هيسرقها . وانتا هتشكره

.

بدل ما تبقى سرقة أعضاء . هتبقى استئصال لعضو مصاب . وهوا لا مصاب ولا حاجة

.

ومركز الأشعة أو التحاليل هيبقى بعيدا عن الدين بردو . وهيطلع تحليل بيثبت إن العضو دا مصاب ولازم عملية استئصال حالا

.

وما تقولش إنك ناصح وهتكشفنا . ما انا وشركة الجودة والدكتور والمقاول وموظفين الهيئات الحكومية ومركز التحاليل وعم احمد الحاجب كلنا هنبقى بعيدا عن الدين وهنشتغلك مع بعض

.

ولا انتا فاكر انك هتبقى بعيدا عن الدين لوحدك بس باقي الناس عيب كخ ما ينفعش يبعدوا عن الدين !!

.

اللي عاوز يتحرر من الدين دا ظريف قوي

بيبقى عاوز يتحرر لوحده . بس باقي الناس يفضلوا ملتزمين تجاهه بالدين . أومممممال

.

الأظرف منهم هما الناس اللي تقول لك الدين دا نسبي . ممكن انتا مسلم وانا غير مسلم . بتلزمني بدينك ليه

.

لكن كلنا بشر . يبقى نحتكم لقانون الأخلاق . ودا يسري على كل البشر . والغش اللي بتحكي عنه ده مرفوض في قانون الأخلاق البشري

.

أحمس يا فندم

إنتا عاوز تتجاوز دين ربنا سبحانه وتعالى . ومش عاوزني اتجاوز أخلاق البشر . أمك على أم البشر

.

البشر كلهم مجتمعين بقوانينهم بأخلاقهم ما يقدروش يمنعوا فجور الإنسان على الإنسان

.

دا بعيدا عن الدين انتا أقل من فريسة في غابة

.

[#يا\_غبي](https://www.facebook.com/hashtag/%D9%8A%D8%A7_%D8%BA%D8%A8%D9%8A?__eep__=6&__cft__%5b0%5d=AZVm8dgyw3JMjgibvuomon7kodBJjvkJI0OZLZzdyH9tPcIJiCKYkYsYfS4SjPn6QsSYrASWKTJKzMijeJiJAM-otBkQwShpxHSIOodlabJ3CRFNuympJbcYQzJl2H70GB5MpVCLirZOTUSXPZxRopmBQV4cdUmINpN-4JZ2DHzjLJbAJ8f6fqfPY2lcPsSPQZI&__tn__=*NK-R)

حد يبعد عن اللي حماه من افتراس البشر

.

وأختم بقول الشاعر

إذا الإيمان ضاع فلا أمان . ولا دنيا لمن لم يحيي دينا