من الحاجات الظريفة عندنا  
انك لما تيجي تعيب علي حاجة  
يطلع لك واحد فكيك يقول لك لو عندك حل قوله  
ما عندكش اسكت  
بلاش انتقاد ع الفاضي  
لا يا حبيبي  
امال انا جايب المسؤول ده وبديله فلوس علي ايه  
علي اني اقول له حلول ؟  
طب ما اخد الفلوس انا  
انا جايبه لاني اساسا ما اعرفش الحلول  
وبديله فلوس عشان يعصر دماغ امه ويطلع لي حلول  
مش يقعد ع الاريكة ويقول لي عندك حلول قولها ما عندكش اقعد ساكت  
يعني انا لما بجيب دكتور يكشف عليا واديله فلوس  
اقول له باشتكي من بطني يقول لي لو عارف دوا اكتبه لنفسك مش عارف اقعد ساكت  
ما اهو انا جايبك عشان انا مش عارف العلاج اصلا  
وانتا المفروض بيقولوا عليك دكتور تبقي عارف العلاج  
وبتاخد فلوس مقابل وصفتك دي مش بتمن عليا  
ولو العلاج بتاعك ما ساعدش في تحسين حالتي اجيبك توصفلي علاج تاني او اشوف دكتور غيرك  
مش انا اللي اغير المرض بتاعي بما يناسب العلاج اللي انتا كاتبه  
او استحمل لانك مش عارف العلاج واسكت عليك  
وتقول لي اسكت دي لما يبقي المرض عند الجيران  
مش يبقي المرض في جسمي انا وانتا رايح جاي عامل لي فيها دكتور وبتاخد علي قلبك اد كده لا وكمان مستكتر عليا الشكوي اللي انتا اصلا مش هتعبرها  
انتوا فاقدين الوعي اساسا  
وبتكلموا شعب زيكوا  
اي حاجة واي كلام في اي اتجاه