من أكبر أسباب فشل النقاش  
هو التشعّب  
-  
بمعني  
تكون مختلف مع صديقك في موضوع ما  
انتا مثلا بتقول البطاطس الشيبسي احسن من المهروسة  
يقوم هوا يقول لك  
دي المهروسة احسن طبعا  
ويا سلام علي الفراخ المشوية  
-  
تقول له فراخ مشوية ايه وبطاطس مهروسة ايه  
دي البطاطس الشيبسي والفراخ المتبلة  
واللحمة المعصجة والخضار المسلوق  
والعسل النحل والبامية بالمهلبية احسن  
-  
يقوم هوا قايل باقية الاصناف  
كفاية لحد كده عشان جعت  
-  
ده اللي بيحصل في معظم نقاشاتنا  
تكون بتقول لصديقك  
1 + 1 يساوي اتنين  
يقول لك طب وما ذنب النباتات  
-  
وما ذنب اطفال فييتنام  
والكونغو الديموقراطيّة  
-  
ديموقراطية هيا ولا مش ديموقراطية  
يا متعلّمين يا بتوع المدارس  
-  
هما السلفيين كده بيكرهوا كل ما له علاقة بالدكروماطيّة  
-  
طبعا انتا هترد علي فييتنام والكونغو  
ومدغشقر وليتوانيا وتنزانيا وموريتانيا وصفاقس  
-  
يقول لك هيا صفاقس دي فيها كورة اصلا  
دول ما لهمش في السياسة  
وحاجة نيلة قوي سعاتك  
-  
طب والحل  
-  
الحل هوا انك تمسك في اصل الموضوع  
-  
لو زميلك رد علي خمس اسئلة  
ركز علي السؤال اللي انتا سالته بس  
-  
حتي لو كانوا الاجابات الاربعة التانيين مستفزين  
مش موضوعنا - وانتا ما سالتش عنهم اساسا  
-  
ولا اري مثالا اوضح في هذا السياق  
من حديث سيدنا ابراهيم مع النمرود  
-  
أَلَمْ تَرَ إِلَى الَّذِي حَاجَّ إِبْرَاهِيمَ فِي رَبِّهِ أَنْ آتَاهُ اللَّهُ الْمُلْكَ  
إِذْ قَالَ إِبْرَاهِيمُ رَبِّيَ الَّذِي يُحْيِي وَيُمِيتُ  
قَالَ أَنَا أُحْيِي وَأُمِيتُ ۖ  
-  
قَالَ إِبْرَاهِيمُ فَإِنَّ اللَّهَ يَأْتِي بِالشَّمْسِ مِنَ الْمَشْرِقِ فَأْتِ بِهَا مِنَ الْمَغْرِبِ  
فَبُهِتَ الَّذِي كَفَرَ ۗ وَاللَّهُ لَا يَهْدِي الْقَوْمَ الظَّالِمِينَ  
-  
الشاهد هنا فين  
لما النمرود قال انا احيي وأميت  
وعارفين قصة انه قال انا ممكن اعفو عن من حكمت عليه بالاعدام  
-  
طب ما ممكن سيدنا ابراهيم كان قال له  
المحكوم عليه بالاعدام ده حي لسه  
انا عاوزك بعد ما يموت تحييه  
-  
لا  
خالص  
سيدنا ابراهيم ما عملش كده  
-  
ساب المنطقة دي ورجع لاصل السؤال  
ان ربنا مطلق القدرة - وانتا - يا نمرود - محدود القدرة  
-  
فقام قايل له  
فإنّ الله يأتي بالشمس من المشرق فأت بها من المغرب  
يعني رجع لاصل الموضوع  
مش انساق وراء الطرف التاني  
-  
قالوا انما البيع مثل الربا  
طب ايه رايك نتناقش بقي  
هوا مثل الربا ولا مش مثل الربا  
-  
لا  
خالص  
-  
قال تعالي  
وأحلّ الله البيع وحرّم الربا  
-  
ارجع لاصل الموضوع  
انا بقول لك الربا حرام  
مش بقول لك الربا غير البيع  
-  
وفي الاخر بتلاقينا كلنا بنشتم في بعض  
وغالبا هنكون بنشتم بعض في ملعب غير اللي بدانا فيه اللعب  
-  
يعني هتلاقي اتنين بادئين الكلام عن الطبيخ  
في الاخر هتلاقيهم بيلعنوا عبد الناصر  
-  
طب ايه اللي جاب عبد الناصر في الطبيخ  
طبيخ ايه  
تصدق نسيت اننا كنتا بنتكلم عن الطبيخ اساسا  
-  
فاذا كانت هذه هي سمة نقاشات اليوم  
فالنصيحة هي ان تحترس من هذا الفخ المنطقي  
-  
قال تعالي  
يُثَبِّتُ اللَّهُ الَّذِينَ آمَنُوا بِالْقَوْلِ الثَّابِتِ فِي الْحَيَاةِ الدُّنْيَا وَفِي الْآخِرَةِ ۖ   
وَيُضِلُّ اللَّهُ الظَّالِمِينَ ۚ   
وَيَفْعَلُ اللَّهُ مَا يَشَاءُ  
-  
[#مرزوقيّات\_في\_المنطق](https://www.facebook.com/hashtag/مرزوقيّات_في_المنطق?source=feed_text)