[#جلد\_العامة](https://www.facebook.com/hashtag/%D8%AC%D9%84%D8%AF_%D8%A7%D9%84%D8%B9%D8%A7%D9%85%D8%A9?__eep__=6&__cft__%5b0%5d=AZW2hRvVNgLTADNnFvxAAJwljIVQKEG4qdLawOz5pCgbRe8AotqmclD8OqK6BvSNjrh5dGvWSnrelQX-CaXaoM6C5zzd1BnPuK-i5LcqhZm4WwLuPSvPXPDOvJ-btnbtNJfSNKoSwRyFbDpILkUvVSwd6lRRJsuSbXqpe7YcjLAttHtRtNGA0OwAk0hVnypLzADcpADDtZBpW69hH7cBoqtd&__tn__=*NK-R)

.

ما ينفعش تلوم العامة على كونهم عامة غير قادرين على التنظيم

اللي تلومه هوا القادر على التنظيم وما بينظمش

.

زي مثلا ما ما ينفعش تلوم الموظفين في الشركة إن الشركة حصل عليها سطو مسلح

اللي تلومهم هما أفراد الأمن المسلحين

.

ف كذلك . ما ينفعش تلوم العامة على عدم قدرتهم على عمل عمل تنظيمي في الصناعة

.

باكتب البوست ده بسبب الرد على التعليق الموضح في الصورة

دا حد بيلوم أهل دمياط إنهم ليه كعامة . إتعاملوا كعامة ؟!

مش كنتوا المفروض تعملوا وزارة صناعة صغيرة كده ف دمياط تعملوا فيها مراكز أبحاث . وقاعات مؤتمرات . وصالات بلياردو وبنج

.

الدور دا دور الدولة . وتستعين فيه بالخبراء من أهل الصناعة . هما اللي يحددوا التوجهات الفنية . لكن الأعمال التنظيمية هي أعمال الدولة

.

طيب ما فيه غرفة صناعات الأخشاب

وفيه جمعية المستثمرين بدمياط

دي مؤسسات اهي

ليه ما بتشتغلش ؟!

.

ما بتشتغلش بسبب إن الدولة بتخلط بين العمل الفني والعمل السياسي

دي مؤسسات فنية . مش سياسية

لكن لو دخلتها في السياسة . ف إعتبرها هي والعدم سواء

.

الشعب ممكن تقسمه ل ٣ فئات

٥ ٪ مصلحين

و ٥ ٪ مفسدين

و ٩٠ ٪ مالهمش دعوة . عامة

.

ال ٥ ٪ المفسدين طول الوقت بيقووا نفسهم . ف يبقى هما اللي بيسوقوا ال ١٠٠ ٪

.

ال ٥ ٪ المصلحين بقى بيعملوا إيه ؟!

بيلوموا ال ٩٠ ٪ العامة إنهم ليه ماشيين ورا ال ٥ ٪ المفسدين

.

أيوه يعني انتوا ك مصلحين عاوزين إيه من العامة ؟!

عاوزينهم يصنفروا دماغهم كده . ويبقوا مصلحين معانا . ف نبقى ٩٥ ٪ مصلحين . ف البلد تبقى عظيمة

.

طبعا دا ما بيحصلش . ف بيفضل المفسدين هما اللي يسوقوا ال ١٠٠ ٪

.

ف المصلحين يعملوا إيه ؟!

يلقوا باللوم على العامة !!

.

وبعد ما يلقوا باللوم على العامة . وتبقى أحوالهم طين هما والعامة . يقولوا للعامة . شفتوا . مش قلنا لكم . تستاهلوا بقى الطين اللي انتوا فيه . من أعان ظالما سلطه الله عليه

.

دا نوع من تهرب المصلحين من مسؤوليتهم

زي رجال الأمن المسلحين في المؤسسة اللي اتسرقت كده ما يلوموا الموظفين العاديين إنهم ليه ما تصدوش للحرامية ؟!

إنتوا مجانين

.

أهي ( إنتوا مجانين ؟! ) دي بردو تتقال للمصلحين اللي بيلقوا باللوم على العامة !!

.

بالمناسبة

الصلاح ليه مضرة كبيرة جدا على الصالحين

.

معقول ؟!

الصلاح ضار ؟!

أيوه

.

الصلاح بيوهم المصلح إنه عمل اللي عليه لإنه صالح . ف المفروض الظروف تخلي عندها دم بقى وتتضامن معاه

وبناءا عليه . تلاقي الصالحين والمصلحين متكاسلين في الأخذ بالأسباب

.

بينما المفسدين هيتكاسلوا ليه ؟!

هيقولوا لنفسهم نفسد على قدر طاقتنا وننتظر التوفيق الإلهي يكمل لنا فسادنا مثلا ؟!

هيقولوا لنفسهم مثلا ( لا يكلف الله نفسا إلا وسعها ) ؟!

لأ طبعا

هما عارفين إنهم لو ما بذلوش قصارى جهدهم . هيفشلوا

.

بينما الصالحين معاهم عهد إنكوا بس اعملوا أي حركة كده في اتجاه الإصلاح . والإصلاح هيكمل لوحده

.

ف في النهاية تلاقي المصلح بذل ١ ٪ من مجهوده . ومزاجه حلو

والمفسد بذل ١٠٠ ٪ من مجهوده . وقلقان لما ينجحش

ف مين اللي هينتصر في النهاية ؟!!

.

فيه موقف في التاريخ الإسلامي عبقري في توضيح الفكرة دي

.

الرسول صلى الله عليه وسلم والصحابة اشتغلوا ٢١ سنة

١٣ سنة في مكة

و ٨ سنوات في المدينة

وصولا لفتح مكة عام ٨ هجري

.

هنا

دخل الناس في دين الله أفواجا

.

ف عندك ٥ ٪ مصلحين . الرسول صلى الله عليه وسلم والصحابة

و ٥ ٪ مفسدين . الكفار

.

طيب . وباقي العرب ؟!

دول العامة حضرتك . ال ٩٠ ٪

دول لما تجتهد وتفتح مكة . هيمشوا وراك

ما اجتهدتش . ادينا قاعدين نتفرج

اجتهدت وما وصلتش . هنتفرج بردو

.

مات الرسول صلى الله عليه وسلم

ال ٩٠ ٪ عملوا إيه ؟!

ارتدوا كلهم

.

دا الشاهد التاني على تصرف العامة ومنطقهم

خلاص ما فيش قائد . ف احنا قاعدين ف البلكونة بقى على ما تشوفوا لكوا صرفة . خلصوا وبلغونا

.

الشاهد التالت

سيدنا أبو بكر رضي الله عنه عمل إيه ؟!

هل لام العامة على تخاذلهم ؟!

لأ . خالص

.

عمل لهم حرب المرتدين

ف العامة عملوا إيه ؟!

رجعوا في الإسلام تاني

.

ف العامة دول ما حدش يلومهم

دول ورا المنتصر

إنتا اجتهد وانتصر . هتلاقيهم ماشيين وراك

.

مش تقعد انتا ترتاح . وتلومهم إنهم ليه هما اللي ما بيشتغلوش !!

.

العامة دول غنائم حرب . اللي يكسب هياخدهم

ولو ما فيش طرف كسبان . ف هما أقرب للمفسدين . لإن المصلحين بيمثلوا عبيء أخلاقي عليهم

.

ف ما تطلبش من العامة يعملوا حاجة . إعمل انتا . وانتصر

ةلما تنتصر . ما تطلبش منهم حتى ساعتها يمشوا وراك . هما هيمشوا وراك ببرمجتهم الطبيعية