أكتر كلام باكرهه هو

كلام فضّ المجالس وتطييب الخواطر

-

وده ينبثق من عائلة كبيرة لكلام الضلال

بسمّيها الكلام الحمّصيّ

-

كلام فضّ المجالس

زيّ ما يكون واحد متعدّي على حقّ واحد تاني

فنقول

خلاص يا جماعة

المعتدي هيرجّع الحقّ للمعتدى عليه

ونمشي بقى

-

ما هو أصله واضح إنّ الموضوع مش هيتفضّ

وإحنا هنبان رجّالة مهزّئين

وما عرفناش نجيب الحقّ للمظلوم

فنقوم قافلين القعدة بكلام من النوعيّة دي

-

أو يكون فيه خلاف بين زوج وزوجة

فتتفضّ القعدة على إنّه

خلاص ده أبو عيالك ودي أمّ عيالك

وخلاص

-

حاجة كده زيّ دفن النار تحت الرماد

بدون إطفائها

-

أو يكون نزاع على ورث

فتتفضّ القعدة على إنّنا أهليّة في بعض

والضفر ما يطلعش من اللحم

والدمّ عمره ما يبقى ميّه

والبيبس ف التلّاجة في رفّ الباب

-

وأصل ده عمّك - في مقام أبوك

ودي بنت أختك - في مقام بنتك

-

أيوه وبعدين ؟!

ولا قبلين

الورث اتّاكل حتتك بتتك

وإنتا كنت شاهد باطل على ده

وباركت وثبّتت الظلم

-

كلام تطييب الخواطر

شبه الكلام اللي فات

بسّ بيتوجّه عادة

للشخص المظلوم لوحده

-

اللي هوّا

معلشّ استحمل وبكره هتبقى تمام

معلشّ استحملي وبكره هيبقى تمام

-

السكوت وعدم النطق بالكلام ده

أفضل من النطق بيه

لأنّ ده إقرار للظلم

وقتل لروح الانتصار للحقّ

في نفس المظلوم

-

وأحيانا بيوصل الظلم بالظالم

إنّه يصدّق فعلا بناءا على الكلام ده

إنّه مش ظالم ولا حاجة

فبتكون إنتا بكلامك ده ثبّتت الظلم

-

تشوف بنت راكبة عربيّة

وخابطة واحد بموتوسيكل

والبنت قاعدة يا عيني في عربيتها

بتترعش وخايفة

-

تقوم تجري تقول

خير يا جماعة ما حصلش حاجة

ما تخافيش يا بنتي

-

وإنتا تمام يا بطل ما فيش فيك حاجة

دي خدوش بسيطة

والموتوسيكل تمام ما فيهوش حاجة

-

أعوذ بالله من ده ظلم !!!

ده بدل ما تطلب الشرطة للمخطأة

وتمنعها من الهروب بعربيتها

وتاخد نمرة العربيّة

وتطلب الإسعاف للمظلوم ؟!!!

-

الكلام ده بيتفرّع من عيلة كبيرة للضلال

اسمها

الكلام الحمّصيّ

-

الكلام الحمّصيّ ده من قبيل

ربّنا يولّي من يصلح

إحنا بسّ لو كلّ واحد فينا عمل اللي عليه

هنبقى أحسن بلد في العالم

-

اللي هوّا أهلا وسهلا

أقوم أتحزّم وأرقص يعني ولّا إيه

-

ربّنا هيولّي من يصلح يعني إيه

قصدك نسكت يعني

وربّنا هيرسل لنا ملك بجناحين يحلّ المشكلة

-

ولمّا هوّا الموضوع كده

فإنتا ليه بتدعي ربّنا أصلا يولّي من يصلح

لازمته إيه ( الشخص ) اللي هيصلح ده

ما تقول ( ربّنا يصلح ) وخلاص

-

ولّا إنتا متخيّل

إنّه لازم بشر ( زيّك ) هوّا اللي يصلح

طب ما تصلح إنتا

أو اتنيّل اقعد ساكت

وما تقولش كلام يفسد ولا يصلح

-

وكلّ واحد فينا يعمل اللي عليه

ونبقى أحسن بلد في العالم إزّاي يعني ؟

-

يعني لو واحد فينا ما عملش اللي عليه

نعمل له إيه ساعتها ؟

-

هيردّ عليك ويقول لك

يا ابني كلّ واحد قبالته ربّنا

يعني سيبه لربّنا هيعاقبه

وما تشغلش بالك إنتا

-

وإحنا بقى إيه

ننشغل بإصلاح أنفسنا

-

كلام حمّصيّ بردو

اللي هوّا خلاصته عاوز يقول لك

سيب اللي يخرّب يخرّب

واللي يبوّظ يبوّظ

وهتقوم الصبح بعد التخريب والتبويظ ده

هتلاقي الدنيا جميلة والعصافير بتزقزق

-

بسّ إنتا إنوي خير بسّ

إنوي خير

-

وأختم بهذا الحديث العظيم

الذي لم يعلّموه لكم في المدارس عمدا

ليصنع هذا الجيل المستعدّ لقبول الظلم

-

وأكاد أتحدّاك أنّك أوّل مرّة تسمع هذا الحديث

-

قال رسول الله صلّى الله عليه وسلّم

لا يقفنّ أحدكم موقفا يضرب فيه رجلا سوطا ظلما

فإنّ اللعنة تنزل على من حضره

حيث لم يدافعوا عنه

-

ولا يقفنّ أحد منكم موقفا يقتل فيه رجلا ظلما

فإنّ اللعنة تنزل على من حضره

حيث لم يدافعوا عنه

-

ما حدّش هيعلّمك الحديث ده

لكنّهم هيعلّموك قوي إنّك تنكر الباطل بقلبك

ده حلو وجميل ولذيذ

-

وطبعا مش هيجيبوا لك الحديث من أوّله

من أوّل ( يغيّره بيده ) ولا ( يغيّره بلسانه )

هيدخلوا لك على ( يغيّره بقلبه ) على طول

وذلك أضعف الإيمان

-

وهيتمطّع قويّ وهوّا بيقول لك

( وذلك أضعف الإيمان )

هتحسّه بيؤدّيها بآداء ( وذلك أقوى الإيمان )

-

اللي هوّا يحسّسك إنّه

الله - حلو قويّ أضعف الإيمان دا يا أونكل