[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXYkKRKKo0zPcADrFbK4Umd9ERcufEFE37Hqhf9qDqbXSLZMhdUr79s7V1dGhQQ5HGbF3_MW9Y1avb64KeAcwJaFlr3lg_eKZ6lxLFtuHdGtY8uireNN7ew7b-1r_TDdgD72y9MyGRGxwlozVLnNPot0GHghlykDGMgtFP-7Xj0Ouc7L9USmZ2jA6G3QcT-fek&__tn__=*NK-R)

-

معظم أصحاب المشاريع لمّا تقول لهم ( البيزنس التفويض )

يعني لازم تسندوا المهامّ بتاعتكوا لناس تعملها

بحيث تتفرّغوا إنتوا للمهامّ العليا في المشروع

وإلّا هتقضّوا بقيّة عمركم في نفس المربّع بتدوروا حولين نفسكوا

لإنّكوا في النهاية بشر وطاقتكوا محدودة

فلو فضلتوا تعملوا المهامّ البدنيّة الدنيا من المشروع - عمركوا ما هتقدروا تكبّروه

-

بيكون ردّهم

أنا عارف إنّ كلامك صحيح

لكن أنا جرّبت - وفشلت

ما لقيتش حدّ يقدر يعمل المهامّ بتاعتي

دا غير إنّي جبت ناس - وبعد ما اتعلّموا الصنعة - سابوني ومشيوا

وبعضهم فتح شغله الخاصّ في نفس مجالي - وبقى بينافسني

-

فنقول لهم

الغلط اللي حضراتكم عملتوه هو إنّكم أعطيتم للموظّف ( شريحة رأسيّة ) من المهام

مش ( شريحة أفقيّة )

-

يعني إيه الكلام ده

تخيّل حضرتك إنّ أنا عندي مطعم

المطعم ده له إدارة وليها مهامّ

تحت من الإدارة فيه موظّفين ومحاسبين وليهم مهامّ

تحت منّ الموظّفين فيه طبّاخين ( شيفات ) وليهم مهامّ

تحت من الطبّاخين فيه ناس بتجهّز الأكل للطبّاخين

تحت من الناس دي فيه سوّاقين بتروح تجيب الخضار من السوق

-

حضرتك كصاحب المطعم - بتتابع الهرم ده كلّه

بتتابع الموظّفين والشيفات وعمّال التجهيز والسوّاقين

يوم ما بيكبر عليك الحمل

وبتسمع كلام الخبراء ( النظريّين ) زيّ ما إنتا بتقول علينا يعني

بتقوم جايب واحد وعاطيه شريحة رأسيّة من المهامّ

-

يعني بتقول له تعالى يا فلان - شوف بقى - دول الموظّفين وبيعملوا كذا - ودول الطبّاخين وبيعملوا كذا ودول العمّال ودول السوّاقين

الحمل ده كبير عليّا

فأنا عاوزك تساعدني فيه

-

كلّها 3 شهور ويكون فلان دا فهم الليلة كلّها

فما تجيش بعد كده تقول إنّ شورتي أنا كانت غلط - لمّا فلان ده يسيبك ويفتح مطعم جديد

الحقيقة إنّ إنتا اللي فهت النصيحة غلط

أو أنا آسف - إحنا اللي ما شرحناش ليك النصيحة بشكل مستفيض

وده اللي بحاول اعمله في البوست ده

-

لو حضرتك عاوز تجيب حدّ يشيل عنّك الحمل

خلّيه يشيل حمل الشريحة السفلى فقط من المشروع

يعني تجيب واحد يتابع السوّاقين فقط

تقول له ( المطلوب هو كذا ) وما تسألنيش إزّاي

إزّاي دي بتاعتك - أمّال أنا جايبك ليه

-

يعني

لو سوّاق من السوّاقين حصلت له مشكلة - ما تتّصلش عليّا تقول لي فلان حصلت معاه مشكلة - نعمل إيه

ساعتها هتلاقيني بقول مع السلامة إنتا وفلان

وهجيب غيرك يدير الشريحة الأفقيّة دي

-

وولا حتّى عشان تثبت لي إنّك جامد في شغلك - فكلّ ما تعمل حاجة تيجي تحكيها لي

همشّيك بردو

-

أنا عاوز ( no news is good news )

يعني أعظم حاجة ممكن تعملها لي - هيّا إنّي ما أسمعش حسّك

-

خلاص - قدرت تفوّض مهامّ الشريحة ((((( الأفقيّة ))))) دي لفلان

نشوف شريحة أفقيّة تانية

شريحة الشيفات مثلا

أنا مش عاوز شغل نسوان في المطبخ

فلان مسؤول قدّامي عن فريق الطبّاخين

-

وفلان ده ييجي يقول لي الدنيا تمام

ما يجيش يقول لي فيه مشكلة كذا - نعمل إيه ؟!

نعمل إيه دي يبقى ترجع طبّاخ زيّ زمايلك - وأرجع أنا أشوف نعمل إيه

أنا برقّيك عليهم عشان إنتا اللي تعمل إيه - مش أنا

-

فيه قاعدة بسيطة خالص في الإدارة بتقول

لو نقلت المشكلة للمدير - فأنت صحفيّ

لو نقلتها مع اقتراح بالحلّ - فأنت مستشار

لو حلّيتها من نفسك - فالله يبارك لك والله - ولا تحكي لي حصل إيه ولا إنتا حلّيته إزّاي - مش عاوز أعرف

-

زيّ الزوجة الصالحة كده ما جوزها بيروّح البيت - يلاقي العيال نايمين

هل همّا نايمين كده من الصبح ؟!!!

لا طبعا

دا خلال اليوم خربوا الدنيا

-

بسّ الزوجة الصالحة دي لمّت الهربدة اللي عملوها ورتّبتها

ومسكتهم حمّتهم ولبّستهم ونيّمتهم في سراورهم

فيرجع الزوج يلاقي البيت اسكت هسّ - هوّا ده

-

طيّب

اتّفقنا إنّك هتفوّض ( مهامّ أفقيّة )

خلّيك فاكر ( مهامّ أفقيّة )

فهل ده يساعدك في الحفاظ على الموظّفين

-

طببببببببعا - امممممممممال

إزّاي ؟!

إنتا مش سألتني إزّاي - أقول لك إزّاي

-

ما هو الموظّف ده دخل المؤسّسة بتاعتك - وخرج منها - ما اتعلّمش إلّا مهمّة واحدة

فهيخرج من عندك يروح فين ؟!!!

هيروح مكان يعمل فيه نفس المهمّة

لكن مش هيقدر يعمل مطعم على بعضه

-

فلو المكان بتاعك ظروف العمل فيه جيّدة - هيسيبه ليه أصلا ؟!

-

ولو سابه - هيلاقي نفسه معاه شريحة أفقيّة فقط - يقدر يشتغل بيها نفس الوظيفة في مكان تاني - لكنّها ما تقوّمش مشروع

-

يعني إنتا خلّيته شيخ الطبّاخين - أهلا وسهلا

هل يقدر يعمل مطعم ؟!

لأ

ليه ؟!

لإنّه مش عارف الشرايح اللي فوق شريحة المطبخ بيحصل فيها إيه - الإدارة والمحاسبات وخلافه

ولا الشرايح اللي تحت شريحة المطبخ بيحصل فيها إيه

العمّال والسوّاقين وخلافه

-

لكن - لو مسّكته شريحة رأسيّة - حتّى ولو دقيقة - لكنّها محقّقة المسار الرأسيّ الكامل - فيقدر يكبّر الشريحة الرفيعة دي بعدين ويخلّيها تخينة

-

طيّب

هل أفوّض كلّ الشرايح لموظّفين

لحظة !!!

اثبت هنا

فيه شريحة لازم تفضل ماسكها في إيدك

ولو باسوا إيدك إوعى تسيبها

ألا وهي - رأس المشروع

يعني إيه رأس المشروع ؟!

-

النقطة دي مش هاقدر أشرحها لك بطريقة مباشرة

فخلّينا نشرحها بمثال

-

فيه مثال تاني غير ( الكلمات المتقاطعة ) كنت هاستخدمه كنموذج للبوست ده

ألا وهو مثال ( الأكواب المتراصّة )

-

المثال ده بيقول

تخيّل إنّنا عملنا هرم من الاكواب ( أو الكاسات )

وصبّينا الماء في الكأس الأعلى

هيحصل إيه ؟!

-

الكأس الأعلى هيتملى

لمّا هيتملي هيدلدق على الكاسات اللي تحته

-

هتتملي

هتدلدق على الكاسات اللي تحتها

-

وهكذا

-

لحدّ ما الكاسات كلّها تتملى

-

الوظيفة اللي حضرتك ما ينفعش تسيبها هي وظيفة ( الكأس الأعلى )

النقطة في مشروعك اللي العمل بيبدأ من عندها

هيّا إيه ؟!

ما أعرفش

إنتا أدرى بمشروعك

كلّ واحد عارف شمس داره بتطلع منين

-

بالنسبة لي أنا مثلا - رسائل الواتس هيّا أهمّ حاجة عندي

لو شركتي فيها 1000 موظّف - هيظلّ رقم الواتس للشركة هو رقم واحد - في إيدي أنا

-

ممكن أجيب مهندسين يشتغلوا في الشريحة الأفقيّة بتاعة العروض الفنّيّة

باحثين سوق يشتغلوا في الشريحة الأفقيّة بتاعة بحوث السوق

محاسبين يشتغلوا في الشريحة الأفقيّة بتاعة الدراسات الماليّة

-

محاميين يمكسوا الناحية القانونيّة

مصمّمين يمسكوا البراندنج

لكن

اللي هيمسك الواتس آب - هوّا أنا

-

فالمثال بتاع ( الأكواب المتراصّة ) ده - معبّر جدّا عن الموضوع

لكن ما حبّيتش أستخدمه كمثال أساسيّ للبوست لإنّه بيستخدم في سياق آخر في الاقتصاد

-

سياق بيقول

عشان تخلّي الشعب تمام

اكرم المليارديرات

المليارديرات هيعطوا شغل للمليونيرات

المليونيرات هيعطوا شغل للشعب

فبعد فترة تلاقي كلّ الشعب بقى مبسوط

-

هيّا نظريّة ليها اللي بيأيّدها وليها اللي بيعارضها - لكنّها مش موضوعنا

وبالمناسبة تكلّمت عنها في بوست سابق - لكن بردو مش موضوعنا

-

موضوعنا كان - إزّاي تعمل تفويض - من غير ما ترجع تشتكي إنّ الموظّف اللي جبته ساب الشغل بعد فترة - وفتح نشاط في نفس المجال - وبقى بينافسك

فترجع تتقوقع في منطقة ال one man show

فالبوست ده كان بيشرح ليك الطريقة الصحيحة لتطبيق النظريّة

لإنّه غالبا بيكون العيب مش في النظريّة - ولكن العيب بيكون في تطبيق حضرتك ليها

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUYMnnkFdCw8P0lmx_ijITOODBHz1hN2JCcJPBNrd2UoSWeXWqZNDkg9i4EnE9u-6SoPpd73ipgNaBb31cVtnEfc043SXn9NPlfalvFNerT3wIzA0DIrQXdGyEoYpK5XPjDKmIhHy6c2wuT7Mzs8CZZ9w5DOWHhwhjFwZPqQAeSFBGItJtH4s_-cpLrUtunQV0&__tn__=*NK-R)

.

عشان تعمل تفويض . فانتا محتاج ٣ حاجات

.

أولا /

إنك تختار الشخص المؤهل للوظيفة اللي هتفوضه فيها

يعني هتفوض حد مثلا يدير المصنع

فلازم يكون مهندس إنتاج شاطر أصلا

.

هتفوض حد يشتري للمصنع . فلازم يكون عنده خبرة كبيرة في السوق والموردين والتفاوض

.

ودي الخطوة السهلة

الأصعب شوية هو

.

ثانيا /

تفويض السلطة

.

يعني يا فرحتي إنك اخترت الشخص المناسب

وعملت له وصف وظيفي واضح

.

وبعدين الموظف دا مش من حقه ياخد قرار وينفذه

ولازم يرجع لك قبل كل خطوة !!

.

إنتا بقيت عامل زي اللي جايب كشاف بالبطارية

وشايل منه البطارية . ومشغله مباشر على الكهرباء !!

.

يبقى الكشاف ابو بطارية ده عمره ما هيقوم بوظيفته !!!

لازم تعطيه البطارية ( سلطة أخذ القرار وتنفيذه ) عشان يعرف ينور لوحده

.

ثالثا /

وهو الأهم . والأصعب

إنك تتقبل الخسائر اللي هتحصل بسبب التفويض . وتعمل على تقليلها بشكل تدريجي

.

يعني عملت كل ما سبق

فنتج عن ذلك إن مسؤول المشتريات اشترى منتج أغلى من سعره العادل

قمت مطربق الدنيا . وعاطي لمسؤول المشتريات جزا . وقايل له بعد كده ممنوع تشتري حاجة من غير ما ترجع لي . ولوزك باينة من بقك وانتا بتزعق

.

جدع يا اسطى . واثق من زورك

برافو عليك

كان عندك تفويض وراح