تكاد تكون أكتر طريقة شغل مفيدة بالنسبة لي

وفي نفس الوقت هي أكثر طريقة مرهقة

هي ما تسمّى ( نظريّة القمع )

أو funneling

-

مش أنا اللي اخترعت المفهوم ده

هوا موجود في البيع

لكن أنا باستخدمه في شغل الدراسات

وده مصدر الإرهاق الحقيقيّ بالنسبة لي

وده اللي بيخلّي الدراسات تاخد وقت

-

مفهوم القمع في المبيعات معناه

إنّك بتوصل بالإعلان ل 100 واحد مثلا

ف 50 منهم يكلّموك

ف 5 يقتنعوا بالعرض

وواحد ينفّذ

-

والنسب دي بنسمّيها نسب التحويل

أو أنا كنت بسمّيها نسبة التحقيق

قبل ما أعرف إنّ النظريّة موجودة بردو

وإنّ الناس اصطلحت

على تسمية ده نسبة التحويل

-

فإنتا لو ال 100 عميل

اللي وصلت ليهم بالإعلان

نتج عنهم عمليّة بيع واحدة

وإنتا عاوز تخلّيهم عمليّتين أو تلاتة

تعمل إيه ؟

-

قدّامك حاجة من اتنين

-

لو مش عاوز تشغّل مخّك

يبقى في الحالة دي

بدل ما توصل ل 100

اوصل ل 200

أو 300

-

هتصرف أكتر

وهتتعب بدنيّا مع العملاء

لكن ما فيش تعب ذهني

-

لو عاوز تتعب ذهنك بقى

وتوفّر فلوسك وفرهدتك

يبقى فكّر في إنّ

إزّاي ال 100 ينتجوا 2

-

يا ترى فيه غلطة فين

في أيّ مرحلة في التواصل

ونصلّحها إزّاي

-

أو

لو عاوز تتعب أكتر

فكّر في يا ترى

همّا ال 100 دول

همّا أفضل 100 أستهدفهم

-

ولّاهمّا فيهم 50

مالهمش علاقة بالموضوع أصلا

فإنتا عمليّا بتكلّم 50 مش 100

وال 50 التانيين كلامك معاهم

بيروح في الهوا

-

فلو إنتا قدرت تخلّي

ال 100 كلّهم من الشريحة بتاعتك

يبقى ال 100 هينتجوا 2

-

بعدنا قوي عن علاقتي أنا

بنظريّة القمع في شغلي

-

علاقتي بنظريّة القمع دي

تبدأ بمنتهى الحنق والغيظ اللي بحس بيه

لمّا حدّ يقول لي

أنا عاوز أعمل مشروع كذا

ووصلت لشركة كذا على النت

اللي بتبيع الماكينات بتاعة المشروع ده

وجبت منهم عرض سعر

-

شركة واحدة ؟!!!

-

بحسّ إن القمع باظ

-

أنا ما باشتغلش كده

أنا بشوف 50 شركة

شغّالين في المجال ده

أكلّمهم كلّهم في رسالة تعارف

يردّ عليّا 20 منهم

-

بعد كده ابعت لل 20 رسالة تفصيليّة

يردّ عليّا 10 منهم بعروض فنّيّة

-

أعمل مقارنة بين ال 10 عروض

وأطلع بنتيجة

إنّ أفضل 3 شركات همّا 1 و 2 و 3

-

وأسيب العميل

يحدّد القرار الأخير في الشراء

-

الموضوع ده مش في الماكينات فقط

ولكن في كلّ حاجة

-

وحبّيت أنقل لحضراتكم الطريقة دي

لعلّها تكون مفيدة للبعض

مع ملحوظة إنّي نبّهت إنّها مرهقة جدّا

لكن نتائجها ممتازة طبعا