[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZVUkNJWPu0c9Z3C17gDZEP5MFfxNCvWpZItkeWRlrlTNkuFfySjxj6ORQN-490Ke4oRtKcZLa8eXSxuSBV9KObBnMScmV1cQI0TVJe-Y64FT0qXIAFWBTfu_ZUQBq-v0VXQqaKZYNwb7-CVHqj3QHbve4z5xnVBJVO2SfpCKs0zMA&__tn__=*NK-R)

.

ما تسيبش عامل أو موظف في وظيفة واحدة لمدة أكبر من ٥ سنين

إما يترقى

أو تنهي العقد بتاعه

.

ده له فوائد كتير جدا

منها

.

أولا /

هتمنع تكلس العامل أو الموظف داخل وظيفته

العامل أو الموظف هيوصل لمستوى إجادة معين

وخلاص . آخره كده

.

بل بالعكس

آداؤه هينزل

لإن الحماس الداخلي جواه لتعلم شيء جديد هيقل

هيفقد الشغف يعني . حلوة حتة التنمية البشرية دي . هههههههه

.

ثانيا /

هتصنع هيكل عمالة قوي

لإن كل مشرف إنتاج كان فني إنتاج

وكل فني إنتاج كان عامل إنتاج

.

فالهرم بتاعك قوي . لإن الناس بتترقى مع الوقت من وظائف لوظائف أعلى

فبتستفيد بخبرتها السابقة في نفس الوظيفة

فبيتكون قراراتها عملية قائمة على تجربة سابقة

.

ثالثا /

بتصنع حافز عند العامل إنه لو أجاد . هيترقى

.

رابعا /

بتصنع خوف ( صحي ) عند العامل . إنه لو أساء . هيتطرد

.

خامسا /

اللي بيترقى . بيسيب مكان فاضي . بيسمح لحد يطلع في المكان ده

الحد ده ممكن يكون عنده طريقة عمل أفضل تثري الموقع ده

لكن لو مدير التسويق مثلا فضل طول عمره مدير تسويق

هيفضل الموظف اللي تحت منه اللي عنده أفكار تسويق جيدة هيفضل مش عارف يطبق الأفكار دي

الخلخلة دي هتفرز نتائج عظيمة

.

سادسا /

هتخلق ضغط ( صحي ) على نفسك انتا . على نفسك شخصيا

إنك محتاج طول الوقت تكون بتدرب الناس عشان تعرف ترقيهم

إنك طول الوقت بتقيم الناس . عشان تشوف مين يترقى ومين يمشي

إنك طول الوقت محتاج توفر كوادر جديدة للأماكن اللي هتفضى

.

إنتا بتضغك على نفسك بمزاجك

بلغة بتوع التنمية البشرية بردو . إنتا بتطلع نفسك من منطقة راحتك بمزاجك

.

لكن لو سبت نفسك العامل عامل والفني فني والمشرف مشرف

إنتا شخصيا هتتكلس جنبهم !!

.

سابعا . ودي سبب كتابة البوست بالمناسبة /

هتلغي شعور ( الاستحقاق ) عند الموظف

الموظف بعد فترة طويلة من المكوث في مكان واحد

بيبتدي يشعر إن المكان دا بتاعه !!

.

بل بيبتدي يشعر إنه بياخد مرتب مقابل إنه ( فقط ) موجود !!

.

وشوية شوية هتلاقيه هوا بيقاوم التغيير !!

.

والأدهى إنه هيبتدي يتحول لخلية سرطانية . ويحارب اللي حواليه للحفاظ على مكتسباته

الموضوع بقى حق خلاص بالنسبة له

.

والوافد الجديد اللي جاي يقول أفكار جديدة . وعنده مجهود جديد . بقى بيمثل خطر عليه . فيبتدي يحاربه !!

جوا شركتي !!

بياخد مني مرتب . وبيحارب اللي عاوز يكبر شركتي !!

.

عشان كده كتبت نصيحة قبل كده ( وخدت بسببها هجوم للصبح ) إن الفريق اللي ساعدك في تأسيس المصنع . إطرده بعد سنة !!

.

الناس دي بيكون عندها شعور طاغي بالاستحقاق

وشعور إنهم أصحاب فضل عليك . وليهم جمايل في رقابتك !!

كإنهم كانوا شغالين معاك محبة فيك !!

.

دا غير إن الناس دي شافوا المصنع وهوا شغال بطاقة ٢٠ ٪ من طاقته الحقيقية . وانتا كنت مبسوط

جاي دلوقتي تلومنا إننا مش قادرين نرفع كفاءة المصنع من ٧٠ ٪ ل ٨٠ ٪

آه يا رأسمالي يا وغد

.

والموظف الجديد ابن امبارح ده اللي جاي يقول أفكار جديدة . كنت فين يا خويا واحنا شايلين طين المصنع ده وهوا لسه ما طلعش فتلة

.

وعلى إيه يا عم الحرب دي كلها ؟!

دا سرطان داخل جسد واحد !!

.

شغل السيستم . وهات ناس دخلهم على السيستم وهوا شغال . واللي عملوا السيستم اطردهم

.

ثامنا /

خلخلة النظام طول الوقت دي . هتمنع وجود ناس في أماكن معينة . يقدروا يسرقوك من مواقعهم دي

.

واحد مثلا ماسك المشتريات من ١٠ سنين

لو كان قاوم نفسه عن الرشوة في سنة . هيضعف تاني سنة

بتاع المبيعات اللي بيقاوم نفسه عن السرقة في سنة . هيسرق تاني سنة

الإنسان ضعيف

.

طيب

على الجانب الآخر

ممكن حد يقول الفكرة دي ليها عيوب

ومنها

.

أولا /

ولاء الناس للمؤسسة هيقل . لإنهم هيكونوا مش حاسين بالأمان إنهم ممكن يتطردوا في أي وقت

.

والرد عليه /

ما يقل الولاء . هوا احنا شغالين بالولاء ؟!

.

اللي عارف نفسه ضعيف ومش هيقدر يترقى . ما يغور في داهية . دا أنا هابقى مبسوط إنه يمشي

هوا انتا لما يجي لك دور برد ويروح . بتزعل على فراقه ؟!

.

مين قال لك إني فاتح المؤسسة دي عشان احافظ على مشاعر الناس . إحنا فاتحين المؤسسة عشان تكبر ونكسب

.

وبعدين ما مقابل العامل المهمل اللي اتطرد . فيه عامل مجيد اترقى . هوا دا الولاء الحقيقي . إن العامل يحس إنه لما أجاد اترقى . فالعامل ده هيكون عارف إن دي مؤسسة بتقدر الإجادة

.

ثانيا /

هيكون فيه عدم استقرار في الشغل

.

والرد عليه

دا عز الطلب !

.

القلقلة دي مفيدة جدا

القلقلة دي هتصنع منافسة وحياة في المؤسسة

التقليب في الأرض هيطلع كنوز

.

ما بتشوفش الفلاح قبل ما يزرع الأرض بيقلبها !!

بيفتح مسام التربة

ويطلع طبقات من التربة فيها عناصر غذائية مستقرة في الأسفل . بيطلعها في الأعلى . عشان تفيد النبات الجديد

.

اللي انتا مسميه استقرار ده . هوا اسمه تكلس

.

ثالثا /

العامل اللي شاف زميله بيتطرد . هيقلب عليا

.

والرد عليه

هوا حضرتك ما عندكش مرايات في بيتكم

يضربوك مين يا عم الحاج ؟!

دا انتا لو اتكرعت في وشهم هتنزل صالة حديد

.

إزاي حضرتك تكون صاحب مصنع وبتفكر التفكير ده

حضرتك خايف من العمال

ما كنت تقعد في بيتكم احسن !!

.

أحد أصحاب المصانع العمال حاولوا يعملوا تجمهر ضده

راضاهم شهر ولا شهرين

وهوب لقوا روبوت نازل ومعاه خبراء بيركبوه

وطريق السلامة انتوا

.

طبعا هيا مش حرب ولا خناقة

لكن حضرتك لو عامل نظام منضبط

فاللي يحيد عنه مع السلامة

.

وانتا عارف ممشي مصنعك ازاي

ومجهز طبقات من العمال والموظفين المستعدين للترقي وملأ الفراغ اللي هيسيبه العامل اللي مخه تعبان وفاكر إنه هيوقف مصنع لوحده

.

لكن انتا لو ماشي بالسبهللة . فمن حقك فعلا تخاف من العمال

.

ملحوظة

.

فيه حاجة تانية اسمها ( التدوير )

التدوير ده بيكون في مستوى أفقي

لكن اللي بنتكلم عنه هنا هو ( الترقية في مستوى رأسي )

لكن الشيء بالشيء يذكر . فخلينا نشرح التدوير بالمرة

.

يعني إيه تدوير العمالة ؟!

يعني أنا عندي خراط وفرازجي ولحام

التدوير إني أخليهم يتعلموا شغل بعض

كل ٣ شهور أخلي واحد يشتغل شغلانة التاني

.

ودي ليها فايدتين

.

الفائدة الأولى /

إن العامل بيترحم من الملل !

.

تخيل إن فيه مصانع فيها عامل دوره إنه واقف طول اليوم يحط كتيب التعليمات جوا كرتونة الميكروويف

وبعد منه فيه عامل واقف طول اليوم يقفل كرتونة الميكروويف بالسلوتيب !!!

.

دا ملل !

وممكن يتعب العامل نفسيا أصلا

فالتدوير بيحل المشكلة دي

أنا رأسمالي وغد آه . بس مش للدرجة دي يعني . هههههههه

.

الفائدة التانية /

إن لو عامل اللحام غايب النهارده . والشغل واقف على بنطة لحام . فممكن الخراط يعملها

فما بالك بقى لو عامل اللحام هبت معاه وعاوز يوقف الشغل وقاعد في بيتهم منتظر من صاحب المصنع يكلمه يتحايل عليه ييجي الشغل وهنعمل لك اللي انتا عاوزه

.

لأ خليك جنبها

وأنا عامل تدوير ومدرب أكتر من حد يعملوا شغلتك وقت الطواريء

على ما أعين عامل مكانك

.

أنا مش للدرجة دي آه . بس رأسمالي وغد يعني . هههههههه بردو

.

أخيرا /

كنت قرأت أن سيدنا عمر رضي الله عنه كان بيفكر يخلي أقصى مدة يشتغلها المسؤول في الدولة تكون ٤ سنوات فقط

سيدنا عمر رضي الله عنه دا حبيبي أصلا

هو صانع الجهاز الإداري في الإسلام

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXmDtpcrWjjLA59aWDUmr2l1FB9z-7T3hfopeOYuNfhkJqkJ4gJM0HEegoH_IfLGywukuyD01CfCdTOpLmjob2YWYhwm-B1l14sxT41gs2RIW98xvtwCBUkXgmZhS2hF31BJH4F15MtGQyGg_hYHi1dMAFeT_AaPkw0Npw14jVTcw&__tn__=*NK-R)

لو عاوز تعيّن موظّف

هات 4 موظّفين وعيّنهم في نفس الوظيفة لمدّة 3 شهور

وأخبرهم من البداية أنّه بعد 3 شهور سيتمّ انتقاء واحد للاستمرار في الوظيفة

-

لو لم تفعل ذلك

ستعيّن واحدا

وبعد 3 شهور يتركك

ثمّ تعيّن الثاني ويضيّع معك 3 شهور

ثمّ الثالث ثمّ الرابع

تكون قد مرّت سنة !!!

-

وكقاعدة - الموظّف بيبان في الشهر التالت

يعني أوّّل شهر الموظّف بيكون ( كلّهم بيقولوا كده ف الأوّل )

تاني شهر الموظّف بيكون ( إيه اللي بيحصل ده - إيه اللي أنا شايفه ده )

تالت شهر الموظّف بيكون ( طهقان زهقان متضايق )

ورابع شهر هتكون حضرتك في ( جرح تاني )

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZV2xrk3rwLZwHJrNvFM938UO86TRvPbTkwynH4WUTMtfhXFT1FwnI5GIzGjWneq1PKEUDdIvvSgrwpZRnlgNfcVPFAl8LLgN_ECNB87b7NlQTEu9Ctrmn5teTQ4Q-pqHMSEUUAU_GBOQLXohSf_hndfKNsRTLJWvYgfXT-3BxtI4cedWOcM5nB_SmCLcNmuc1U&__tn__=*NK-R)

-

إزّاي تعمل فريق عمّال وموظّفين رجّالة ؟!

-

في رأيي - ما فيش إلّا طريقة واحدة - بسمّيها ( الإحلال والتبديل )

-

يعني إنتا عاوز 10 عمّال رجّالة

عيّن 10 عمّال

-

خلال شهر - هتلاقي 3 منهم لعبيّين

مشّيهم وعيّن بدالهم 3

-

على آخر الشهر

هتلاقي 2 من الأوّلانيّين - وواحد من التانيين - بقوا لعبيّين

مشّيهم وهات 3 غيرهم

-

في الشهر التالت

هتلاقي واحد من الأوّلانيّين - وواحد من التانيين - وواحد من التالتين - بقوا لعبيّين

مشّيهم وهات 3 رابعين

-

وافضل كده لحدّ ما يفضل لك 10 عمّال رجّالة

-

هتقول لي دا مكّلف جدّا

هقول لك لو عندك حلّ أقلّ تكلفة - قوله

-

هتقول لي بسهولة كده هتقطع أرزاق الناس - هقول لك الأرزاق بيد الله سبحانه وتعالى مش بإيد حد