[#أبناء\_أصحاب\_المشاريع](https://www.facebook.com/hashtag/%D8%A3%D8%A8%D9%86%D8%A7%D8%A1_%D8%A3%D8%B5%D8%AD%D8%A7%D8%A8_%D8%A7%D9%84%D9%85%D8%B4%D8%A7%D8%B1%D9%8A%D8%B9?__eep__=6&__cft__%5b0%5d=AZUPIBtkzaF02vYLAwOAee7CDCcfOuZ2jfztxM7dRVTJxRa_RJSFgPCXFiII8HBsfVHoWQTxMF-TMT0qtYjrj1f-tHoQmo-eqYYUjCSlOC9WJXlr43csEeqyj9K_XpGzL5FdIwLEMD215dvATbMzQ38IEsaTAFDaO-7itpOe15vrIYLZG_m_XJi4Epf05T8lZZA&__tn__=*NK-R)

-

ويفيد بإيه لمّا تقعد طول عمرك تحارب - وييجي ابنك تكون ثروتك اللي جمعتها له وبال عليه ؟!!!

-

خلّيني أحكي لكوا 3 قصص ل 3 عائلات - مليارديرات - وأبنائهم

-

العيلة الأولى /

أب ملياردير - عنده 3 أبناء - بعد موته - ال 3 طلعوا مليارديرات زيّه

-

العيلة التانية /

أبّ ملياردير - عنده إبنين - بعد موته - واحد مشي في سكّة النسوان - والتاني مشي في سكّة المخدّرات

-

العيلة التالتة /

أبّ ملياردير - عنده 3 أبناء - بعد وفاته - إتنين ما شاء الله - والتالت بقى مجرم وهربان

-

فأنا حابب أبدأ بالبداية دي عشان أقتل عند حضرتك أيّ محاولة للاستنتاج المنطقيّ إنّك تربط بين الثروة والنجاح - أو الانحراف

الثروة مرّة طلّعت كلّ الأبناء تمام - ومرّة طلّعتهم كلّهم شمال - ومرّة طلّعتهم نصّ ونصّ

-

ملحوظة /

قبل ما تتلامض وتقول - ما هي تفرق حسب قسوة الأبّ على أولاده وتعليمه ليهم البيزنس

فأحبّ أقول لك - اتنين من العائلات المذكورة سابقا كانت طريقة الأبّ واحدة - شادد على ولاده وبيعلّمهم البيزنس - ورغم ذلك اختلفت النتائج

-

دا عشان لو كانت لسّه عندك أيّ بقايا محاولات للاستنتاج المنطقيّ - أبقى قتلتها لك بردو

فسيب لي نفسك بقى وتعالى أشرح لك الموضوع

-

الموضوع وما فيه هو ( شخصيّة الإبن ) - دا مربط الفرس

ويليها - تعامل الأبّ مع هذه الشخصيّة

-

كقاعدة كده قبل ما نتكلّم - فلازم تعرف إنّ الفلوس مش بتصلح الناس ولا بتفسدها - المال يزيدك ممّا أنت فيه

يعني لو كنت فاسد وفقير - فبتشرب سجاير في الحمّام

لمّا تبقى فاسد وملياردير - هتشرب كوكايين في الحمّام

-

ولو كنت فقير وبتتصدّق بجنيه على شخص فقير زيّك - لمّا تبقى ملياردير - هتتكفّل بدور أيتام كاملة من بابها

-

الناس اللي لمّا اغتنت فسدت - هيّا ما فسدتش - هيّا فقط ( لقت فرصة للفساد )

فما حدّش يتّهم الفلوس - اتّهموا أنفسكم

-

قال الله سبحانه وتعالى في الحديث القدسيّ ( إنا أنزلْنا المالَ لإقامِ الصلاةِ,وإيتاءِ الزكاةِ )

وقال رسول الله صلّى الله عليه وسلّم ( نِعمَ المالُ الصَّالحُ للرَّجلِ الصَّالحِ )

-

لكن بردو الرسول صلّى الله عليه وسلّم قال ( تباً للدنيا تباً للدينار والدرهم )

وقال أيضا عليه الصلاة والسلام ( تعس عبد الدينار والدرهم والقطيفة والخميصة )

-

فالحديث الأوّل /

( إنا أنزلْنا المالَ لإقامِ الصلاةِ,وإيتاءِ الزكاةِ )

-

بيتكلّم عن ( طبيعة المال ) - المال في أصله مخلوق لإقامة الصلاة وإيتاء الزكاة

-

الحديث الثاني /

( نِعمَ المالُ الصَّالحُ للرَّجلِ الصَّالحِ )

-

بيتكلّم عن ( طبيعة صاحب المال ) - الرجل الصالح

-

الحديث الثالث /

( تباً للدنيا تباً للدينار والدرهم )

-

بيتكلّم عن ( الطبيعة السيّئة للمال ) - لمّا يستخدم في الكنز والطغيان

-

الحديث الرابع /

( تعس عبد الدينار والدرهم والقطيفة والخميصة )

-

يتحدّث عن ( طبيعة صاحب المال السيّء ) - عبد المال - عبد الدينار والدرهم

-

فالمال في أصله مخلوق للخير - لكن الفرق بييجي فين ؟!

بييجي تاني زيّ ما قلت لحضرتك في ( شخصيّة صاحب المال )

-

وهنا بنتكلّم بالتحديد عن ( شخصيّة الطفل ) إبن صاحب المال - اللي هيورثه بعدين

-

وبعد شخصيّة الطفل - وهي الأصل - تيجي ( طريقة تعامل الأبّ مع هذه الشخصيّة )

-

شخصيّة الطفل ( إبن صاحب المال ) ممكن تكون حاجة من الحاجات التالية :-

-

أوّلا /

يكون هوّا نفسه شخصيّة عصاميّة - لكنّه للأسف نزل لقى أبوه ملياردير !!

وهنا فيه حالة بتحصل - لكنّها نادرة - وهي خطأ كبير جدّا

إنّ الطفل ده يقول - لأ - أنا هبدأ من الصفر تاني

-

كلّمني شابّ مرّة قال لي أبويا عمدة المجال بتاعنا - وأكبر مستثمر فيه - وأنا بفكّر أسيب شغل أبويا - واثبت نفسي لوحدي

-

قلت له لااااااااااااااااا

إشتغل في فلوس أبوك - والملايين خلّيها مليارات

-

مش عشان تثبت لنفسك إنّك بطل - تقوم تسيب فلوس أبوك تتجمّد - وتروح تنحت في الصخر

-

إنتا كده بتخضع لمرض نفسيّ جوّا نفسك - إنّها عاوزة تحسّ بالعظمة الشخصيّة من خلال القدرة على البداية من الصفر

-

فانتا عشان تشبع شهوة جوّا نفسك - هتضيّع خير كبير على الناس من خلال تكبير الملايين لمليارات

-

شوف وانتا بتعمل ده هتفتح كام بيت وهتكون سبب في رزق كام حدّ

تسيب كلّ ده وتروح تشبع شهوتك الشخصيّة في صناعة المجد من الصفر ؟!

-

بالمناسبة - الغلطة دي غلطها والدي بردو الله يرحمه

ساب عزبة جدّي - وخد شقّة إيجار !

-

واشترى ماكينة ريّ - وبدأ من الصفر - كان بيروي الأراضي بالإيجار للفلّاحين - الفلّاحين دول جدّي الله يرحمه هوّا اللي كان عاطي لهم الأراضي !!!

-

لو كان والدي الله يرحمه استشارني - كنت هقول له دا غلط

-

الحالة الثانية /

الإبن عصاميّ - مولود لأبّ ملياردير - لكنّه كمّل في مسيرة أبوه - وما فكّرش في المجد الشخصيّ

وهنا هتتقسم لحالتين

إمّا الأبّ سابه لوحده - فالإبن هيعمل في فلوس أبوه اللي يقدر يعمله بالفطرة - فهيحوّل الملايين - لعشرات الملايين

-

الحالة الثالثة /

الإبن عصاميّ

الأبّ ملياردير

الأبّ علّم ابنه ( بالكلام على سفرة الغدا - وبالتعليم في الجامعة الأمريكيّة قسم إدارة أعمال - وبالممارسة من خلال المرمطة والترقية من أدنى طبقات الشركة لأعلاها )

هنا الملايين هتبقى مليارات

-

دايما بقول - سقف المليار مرتبط بالوراثة والعلم

لو إنتا وارث بسّ - أو بادئ من الصفر واستعنت بالعلم بسّ - عمرك ما هتوصل للمليار ( جنيه )

-

لكن ما تزعلش - ممكن توصل لمئات الملايين - ههههههه

-

الحالة الرابعة /

الإبن غير عصاميّ - لكنّه عاقل - ييجي منّه بالتعليم يعني

لكن الأبّ ما علّموش

دا هيكون ضحيّة للنصب والسرقة

-

الحالة الخامسة /

الإبن غير عصاميّ - لكنّه عاقل - وأبوه علّمه

دا هيكبّر الملايين لعشرات الملايين

هيشتغل شغل كلاسيكيّ - وهيكون معتبر الشغل حمل ثقيل على قلبه

-

مرّة كنت مع صاحب شركة في آخر اليوم - فقال لي هخلّص شغل واروح أشوف الماتش

عرفت إنّ دا ابن صاحب الشركة

ما فيش صاحب شركة بيشوف ماتش

ما فيش شخص عصاميّ متابع كورة

-

إبن صاحب الشركة غير العصاميّ - لكن أبوه علّمه - هيكمّل بشكل كلاسيكيّ

مش هيخسر - لكن مش هيكسب كتير

وهيعتبر الشغل ( الملايين اللي بيتنعّم فيها ) - حمل ثقيل على قلبه !!

-

لكن المولود عصاميّ بيعتبر الشغل مصدر للطاقة - ما يعرفش ما يشتغلش - ما يقدرش

-

الحالة السادسة /

الإبن فاسد في نفسه - وأبوه علّمه

دا إمّا هيستفيد بتعليم أبوه - ويبقى زيّ الحالة الخامسة

أو مش هيستفيد بتعليم أبوه

ويبقى زيّ الحالة السابعة

-

الحالة السابعة /

الإبن فاسد - وأبوه أهمله

أو علّمه - وهوّا لم يستجب ( زيّ إبن سيّدنا نوح عليه السلام )

-

في الحالة دي الإبن ده هيعمل أبشع الجرائم بالفلوس

-

فيه إبن أحد المليارديرات أنا شفت له لقاء تليفزيونيّ - قلت الواد ده هيبقى مجرم

بعدها بسنوات - بقى مجرم فعلا !!!

-

بيبقى باين على شكله - لكن للعجب !!! إزّاي أنا أشوف ده في وشّه ؟!!! وأبوه ما يشوفهوش !!!

-

هتقول لي ونشوف ده إزّاي ؟!

هقول لك بنشوفه يا أخي

-

قرأت إنّ مؤسّس شركة فيات - تجاوز أبناءه كلّهم - وكلّ أحفاده - ما عدا واحد - قال لهم ( دا اللي يمسك الشركة من بعدي )

شاف فيه اللي بقول لك بنشوفه ده

-

يقال أنّ أحد الخلفاء كان يقدّم أحد أبناءه على الآخر - ويصطحبه معه في مجالسه وأسفاره - يعني كان بيعدّه إنّه يكون الخليفة من بعده

-

فسألته زوجته - لم تقدّم فلانا على علّان

فقال لها - سأريكي

-

إستدعى الأوّل - وقال له يا بنيّ - ما جمع سواك - فقال له ( مساويك )

إستدعى الثاني - وقال له - ما جمع سواك - فقال له ( عكس محاسنك )

بتبان

-

الرسالة الأهمّ في هذا المقال - هي - للأبّ

معقول تقضي حياتك كلّها بتحارب - وتنسى تقعد تختبر إبنك - وتشوف هوّا مين من السبع حالات دول - وتشوف محتاج تعمل له إيه ؟!!!

-

اتكلّمنا قبل كده عن التوازن بين الإنتاج ومقوّمات الإنتاج - إبنك ده من مقوّمات الإنتاج

-

زيّ الماكينة والخامة - إزّاي بتجتهد تشتري خامة أكتر - بينما الماكينة فيها عطل بيهدّر الخامة - ومع الوقت العطل ده هيدمّر الماكينة

-

اشتري نصف الخامات - واصرف باقي الفلوس على إصلاح الماكينة - ده اقتصاديّا أفضل !!!