إنتا سايب البيزنس وعمّال تكلّمنا عن طرق التفكير - وشويّة عن الأرزاق - وشويّة عن الربا

ما تركّز في البيزنس وسيب كلام التنمية البشريّة ده لبتوع التنمية البشريّة

-

أوّلا /

-

الصفحة عليها حوالي 1500 مقال - من 7 سنين

والقناة عليها حوالي 300 فيديو طويل - من 7 سنين بردو

-

خلّصهم

ولمّا تلاقي حاجة في البيزنس مش مذكورة فيهم - إبقى تعالى قول لي اتكلّم في إيه وما اتكلّمش في إيه

-

ثانيا - ( وهو موضوع المقال ) /

-

على مدار ال 7 سنين دول - إكتشفت إنّ كلّ كلام البيزنس يأتي في المرتبة التانية بالنسبة لرجل الأعمال

-

كلّ الكلام العظيم الجميل بتاع قواعد التسويق والحسابات ومهارات البيع والعظمة دي كلّها - تأتي في المرتبة التانية

-

بينما المرتبة الأولى هي /

-

1 - نوع شخصيّة المستثمر - وعلاج الأمراض المتعلّقة بالشخصيّة - زيّ عدم الصبر مثلا

2 - عقيدة المستثمر - وعلاج الخلل العقديّ اللي عنده - زيّ عقيدته في الأرزاق مثلا

3 - أنماط تفكير المستثمر - وتصحيح أنماط التفكير الخاطئة اللي عنده - زيّ فقر الفكر مثلا

-

عشان كده بقالي فترة - طويلة - ممكن سنتين - مركّز أكتر على الجوانب دي

-

الكلام دا ما جبتوش من عندي

ولكن - من مئات الاستشارات اللي عملتها - مئات فعلا وليس كناية عن المبالغة

-

من مئات الاستشارات اللي عملتها لقيت دايما إنّ مصدر المشكلة بيكون في الطبقة اللي تحت دي - الشخصيّة والعقيدة والفكر - الطبقة اللي فوق ( التسويق والحسابات والبيع إلخّ ) نادرا ما تكون فيها المشكلة

-

وحتّى لو لقيت المشكلة في الطبقة اللي فوق - هتلاقي جذرها نابت من الطبقة اللي تحت

-

وخلّيني أحكي لك أمثلة عن مواقف شفتها ( بنفسي - مش حدّ حكاها لي ) - في استشارات مع عملاء

-

1 - أحد العملاء في وسط الكلام قال لي ( وجات لي المرارة ) - ف ضحكت

جات لي المرارة دي عندنا كناية عن الغضب يعني

قال لي ( لأ - أنا جات لي المرارة فعلا - وعملت عمليّة استئصال للمرارة )

-

2 - حدّ تاني قال لي ( وجالي ارتفاع في ضغط العين - وانفجار في أوردة في العين - وعملت عمليّات والحمد لله )

-

3 - حدّ تالت قال لي ( وودّيت المدام والولاد عند حماتي - لإنّي كنت خايف اقوم بالليل ادبحهم )

-

هل حضرتك شايف إنّ المشاكل دي نابعة من غلطات في البيزنس !!!

-

المشاكل دي نابعة من غلطات في العقيدة - في الشخصيّة - في طرق التفكير - مش في تعليم البيزنس

-

إتعلّم بيزنس زيّ ما انتا عاوز - لكن - طول ما الطبقة اللي تحت فيها خلل - تأكّد إنّ البيزنس بالنسبة لك هيكون مرار - كابوس

-

لو ما كنتش متحصّن بالعقيدة والفكر الصحيح - البيزنس هيكون وبال عليك - وهتحسد الموظّف على راحة باله

-

العقيدة السليمة والتفكير الصحيح همّا اللي هيخلّوا نار البيزنس بردا وسلاما عليك

بدون كده - هتشوف البيزنس بوجهه القبيح - نار حارقة

ومن جوّا - نفسك وعقلك هيكمّلوا عليك الحرق