من الحاجات اللي بدأت تحيك في صدري - استخدامنا للمصطلحات الدينيّة في البيزنس

-

بحسّ إنّنا كإنّنا ربّنا سبحانه وتعالى أعطانا ذهب - ف - بدل ما نعمل بيه تاج مثلا - قمنا عاملين بيه منشار خشب !!

-

ما هو المنشار مفيد بردو

أيوه مفيد - بسّ الدهب أغلى من كده

-

ما اقصدش إنّنا نفصل الدين عن البيزنس - لكن أقصد إنّنا بقينا بناخد بعض المفاهيم كإنّها كانت نازلة للبيزنس أصلا

بقينا بناخد بعض المصطلحات والتعريفات وننسبها للبيزنس - ف - مع الوقت - بتذوب وتتلاشى نسبتها الأصليّة والحقيقيّة

-

بقينا بنعتبر إنّه مثلا ( خير الأعمال أدومها وإن قلّ ) - مقصود بيها إنّنا كلّ يوم نعمل حاجة زيادة في مشروعنا !!

مع إنّها المفروض المقصود بيها المداومة على الطاعات

-

بقينا بنعتبر إنّ ( وأن ليس للإنسان إلّا ما سعى ) - يعني سعيه في تكبير شركته مثلا

بينما هيّا معناها إنّ سعيك الدينيّ في الدنيا - هتجازى عليه في الآخرة

-

بقينا بنعتبر إنّه ( سدّدوا وقاربوا وأبشروا ) - يعني نمارس أفضل الممارسات في البيزنس ( سدّدوا ) - فإن لم نستطع تحقيق أعلى المعايير - ف على الأقلّ نعمل معايير مقاربة ( وقاربوا )

-

بينما الرسول صلّى الله عليه وسلّم لم يذكر للصحابة هذا الحديث في سياق تشجيعهم على البيزنس !!

-

تاني - بقول إنّي مش قاصد أفصل الدين عن البيزنس

لكن صعبان عليّا مفاهيم أصلها مفاهيم راقية جدّا في إطار الدين - نقوم احنا ننزعها من المفهوم الراقي بتاعها ده - وننزل بيها لمستوى إنّها تبقى مستخدمة للبيزنس !!

-

بتؤلمني جدّا آية ( وابتغ فيما آتاك الله الدار الآخرة ولا تنس نصيبك من الدنيا )

بيؤلمني إنّنا بقينا في مرحلة ( وابتغ الدنيا ولا تنس نصيبك من الآخرة ) والعياذ بالله

-

الأصل إنّنا يكون كلّ هدفنا هو الآخرة - ولا ننسى نصيبنا من الدنيا

-

لكن - للأسف - اللي بنعانيه دلوقتي هو إنّا بقى الأصل هوّا الدنيا - وبنحاول لا ننسى نصيبنا من الآخرة !!