[#الأشهر\_ولّا\_الأفضل](https://www.facebook.com/hashtag/%D8%A7%D9%84%D8%A3%D8%B4%D9%87%D8%B1_%D9%88%D9%84%D9%91%D8%A7_%D8%A7%D9%84%D8%A3%D9%81%D8%B6%D9%84?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)

-

كتبت بوست بقول فيه - تحبّ تكون الأفضل - ولّا الأشهر ؟!

-

وللأسف معظم الإجابات بتقول ( الأشهر )

وللأسف كلّهم خدوا بلوكّ - لدرجة إنّي حذفت البوست بعد أقلّ من ساعة

-

للأسف الفكر ده جاي نتيجة للخلط بين مفهوم معيّن

ألا وهو مفهوم إنّ الأشهر ( [#بيبيع\_أكتر](https://www.facebook.com/hashtag/%D8%A8%D9%8A%D8%A8%D9%8A%D8%B9_%D8%A3%D9%83%D8%AA%D8%B1?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R) )

فتقوم الناس واخده الكلمة دي وكإنّنا قلنا لهم الأشهر ( [#هو\_الأفضل](https://www.facebook.com/hashtag/%D9%87%D9%88_%D8%A7%D9%84%D8%A3%D9%81%D8%B6%D9%84?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R) ) !!

-

الأشهر مش الأفضل لمجرّد كونه مشهور

الأفضل بيظلّ الأفضل بناءا على معادلة الجودة والسعر - بينما الشهرة ليست عنصرا في القيمة

-

اللي لازم تفهمه بقى - مش مجرّد إنّي بقول لك خلّيك الأفضل

لكنّي بقول لك - [#إحذر\_تكون\_الأشهر\_بدون\_جودة](https://www.facebook.com/hashtag/%D8%A5%D8%AD%D8%B0%D8%B1_%D8%AA%D9%83%D9%88%D9%86_%D8%A7%D9%84%D8%A3%D8%B4%D9%87%D8%B1_%D8%A8%D8%AF%D9%88%D9%86_%D8%AC%D9%88%D8%AF%D8%A9?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)

-

اللي انتا فاكره ميزة ده - هوّا في الحقيقة عيب

عيب لسببين - وهما

-

[#السبب\_الأوّل](https://www.facebook.com/hashtag/%D8%A7%D9%84%D8%B3%D8%A8%D8%A8_%D8%A7%D9%84%D8%A3%D9%88%D9%91%D9%84?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)

-

[#الطلب\_الزائد](https://www.facebook.com/hashtag/%D8%A7%D9%84%D8%B7%D9%84%D8%A8_%D8%A7%D9%84%D8%B2%D8%A7%D8%A6%D8%AF?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)

-

من حوالي 3 سنين - رحت مطعم مشهور جدّا في القاهرة - كان ممتاز فعلا - وعلى قدر الشهرة

-

من حوالي شهر - رحت نفس المطعم - لقيت الضغط عليه أكبر من المرّة الأولى

لكن !! لمّا نزل الأكل - اتصدمت من الرداءة !!

-

يعني مثلا الشوربة نزلت بعد الأكل - وما نزلش معاها ليمون

وتنادي على حدّ يجيب لك ليمون - الشباب بيجروا مش ملاحقين على الزباين - ومش فاضيين لك

-

ف هنا - الشهرة بتجني عليك لو ما كنتش فعلا الأفضل

بتجني عليك بإنّها بتجيب لك حجم طلبات أكبر من طاقتك - فتبتدي عناصر الرداءة عندك تظهر وتتضخّم

-

المؤسّسة بتكبر مع بعضها - لو كانت 10 % رديئة - وكنت بتبيع ل 100 عميل - هيكون عندك 10 عملاء غاضبين

-

لو كبرت بدون ما تصلّح ال 10 % أخطاء اللي عندك - ف لمّا تبيع ل 1000 عميل - هيكون عندك 100 عميل غاضبين

-

دا بفرض إنّك أساسا قدرت تحجّم ال 10 % رداءة

بينما الأغلب إنّ ال 10 % رداءة هتزيد - لإنّك هتبقى متطمّن للشهرة - فهتسيب إيدك - فالرداءة هتضرب في المكان

-

فالصحّ هوّا إنّك تنكمش ل 90 طلب وتقدّمهم بشكل جيّد - وتصلّح ال 10 أخطاء

بعدها ابقى فكّر تكبر تاني - بسّ المرّة دي تكبر بمنظومة سليمة

-

الزحمة على مطعمك مش هتكون مبرّر ليّا لمّا آكل محشيّ بارد - وجايبهولي في طبق بلاستيك من بتاع الميكروويف

أنا مش هقول يا حرام - يا عيني دا تعبان والزحمة مخلّياه مقدّم لي أكل وحش - يا قلبي دا صعب عليّا

-

وانتا كمان لمّا جودة الأكل نزلت - ما نزّلتش السعر - يعني ما حدّش صعب على حدّ

-

فأنا مش هجيلك تاني

واللي هيسألني هاحكي له تجربتي السيّئة - ف هوّا كمان مش هيجيلك

-

وزيّ ما اشتهرت بالتدريج - هتتشهر بردو بالتدريج إنّك بقيت سيّء

-

فالشهرة سيّئة من الباب ده - من باب إنّها هتفتح عليك سيل طلبات ممكن يغرّقك

-

عشان كده أنا ممكن اقفل الإعلانات على الصفحة لو لقيت الشغل ضاغط عليّا - لإنّي لو استقبلت شغل أكبر من طاقتي - الجودة هتنزل

-

ف هوّا مش مجرّد هدف إنّك تبيع أكتر أو تكسب أكتر

الهدف هوّا إنّك تكبر بالتدريج - محافظا على الجودة والقيمة

-

لو حافظت على القيمة - الشهرة هتزيد تدريجيّا

لكن - لو خلّيت الشهرة هيّا هدفك - الجودة هتقلّ تدريجيّا

-

يعني

خلّي الشهرة نتيجة - وليست مقدّمة

تشتغل - فالشهرة تيجي

مش تتشهر - فالشغل ييجي

-

واتكلّمت قبل كده عن ثلاثيّة [#الخبرة\_الشهرة\_الثروة](https://www.facebook.com/hashtag/%D8%A7%D9%84%D8%AE%D8%A8%D8%B1%D8%A9_%D8%A7%D9%84%D8%B4%D9%87%D8%B1%D8%A9_%D8%A7%D9%84%D8%AB%D8%B1%D9%88%D8%A9?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)

-

يعني - فكّر في الأوّل في الجودة ( اللي الخبرة جزء منها )

فكّر تكتسب الخبرة - وتصنع الجودة - الأوّل - بدون شهرة

-

بل - اجتهد إنّك في المرحلة دي ما تتشهرش

الاشتهار في المرحلة دي مضرّ - لإنّه زيّ ما هيشهرك - هيشهرك إنّك رديء

-

وكما قال سيّدنا عمر رضي الله عنه - تفقّهوا قبل أن تسوّدوا

-

لإنّه لو بقيت سيّد أو مقدّم في مكانك - بدون ما تتفقّه قبلها - هتلبس

هتلبس في إفتاءات باطلة وتوجيهات سفيهة هتجعل الناس تنفر منّك

-

[#السبب\_الثاني](https://www.facebook.com/hashtag/%D8%A7%D9%84%D8%B3%D8%A8%D8%A8_%D8%A7%D9%84%D8%AB%D8%A7%D9%86%D9%8A?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)

-

[#تحت\_المجهر](https://www.facebook.com/hashtag/%D8%AA%D8%AD%D8%AA_%D8%A7%D9%84%D9%85%D8%AC%D9%87%D8%B1?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)

-

ما تفرحش بالشهرة - لإنّ الشهرة هتخلّي العميل اللي جاي لك - جاي ( متحفّز ضدّك )

جايب معاه ميكروسكوب وهوّا جاي

-

يعني

لمّا بتقف تاكل فول على عربيّة فول - ما بتسألش نفسك يا ترى الفول جوسي ولّا لأ

لإنّ صاحب عربيّة الفول ما وعدكش بحاجة

-

لكن

لو رايح مطعم - والمطعم ده عامل حوالين نفسه هالة - فانتا هتطلّع الفود بلوجر اللي جوّاك

هتبقى رايح ومعاك ميكرو سكوب - وهتبدأ تعمل لستة بالوعود اللي اتقدّمت لك - وتشوف الوعود دي متحقّقة في الواقع ولّا لأ

-

عشان كده ما بننصحش إنّك تعطي وعود كتيرة

تقول الحكمة [#الآمال\_الكبيرة\_باب\_الإحباطات\_الكبيرة](https://www.facebook.com/hashtag/%D8%A7%D9%84%D8%A2%D9%85%D8%A7%D9%84_%D8%A7%D9%84%D9%83%D8%A8%D9%8A%D8%B1%D8%A9_%D8%A8%D8%A7%D8%A8_%D8%A7%D9%84%D8%A5%D8%AD%D8%A8%D8%A7%D8%B7%D8%A7%D8%AA_%D8%A7%D9%84%D9%83%D8%A8%D9%8A%D8%B1%D8%A9?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)

-

مش بسّ كده - دا احنا بننصحك ( تخبّي ) بعض الوعود - وتعطيها للعميل من غير ما تكون قايلها له قبل كده - وبكده تكون فقت توقّعات العميل - وده عظيم جدّا

-

ف - لو عندك 10 حاجات حلوة بتقدّمهم للعميل - ما توعدوش ب 12

-

يعني أوعده بال 10 فقط ؟

ماشي

-

لكن الأحسن إنّك توعده ب 8 فقط - وتفاجئه ب 2 وقت التنفيذ

دا أحسن بكتير من إنّك توعده بال 10 وتصدق فيهم

-

في الحالتين انتا قدّمت ال 10

لكن في الحالة التانية - ال 2 المفاجئين هيتحسبوا ب 20

-

أفتكر مرّة مطعم قدّم لنا طبق ملوخيّة ما كنّاش طلبناه - نزّله لنا كده على سبيل الكادوه يعني - المطعم ده أنا مش ناسيه !!

-

ف الشهرة تعتبر عنصر سلبيّ من المنظور ده - إنّها بتحطّك تحت الميكروسكوب

والوعود دي مش فرقعة في الهوا - إنتا هتتحاسب عليها

-

عشان كده بكون حريص قبل أيّ دراسة أو استشارة إنّي أقول للعميل ( أنا ما باعملش كذا وكذا )

مش عشان انا محترم يعني - ولكن عشان هوّا بعد كده هيحاسبني على الكلام ده

-

أيّام ما كنت محاضر لبرنامج سوليدووركس - كنت بقول ( أنا الأشهر - لكنّي لست الأفضل - الأفضل هو التوكيل )

وكنت لمّا بيتطلب منّي كورس أكبر منّي - كنت بحيل طالب الكورس على التوكيل

-

لإنّي كنت عارف إنّي لو بالغت وتصرّفت كالأفضل - فهنا الشهرة مش هتنفعني - بالعكس - هتضرّني

الموضوع مش بينتهي عند الشهرة - كلّ تعامل وليه تبعاته

-

طاب وإيه المانع إنّ الشهرة تحطّني تحت الميكروسكوب - بينما أنا أكون مهتمّ بكلّ التفاصيل ؟!

حلو جدّا - كده يبقى رجعنا لإنّك

-

1 - باديء من عند الجودة

2 - الجودة وصّلتك للشهرة

3 - الشهرة زوّدت الطلب عليك

4 - قمت انتا حافظت على الجودة مقابل زيادة المبيعات

5 - قمت حقّقت الثروة

-

دا تسلسل عظيم جدّا - 5 خطوات اهم

-

لكن تعمل كوبري - وتختصر ال 5 خطوات لخطوتين فقط - وعاوز تنطّ من الشهرة للثروة - هتقع في النصّ وهتتقطم رقبتك

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZVDRUmFIX12to6sWUj2oz4s8h9ziHONccMQpQyGQ_L10QsWXw5Dc0wYbQVFkpNyvP8YhlLkOzFgKsMQgIizgQHa46CuQtRm0o5MfG_a5g9fNGQKTePTWDmXLughutAYXLZPHaRI3f8ukUdgnDCX6xtgl-DLdWRUz-dG7I44tCCJgwgBWwj-ATKVSQ8z9Vp96LI&__tn__=*NK-R)