[#يسقط\_التارجت](https://www.facebook.com/hashtag/%D9%8A%D8%B3%D9%82%D8%B7_%D8%A7%D9%84%D8%AA%D8%A7%D8%B1%D8%AC%D8%AA?__eep__=6&__cft__%5b0%5d=AZXS1Z3AAdrMZp8F45n2Q8YF_mAIzZOhzxfx5ztefzv9UwTl35_HCmT3UNKGISwHNODzwmzaHWMv5BD6t40kVkPNiFMM90OUH-Sl-hO-3ciIGhJjnEUi_bEI7ak-V6YvdNYsaPxpevZ6LiEk7StR5er4U6N6kit6JYRKU_Uez75uFznGfCFmIyiLWUgqhQNJ46g&__tn__=*NK-R)

-

من زمان وأنا مؤمن بإنّ تعبير ( التارجت ) في البيزنس - لا محلّ له من الإعراب

بسّ طبعا كنت بخاف اتكلّم عن الموضوع ده - ليقولوا عليّا ملحد ولّا حاجة - وهيكفر بقوانين البيزنس - ههههههه

-

بعد كده سمعت لقاء ل د إيهاب مسلّم مع أحد الضيوف - وكان بيقول بردو إنّ التارجت المفروض يعاد النظر فيه - أعتقد كان أ أحمد خليفة

-

فقلت لنفسي باين إنّ انا مش لوحدي اللي عندي الأفكار الصابئة دي

-

لحدّ ما سمعت لقاء د إيهاب مسلّم - مع د إيهاب فكريّ

و د فكريّ في اللقاء ده - فصّل تفصيلة جميلة جدّا - من الفتوحات يعني

قال - فيه واحد بينافس المنافس - وواحد بينافس نفسه - وواحد بينافس الهدف

-

التفصيلة دي هيّا اللي خلّتني أوصل للنقطة اللي كنت عاوز اوصل لها

وجدتها

هيّا دي بالظبط اللي انا عاوز اقولها

-

فيه واحد بينافس المنافس

-

المنافس بتاعي باع السنة اللي فاتت ب مليون - فأنا السنة دي عاوز ابيع ب 2 مليون

-

وواحد بينافس نفسه

-

أنا السنة اللي فاتت بعت بمليون - ف أنا عاوز السنة دي أبيع ب 2 مليون - لكن المنافس دا حبيبي - أنا ما فيش عداوة بيني وبينه

-

وكلّ الناس بالمناسبة كانوا واقفين عند النقطة دي - إنّه يقول لك ما تحاولش تعلّي على المنافس بتاعك - حاول تخلّيك النهارده أحسن منّك انتا نفسك بتاع امبارح - خلّيك النهارده - أحسن من نسختك من نفسك امبارح - تحسّها تنمية بشريّة سيكا

-

بينما الأفضل هو الشخص اللي بينافس [#الهدف](https://www.facebook.com/hashtag/%D8%A7%D9%84%D9%87%D8%AF%D9%81?__eep__=6&__cft__%5b0%5d=AZXS1Z3AAdrMZp8F45n2Q8YF_mAIzZOhzxfx5ztefzv9UwTl35_HCmT3UNKGISwHNODzwmzaHWMv5BD6t40kVkPNiFMM90OUH-Sl-hO-3ciIGhJjnEUi_bEI7ak-V6YvdNYsaPxpevZ6LiEk7StR5er4U6N6kit6JYRKU_Uez75uFznGfCFmIyiLWUgqhQNJ46g&__tn__=*NK-R)

وده بالظبط اللي انا كنت عاوز أقوله في موضوع ( يسقط التارجت ) ده

-

ما تنافسش منافسك - دي مفهومة

-

طيّب - إنتا بتنافس نسختك بتاعة السنة اللي فاتت ليه - هل ظروفك السنة دي هيّا نفس ظروفك السنة اللي فاتت - لأ

-

يبقى لو انتا في سنة بعت مثلا ب مليون

تاني سنة ب 2 مليون

تالت سنة ب 3 مليون

رابع سنة ب 4 مليون

ف قمت جاي في السنة الخامسة حاطط تارجت 5 مليون

هنا بقول لك لأ - إنتا كده غلط - ولا للتارجت - ويسقط التارجت

-

ممكن السنة دي ظروفها تقول إنّ التارجت العادل يكون نصف مليون - ولو عملته تبقى بطل - وما تبقاش فاشل ولا ما حقّقتش التارجت

-

فيه فرق بين ( الفشل ) - و ( عدم تحقيق الهدف )

الفشل - يعني تكون تقدر تحقّق هدف معيّن - وتتمرقع - ف ما تحقّقوش

لكن - عدم تحقيق الهدف - يعني حصل ظرف خلّاك ما قدرتش تحقّق الهدف - ف هنا انتا مش فاشل

-

عشان كده - ممكن جدّا تنزّل التارجت من 5 مليون جنيه - ل 500 ألف جنيه - وتبقى ناجح

-

وممكن ترفع المبيعات من مليون جنيه - ل 5 مليون جنيه - وتبقى فاشل

-

ما فيش حاجة اسمها التارجت - فيه حاجة اسمها التارجت المرن - المتحرّك - الديناميكيّ

-

ممكن السنة دي سنة الكورونا - ف إنتا لو فضلت فاتح أصلا - وبتعطي الموظّفين نصف مرتّباتهم - فانتا كده ناجح

-

وممكن السنة دي سنة الكورونا - وانتا عندك مصنع كمامات - كان المفروض تبيع 10 أضعاف مبيعاتك - لكنّك اتمرقعت - وبعت 5 أضعاف مبيعاتك فقط

تبقى إيه

تبقى فاشل

-

إنتا كنت حاطط هدف أقلّ من الهدف العادل - ف ما تقولّليش أنا بعت 5 أضعاف نفسي بتاعة السنة اللي فاتت - كده انتا بتنافس نفسك

-

ولا تقول لي أنا بعت ضعف منافسي - منافسك بيتمرقع أكتر منّك - ف بدل ما يبيع ب 10 مليون - باع ب 2.5 مليون فقط

-

لا تنافس منافسك - ولا تنافس نفسك - ولكن نافس ( الهدف ) - ((( المرن ))) - ((((( المتحرّك )))))

-

ممكن السنة دي سنة إنّك مجمّع جزء كبير من راس مال الشركة - وهتشتري مصنع تمليك - لإنّك كنت مخطّط تشتغل 5 سنين في مصنع إيجار - وفي السنة السادسة تعمل مصنعك التمليك

ف سحبت جزء كبير من سيولة الشركة - ف مبيعات الشركة نزلت - فأصبح النصف مليون جنيه مبيعات هوّا هدف السنة دي

-

أنا السنة دي بطارد الهدف ده - وما ببصّش لنفسي السنة اللي فاتت كنت بايع ب 4 مليون - يبقى السنة دي لازم ابيع ب 5

-

ممكن السنة دي حصلت طفرة - بلد كنّت بتصدّر لها بمليون - وجات حصلت عندهم جائحة ضربت محصول كذا اللي كنت بتصدّره لهم - ف في نصّ السنة هارفع تارجت الشركة فورا من 5 مليون مبيعات ل 10 مليون مبيعات

-

ما فيش سيولة كافية نشتري الخام - هدخّل معايا صديق بسرعة ك شريك بالتمويل في عمليّة مدّتها 6 شهور

-

ف التارجت اترفع فجاة من 5 مليون ل 10 مليون - يبقى يسقط التارجت ولّا لأ ؟!

-

السنة اللي بعدها - نقعد ع المكتب - ونقول لفريق المبيعات - إنتوا السنة اللي فاتت حقّقتوا تارجت 10 مليون - إيه الحلاوة والطعامة والكمانانّص ده - السنة دي عاوزين نحقّق تارجت 12 مليون

ما هو ده اللي بقول له ( يسقط التارجت ) يا فندم

-

فريق المبيعات ده محتاج يقعد يدعي ربّنا تحصل كارثة تانية في البلد اللي بتصدّروا لها عشان يعرفوا يحقّقوا التارجت ده السنة دي

-

ما فيش حاجة اسمها التارجت - أو خلّيني أقول - ما فيش حاجة اسمها التارجت [#الثابت](https://www.facebook.com/hashtag/%D8%A7%D9%84%D8%AB%D8%A7%D8%A8%D8%AA?__eep__=6&__cft__%5b0%5d=AZXS1Z3AAdrMZp8F45n2Q8YF_mAIzZOhzxfx5ztefzv9UwTl35_HCmT3UNKGISwHNODzwmzaHWMv5BD6t40kVkPNiFMM90OUH-Sl-hO-3ciIGhJjnEUi_bEI7ak-V6YvdNYsaPxpevZ6LiEk7StR5er4U6N6kit6JYRKU_Uez75uFznGfCFmIyiLWUgqhQNJ46g&__tn__=*NK-R)

-

التارجت لازم يكون متحرّك

-

عادي جدّا تحصل ظروف مفاجئة - ف سريعا - أعدّل التارجت - واكون متقبّل جدّا من البيّاعين إنّ مبيعاتهم تنزل

عادي جدّا المنحنى يبقى ماشي

1

2

3

4

10

6

-

ال 10 دي بدل ال 5

-

وال 6 دي مش منسوبة لل 10

وممكن تبقى 7

وممكن تبقى 0.5

-

وممكن نخسر خساير نتحمّلها في السنة دي عادي - ونبقى ناجحين - لإنّه حصل ظرف في السنة دي كان كفيل يقفل الشركة - ومنافسين لينا فعلا قفلوا - لكنّنا قدرنا نعمل خطّة نجاة - survival

-

لو فهمت المبدأ ده - صدّقني هترتاح راحة ما بعدها راحة

قال تعالى

لِّكَيْلَا تَأْسَوْا عَلَىٰ مَا فَاتَكُمْ وَلَا تَفْرَحُوا بِمَا آتَاكُمْ

-

لا فرحت بالمكسب الكبير - لإنّي كنت معتبره هدف عادل - مش انا شاطر يعني وحقّقته

-

ولا زعلت على الخسارة - لإنّي كنت معتبرها تكلفة النجاة - مش عشان انا فاشل يعني - أنا مجرّد نجاتي في الظرف اللي الطبيعيّ بتاعه إنّه يدمّرني هو نجاح

-

روميل اتهزم في العلمين - لكنّه بيعتبر شخصيّة تاريخيّة في العسكريّة - ممكن أشهر من مونتجمري اللي انتصر عليه

مين فاكر مونتجمري !!

-

بالمناسبة - مونتجمري ده من الشخصيّات المؤثّرة جدّا في تصوّري عن الحياة

كان بينتصر في صمت - وبيتحرّك أكتر تحرّكات بطيئة ومملّة في الحياة - بسّ بينتصر عادي - هههههههه

-

لكن - نرجع ل ثعلب الصحراء - روميل - ليه مشهور ؟!

-

ليه ؟!

عشان قدر ينسحب بجيشه المهزوم من العلمين - من مصر - ويعبر بيه ليبيا كلّها - ويوصل لتونس - بدون ما يخسر عساكر

-

اللي زيّه سعد الدين الشاذليّ الله يرحمه

-

في حرب 67 دخل بمجموعته المكوّنة من 1500 فرد قوّات خاصّة إلى فلسطين ليختبأ من غارات الطيران بين المرتفعات

-

ولمّا أعلنت الهزيمة - قدر ينسحب ب ال 1500 فرد دول طول الليل على حدود شاطيء البحر المتوسّط

-

قطع تلتين المسافة بالليل - و بالنهار - اتكشف للطيران - فبدؤوا يضربوه هوّا وجنوده - لكنّه قدر يرجع لغرب القناة ب 1000 جنديّ من ال 1500

-

ف دي بطولة - ما يجيش حدّ يقول له إنتا مات من عندك 500 عسكريّ !!

-

وقبلهم سيّدنا خالد رضي الله عنه لمّا قدر ينسحب بجيش المسلمين - ورجع للمدينة - فأهل المدينة قابلوا الجيش غاضبين عليهم - وبيشتموهم ويقولوا لهم ( يا فرّار ) - فقال لهم الرسول صلّى الله عليه وسلّم ( بل هم الكرّار )

-

ما فيش هدف [#ثابت](https://www.facebook.com/hashtag/%D8%AB%D8%A7%D8%A8%D8%AA?__eep__=6&__cft__%5b0%5d=AZXS1Z3AAdrMZp8F45n2Q8YF_mAIzZOhzxfx5ztefzv9UwTl35_HCmT3UNKGISwHNODzwmzaHWMv5BD6t40kVkPNiFMM90OUH-Sl-hO-3ciIGhJjnEUi_bEI7ak-V6YvdNYsaPxpevZ6LiEk7StR5er4U6N6kit6JYRKU_Uez75uFznGfCFmIyiLWUgqhQNJ46g&__tn__=*NK-R)

-

الهدف ممكن يكون إنّ انا أحقّق مبيعات أقلّ من السنة اللي فاتت - ويكون هدف ناجح

-

وعادي جدّا تظهر لي موجة - ف أركب عليها بسرعة - وما يجيش البيّاع يقول لي انتا مكهربنا ليه - ما احنا طول السنة محقّقين المبيعات الشهريّة حسب الخطّة

لا يا فندم - ما فيش خطّة - آني الخطّة - آني الخطّة - آني التارجت

-

ممكن حضرتك تتخيّل إنّه يا سلام محمود مرزوق لغى عنّنا التارجت يا ولاد - بقى شابتر ملغي في المنهج

غلبان

دانا صعّبتها عليك

-

بدل ما انتا كنت بتحطّ تارجت أوّل السنة بناءا على مبيعات السنوات الماضية وتوقّعك لمبيعات السنة دي - وتروح تنام

انا بقول لك ( خلّيك صاحي طول السنة )

-

صاحي كلّ شهر - كلّ أسبوع - كلّ يوم وكلّ ساعة

-

صاحي للمتغيّرات اللي بتحصل حواليك - بحيث - بمنتهى السرعة - تغيّر التارجت

-

تخيل أنا قلت لحضرتك - الطريق من المنصورة للقاهرة 120 كيلو

معاك عربيّة بتقدر تمشي بسرعة 120 كليو في الساعة

عاوزك توصل القاهرة في ساعة

-

دا كلام فارغ - دا قياس جامد للأرقام

العربيّة ما تقدرش تمشي طول الطريق على 120 كيلو في الساعة - مش فيه قرى هنعدّي عليها - ومطبّات - و و و

-

طايّب ماشي

خلّينا نقول متوسّط سرعة العربيّة 60 كيلو في الساعة

يبقى تمشي من هنا للقاهرة في ساعتين - لكن طول الطريق تكون ماشي على 60 كيلو في الساعة

-

وده غلط بردو

-

أمّال إيه الصحّ

-

الصحّ إنّي طول المسافة من المنصورة للقاهرة - هامشي في حتّة بسرعة 120 كيلو في الساعة - في وصلة شبرا بنها مثلا

وفيه حتت هامشي فيها بسرعة 15 كيلو في الساعة - أمام القرى مثلا

وفيه حتت هامشي فيها بسرعة 5 كيلو في الساعة - عند المطبّات مثلا

وفيه حتت هامشي فيها بسرعة ربع كيلو في الساعة - عند الكارتة مثلا

وفيه حتت هاقف فيها خالص - في البنزينة

-

دا معنى الهدف المتحرّك - أو التارجت المتحرّك - أو الديناميكيّ - معانا نظريّة جديدة وبندوّر لها على إسم يا جدعان

سمّوها ميار

-

بالمناسبة

كلامي هنا يختلف عن ( مشاكل وضع التارجت ) - أو ( أخطاء وضع التارجت )

دي بالفعل موجودة ومتناقشة من زمان

-

مشاكل مثلا زيّ إنّك تحطّ تارجت غير واقعيّ - ف هيقولوا لك حطّ تارجت واقعيّ - وذاكر نظريّة SMART وبتاع

-

لكنّهم هيفضلوا معتبرينك صحّ - وموافقين عليك - وانتا حاطط التارجت الواقعيّ ده طول السنة - ومقسّمه على شهور - وبتحاسب عليه البيّاعين كلّ 3 شهور مثلا

-

أنا بقى بقول لك - ما تحطّش تارجت ثابت أصلا - إحنا هنروش البيّاعين - كلّ يوم الصبح هيقوموا يلاقوا تارجت جديد

-

[#وجدتها](https://www.facebook.com/hashtag/%D9%88%D8%AC%D8%AF%D8%AA%D9%87%D8%A7?__eep__=6&__cft__%5b0%5d=AZXS1Z3AAdrMZp8F45n2Q8YF_mAIzZOhzxfx5ztefzv9UwTl35_HCmT3UNKGISwHNODzwmzaHWMv5BD6t40kVkPNiFMM90OUH-Sl-hO-3ciIGhJjnEUi_bEI7ak-V6YvdNYsaPxpevZ6LiEk7StR5er4U6N6kit6JYRKU_Uez75uFznGfCFmIyiLWUgqhQNJ46g&__tn__=*NK-R)

-

[#الأهداف\_المتحرّكة](https://www.facebook.com/hashtag/%D8%A7%D9%84%D8%A3%D9%87%D8%AF%D8%A7%D9%81_%D8%A7%D9%84%D9%85%D8%AA%D8%AD%D8%B1%D9%91%D9%83%D8%A9?__eep__=6&__cft__%5b0%5d=AZXS1Z3AAdrMZp8F45n2Q8YF_mAIzZOhzxfx5ztefzv9UwTl35_HCmT3UNKGISwHNODzwmzaHWMv5BD6t40kVkPNiFMM90OUH-Sl-hO-3ciIGhJjnEUi_bEI7ak-V6YvdNYsaPxpevZ6LiEk7StR5er4U6N6kit6JYRKU_Uez75uFznGfCFmIyiLWUgqhQNJ46g&__tn__=*NK-R)

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXS1Z3AAdrMZp8F45n2Q8YF_mAIzZOhzxfx5ztefzv9UwTl35_HCmT3UNKGISwHNODzwmzaHWMv5BD6t40kVkPNiFMM90OUH-Sl-hO-3ciIGhJjnEUi_bEI7ak-V6YvdNYsaPxpevZ6LiEk7StR5er4U6N6kit6JYRKU_Uez75uFznGfCFmIyiLWUgqhQNJ46g&__tn__=*NK-R)

-

لِّكَيْلَا تَأْسَوْا عَلَىٰ مَا فَاتَكُمْ وَلَا تَفْرَحُوا بِمَا آتَاكُمْ