يعني إيه [#التصنيع\_لدى\_الغير](https://www.facebook.com/hashtag/%D8%A7%D9%84%D8%AA%D8%B5%D9%86%D9%8A%D8%B9_%D9%84%D8%AF%D9%89_%D8%A7%D9%84%D8%BA%D9%8A%D8%B1?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R) ؟!

والدنيا بتمشي فيه ازّاي ؟!

وإيه مميّزاته وعيوبه ؟!

-

التصنيع لدى الغير هو مرحلة وسيطة بين التجارة والصناعة

حضرتك تاجرت في منتج ما لفترة طويلة – وشايف إنّك ممكن توفّر من تكلفة المنتج لإنّك شايف المصنع أو التاجر الكبير اللي بيبيع لك واخد خير المنتج كلّه – وسايب لك هامش ربح صغيّر تشتغل فيه

-

يعني المنتج مثلا انتا عارف إنّه بيتكلّف على المصنع 6 والمصنع بيبيعهولك ب 8 وانتا بتبيعه ب 10

-

فانتا عاوز تصنّعه ب 6 وتبيعه ب 10

فتكسب 4 بدلا من 2

-

دا المدخل اللي بتدخل منّه للتصنيع لدى الغير

-

لكن ما تجيش كده من اللا شيء – وعاوز تتاجر في منتج – فتفكّر تصنّعه لدى الغير وتبيعه مباشرة وتتجاوز مرحلة التجارة !!!

تتجاوز إنّك تشتريه من تاجر أو من مصنع يعني وتقوم فقط بتوزيعه

-

الفرق بين التصنيع لدى الغير والتجارة هو البراند

-

يعني – لمّا بتاخد منتج من مصنع – أو من تاجر – فانتا مش صاحب البراند بتاع المنتج – فسعيك هنا لتوزيع المنتج بتكسب منّه فلوس – لكن تكبير العلامة التجاريّة هو ربح إضافي يضاف لصاحب العلامة التجاريّة ( وما حدّش بيحاسب حدّ عليه بالمناسبة )

-

يعني المصنع اللي باع لك الطنّ كسب فيه ألف جنيه – هوّا كسب كمان انتشار إضافيّ للعلامة التجاريّة بتاعته

الانتشار ده اللي بعد كده بيتحوّل لقيمة في حدّ ذاته – لدرجة إنّها بتتقيّم في سعر المصنع وقت بيعه

وممكن حتّى تتأجّر – زيّ تأجير العلامات التجاريّة – أو ما يعرف بالفرانشايز

-

فدي تعتبر ميزة إضافيّة لحضرتك لمّا هتعمل تصنيع لدى الغير بعد التجارة وقبل الصناعة

ألا وهي ( صناعة العلامة التجاريّة – ومن ثمّ تنميتها مع الوقت ) بحيث على ما تيجي تفتح مصنعك يكون ليك تواجد فعليّ في السوق – مش هتبدأ من الصفر يعني

-

إزّاي بيمشي موضوع التصنيع لدى الغير ؟

-

موضوع التصنيع لدى الغير بيمشي إنّك الأول بتشوف هل مجالك فيه تصنيع لدى الغير أصلا ولّا لأ

-

وبنسبة كبيرة جدّا كلّ المجالات بيكون فيها مساحة للتصنيع لدى الغير

لإنّه ببساطة – صعب تكون كلّ المصانع في مجالك واصلة للطاقة الإنتاجيّة الكاملة إنّها شغّالة 8 ساعات في ال 8 ساعات – أو 24 ساعة في ال 24 ساعة

لو لقيت مجال كده – يبقى اعمل مصنع عميانيّ – دا سوق الطلب فيه أكبر بكتير من العرض

-

وبالمناسبة – لو لقيت العكس – فأجّل فكرة عمل مصنع شويّتين تلاتة !!

يعني – لو لقيت مجال فيه مصانع كتير شغّالة للغير – يبقى المجال ده مصانعه مش عارفة تبيع بنفسها – يبقى المجال ده المنافسة فيه بشعة – يبقى اجري يا مجدي

-

الحالة دي تختلف عن الصناعات اللي ( بطبيعتها ) فيها تصنيع لدى الغير

-

حاجة مثلا زيّ ما يكون مصنع نسيج بيعمل الصباغة عند الغير – دا مش معناه إنّ المصابغ مش عارفة تشتغل بنفسها – دا هيّا دي طبيعة المجال يا فندم

دي كده اسمها صناعات تكميليّة – مش تصنيع لدى الغير

-

لكن لو لقيت مصنع نسيج وصباغة – وبيقدّم خدمة الصباغة للغير – هنا اللي نقول إنّ المصنع ده عنده مشكلة

لإنّه لو متصمّم صحّ من الأوّل كان مش هيكون فيه مساحة إضافيّة للصباغة للغير – لإنّه هيكون بيعمل شغله الخاصّ

-

ولو من الأوّل عارفين إنّ طاقة المصبغة أكبر بكتير من طاقة مصنع النسيج – يبقى كنّا نعمل نسيج فقط – وما نعملش مصبغة – ونصبّغ عند الغير

-

والكلام دا بردو يختلف عن الصناعات المرحليّة - أو الصناعات المغذّية

-

زيّ إنّ مصنع سقّالات يشتري المواسير من مصنع مواسير – هنا مش هنقول إنّ مصنع السقّالات بيعمل تصنيع المواسير لدى الغير !

هوّا ( بيشتري ) المواسير من مصنع المواسير

ومصنع المواسير مش بيصنّع لمصنع السقّالات لإنّ طاقة مصنع المواسير مش مكتملة فمضطرّ يصنّع مواسير للغير – هوّأ أساسا مصنع مواسير وبيعمل منتجه الأصليّ وبيبيعه على سبيل التجارة – مش التصنيع للغير

-

والموضوع يختلف بردو عن الصناعات التكامليّة - أو عمق الصناعة

زيّ إنّ مصنع يكون بيصنّع مثلا مكانس كهربائيّة - وبيشتري المواتير من مصنع تاني

-

فحضرتك عندك مصانع ممكن تتعاون معاك من 3 اتّجاهات

من الخلف - إنّ مصنع يغذّيك بخامة نصف مصنّعة - زيّ المواسير للسقّالات

من الجنب - إنّ مصنع يتكامل معاك في تصنيع منتجك - زيّ المواتير للمكانس

من الأمام - إنّ مصنع يقدّم لك خدمة لاحقة على منتجك - زيّ المصبغة للنسيج

كلّ دول مش اسمهم تصنيع لدى الغير

-

التصنيع للغير معناه إنّ المصنع اللي هيصنّع لك – يكون بيصنّع لك منتجه ( الأصليّ ) و ( بإسمك )

زيّ إنّ مصنع مكرونة – يصنّع لك مكرونة – لكن يحطّها لك في كيس عليه اسمك

فالمكرونة هيّا منتج المصنع الأصليّ – وبيصنّعها لك دلوقتي بإسمك

-

لا هو بيقدّم لك خدمة تكميليّة - زيّ الصباغة

ولا بيقدّم لك منتج نصف مصنّع - زيّ المواسير

-

وزيّ ما قلنا إنّ موضوع لجوء مصنع للتصنيع لدى الغير ده يعتبر علامة ضعف في المصنع ده

لإنّه ببساطة – لو شغّال 6 ساعات – بينتج فيهم 6 طنّ – بيكسب في الطنّ ألفين جنيه

فلو انتا طلبت منّه يصنّع لك 2 طنّ كمان – هيكسب في الطنّ ألف واحد بدل ألفين

يبقى ليه هوّا ما عملش الاتنين طنّ دول لنفسه وباعهم باسمه ؟!

لإنّه ببساطة ( مش قادر )

-

ما بالك بقى لو كان مش قادر يبيع غير 2 طنّ في اليوم – وقاعد مستنّي حدّ يكمّل له ال 75 % عجز اللي عنده ؟!

طب لو لقيت معظم المصانع في المجال ده كده – يبقى تفهم إيه ؟!

-

من هنا بردو ناخد فايدة تالتة – ألا وهي – إبعد عن الصناعات الخدميّة

زيّ مثلا الناس اللي عندها مكن ليزر بتعمل بيه تقطيع للصاج للغير – إبعد عن صناعة زيّ دي – لإنّك قاعد طول اليوم منتظر الغير ييجي يطلب منّك شغل – لكن انتا ما عندكش منتج نمطيّ بتصنّعه وتبيعه – ولو عندك وقت فاضي بتصنّع فيه للغير

-

دا غير إنّ الغير اللي انتا بتصنّع له ده – مسيره ييجي يوم وطاقته التصنيعيّة تكبر – فطبيعيّ هيجيب لنفسه ماكينة الليزر في مصنعه – فتلاقي مبيعاتك قلّت

-

التسويق والتصنيع زيّ العربيّة والحصان

التسويق هوّا الحصان

ممكن تشتري حصان لوحده – وتركبه لوحده

-

لكن اللي بيعمل مصنع لخدمة الغير فقط – بيكون عامل زيّ اللي اشترى عربيّة من غير حصان

يا تقف منّه !!

يا يحتاج حصان الغير يشدّها له !!!

-

واللي عنده الحصان – وبيأجّر منّك العربيّة – مسيره في يوم يشتري عربيّة !!!

-

فنرجع لنقطة ( إزّاي بيمشي موضوع التصنيع لدى الغير )

قلنا إنّك في الأوّل بتشوف هل مجالك فيه الثقافة دي ولّا لأ

وقلنا إنّه غالبا أيوه – لإنّ مش كلّ أصحاب المصانع شاطرين وقادرين يوصّلوا مبيعاتهم إنّها تساوي طاقتهم الإنتاجيّة – دايما فيه فجوة بين الرقمين دول – من داخل الفجوة دي هوّا هيقبل يصنّع لك منتج بإسمك

-

وبالمناسبة

الفجوة دي ممكن تكون فجوة ين المراحل !

يعني

حدّ مثلا عنده مصنع شكاير – وعنده مكنة خيوط بتنتج خيوط تشغّل 60 نول – لكنّه عنده 30 نول فقط – فمشغّل المكنة نصف الشهر فقط

فهنا تقدر تروح تقول له أنا عاوز اشتري منّك خيوط – لإنّه عنده فجوة بين مرحلتين

وإن كانت دي تكون أقرب للتجارة منها للتصنيع لدى الغير

-

فحضرتك هتعمل بيان بالمصانع دي ( أو هنعملهولك احنا )

وتبتدي تتواصل معاهم تشوف مين منهم عنده قابليّة التصنيع للغير – لإنّ ممكن تلاقي مش كلّهم بيقدّموا نفس الخدمة

-

يعني الموضوع مش قاطع إنّ المجال الفلانيّ فيه تصنيع للغير أو لأ – مش ابيض واسود يعني

في نفس المجال هتلاقي مصانع مكتفية مش عاوزة تصنّع للغير – ومصانع عندها عجز في المبيعات فمتقبّله تصنّع للغير – ومصانع عندها مبيعات أكبر من طاقتها – فبتصنّع هيّا منتجها المطلوب زيادة عند الغير !!

-

في زيارة لمصنعين بيصنّعوا نفس المنتج عشان كنّا عاوزين نصنّع عندهم لأحد عملائنا – مصنع منهم قال لي إنّه بيصنّع للمصنع التاني – وورّاني كراتين المنتج اللي رايحة للمصنع التاني

كانوا مصنعين كبار جدّا بالمناسبة

يبقى كده أنا هاختار أصنّع عند مين ؟!

-

عند المصنع اللي عنده عجز طبعا فمضطرّ يصنّع للغير – لإنّ ده اللي هاعرف أضغط عليه في السعر

لكن المصنع الأوّل ما شاء الله بايع إنتاجه كلّه – وعنده طلبيّات أكبر من طاقته – هروح أطلب منّه تصنيع ليّا – هيخبطني رقم مبالغ فيه طبعا – وهيصنّع لي هوّا عند الغير – وياخد عمولة !!

-

طبعا مدير المصنع الأوّل قال لي إنّه بيصنّع للغير دي على سبيل التفشخر – مش عارف إنّ دي علامة سلبيّة !

لكنّها في نفس الوقت علامة ترجّح كفّته إنّي اتّفق معاه هوّا مش مع المصنع التاني – لإنّ هوّا الأضعف !!

-

المرحلة اللي بعد كده إنّ حضرتك بتروح تتّفق مع المصنع – فأوّل سؤال هيتسأل لك بعد السلامات والقهوة والذي منّه هو ( هتجيب الخام انتا ولّا هنجيبهولك احنا ؟؟ )

-

طبعا السؤال ده إفهم لوحدك إنّه متضمّن ( فرق في التكلفة ) – كذلك ( فرق في المسؤوليّة )

-

يعني

لو الخام ب 10 مثلا – إنتا قادر تجيبه ب 10 – لو المصنع هيجيبهولك – هيحسبه ضمن حساباته ب 11 – كإنّه اشتراه بنفسه – وباعهولك

-

كذلك فرق في المسؤوليّة

يعني – لو المنتج طلع فيه عيب خامة – فالعيب ده مسؤوليّة حضرتك

وطبعا ممكن العيب ما يكونش عيب خامة – لكن خلاص العيلة هتعتبره عيب خامة

-

يعني إيه الأفضل ؟!

ما فيش أفضل ولا حاجة – الفرق هو ( حضرتك ناوي تعمل إيه بعدين ؟ )

-

حضرتك بتصنّع عند الغير على سبيل اللقطة – ومنتج محتاجه حالا ومش هتحتاجه تاني – وانتا كسبان في المنتج كويّس فمش فارق معاك فرق بسيط في تكلفة الخامة – يبقى قول للمصنع يجيب الخامة بنفسه

-

لكن – لو حضرتك بتعمل التصنيع لدى الغير كمرحلة للتصنيع الذاتيّ – فأنصحك تحشر نفسك في موضوع الخامة – لإنّك كده كده عاجلا أو آجلا هتتحطّ في موقف شراء الخامات والمقارنة بينها وبين مواصفاتها وأسعارها وقت ما هتيجي تنتقل للتصنيع الذاتيّ – يبقى خد التدريب ده من دلوقتي

-

إلّا لو كان الموضوع ده صعب فعلا – وانتا لسّه جديد عليه – فممكن تأجّله مرحلة

زيّ إنّك مثلا تكون محتاج تصدّر موالح – ومحتاج محطّة تعمل لك الغسيل والتشميع والتغليف – فموضوع إنّك تتعلّم اختيار الثمر من المزارع ده مش بالسهولة اللي في بالك – فممكن تأجّله شويّة لحدّ ما مرحلة التصنيع لدى الغير نفسها تظبط – وبعد كده ترجع لمرحلة الثمر

-

طبعا مرحلة التصدير نفسها المفروض انك شغّال فيها من زمان – ما تاخدش مرحلتين في مرحلة – ما تفتحش جبهتين في وقت واحد

-

ظبطت التصدير – إرجع اظبط المحطّة

ظبطت المحطّة – إرجع اظبط الثمر

ظبطت التصدير والثمر والمحطّة – إعمل محطّتك الخاصّة بقى

-

وفي مرحلة تظبيط المحطّة دي ( أو خلّينا نقول ضبط جودة التصنيع ) عموما - بغضّ النظر عن نوع الصناعة – فممكن حضرتك تطلب ( أو تشترط ) وجودك ( أو وجود مندوب عنّك متخصّص في المجال ) يكون متواجد في خطّ التصنيع وقت تصنيع الطلبيّة بتاعتك

-

ودا حقّك بالمناسبة – ومش من حقّ المصنع اللي هيصنّع لك للغير يعترض – لو اعترض - إشرب القهوة وامشي عادي

-

وهنا ييجي سؤال مهمّ – لإنّ جزء كبير من التصنيع لدى الغير بيتطلّب اسطمبات – ففي حالة الاسطمبات لو صاحب المصنع عرض عليك يعمل لك هوّا الاسطمبة ببلاش – إرفض

-

لإنّه ببساطة مش هيعملها ببلاش ولا حاجة – هوّا هيوزّع تكلفتها على المنتج بقيمة لا تشعر بيها انتا – وبعد ما تخلص العلاقة بينكم – هتكون الاسطمبة بتاعته – لإنّه هوّا اللي مصنّعها

-

فتكون حضرتك حاسبت على تمن الاسطمبة – واتبرّعت له بيها !!

-

دا كده تسلسل عمليّة التصنيع لدى الغير

-

نيجي للنقطة الأخيرة من المقال وهي

مميّزات وعيوب التصنيع لدى الغير

وخلّينا نبدأ بالمميّزات

-

[#الميزة\_الأولى](https://www.facebook.com/hashtag/%D8%A7%D9%84%D9%85%D9%8A%D8%B2%D8%A9_%D8%A7%D9%84%D8%A3%D9%88%D9%84%D9%89?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R) /

[#المسؤوليّة\_المحدودة](https://www.facebook.com/hashtag/%D8%A7%D9%84%D9%85%D8%B3%D8%A4%D9%88%D9%84%D9%8A%D9%91%D8%A9_%D8%A7%D9%84%D9%85%D8%AD%D8%AF%D9%88%D8%AF%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

المسؤوليّة المحدودة يعني حضرتك لا هتكون مسؤول عن مصنع ولا إيجاره ولا ماكينات ولا صيانتها ولا عمّال ولا إدارتهم

-

حضرتك هتكون مسؤول عن البيع – والمفروض دا شغلك

-

وعن الخامات والتغليف – أو حتّى المسؤوليّة دي ممكن تنقلها للمصنع اللي هيصنّع لك

-

وهتكون مسؤول عن ضبط الجودة من خلال وجودك – أو وجود مشرف من طرفك عند المصنع وقت تصنيع طلبيّتك – كذلك المسؤوليّة دي ممكن تتجاوزها في بعض الأحيان لو هتكتفي باختبار المنتج وقت التسليم

-

[#الميزة\_الثانية](https://www.facebook.com/hashtag/%D8%A7%D9%84%D9%85%D9%8A%D8%B2%D8%A9_%D8%A7%D9%84%D8%AB%D8%A7%D9%86%D9%8A%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#التكلفة\_المحدودة](https://www.facebook.com/hashtag/%D8%A7%D9%84%D8%AA%D9%83%D9%84%D9%81%D8%A9_%D8%A7%D9%84%D9%85%D8%AD%D8%AF%D9%88%D8%AF%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

حضرتك عشان تنتج منتج ما – ممكن تكون محتاج تصرف 10 مليون جنيه قبل ما أوّل مكنة تطلّع أوّل منتج

-

لكن – لو هتصنّع المنتج ده لدى الغير – هتكون محتاج فقط تكلفة الخامات والتغليف

والخامات المطلوبة للنهارده بسّ – أو للطلبيّة دي بسّ

-

لكن صاحب المصنع بيكون محتاج تكاليف خامات شهر أو اتنين أو تلاتة قدّام كمخزون

-

[#الميزة\_الثالثة](https://www.facebook.com/hashtag/%D8%A7%D9%84%D9%85%D9%8A%D8%B2%D8%A9_%D8%A7%D9%84%D8%AB%D8%A7%D9%84%D8%AB%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#تكلفة\_الخروج](https://www.facebook.com/hashtag/%D8%AA%D9%83%D9%84%D9%81%D8%A9_%D8%A7%D9%84%D8%AE%D8%B1%D9%88%D8%AC?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

حضرتك لو عندك مصنع – ولقيت نفسك خدت قرار غلط في موضوع عمل المصنع ده – هتخسر كتير وانتا بتخرج

-

غير خالص اللي بيصنّع عند الغير – وقت ما هيلاقي الموضوع غير مجدي وعاوز يوقّف الشغل – مش هيخسر حاجة تقريبا

-

[#الميزة\_الرابعة](https://www.facebook.com/hashtag/%D8%A7%D9%84%D9%85%D9%8A%D8%B2%D8%A9_%D8%A7%D9%84%D8%B1%D8%A7%D8%A8%D8%B9%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#صناعة\_العلامة\_التجاريّة](https://www.facebook.com/hashtag/%D8%B5%D9%86%D8%A7%D8%B9%D8%A9_%D8%A7%D9%84%D8%B9%D9%84%D8%A7%D9%85%D8%A9_%D8%A7%D9%84%D8%AA%D8%AC%D8%A7%D8%B1%D9%8A%D9%91%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

التصنيع لدى الغير بيعطيك فرصة نشر علامتك التجاريّة قبل بداية التصنيع الذاتيّ

-

طبعا مش هنقول بيعطيك ميزة اختبار السوق – لإنّنا متّفقين إنّك أساسا مش هتصنّع لدى الغير قبل ما تكون تاجرت لفترة طويلة – فانتا بالفعل عارف المواصفات المطلوبة للسوق

-

[#الميزة\_الخامسة](https://www.facebook.com/hashtag/%D8%A7%D9%84%D9%85%D9%8A%D8%B2%D8%A9_%D8%A7%D9%84%D8%AE%D8%A7%D9%85%D8%B3%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#اكتساب\_الخبرة\_الفنّيّة](https://www.facebook.com/hashtag/%D8%A7%D9%83%D8%AA%D8%B3%D8%A7%D8%A8_%D8%A7%D9%84%D8%AE%D8%A8%D8%B1%D8%A9_%D8%A7%D9%84%D9%81%D9%86%D9%91%D9%8A%D9%91%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

حضرتك كتاجر – لو عملت مصنع مباشرة – هتتصدم بمفاجآت فنّيّة – زيّ فروق الخامات وتكاليف التغليف وتكاليف الاسطمبات

-

عشان كده قلت لك لو بتعمل تصنيع لدى الغير كمرحلة للتصنيع الذاتي – فاحشر نفسك في النقاط الفنّيّة دي – غير اللي بيعمل تصنيع لدى الغير كنشاط عابر لا يهدف بعده للتصنيع الذاتيّ

-

دي كده المميّزات – فطبعا حضرتك دلوقتي شايف إنّه اللي يعمل مصنع مجنون – ما يشتغل في التصنيع لدى الغير وياخد المميّزات دي وخلاص

-

فخلّينا نستعرض عيوب التصنيع لدى الغير

-

[#العيب\_الأوّل](https://www.facebook.com/hashtag/%D8%A7%D9%84%D8%B9%D9%8A%D8%A8_%D8%A7%D9%84%D8%A3%D9%88%D9%91%D9%84?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#مقاسمة\_الربح](https://www.facebook.com/hashtag/%D9%85%D9%82%D8%A7%D8%B3%D9%85%D8%A9_%D8%A7%D9%84%D8%B1%D8%A8%D8%AD?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

فاكر لمّا قلنا المصنع بيصنّع ب 6

وبيبيع لك ب 8

وانتا بتبيع ب 10

-

لمّا هتصنّع عند الغير هل هنقول المنتج بيتكلّف 6 وبيتباع ب 10 ؟!

لأ طبعا

المنتج هيتكلّف 7

-

المصنع بدل ما يبيع لك منتج تامّ ب 8 – هيبيع لك منتج مصنّع لحسابك ب 7 – مش ب 6 طبعا !!

-

فهنا المصنع تقاسم معاك جنيه من الربح

لكن – يظلّ الوضع ده أفضل – لإنّك بقيت بتكسب 3 بدلا من 2

-

[#العيب\_الثاني](https://www.facebook.com/hashtag/%D8%A7%D9%84%D8%B9%D9%8A%D8%A8_%D8%A7%D9%84%D8%AB%D8%A7%D9%86%D9%8A?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#عدم\_ضمان\_الجودة](https://www.facebook.com/hashtag/%D8%B9%D8%AF%D9%85_%D8%B6%D9%85%D8%A7%D9%86_%D8%A7%D9%84%D8%AC%D9%88%D8%AF%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

أي نعم إنتا هتتواجد في المصنع وقت التصنيع ( وممكن ما تتواجدش وتكتفي بالاختبار وقت التسليم )

فسواءا كده – أو كده – فصعب تضمن جودة منتجك زيّ ما تكون انتا اللي مصنّعه بنفسك

-

أحيانا بتكون فيه عيوب داخليّة لا تكشف خلال الاختبار – ولكنّها تظهر بعد الاستخدام – فدي مسؤوليّة حضرتك حتّى وإن كنت مش انتا السبب فيها !!

-

[#العيب\_الثالث](https://www.facebook.com/hashtag/%D8%A7%D9%84%D8%B9%D9%8A%D8%A8_%D8%A7%D9%84%D8%AB%D8%A7%D9%84%D8%AB?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#التأخير](https://www.facebook.com/hashtag/%D8%A7%D9%84%D8%AA%D8%A3%D8%AE%D9%8A%D8%B1?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

ودا عيب عامّ في السوق المصريّ ككلّ – وأحيانا بتكون أعذاره حقيقيّة – يعني لو انتا بتصنّع منتجك في مصنعك – ممكن تتأخّر فيه – لإنّ فيه أسباب تأخير حقيقيّة في السوق المصريّ

لكن طبعا لو بتصنّع عند الغير – فتوقّع تأخير أكتر

-

[#العيب\_الرابع](https://www.facebook.com/hashtag/%D8%A7%D9%84%D8%B9%D9%8A%D8%A8_%D8%A7%D9%84%D8%B1%D8%A7%D8%A8%D8%B9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#الأولويّة](https://www.facebook.com/hashtag/%D8%A7%D9%84%D8%A3%D9%88%D9%84%D9%88%D9%8A%D9%91%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

والأولويّة غير التأخير

التأخير إنّ الباتش دي محتاجة تتصنّع في أسبوع – فالمصنع يبدأ فيها في ميعادها – لكن يسلّمها لك بعد 10 أيّام بسبب التأخير

-

لكن الأولويّة معناها إنّه في بداية الأسبوع ده – المصنع لقى نفسه قادر يبيع 8 طنّ في اليوم بدلا من 6 – قادر يبيعهم بنفسه – فهيقوم مشغّل آخر ساعتين في الورديّة لحسابه – وانتا تستنّى شويّة

-

لإنّه لو صنّع لك المنتج لحسابك هيبيعهولك ب 7

لكن لو صنّع المنتج لحسابه – هيبيعه للتجّار ب 8

فهنا هيشوف نفسه أولى بالربح طبعا

-

ودا غلط طبعا – لإنّه إخلال بالاتّفاق االمتضمّن لوقت محدّد للتسليم

-

[#العيب\_الخامس](https://www.facebook.com/hashtag/%D8%A7%D9%84%D8%B9%D9%8A%D8%A8_%D8%A7%D9%84%D8%AE%D8%A7%D9%85%D8%B3?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

[#المسؤوليّة](https://www.facebook.com/hashtag/%D8%A7%D9%84%D9%85%D8%B3%D8%A4%D9%88%D9%84%D9%8A%D9%91%D8%A9?__eep__=6&__cft__%5b0%5d=AZWKfItBxFD_lc8Z0zbJUlVV8b5HVBpP6JIUt1R5pL1PimGDCoXbMRWXRsNTQavHJOo3Mqb9SLHEZQsYhpakWbFlTpesmT9EAziGokLZV7TcRvUlLLDUqcnTIMKGhMhnW8ewJ-qOtEJBhs5dGYnokb2hD5ChhOgr8ReYf5j3drvBhZ4slCKHiLMPWHIpoIVhdKk&__tn__=*NK-R)

-

حضرتك كتاجر – إشتريت منتج – بعته – رجع لك كمرتجعات – هتعمل إيه ؟!

هترجّع المرتجعات للمصنع

-

لكن !!

لو انتا مصنع – أو بتصنّع عند الغير – وحصل موضوع المرتجعات ده – فما فيش حدّ وراك ترمي عليه المسؤوليّة

-

فحضرتك يوم ما صنّعت بنفسك – أو عند الغير – أصبحت مسؤولا عن المنتج

-

وحتّى لمّا بتصنّع لدى الغير – فحضرتك اللي جايب الخام – وحضرتك كنت واقف وقت التصنيع – فحضرتك مسؤول – مش هتقدر ترجّع المنتج للمصنع اللي صنّعت عنده باعتباره مرتجعات

-

وفيه ناس بتضيف لعيوب التصنيع لدى الغير عيب أنا لا أعتبره واقعيّ بشكل كبير – ألا وهو عيب عدم السرّيّة

-

ومسألة عدم السرّيّة دي مش بتكون مؤثّرة بشكل كبير – إحنا مش بنصنّع طيّارات يعني

-

إلّا لو كنت عامل منتج وعاوز تفاجيء بيه السوق – أو تكون نازل بالمنتج ده في موسم معيّن – زيّ حدّ اعرفه كان عاوز ينزل بزجاجة عصير بتصميم على شكل فانوس قبل رمضان – وكان بيصنّعها لدى الغير

جه حدّ تاني وطلب منّي نفس الزجاجة – طلبتها من مصنع زجاجات – فقال لي إنّه عنده الاسطمبة بتاعتها – لكن بيصنّعها للغير – ورفض يصنّعها لنا

-

حدّ تاني أو مصنع تاني يعني كان ممكن عمل لنا الزجاجات دي – وضرب تريند الزجاجة دي لصاحبها الأصليّ

-

طبعا فيه عقود واتّفاقات واتّفاقات عدم إفصاح والكلام الكبير ده – لكن بردو لا تضمنها بنسبة 100 %

-

كذلك ممكن تخاف من التصنيع لدى الغير لو كنت بتعمل منتج مميّز بخلطته مثلا - ومش عاوز حدّ يطّلع عليها – ودا بردو نادر

-

ففي حالة كونك بتصنّع عند الغير فده ممكن يعرّضك لإنّ منتجك يتكشف قبل ما تنزل بيه السوق – أو يتقلّد قبل ما تكون خدت فترة كافية تحصد فيها أرباح المنتج قبل تقليده – أو تخسر ميزة التفرّد في الخلطة

-

لكن زيّ ما قلت دا عيب مش خطير للدرجة

-

يكفيك ال 5 عيوب المذكورة إنّها تجاوب على السؤال اللي سألته بعد فقرة المميّزات - لمّا قلت وليه حدّ يصنّع بنفسه طالما التصنيع لدى الغير قمّور كده

-

فبناءا على الأسباب السابقة – اللي بيصنّع لدى الغير لفترة للحصول على مزاياه – بعد فترة بيدوق عيوبه – فبيكون التفكير الطبيعيّ بعد كده هو الانتقال للتصنيع الذاتيّ