[#التعريفات\_الحادّة](https://www.facebook.com/hashtag/%D8%A7%D9%84%D8%AA%D8%B9%D8%B1%D9%8A%D9%81%D8%A7%D8%AA_%D8%A7%D9%84%D8%AD%D8%A7%D8%AF%D9%91%D8%A9?__eep__=6&__cft__%5b0%5d=AZUDHO3cjP_2jRsUiusW77wHZibijoC5pJGN_ss60q8rxZdFdurizTARe3926mJCxb3sdHU31d0VoKmSIXZcMq7zo6P6y5fgHNt9R0iMMAYt67-TshmNbZgqVsCeASthYNhJ8aQQGqhjVUrBW752AMSAnVu9tkrCq8_CnQrKzoevXbhhwX1kbVtQuQrmv7jMFcc&__tn__=*NK-R)

-

من أكبر البلايا اللي ابتلينا بيها في زمننا الحالي - هي كارثة ( التعريفات المايعة )

أو بمعنى أصحّ - كارثة ( عدم وجود تعريفات أساسا )

-

وهذه الكارثة حذّرنا منها رسول الله صلّى الله عليه وسلّم حين قال

ليَشرَبنَّ ناسٌ من أمَّتي الخَمرَ يُسَمُّونَها بغَيرِ اسمِها

-

لو حضرتك حدّ يهدف للنجاح في حياته - إعرف إنّه من بدايات النجاح ده - إنّك تعرّف كلّ حاجة باسمها الحقيقيّ - ولا تتهاون مع الناس اللي ( بتجمّل ) القبح بمجرّد تجميل إسمه - وبيعتبروا ده نوع من اللطف أو التحضّر

-

حضرتك لازم تسمّي الخسارة خسارة - والفشل فشل - والمرقعة مرقعة

-

سمّي الفشل فشل عادي - إيه المشكلة

-

المشكلة إنّك تقعد بعد الفشل وتتهزم - لكن إنّك تسمّي الفشل في حدّ ذاته فشل - فده شيء صحّيّ ونافع - لإنّك هتبتدي تتعامل معاه على حقيقته - مش على الوهم اللي هتصنعه لنفسك لو سمّيته مثلا ( خطوة على طريق النجاح )

-

لا يا عصفوري هوّا فشل - يبقى تقوم تشتغل عشان تصلّحه

-

إنّما خطوة على طريق النجاح دي يبقى تقوم تحتفل بيها وتكافي نفسك على الخيبة اللي حطّيت نفسك فيها

-

مجرّد تسمية الأشياء بإسمها هوّا معين ليك على النجاح

-

العامل اللي بيتمرقع - مجرّد إنّك توصّفه صحّ - هتلاقي نفسك بتفكّر تطرده وتخلص من قرفه وتجيب حدّ جديد ينفع الشغل

-

لكن - لو سمّيته إنّه بسّ محتاج شويّة تدريب - هيفضل هذا العامل المرقوع ينخر في أساسات مؤسّستك لحدّ ما يهدّها بهدوء وصمت

-

الهدف اللي خارج إمكانيّاتك الحالية - مجرّد إنّك توصّفه بالتوصيف ده - هتوفّر طاقتك وطاقة مؤسّستك لتحقيق الأهداف القريبة الممكنة

-

لكن لو سمّيته ( تحدّي ) متهيّأ لك إنّك بكده هتقدر تنفّذه يعني - هتيجي بعد ما تكون حرقت مجهودك فيه - تكتشف إنّك ضيّعت مواردك وموارد الشركة من فلوس وطاقة عمالة ووقت وتركيز وتخطيط في مطاردة السراب

-

مش كده وبسّ - لا دا انتا كمان ضيّعت على نفسك فرصة تحقيق الأهداف اللي كانت ممكنة بإمكانيّاتك الحالية - ما انتا كنت موجّه إمكانيّاتك دي لتحقيق التحتّشي

-

ولا تنشغل بمئات الناس من حولك من المايعين اللي ما بيسمّوش الأمور بأسمائها - بل بالعكس بيجتهدوا يشوفوا مين هيكون ممحون أكتر من التاني في اختراع إسم أكثر شياكة لمفهوم أكثر سوءا - كإنّ دا في حدّ ذاته هدف - مش الهدف هو تقويم السوء أو زيادة الجودة

-

للأسف في الوقت اللي انتا بتنتقد فيه الدولة وبتسخر منها لمّا بتعيد تسمية المشاكل بأسماء جميلة - فانتا بتعمل نفس المشكلة مع نفس وفي شركتك - وفي إطار أسرتك والوسط المحيط بيك من أصدقاء ومعارف -لكنّك مش بتلوم نفسك

-

إنتا بتلوم الدولة مثلا لمّا بتسمّي قطع الكهربا ( ترشيد ) استهلاك

-

لكنّك ما بتلومش نفسك لمّا تنشغل عن أبناءك مثلا - فتقوم مسمّي ده ( اجتهاد ) عشان توفّر لهم حياة كريمة - بينما انتا في الحقيقة ( بتحرمهم ) من حقّهم فيك - مالهاش تسمية تانية - لكن انتا بتتمرقع - مالهاش تسمية تالتة

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUDHO3cjP_2jRsUiusW77wHZibijoC5pJGN_ss60q8rxZdFdurizTARe3926mJCxb3sdHU31d0VoKmSIXZcMq7zo6P6y5fgHNt9R0iMMAYt67-TshmNbZgqVsCeASthYNhJ8aQQGqhjVUrBW752AMSAnVu9tkrCq8_CnQrKzoevXbhhwX1kbVtQuQrmv7jMFcc&__tn__=*NK-R)