[#التكلّف\_والتعسف](https://www.facebook.com/hashtag/%D8%A7%D9%84%D8%AA%D9%83%D9%84%D9%91%D9%81_%D9%88%D8%A7%D9%84%D8%AA%D8%B9%D8%B3%D9%81?__eep__=6&__cft__%5b0%5d=AZV2qAs6ylNLa6Swgvi7iPX9qxnflCaJII9S4wGgQIkBi8Osup4CYg_eCtFweTEljuy4KV2RAQD6-MbYcSqdZnmVL3g9hpQ3mGkeWjbKNP5pA0UJ702eWXeVwz1DJDwFcTflqWaoUlmGXee1KIQyaOvK8S_8sr6FIZzUNS6o9KfQ3rqGyC_AdQZ9CdfWF7iq8Us&__tn__=*NK-R)

-

كتبت بوست إنّي رجّعت جزء من تكاليف دراسة لعميل

واتأخّرت في إرجاع هذا المبلغ لحين ما توافرت فلوس في الحساب في البنك

لإنّي طول الوقت بكون مصفّر حساب البنك

-

والبوست كان بيناقش تفاصيل موضوع إمتى ترجّع فلوس وإمتى لأ وتفاصيل أخرى

-

ف أكتر من حدّ سابوا موضوع البوست الأساسيّ ووقفوا عند نقطة ( المفروض ما كنتش تتأخّر في إرجاع الفلوس )

-

ف عملت لهم بلوكّ طبعا - كإنّهم كانوا معايا وكانوا عارفين تفاصيل الموضوع !

-

ف خلّينا النهارده نناقش مفهومين مهمّين - وهما

مفهوم [#التكلّف](https://www.facebook.com/hashtag/%D8%A7%D9%84%D8%AA%D9%83%D9%84%D9%91%D9%81?__eep__=6&__cft__%5b0%5d=AZV2qAs6ylNLa6Swgvi7iPX9qxnflCaJII9S4wGgQIkBi8Osup4CYg_eCtFweTEljuy4KV2RAQD6-MbYcSqdZnmVL3g9hpQ3mGkeWjbKNP5pA0UJ702eWXeVwz1DJDwFcTflqWaoUlmGXee1KIQyaOvK8S_8sr6FIZzUNS6o9KfQ3rqGyC_AdQZ9CdfWF7iq8Us&__tn__=*NK-R) - ومفهوم [#التعسّف](https://www.facebook.com/hashtag/%D8%A7%D9%84%D8%AA%D8%B9%D8%B3%D9%91%D9%81?__eep__=6&__cft__%5b0%5d=AZV2qAs6ylNLa6Swgvi7iPX9qxnflCaJII9S4wGgQIkBi8Osup4CYg_eCtFweTEljuy4KV2RAQD6-MbYcSqdZnmVL3g9hpQ3mGkeWjbKNP5pA0UJ702eWXeVwz1DJDwFcTflqWaoUlmGXee1KIQyaOvK8S_8sr6FIZzUNS6o9KfQ3rqGyC_AdQZ9CdfWF7iq8Us&__tn__=*NK-R) في استخدام الحقّ

-

التكلّف هو ( تحميل الأمور ما لا تحتمل )

-

يعني واحد لقى 10 جنيه في الشارع - ف يقوم عامل مهرجان عشان يشوف ال 10 جنيه دي بتاعة مين يا جماعة - أسل دي فلوس ناس

-

فلوس ناس مين يا ابني - روح هات بيها لبّ - ولمّا حدّ ييجي يقول لك كانت ضايعة منّي 10 جنيه هنا ابقى اعطيها له من جيبك - هتعمل لنا مولد عشان 10 جنيه !!

-

دا مفهوم التكلّف

-

سيّدنا عمر رضي الله عنه كان ماشي في يوم ومعه أحد أصحابه - فصاحبه ده وقع عليه شويّة ميّه من فوق سطح بيت - ف سأل صاحب البيت ( هل هذا الماء طاهر ؟ )

-

ف سيّدنا عمر قال لصاحب البيت ( لا تخبره - فإنّ هذا ليس عليه )

-

يعني ليه شاغل بالك الماء طاهر ولّا مش طاهر - الأصل فيه إنّه طاهر - يبقى هوّا طاهر - ف ما تعقّدش الموضوع - يعني ( لا تتكلّف )

-

سيّدنا عمر نفسه قرأ سورة عبس - حتّى جاء لقول الحقّ سبحانه وتعالى ( وفاكهة وأبّا ) - فقال - عرفنا الفاكهة - فما الأبّ ؟!

-

فقال هو لنفسه - هوّا اللي بيقول لنفسه - هوّا ده رضي الله عنه كان محتاج حدّ يصحّح له !! رضي الله عنه

قال لنفسه ( ويحك يا ابن الخطّاب - إنّ هذا لهو التكلّف )

ما انا مش بحبّ سيّدنا عمر رضي الله عنه بالذات من فراغ

-

إنّ هذا لهو التكلّف - يعني فاكهة وأبّا - يبقى الأبّ ده حاجة حلوة زيّ الفاكهة

-

هل معرفة الأبّ هو إيه بالتحديد هتزيد من إيمانك ؟! لأ

طيّب هل الجهل بها هينقص من إيمانك ؟! لأ بردو

يبقى ( لا تتكلّف )

-

وربّنا سبحانه وتعالى بيعلّمنا ده بشكل مباشر في قوله سبحانه وتعالى

-

سَيَقُولُونَ ثَلَاثَةٌ رَّابِعُهُمْ كَلْبُهُمْ وَيَقُولُونَ خَمْسَةٌ سَادِسُهُمْ كَلْبُهُمْ رَجْمًا بِالْغَيْبِ ۖ وَيَقُولُونَ سَبْعَةٌ وَثَامِنُهُمْ كَلْبُهُمْ ۚ قُل رَّبِّي أَعْلَمُ بِعِدَّتِهِم مَّا يَعْلَمُهُمْ إِلَّا قَلِيلٌ ۗ فَلَا تُمَارِ فِيهِمْ إِلَّا مِرَاءً ظَاهِرًا وَلَا تَسْتَفْتِ فِيهِم مِّنْهُمْ أَحَدًا

-

يعني - فيه ناس هتسيب قصّة أصحاب الكهف - والدروس المستفادة منها - وهيقولوا - يا ترى همّا كانوا كام ؟!

-

يا ترى كانوا تلاتة والكلب هوّا الرابع - ولّا كانوا خمسة والكلب السادس - ولّا يكونش كانوا سبعة والكلب التامن

-

لا يا جماعة - لحظة واحدة - لازم نشوف الموضوع ده - أسل ممكن الضهر يبقى 5 ركعات مثلا لو كانوا تسعة وعاشرهم كلبهم

-

إيه الخيابة دي ؟!

-

ف ربّنا سبحانه وتعالى بيقول لسيّدنا محمّد ( فَلَا تُمَارِ فِيهِمْ إِلَّا مِرَاءً ظَاهِرًا وَلَا تَسْتَفْتِ فِيهِم مِّنْهُمْ أَحَدًا )

-

وفي الآية اللي بعدها - الناس المهمّين في الكوكب هيسيبوا الموضوع بردو ويقولوا - يا ترى همّا قعدوا في الكهف كام سنة

لأه بقى - لأأأأأه بقى - لازم نعرف

أيكونش قعدوا 309 سنة مثلا ؟!

-

قال تعالى

-

وَلَبِثُوا فِي كَهْفِهِمْ ثَلَاثَ مِائَةٍ سِنِينَ وَازْدَادُوا تِسْعًا

-

ف يعلّم الله سبحانه وتعالى نبيّه ألّا ينشغل بمثل هذه الأمور

-

فيقول تعالى

-

قُلِ اللَّهُ أَعْلَمُ بِمَا لَبِثُوا

-

بالمناسبة

هتلاقي ناس لحدّ دلوقتي شاغلة بالها بالموضوع ده - همّا كانوا كام - طاب همّا قعدوا كام سنة - مع إنّ القرآن صريح في النهي عن هذا ( التكلّف )

-

نرجع بقى لموضوع الحقوق

-

الحقوق بردو بتلاقي فيها ناس بتتكلّف

-

يعني مثلا يكون واحد بيبيع حاجة - ف يقول لك ( أنا باخصم وزن الكيس البلاستيك من وزن المنتج )

-

ليه يا سيّدنا - هوّا انتا بتبتيع جوّا الكيس دا دهب ؟!

لو دهب ماشي

-

لكن بتبيع خيار مثلا - بتخصم وزن الكيس من الخيار ليه ؟!

دا تكلّف

-

تلاقي واحد دخل كافيه مثلا - وجاله سكّر جنب الشاي - ف يبقى عاوز ياخد أقلّ كمّيّة سكّر من السكّريّة - أصل انا دافع تمن الشاي بسّ

-

ليه يا مولانا - ما تحطّ سكّر عادي - الغلط إنّك ترمي السكّر على الأرض مثلا - لكن انتا مش هتعمل كده

-

فيه عملاء أحيانا بيحوّلوا لي فلوس - وينسوا يحدّدوا تكلفة التحويل على مين - ف البنك ساعات يقوم خاصمها من المستلم - منّي أنا يعني

-

ف بدل ما يوصل لي مثلا 10 آلاف جنيه - يوصلني 9960 جنيه

-

ف تلاقيه محوّل لي تحويلة تانية ب 80 جنيه - ويحدّد إنّ الخصم يكون عليه هوّا - ف يوصل لي ال 40 جنيه اللي كانوا ناقصين

-

انا باعتبر ده تكلّف - تكلّف من الطرف الآخر - يا سيدي إعتبر نفسك عزمتني على فنجان قهوة

-

ف نفس الموضوع ينطبق على الحالة اللي كنت ذاكرها امبارح

-

ناس أنا عامل لهم دراسة لمشروع هيكون ب 10 ولّا 15 مليون جنيه - وهمّا معاهم راس المال ده - ف لو انا اعتبرت إنّه لازم تقوم دلوقتي تحوّل لهم 5 ولّا 10 آلاف جنيه ليكونوا مزنوقين فيهم ولّا حاجة - يبقى أنا متكلّف

-

بعض الناس قالت لي ( كنت روح اعمل ايداع في البنك بالمبلغ )

-

حلو قوي - أضيّع يوم عمل - أو نصف يوم عمل - عشان احوّل بمبلغ بسيط !

-

أنا يوم العمل بتاعي أصلا تقريبا بنصف قيمة المبلغ اللي كان هيتحوّل ده

-

ما لازم حضرتك تكون حاسب تكلفة يوم العمل بتاعك - إحسب أرباحك السنويّة - واقسمها على 300 - أو 365

-

ف إيه رأيك كنت اروح البنك اضيّع نصف يوم عمل - واخصمهم من قيمة المبلغ اللي هيتحوّل

-

ما انا مش هضيّع يوم عمل أو نصف يوم عمل ببلاش - ولّا انتا شايف إيه - ولّا انتا هتبقى حقّانيّ مع طرف واحد !!

-

ولّا كنت انتظر لحدّ ما عميل تاني يحوّل مبلغ ف أحوّله للمستحقّ الأوّلانيّ وخلاص ؟!

-

طبعا بردو الكلام في البوست ده مش عن الموقف - ولكن الكلام عن ( المبدأ العامّ )

-

يعني أنا مش كاتب البوست عشان ادافع عن نفسي - ولكن - عشان أوضّح إنّ فيه فكرة أو مبدأ او مسألة اسمها مسألة ( التكلّف )

-

وأوضّح الوقوع فيها بيكون ازّاي

وتجنّبها بيكون ازّاي

-

وطالما اتكلّمنا عن التكلّف - ف تعالى نتكلّم عن أخوه - وهو ((( التعسّف )))

-

التعسّف - هوّا إنّك يكون ليك حقّ - لكن تاخده بشكل مبالغ فيه - أو بشكل يضرّ بمن عليه الحقّ

-

ودا معروف في القانون - وممنوع قانونا بالمناسبة

يعني - رغم إنّ القانون بيقرّ لك بالحقّ الفلانيّ - لكن - نفس القانون بيمنعك إنّك تاخد حقّك ده بطريقة تعسّفيّة

-

مثال

من حقّك مثلا تقول لزوجتك ( إعملي لي كبّاية شاي )

-

لكن - مش من حقّك تيجي الساعة 2 بالليل وهيّا نايمة وتصحّيها تقول لها ( اعملي لي كبّاية شاي )

-

هوّا حقّك آه - لكن - بالطريقة دي - بقى ( تعسّف ) في استخدام حقّك

-

من حقّك تضرب إبنك مثلا - لكن مش من حقّك تضربه ع الفاضية والمليانة - أو تؤذيه بالضرب

-

من حقّك توبّخ إبنك - لكن ما توبّخوش بين أصدقاؤه مثلا

-

من حقّ الزوج مثلا إنّه يمارس الجنس مع زوجته - أو لأ

-

لكن - مش من حقّه ييجي في وقت هيّا مرهقة فيه مثلا - وحبكت دلوقتي

-

أو - بردو مش من حقّه يتركها بدون ممارسة جنس فيؤذيها

مش من حقّه يتركها كالمعلّقة - لا هيّا متزوّجة بتاخد حقّها - ولا هيّا مطلّقة فتقدر تتزوّج زوج ثاني

-

التعسّف يخالف القاعدة الأصيلة اللي بتقول ( لا ضرر ولا ضرار )

ف مش عشان تاخد حقّك - تقوم تضرّ الطرف التاني

-

من حقّك مثلا تستخدم موتور المياه في شقّة إنتا مستأجرها - لكن مش تقعد مشغّله عمّال على بطّال عشان تضرّ صاحب العقار

-

ف موضوع التكلّف يكون من طرف الشخص اللي عليه الحقّ - إنّه يحمّل الموضوع ما لا يحتمل - ويبالغ في محاولة آداء ما عليه

-

لكن التعسّف بيكون بالعكس - بيكون من طرف الشخص اللي ليه الحقّ - إنّه حمّل الموضوع ما لا يحتمل - ويبالغ في المطالبة بحقّه - بما قد يضرّ الطرف الذي عليه الحقّ

-

ممكن حضرتك ليك فلوس كاش مثلا - وأنا مش معايا كاش دلوقتي - لكن معايا دهب

ف تقول لي إيه - بيع الدهب - ف يبقى معاك كاش - ف تسدّد لي فلوسي

-

دا تعسّف

لإنّي وانا ببيع الدهب هاخسر فيه المصنعيّة

-

ف إنتا ليك فلوس - وأنا عندي الدهب - من حقّك تطلب فلوسك - لكن - لو أنا بعت الدهب دلوقتي هاخسر

-

أصبحت مطالبتك بفلوسك عن طريق طلب بيع الدهب تضرّ بيّا

أصبحت حضرتك متعسّف في طلب حقّك - لإنّ طلب حقّك ده لازمه إضرار بمن عليه الحقّ

-

حضرتك عندك حتّة أرض قصاد بيتي - ف عملت فيها زريبة مواشي مثلا

-

دا حقّك

لكن - بردو - دا تعسّف في استخدام حقّك - لإنّك هتضرّني بالتصرّف ده

ف أصبح الحقّ دا مش حقّك

-

حضرتك عندك شقّة قصاد شقّتي - ف عملتها سنتر دروس مثلا - أو عيادة - ف عملت لي صداع في بيتي - لا انا عارف ادخل ولا اخرج - وجرحت أهل بيتي

ف أصبح مش من حقّك تستغلّ شقّتك بالطريقة دي - رغم إنّها ملكك

-

والأمثلة في التعسّف لا حصر لها

-

ملحوظة أخيرة

-

من قواعد البدء في البيزنس - إنّك تذاكر قانون

-

وبالتوفيق للجميع لكلّ خير