من العملاء اللي بارفض التعامل معاهم - لمّا يكون عميل عاوز دراسة عشان يقنع بيها مموّل

باعتبر نفسي في الحالة دي زيّ اللي بيكتّف واحد لواحد عشان يدبحه

-

معاك فلوسك - إعمل بيها مشروعك - لكن ما تروحش لحدّ تقول له هات فلوس اعمل بيها مشروع

عمرك ما هتكون حريص عليها - لو عملت فيها وليّ صالح - عمرك ما هتكون حريص عليها زيّ فلوسك

-

في المقابل - ما تعطيش فلوسك لحدّ بيعمل مشروع جديد

هتموت وتحطّ فلوسك في مشروع يعني - حطّ فلوسك في مشروع شغّال بالفعل - ومعروف بيتحطّ فيه كام يطلّع كام

-

وتبقى عارف الكلام ده من برّا المشروع

-

يعني ما تروحش لصاحب المشروع تقول له ورّيني كشوفاتك الماليّة - ف يورّيك كشوفات المشروع اللي محقّقة أرباح جبّارة

-

في الدرج اللي جنبه فيه كشوفات تانية بيقدّمها للضرايب - فيها المشروع خسران

-

وفي الدرج التالت عنده كشوفات تالتة - فيه الحسابات الحقيقيّة

-

أنا عملت دراسة لعميل زمان عشان يدخّل بيها شريك ( قبل ما كنت آخد قرار الامتناع عن عمل دراسات التمويل ده ) - طلّعت للعميل ده شركته خسرانة !!

-

إزّاي

ما هو كان عاطيني الكشوفات اللي بيقدّمها للضرايب حضرتك

بينما المشروع كان كسبان طبعا

-

الموضوع بيتطوّر أكتر بقى معايا لمّا يكون اللي عاوز الدراسة دي هوّا [#جمعيّة\_خيريّة](https://www.facebook.com/hashtag/%D8%AC%D9%85%D8%B9%D9%8A%D9%91%D8%A9_%D8%AE%D9%8A%D8%B1%D9%8A%D9%91%D8%A9?__eep__=6&__cft__%5b0%5d=AZUS_M7vs47zb3Rx-xSVSIsxeTfEaZARNZ33YsGHtbmU-gDIQSti1L8-B2ILGyJDK3BcYnRuOMROQYUsUU6xgoml3VJI56M80tbqHJy667RxMmeFBPS-McFTI6MWoSrQeiLhGjHdB-n4Eu5WaeF7KjmxfNQ-mXwzQ95icXnXAYqONNwnqHEclonxwfXjhQtTsow&__tn__=*NK-R) !!

-

دي ناس بالفعل بتاخد فلوس من الناس تحت مسمّى التبرّعات - ف مين قال لك إنّ من حقّك تاخد من التبرّعات دي وتعمل بيها مشروع !!

-

هل اللي أعطاك التبرّعات دي أعطاها لك عشان تعمل بيها مشروع ؟!

-

وقبل ما نسأل السؤال ده - نسأل الأوّل - هل هيّا تبرّعات - ولّا زكوات

-

لو اللي بيعطيك الفلوس دي بيعطيها لك باعتبارها زكاة - ف مش من حقّك تصرف الفلوس دي إلّا في مصارف الزكاة الشرعيّة الثمانية المعروفة

-

ولا من حقّك حتّى تصرف زكاتك الشرعيّة في غير المصارف دي

قال تعالى

فاستقم كما أمرت

-

فالاستقامة نفسها لازم تكون طبقا للأمر الإلهيّ - مش للتفضيلات الشخصيّة

-

لكن - لو المتبرّع بيعطيك التبرّعات دي ك صدقات ( ليست زكوات )

تبرّعات يعني من خارج الزكاة

ف هنا الموضوع يبقى فيه فرعين - يا ينفع - يا ما ينفعش

-

هوّا وكّلني في التصرّف فيها كيفما أشاء

-

لأ - لحظة - هوّا وكّلك في التصرّف فيها ضمن الهدف المعلن للجمعيّة - دا معنى يا ينفع - يا ما ينفعش

-

يعني - لو الجمعيّة مثلا بتقول إنّ أنشطتها هي كفالة اليتامى - فلا يجوز ليك إنفاق المال المتبرّع لك بيه في غير نشاط كفالة اليتامي - ولا حتّى إنّك تبني مسجد

-

القاعدة تقول ( المسلمون عند شروطهم )

-

يعني - أنا عطيتك الفلوس دي تحت مسمّى كذا - يبقى تصرفها في الكذا ده فقط

-

هل انتا قلت إنّ من ضمن أنشطة الجمعيّة عمل مصنع ملابس مثلا ؟!

لأ

-

بسّ انا هشغّل الفلوس والألف يبقوا ألفين

-

يا حلاوة - ولمّا المشروع يخسر - والألف والألفين يضيعوا !!

-

ساعتها لو كنت معرّف الناس بالموضوع ده - فيبقوا همّا موافقين على خيار الخسارة من الأوّل

-

وبالمناسبة - لو سألت المتبرّعين - هيرفضوا

-

أنا بادفع الألف جنيه ده ليك عشان تتبرّع بيه وآخد حسناته وقتي

مش عشان تروح تضيّعه في مشروع وأنا ما اخدش حسنات

-

لو خدت من الناس ألف جنيه - إصرفه على المحتاجين باعتباره ألف جنيه

ما تدخّلوش في قناة جانبيّة يا تكسب يا تخسر

-

بالمناسبة - البنوك ممنوع عليها تدخل في مشاريع بشكل مباشر عشان النقطة دي - دا من ضمن قانون البنوك - مش من كلامي يعني

-

البنك ما يقدرش يحطّ فلوسه ( اللي هيّا فلوس المودعين ) في مشروع يا يكسب يا يخسر

-

عشان بردو الناس الضلاليّة اللي يقول لك ( البنك مشاركني - ف دا مش ربا )

يا ولا

يعني لو خسرت البنك هيشيل في الخسارة معاك !!

-

البنك مقرضك - مسلّفك - لو خسرت - هيظلّ حقّ البنك عندك محفوظ - ومضمون بالضمانة اللي انتا مقدّمها للحصول على القرض - هيحجز عليها - أو انتا هتستلف وتسدّ اللي عليك للبنك - ف البنك ضامن فلوسه - مش شريك إطلاقا

-

ف موضوع الجمعيّات الخيريّة ده - بكون حذر جدّا في التعامل معاه

-

اللي ممكن اتعامل معاه فعلا هيّا جمعيّة خيريّة شخصيّة

يعني بيكون حدّ مقتدر - أو أسرة مقتدرة - عاملة جمعيّة بنفسها - ما بتاخدش فلوس من حدّ

-

لكن - بتاخد فلوس من الناس - ف مش من حقّك تتصرّف بيها بدون علم الناس - دي مش فلوسك

-

ولا حتّى من حقّك تقول إنّك هتعمل مشروع عشان تنمّي الفلوس دي وتزوّدها

-

وبعدين

مين قال لك إنّك هتعرف تدير المشروع أصلا ؟!

-

دول بيبقوا ولاد السوق - ومتربّيين في السوق - وأبّهاتهم معلّمين في السوق - وبيخسروا

-

هتيجي انتا يا سي الافندي - ياللي عمرك ما اتعاملت مع مورّد أو تاجر - وتدخل السوق بطولك كده - وتشتغل - وتكسب - واحنا قاعدين - ياخي هأو

-

أخيرا /

-

فيه فرق بين إنّك تخرج زكاتك - وبين إنّك ( تتخلّص ) من زكاتك

-

إنتا مطالب ببذل مجهود في تحرّي الأماكن اللي هتصرف فيها زكواتك وتبرّعاتك

لكن للأسف الناس بتتعامل مع الموضوع كإنّها هـ ( تتخلّص ) من الزكاة

-

مثال ذلك اللي بيصلّي عشان فقط يسقط الفريضة !!

-

ف لو كنت شايف إنّ بوست زيّ ده ممكن يخلّي الناس تبطّل تعطي تبرّعات للجمعيّات

-

ف ما تقلقش - اللي هيقرأ البوست ده ويبطّل يطلّع تبرّعات - دا كان واحد بيتلكّك وبيدوّر على سبب يخلّيه ( يوفّر ) ( خسارة ) التبرّعات اللي بيدفعها

-

لكن - المخلص فعلا - البوست ده هينبّهه لـ ( تحرّي ) أماكن إنفاق زكواته وتبرّعاته