فيه بيت شعر بيقول

لكلّ داء دواء يستطبّ به - إلّا الحماقة أعيت من يداويها

-

كنت زمان فاكر إنّه ( أعيت ) من يداويها - يعني ( أتعبته )

-

لكن حاليا بقيت بافهم ( أعيت ) بمعنى ( عدت ) - أو ( أصابت )

-

يعني - اللي بيحاول يعالج الأحمق - هو أحمق

محاولته لمعالجة الاحمق هي حماقة أصلا

-

ف - هو بمجرّد دخوله في مرحلة معالجة الحماقة - ( إتعدى ) بالحماقة - أو ( إتصاب ) بالحماقة

-

الحماقة غير الجهل

-

الجهل عكس العلم - فالجاهل بمجرّد ما تعطيه المعلومة - خلاص - تزول عنه الجهالة

-

لكن الأحمق مش كده

-

والحماقة غير الغباء

-

الغباء عكس الذكاء - والذكاء هو سرعة إدراك الموقف - وسرعة اتّخاذ ردّ الفعل المناسب

-

ف - الغبيّ - كلّ مشكلته في السرعة

يعني - يقدر يفهم عادي - بسّ محتاج وقت - ويقدر يوصل للنتيجة الصحيحة - بسّ محتاج وقت

-

الأحمق لا هوّا جاهل - مجرّد ما تقول له على الإجابة هيعرفها

ولا هوّا غبيّ - محتاج وقت زيادة شويّة عشان يفهم

-

الأحمق هوّا شخص متربس دماغه على الغلط

لو قلت له على الصحّ - مش هيسمعه ويتعلّم - زيّ ما الجاهل بيتعلّم

ولو طوّلت معاه في الشرح - مش هيقتنع - زيّ ما الغبيّ بيفهم بعد وقت

-

الأحمق هوّا شخص عاقد دماغه على الغلط اللي هوّا فيه - وخلاص بياخد التصرّف الغلط في الاتّجاه الغلط بدون حساب لأيّ عواقب

-

ولو حاولت تفهّمه - هيرفسك مع اللي بيرفّس فيه عادي جدّا

لو حاولت تهدّيه - هيشتمك - لو حاولت تسكّته - هيزعّق - لو حاولت تقول له طاب تعالى نقعد ونتفاهم ونتكلّم - هيتخانق معاك

-

ف - محاولتك لإقناعه أو النقاش معاه هيّا أساسا خلل عندك انتا - إنتا بقيت أحمق بمجرّد ما فكّرت تتفاهم مع الكائن ده

-

الأحمق دا تبوسه وتحطّه جنب الحيط

وربّنا يهدي لك الجاهل والغبيّ - دول سهلين جدّا

لكن الأحمق - سيبه لنصيبه