ممكن تكون حضرت متخيّل إنّ المتعة اللي بيعيشها اللي بيعمل بيزنس هي إنّه بيكسب فلوس كتير

دا مش حقيقيّ

-

في معظم رحلة رجل الأعمال بيكون مضغوط ماليّا

مش معنى إنّه معاه فلوس إنّه مش مضغوط ماليّا - دول أمرين مختلفين

-

ممكن جدّا يكون معاك 10 مليون - لكن عليك التزامات آخر الشهر ب 12 مليون - فانتا مضغوط ماليّا

إنتا متخيّل إنّك لو معاك 10 مليون - طب وانا ليه اخلّي نفسي عليّا التزامات ب 12 - ما انا اقفل الدكّانة واقعد اصرف في ال 10 مليون طول عمري

-

هههههههههههه

دا خيال

وقتها هتلاقي نفسك شايف نفسك ( خايب ) بالنسبة للي معاه 100 مليون - فهتبقى بتحارب عشان تخلّي ال 10 يبقوا 100

فهتدخل في التزامات

الحياة عنكبوت - والفلوس عنكبوت - لا يفلت منّه إلّا من كان المال في يده وليس في قلبه

-

فين السؤال بقى

إنتا فتحت البوست وتوّهتنا معاك

إيه هيّا المتعة الحقيقيّة اللي بيعيشها رجل الأعمال ؟

-

المتعة الحقيقيّة اللي بيعيشها رجل الأعمال هي ( [#الحياة\_الغنيّة](https://www.facebook.com/hashtag/%D8%A7%D9%84%D8%AD%D9%8A%D8%A7%D8%A9_%D8%A7%D9%84%D8%BA%D9%86%D9%8A%D9%91%D8%A9?__eep__=6&__cft__%5b0%5d=AZWf9uJieZXByoab6dv7ZOhWErsQLtvPOedtwsmeL0JIs6tRjP1tdBUcm6wOodFeYEUK_DE7-b0oS39EnEFZpTrL0SVqFPO9piipHYEJeiQuScbROzS1wk54aAV8jXNzVW3755ajbiK_Q2-dbEjlVgmFLIrZ05MyZQUJiclxpcI88WKQVEV6P38QA4RjiEjph0I&__tn__=*NK-R) )

مش بقول ( الغنى ) - ولكن بقول ( الحياة الغنيّة )

-

حياته نفسها بتبقى غنيّة

بتبقى غنيّة بالسفر

بالمواقف

بالمفاجآت

-

بالتفكير والمشاكل والفرحة بحلّ المشاكل

بالمناهدة

أحيانا بالحرب

-

بالخسائر - والطلوع من المعارك بأقلّ الهزائم - وإعادة تكوين الجيش من جديد

بالمقالب - بمتعة اكتشاف المقالب - أو متعة إنّك تلبس المقلب حتّى - وتقعد تضحك - والناس اللي حواليك مش فاهمين بتضحك ليه

دي متعة همّا مش فاهمينها - ولا هيفهموها - لإنّهم ما عاشوهاش

-

[#التلطيش\_ده\_متعة](https://www.facebook.com/hashtag/%D8%A7%D9%84%D8%AA%D9%84%D8%B7%D9%8A%D8%B4_%D8%AF%D9%87_%D9%85%D8%AA%D8%B9%D8%A9?__eep__=6&__cft__%5b0%5d=AZWf9uJieZXByoab6dv7ZOhWErsQLtvPOedtwsmeL0JIs6tRjP1tdBUcm6wOodFeYEUK_DE7-b0oS39EnEFZpTrL0SVqFPO9piipHYEJeiQuScbROzS1wk54aAV8jXNzVW3755ajbiK_Q2-dbEjlVgmFLIrZ05MyZQUJiclxpcI88WKQVEV6P38QA4RjiEjph0I&__tn__=*NK-R)

-

متعة إنّك تبقى باصص للناس بعين - وحدّ جنبك قاعد باصص لهم بردو - بسّ انتا شايف في الناس حاجات اللي جنبك مش شايفينها

عرفته - قدّ ما عرفته - وما عرفتوش

-

إنتا بقى بتبقى عرفته

-

هوّا ليه حدّ بيلعب شطرنج ويقعد يعصر دماغه بالتفكير- إنتا متخيّل إنّه بيتألّم من صعوبة التفكير - وعليك بإيه يا عمّ - دانتا لو بتجري على أكل عيشك مش هتعمل كده

بالعكس - دا مستمتع

-

ليه ناس بتروح الدريم بارك وتركب الحلزونة يا امّا الحلزونة ويقعدوا يصرّخوا ؟!

إنتا متخيّل إنّهم بيصرّخوا من الألم - الألم دا متعة - متعة التجربة - متعة الدخول في الخطر والخروج منّه

دي المتعة اللي بيعيشها رجل الأعمال - [#متعة\_الحلزونة\_يامّا\_الحلزونة](https://www.facebook.com/hashtag/%D9%85%D8%AA%D8%B9%D8%A9_%D8%A7%D9%84%D8%AD%D9%84%D8%B2%D9%88%D9%86%D8%A9_%D9%8A%D8%A7%D9%85%D9%91%D8%A7_%D8%A7%D9%84%D8%AD%D9%84%D8%B2%D9%88%D9%86%D8%A9?__eep__=6&__cft__%5b0%5d=AZWf9uJieZXByoab6dv7ZOhWErsQLtvPOedtwsmeL0JIs6tRjP1tdBUcm6wOodFeYEUK_DE7-b0oS39EnEFZpTrL0SVqFPO9piipHYEJeiQuScbROzS1wk54aAV8jXNzVW3755ajbiK_Q2-dbEjlVgmFLIrZ05MyZQUJiclxpcI88WKQVEV6P38QA4RjiEjph0I&__tn__=*NK-R)

-

في المقابل - بتوصل 60 سنة - وصديقك بيوصل 60 سنة - بيكون هوا عاش حياة مملّة ومتكلّسة - تقعد تتكلّم معاه - تحسّه عنده 6 سنين

-

تيجي بنته تتجوّز مثلا - تحصل لها مشكلة مع جوزها - تلاقيه هوّا شايف نهاية نفق الحياة المظلم

لكن انتا لو بنتك اتخانقت مع جوزها - عادي - هتتعامل بمنتهى البرود - وكلّ البدائل بالنسبة لك هتكون متاحة - وممكنة - وشايف الخطوة اللي بعدها - ومستعدّ لها - ولتحمّل ألمها

-

آخر مرّة كنت متخانق مع المدام - رحت عندهم البيت - جابوا لي شاي - قعدنا نتخانق انا والمدام - واشرب شاي !!

بعد ما الخناقة خلصت الحمد لله - قالت لي تعالى لي بقى - بقى انا ابقى قاعدة اتشال واتعزق - وانتا بتتشال وتتعزق قصادي - وتشرب شاي ؟!!

الصراحة الشاي كان تحفة

-

الحقيقة إنّها في الموقف ده قي عزّ ما اللي يشوفنا يقول هيموّتوا بعض - بينما انا كان بالنسبة لي عادي - متعوّد على الخناق والشدّ والجذب

شايف نهاية الخناقة إنّها هتيجي على ما فيش - وهنتصالح بأكلة كباب وكفتة - وهنرجع عادي زيّ الأوّل واحسن

لكن هيّا شايفة نهاية الحياة في اللحظة دي

-

دي المتعة - والفايدة - اللي بيطلع بيها اللي تحوّل من الوظيفة للبيزنس

لكن الفلوس !! صدّقني - اختبار ابن آدم في الحياة جزء كبير منّه إنّه يفضل طول الوقت على حافّة الاحتياج للفلوس - اليوم بيومه - حرفيّا - حتّى في الملايين - اليوم بيومه

-

لو بقى معاك ملايين - مش هترتاح - فما تفكّرش في الملايين - فكّر في [#اليوم\_بيومه](https://www.facebook.com/hashtag/%D8%A7%D9%84%D9%8A%D9%88%D9%85_%D8%A8%D9%8A%D9%88%D9%85%D9%87?__eep__=6&__cft__%5b0%5d=AZWf9uJieZXByoab6dv7ZOhWErsQLtvPOedtwsmeL0JIs6tRjP1tdBUcm6wOodFeYEUK_DE7-b0oS39EnEFZpTrL0SVqFPO9piipHYEJeiQuScbROzS1wk54aAV8jXNzVW3755ajbiK_Q2-dbEjlVgmFLIrZ05MyZQUJiclxpcI88WKQVEV6P38QA4RjiEjph0I&__tn__=*NK-R)

-

عشان كده شلت من قاموسي من زمان مصطلح ( الحرّيّة الماليّة )

مش هنوصل في يوم من الأيّام لإنّنا نبقى معانا فلوس تخلّينا مش شايلين همّ المستقبل - لأنّ ده يتنافى مع سنّة الله سبحانه وتعالى في الكون بوضع عباده في اختبار دائم ضدّ الحياة والاحتياجات والفلوس

هل فيه حاجة اسمها الحرّيّة الصحّيّة مثلا - إنّك توصل لإنّك تبقى مطمئنّ إنّك مش هتمرض بكره ؟!

إنتا عبد - ما تنساش ده - إنتا في اختبار - ما تنساش ده

الفلوس دي اختبار ليك - وطبيعة الاختبار إنّه يشدّ ويرخي عشان يمحّصك

-

خذ من الدنيا ما يكفيك - وأرح قلبك

إمشِ الهوينا - حنانيك - مشي الرجال غندرة

-

يا ما كان ع الدنيا فتوّات - قبلنا - يقولم إحنا أحسن ناس

صبحم رمايم ياخويا - ودهوسم عليهم الناس

-

خذ القناعة في الدنيا وارض بها - واجعل نصيبك منها راحة البدن

وانظر لمن ملك الدنيا بأجمعها - هل راح منها بغير القطن والكفن

-

دع الأيّام تفعل ما تشاء - وطب نفسا إذا حكم القضاء

ورزقك ليس ينقصه التأنّي - وليس يزيد في الرزق العناء

ولا حزن يدوم ولا سرور - ولا بؤس عليك ولا رخاء

إذا ما كنت ذا قلب قنوع - فأنت ومالك الدنيا سواء

-

إستمتع بمقالب الحياة والبيزنس

استمتع بحربها

بالأدرينالين

-

[#المتعة\_في\_الرحلة](https://www.facebook.com/hashtag/%D8%A7%D9%84%D9%85%D8%AA%D8%B9%D8%A9_%D9%81%D9%8A_%D8%A7%D9%84%D8%B1%D8%AD%D9%84%D8%A9?__eep__=6&__cft__%5b0%5d=AZWf9uJieZXByoab6dv7ZOhWErsQLtvPOedtwsmeL0JIs6tRjP1tdBUcm6wOodFeYEUK_DE7-b0oS39EnEFZpTrL0SVqFPO9piipHYEJeiQuScbROzS1wk54aAV8jXNzVW3755ajbiK_Q2-dbEjlVgmFLIrZ05MyZQUJiclxpcI88WKQVEV6P38QA4RjiEjph0I&__tn__=*NK-R)