قمت من النوم النهارده - لحدّ آخر اليوم - مش عارف احطّ إيدي في شغلانة !!

-

اليوم اللي زيّ ده بيفكّر الواحد إنّه ما بيشتغلش بشطارته ولا بقوّته

هوّا رزق وفتح من الله سبحانه وتعالى - لو النهارده مالكاش رزق تشتغل - مش هتشتغل

-

وده يؤكّد كلامي إنّ الرزق مالوش علاقة بالأسباب - إحنا بناخد بالأسباب عشان احنا مأمورين ناخد بالأسباب

بينما الأسباب هيّا شخصيّا رزق

-

بدليل - يوم زيّ ده - بتلاقي نفسك مالكش رزق أساسا إنّك تاخد بالأسباب

-

يعني مانتاش قادر تاخد بالأسباب لإنّ الله سبحانه وتعالى ضيّق عليك النهارده في الرزق اللي اسمه ( الأخذ بالأسباب )

الأخذ بالأسباب نفسه رزق

-

إنتا بتاخد بالأسباب عشان انتا مأمور تاخد بالأسباب - مش عشان الأسباب بتسبّب الرزق

-

ملحوظة

مفارقة عجيبة إنّ اليوم ده - اللي ما اشتغلتش فيه - اتحوّل لي فيه تحويلتين من اتنين عملاء !!

-

ما تتربسش دماغك في موضوع الأرزاق والأسباب وتحاول تربط بينهم

الأسباب موضوع مستقلّ - والأرزاق موضوع مستقلّ

الأسباب أمر إلهيّ - مش هيّا اللي بتجيب الرزق - أمر لازم تطيعه

-

سيّدتنا مريم لمّا أمرت تهزّ جذع النخلة - هل واحدة لسّه والده حالا تقدر تهزّ نخلة !!

-

طاب ارجع شويّة كده - هتلاقي سيّدتنا مريم كان بيجيلها أكل وشرب في مكانها - من غير ما حدّ يجيبه ( هو من عند الله )

-

دا كان تدريب ليها عشان قدّام هيجيلها إبن من غير أبّ - إبن من غير ( سبب )

-

وتهزّ النخلة - اللي هوّا (سبب غير واقعيّ ) - فيتساقط عليها الرطب

-

وييجي سيّدنا عيسى بعد كده - يتكلّم في المهد - ويحيي الموتى - وده بردو مخالف للأسباب الطبيعيّة

-

قومه يطلبوا منّه مائدة - فتنزل مادة من السماء

من غير أسباب

من غير ما نجيب خضار وندبح فراخ ونطبخ

من غير ( أسباب )

-

ياخدوا بالأسباب عشان يقتلوه - ف - ما يقدروش

-

دي مسألة لازم نفهمها - إنّه ما فيش علاقة بين الأسباب والأرزاق

-

الأسباب إحنا مأمورين نعملها فقط - زيّ ما سيّدتنا مريم أمرت تهزّ النخلة - هيّا بتطيع الأمر من غير ( ليه )

-

خدت بالأسباب - هتاخد أجر الأخذ بالأسباب - وهيجيلك رزقك

ما خدتش بالأسباب - هتاخد ذنب عدم الأخذ بالأسباب - وهيجيلك رزقك بردو

-

ما جالكش رزق واسع النهارده - يبقى ده سببه إنّك رزقك ضيّق النهارده - مش إنّك ما اشتغلتش النهارده

-

الرزق مستقلّ بذاته - هيجيلك لوحده - وطول عمره بيجي لك لوحده - بسّ انتا متكبّر انّك تنتبه للأرزاق اللي بتجي لك لوحدها - عشان دي هتفكّرك إنّك عبد

-

إنتا عاوز تحسّ إنّك انتا اللي بترزق نفسك - عشان كده انتا بتركّز فقط مع الأسباب اللي ( بتهيّأ لك ) إنّك انتا اللي بتجيب الرزق بيها لنفسك

-

يا أخي - قارون - رغم بجاحته - ما قالش ( أنا عملت الفلوس )

قارون - قال ( إنّما أوتيته على علم عندي )

-

قال إيه ؟!

قال ( أوتيتيه )

يعني حدّ أعطاه ليه

-

إنّما احنا ( من بجاحتنا ) - بنقول ( أنا عملت الفلوس ) !!