[#السيستم\_ولّا\_الحجم](https://www.facebook.com/hashtag/%D8%A7%D9%84%D8%B3%D9%8A%D8%B3%D8%AA%D9%85_%D9%88%D9%84%D9%91%D8%A7_%D8%A7%D9%84%D8%AD%D8%AC%D9%85?__eep__=6&__cft__%5b0%5d=AZWdnj9RapcRbX6rYFfjS9u88W8y9TMKtkVRZqi6bjaU-bVY0N2WqPo-aEg6Fyfe1SZaFNyRiylG9FYhfsDWyhbSq_i3pev8nw0U9mXTA9_5H6s8DJO2AiYwW0LdbKq6Ex9Ldhubmrp6VmB7RHwpTOrSZ9xHEtl4Q02paRpbiRCc960Zjve1FEVoWkur6c9YptU&__tn__=*NK-R) ؟!

-

سؤال في استشارة النهارده

-

عندي شركة شغّال حاليا على وضع نظام ليها لنقلها من مرحلة العمل الاجتهاديّ لمرحلة إنّها تكون شغّالة على سيستم

وقدّامي مموّلين عاوزين يضخّوا تمويل كبير للشركة دي بحيث نكبّر حجم أعمالها

-

أعمل إيه ؟!

أأجّل التمويل واركّز في السيستم ؟

ولّا آخد تمويل وأكبّر الشركة ونعمل السيستم بعدين ؟

-

خلّيني استدعي لحضرتك مثال من أيّام ما كنت مدرّب كاراتيه

كان قدّامنا سؤال

هل ندرّب اللاعب على الحركة ببطيء - وبتكنيك صحيح - ومع الوقت نكسبه السرعة ؟

ولّا ندرّبه على الحركة بسرعة - ومع الوقت نعلّمه التكنيك ؟!

-

لو درّبت اللاعب على الحركة بسرعة و وبتكنيك خاطيء - وجيت بعد كده تصلّح له التكنيك - التصحيح ده هيبطأ الحركة - فاللاعب هيرجع يعمل الحركة بسرعة - وغلط

صحّ ولّا غلط بقى مش مهمّ بالنسبة لطفل - المهمّ إنّه بيتكيّف من السرعة

-

فلو دخّلت مموّلين دلوقتي - ولسّه النظام مش موجود - يعني فيه حاجات ما زالت بتتعمل غلط - هتبقى كلّ اللي انتا بتعمله هوّا إنّك بتكبّر الغلط ده !!

-

يعني - لو انتا شغّال في مليون جنيه - وفيه غلطة بتخسّرك 10 آلاف جنيه - وانتا مش عارفها - لإنّه لسه ما فيش سيستم

لو خدت تمويل ب 10 مليون جنيه - الغلطة دي هتخسّرك انتا والشركاء 100 ألف جنيه !!

-

فيه مطعم كان عاوز يفتح 10 فروع في بلد ما

قعد سنة أو سنتين فاتح فرع واحد - وعمّال يغيّر في كلّ حاجة - ويجرّب في كلّ حاجة - ويسجّل

-

يغيّر في الخلطات - ويسجّل

يغيّر في التسعير - ويسجّل

-

لحدّ ما وصل للوصفة الكاملة لكلّ حاجة كخلطات وتوظيف ونقل وتوريد خضار ولحوم إلخّ وتسعير ومنيو وخدمة عملاء و و و

لحدّ ما وصل لمرحلة بنسمّيها التحقّق - أو ال validation

-

في تالت سنة فتح ال 10 فروع مرّة واحدة

ودي بنسمّيها - plug & play

-

يعني خلاص المطعم رقم 2 لحدّ 10 بقوا عاملين زيّ الماوس اللي بتوصّله ع الكومبيوتر - بيشتغل بلاج ان بلاي - ما بيحتاجش تسطيب جديد كلّ مرّة

-

طاب تخيّل صاحب المطعم ده كان فتح ال 10 فروع الأوّل !! ممكن كانت غلطة صغيرة من اللي كان بيعدّلها ويسجّلها دي لمّا تحصل في 10 مطاعم تكون سبب في دمار المشروع قبل بدايته

-

الكلام اللي بقوله ده مش سهل

إنتا هتواجهك أمراض النفس - الطمع - والاستعجال

آفة البيزنس الطمع - وآفة الطمع الاستعجال

-

في المقابل

اللي يقدر يواجه الطمع والاستعجال بالصبر والركوز - يبقى ربّنا سبحانه وتعالى وفّقه لكلّ خير

-

عشان كده ممكن تلاقيني بركّز على الصفات الشخصيّة وطرق التفكير أكتر ما بركّز على البيزنس والحسابات

الموضوع في الأوّل والآخر بتشيله قاعدة من الصفات الشخصيّة وطرق التفكير - مهما كنت دارس بيزنس - أو حتّى ممارس ليه من سنين

-

النصيحة في خلاصة

إعمل مشروع حجمه صغير - بسيستم صحيح - ومع الوقت كبّر الحجم

وما تعملش مشروع كبير - بسيستم خاطيء - ومع الوقت تصحّح السيستم

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWdnj9RapcRbX6rYFfjS9u88W8y9TMKtkVRZqi6bjaU-bVY0N2WqPo-aEg6Fyfe1SZaFNyRiylG9FYhfsDWyhbSq_i3pev8nw0U9mXTA9_5H6s8DJO2AiYwW0LdbKq6Ex9Ldhubmrp6VmB7RHwpTOrSZ9xHEtl4Q02paRpbiRCc960Zjve1FEVoWkur6c9YptU&__tn__=*NK-R)