[#الصناعات\_النوعيّة](https://www.facebook.com/hashtag/%D8%A7%D9%84%D8%B5%D9%86%D8%A7%D8%B9%D8%A7%D8%AA_%D8%A7%D9%84%D9%86%D9%88%D8%B9%D9%8A%D9%91%D8%A9?__eep__=6&__cft__%5b0%5d=AZU54FgTuHO3LB1jvamsgV7h4xVVy2p-2KFbRGBlIzPdeB8XbY7Np14929ybv9qox5DJo7MoI8vJYjxHYGP0W9xB7jKZVhmktfc5H7ebrcyxa6gNrQ5mNDniWDFqg2g2Xx_FMjPjy0Nqwx1ee36uJ93ljsRFTpMpEB9ugjzsovb0O5pruxEkdy8PIuN3sjOcoILFHjBPwSLeu7PAXKr7Ht8V&__tn__=*NK-R)

-

ناس كتير بتسأل السؤال بتاع

عاوز مشروع - سهل - غير مكلّف - مربح - مضمون - المنافسة فيه قليلة

-

وعادة ما بنواجه السؤال ده بالتهكّم

-

لكن الحقيقة إنّ السؤال ده له إجابة !!

-

إجابة السؤال ده هو ( الصناعات النوعيّة )

-

والصناعات النوعيّة هي الصناعة اللي صفتها كالآتي

بتكون صناعة بيعملها مصنعين تلاتة في مصر

بيبيعوا منتجهم لمصنعين تلاتة تانيين - أو 10 مصانع مثلا

-

خارج الدايرة المغلقة دي - ما حدّش يعرف حاجة عن المنتج ده

-

والمنتج ده عادة ما بيكون داخل في تصنيع منتج تاني - فبيكون غير مكشوف للناس العاديّين

فمهما مرّ عليك المنتج الأصليّ - وداخل جوّاه المنتج النوعيّ بتاعنا - عمرك ما هتلتفت ليه

-

المنتجات الصغيّرة دي كتيرة جدّا - لكن رغم كثرتها - ما حدّش بيلتفت ليها - فالمنافسة فيها قليلة - ده شرط انتا عاوزه اهو

-

وبتكون صغيّرة - فتصنيعها سهل - وإن كان بيكون معتمد على نقطة فنّيّة معيّنة عارفها صاحب المشروع فقط

فده شرط السهولة

-

وبتكون صغيّرة - فتكاليف إنتاجها بسيطة - وماكيناها بسيطة - وغالبا يدويّة

فده شرط تالت

-

ولإنّ التكاليف بسيطة - فالمشروع مربح - لإنّ أيّ ربح هييجي هيكون بمثابة ربح صافي - لإنّ التكاليف قليلة جدّا

-

وبتكون عارف زبونك - وزبونك عارفك - فالبيع مضمون

ده الشرط الخامس

-

ها - عاوز إيه تاني ؟!

-

طبعا عاوزني أقول لك على المشروع - ههههههههههه

ما تسألش السؤال ده لتاخد بلوكّ

-

طيّب أعرفها ازّاي المشاريع دي ؟!

هتعرفها لمّا تكون شغّال بشكل عادي موظّف في شركة - وتنتبه للعناصر الصغيّرة دي الداخلة في تصنيع منتج الشركة الكبير

فتبدأ تفكّر في تصنيع المنتج الصغيّر المكمّل ده - وتبيعه للشركات اللي زيّ الشركة اللي انتا كنت شغّال فيها

-

في الصورة - هودي

الناس كلّها بتتخانق على تصنيع الهودي نفسه

بينما الهودي ده جوّاه منتجات نوعيّة كتير جدّا

-

حاجة مثلا زيّ رباط الهودي - اللي شبه رباط الجزمة - ده ليه مكنة لوحده بتصنّعه لوحده - ومنها ممكن تبيع لمصانع الملابس - مصانع الأحذية

-

تيكت البيانات بتاع الهودي ده مصنع الهودي ما بيصنّعهوش - فممكن تعمل مصنع لتصنيع تيكيتات البيانات

-

التطريز على الهودي - مصنع الهودي ما عندوش مكنة تطريز

-

المعصم المطّاط بتاع الهودي - مصنع الهودي بيشتريه جاهز من مصنع تاني - لإنّه ليه ماكينة لوحده

كذلك الياقات بتاعة التيشيرتات - ليها مكنة لوحدها - مصنع التيشيرتات ما بيصنّعش الياقات

-

السوستة - والزرار - الكيس

-

تاج البيانات - اللي زيّ الكارت اللي بيكون متدبّس في التيشيرت وانتا بتشتريه - وبتشيله بعد ما تشتري التيشيرت

-

التاج ده وانتا بتقطعه - بتقطع رباط بلاستيك صغيّر كده - بتقطعه وترميه

الرباط ده ما فيش شجر بيطرحه

فيه مكنة بتصنّعه

-

التاج ده عليه باركود - فيه مصانع متخصّصة في تصنيع الباركود فقط - والورق الحراريّ بتاع الكاشير - عادة المصانع بتصنّع المنتجين دول مع بعض

-

الفكرة إنّ كلّ الناس بتتخانق على المنتج الظاهر للعين

بينما المنتج المكوّن للمنتج الكبير ما حدّش بيلتفت ليه

-

وهتلاقي ناس بـ تتأفّف !!

يقول لك يعني ههزّ طولي واعمل مصنع باركود !!

ما تهزّ طولك عادي - مش مشروع وبيكسب ؟!

-

أنا اعرف صاحب مصنع راكب رانج روفر - بيصنّع منتج بيدخل في تصنيع الستاير

لو مسكت الستارة وفلّيتها - مش هتعرف هوّا بيصنّع منتج إيه داخل في تصنيعها

-

أعرف حدّ بيصنّع منتج بيدخل في تصنيع الطوب الإنترلوك - إنتا أساسا طول عمرك بتمشي على الطوب الإنترلوك في الشوارع وعمرك ما انتبهت ليه هوّا شخصيّا - هتنتبه لمنتج داخل في تصنيعه ؟!

-

مع إنّك لو مسكت الطوبة دي ما تقولش إنّ حاجة ممكن تكون داخلة في تصنيعها - دي طوبة !!

-

أعرف حدّ بيصنّع منتج بيدخل في تصنيع التلّاجة - لو فتحت التلاجة وقفلتها 100 مرّة - هتشوف المنتج ده - بسّ عمرك ما هتنتبه ليه

-

الناس دي أعرفهم شخصيّا - وقدّمت ليهم استشارات في مصانعهم - وما كنتش أعرف منتجاتهم قبل ما أروح لهم مصانعهم

-

يعني انتا ما تعرفهاش - إحنا الي هنعرفها ؟!

ما قلت لك طريقة معرفتها بتيجي منين