هل الصينيّين عباقرة ؟!

أو - سؤال آخر - الناس دي شاطرة في إيه وخايبة في إيه ؟

عشان ما نظلمش نفسنا قصادهم

-

مبدئيّا - الشعب الصينيّ شعب السمت الغالب عليه إنّه ( وديع )

في البيزنس - السمت الغالب عليه هوّا المرونة - وإنّه عاوز يساعدك لآخر الحدود

-

وما تقولّليش همّا بيمثّلوا

هردّ عليك بحاجتين - أوّلا - لأ همّا مش بيمثّلوا ولا حاجة

-

ثانيا - ويا سيدي خلّيهم بيمثّلوا عليّا ويساعدوني - ما دا المطلوب - إنّهم يساعدوني - يمثّلوا أو ما يمثّلوش دا لنفسهم

لكن أرجع واقول لك لأ - همّا ما بيمثّلوش

-

السمت الغالب على الناس دي في طبيعتهم هوّا ( الإخلاص للشغل )

هتقول لي عشان بيقبضوا كويّس

هقول لك لأ - همّا بيعملوا كده من نفسهم - إزّاي - مش فاهم

حتّى اللي بيقبض كويّس عندنا - ما بيقدّمش نصّ الإخلاص بتاع الصينيّين

-

السمت الغالب على الشعب دا في عقلهم - هوّا ( المحدوديّة )

-

لو سألته في 1 مم يمين أو شمال تخصّصه - مش هيعرف عنّه 1 من الألف من المعلومات

لدرجة إنّ فيه ناس منهم شغّالين في البلاستيك مثلا - لو سألته عن خامة بلاستيك مش مشهورة - مش هيعرفها

-

ناس عندهم مصانع اسطمبات - طلبت منهم اسطمبات ميلامين - قالوا لي يعني إيه ميلامين أصلا !!

ناس شغّالين في مكابس الهيدروليك مثلا - لو قلت لهم مكبس إكسنتريك - يقول لك دا بتاع إيه

-

السمت الغالب على الناس دي في تفكيرهم هوّا ( عدم التفكير أصلا )

الناس دي مكن تصوير

-

بابعت عادة صور مع طلبات الماكينات - لو بعتت له صورة لمكنة مدهونة أخضر مثلا - يقول لك لا للأسف والله المكن اللي عندنا مدهون ازرق

يا عمّي هاته ازرق وانا هادهنه اخضر

-

بقيت باكتب تحت الصور

All photos are just for reference

-

يقوموا يقولوا لي المكنة اللي انتا عاوزها بتصنّع جرادل دهان - اللي عندنا بتعمل جرادل جبنة - للأسف مش هتنفع - كان نفسنا نساعدك - مع السلا..

يا لهواااااي

-

بقيت اكتب لهم

All photos are just for REFERENCE

-

أحد العملاء قال لي في استشارة - بعتنا لشركة صينيّة دبدوب يعملوا لنا زيّه - وقدرا فيه عين من عينين الدبدوب دا وقعت - بعتوا لنا كونتينر دباديب بعين واحدة !!

-

الناس دي ما بتفكّرش - حرفيّا

-

إمبارح فضلت واقف ييجي ربع ساعة ما بين صاحب الشركة الصينيّ وصاحب الشركة المصريّ بنحاول نقنع الصينيّ إنّنا عاوزين قطعة زيّ اللي في إيدك دي - بسّ مقاسها 28.2 مم - يقول لنا زيّ دي - بسّ دي مقاسها 28 مم بسّ

لدرجة إنّي كنت عاوز اشدّ الراجل الصينيّ من إيده وامشي

-

نيجي بقى للنقطة الأخيرة

التخصّص

-

الشعب دا متخصّص عنّنا مليون مرّة طبعا - واحنا متعدّدي المهارات

ليه ؟!

عشان احنا عباقرة يعني

لأ

-

ولكن عشان حجم الشغل عندهم كبير جدّا - بيعملوا مثلا مليون اسطمبة في السنة - ف ممكن تتخصّص في 1 من الألف من الاسطمبات دي - ف تلاقي نفسك بتعمل ألف اسطمبة في السنة

-

لكن هنا في مصر - همّا أصلا ألف اسطمبة في السنة متوزّعين ع السوق كلّه - ف لو قلت هاتخصّص في اسطمبات الميلامين فقط - تلاقي نصيبك 10 اسطمبات في السنة

-

ف إحنا ( مجبرين ) نشتغل في مجالات متنوّعة - مش عشان احنا عباقرة يعني ولا حاجة

-

إنتا هنا ما تقدرش تتخصّص في صيانة المكن - لإنّ المكن اللي هيحتاج صيانة كلّ شهر مثلا مكنتين أو تلاتة - ف غصب عنّك بتشتغل في صيانة المكن - وتشتغل صنايعيّ بردو على الجانب الآخر

-

لكن هناك في الصين فيه مليون مكنة - لو اتخصّصت في بند صيانة نوع واحد من المكن ده - هتفضل شغّال طول الشهر - وقدّامك شغل لشهرين كمان قدّام

-

ف موضوع إنّهم محدودين في تخصّصهم - وإحنا بنفهم في ال 7 صنايع - مش ميزة فينا - ولكنّه بالعكس - عيب في حجم السوق عندنا ب ( يجبرك ) تكون بتفهم في أكتر من حاجة

-

الصينيّين اللي كنت معاهم كانوا مستغربين إزّاي مصنع واحد بيعمل اسطمبات - وحقن بلاستيك - وتقطيع صاج - التلاتة مع بعض !!

-

أيوه يا فندم - ما هو لو اشتغل في بند واحد من دول - حجم السحب قدّامه مش هيكون كبير - ف ( بيضطرّ ) ينوّع

-

إزّاي العامل اللي على الماكينة بيعمل لها الصيانة بنفسه - أيوه يا فندم - ما هو ما فيش حدّ هيقدر يتخصّص في الصيانة - لإنّه مش هيلاقي شغل لل 30 يوم

-

لكن - أخيرا

موضوع حجم السوق دا له حلول

إمّا حلول قدريّة - إنّ حجم السوق بيكبر مع الزمن

-

أو حلول اجتهاديّة - إنّ انا كصاحب مصنع أكبّر حجم عمليّ لحدّ ما اقدر أحقّق السحب الكبير على مجال واحد - ف أبطّل شحططة بين المجالات

-

لكن - اللي مالوش حلول ( ع الأقلّ واضحة ) - هوّا تغيير ثقافة الشعب عشان يبقى شعب ( مخلص للعمل )

-

لو عاوز تعرف مشكلة الإخلاص في العمل دي حصلت في مصر ازّاي - وبناءا عليه لو عكست المسبّبات دي ممكن تصنع الشعب المخلص - أو ع الأقلّ تصنع العامل المخلص في مصنعك أو شركتك - إنتا مش مطالب بحلّ مشكلة الدولة يعني - هتلاقي بوست على الصفحة بيتكلّم عن إزّاي المواطن المصريّ بقى كده - ف لو عكست الكده ده - إن شاء الله هتقدر تحلّ المشكلة دي ولو في مساحتك فقط

-

إبحث على الصفحة بكلمة ( زومبي ) - هتلاقي البوست إن شاء الله