[#الفلوس\_بين\_الزوج\_والزوجة](https://www.facebook.com/hashtag/%D8%A7%D9%84%D9%81%D9%84%D9%88%D8%B3_%D8%A8%D9%8A%D9%86_%D8%A7%D9%84%D8%B2%D9%88%D8%AC_%D9%88%D8%A7%D9%84%D8%B2%D9%88%D8%AC%D8%A9?__eep__=6&__cft__%5b0%5d=AZWJHuhK0eAxKBOKfxjamnxrqIcZ-BxBsUTYwPIqWAkmQD-bv4Nylbzoetd4tcxNCKeQoUIdtLVOo1jQphzPpnHZVl5Az_OWaxm-PRskHzt5bU_cIk4Y9O9tnq-l1f6lYx1CCqx9VvlET7V2HSdAQNlHRAV-cy-ryS7Lzx4Q5Sgi_0P3jWbWhZ3enHZCc31zf6MLkvzlR03nw1WNvvhSthGR&__tn__=*NK-R)

-

بصراحة ما كنتش عارف اكتب البوست ده على صفحة المكتب باعتباره من ضمن البيزنس

ولّا على صفحة مرزوقيّات باعتباره من العلاقات الاجتماعيّة

-

لكن قلت انشره على صفحة المكتب - لإنّه لو الزوج ما عندوش بيزنس فمش هيكون فيه مساحة لفتح الموضوع ده أصلا - هيبقى موظّف مثلا فما فيش فلوس يختلفوا عليها

-

بداية الكلام في موضوع الفلوس ده هو الذمم الماليّة

-

الزوجة ليها ذمّتين ماليّتين أصليّتين - يضاف عليهم ذمّة تالتة لو اشتغلت

-

الذمّة الأولى للزوجة هو ميراثها

-

فده حقّها كاملا - لا من حقّ اخوها مثلا يمنعه عنها - ولا من حقّه حتّى يجبرها على شكله

-

يعني - لو أبوك ساب أرض وفلوس - فمش من حقّك تقول الأرض ليّا والفلوس ليكي

-

لأ - الميراث يوزّع كما أمر الله سبحانه وتعالى

لو هيّا تراضت تاخد الفلوس وتسيب الأرض - يبقى بمزاجها - لكن لا يفرض عليها

-

أبوك ساب محلّ - فما تقولش - أعطيها حقّها فلوس وآخد المحلّ

لأ - هيّا اللي تقول - لو عاوزة تحافظ على نسبتها في المحلّ فده حقّها

-

والمحلّ يتحسب فيه قيمة الاسم التجاريّ

-

وما تقولش - أنا اللي كنت باشتغل مع ابويا في المحلّ - وانا اللي كبّرته

كلّ اللي حصل في حياة أبوك منسوب لأبوك - لأبوك لوحده - مش ليك

-

لو انتا شايف إنّ شغلك مع ابوك يعطيك حقّ في المحلّ - إطلب من أبوك يحوّلك لشريك

-

ما تقدرش تقول كده - يبقى تحطّ جزمة في بقّك وتعرف إنّ مال أبوك هو مال أبوك لوحده - لمّا يموت - يتورّث باعتباره من كسب أبوك لوحده

-

وهيّا هتاخد الأرض تعمل بيها إيه - هتزرعها ؟!

وانتا مال أمّك

-

ده حقّها - والحقوق مش محتاجة مبرّرات

هوّا انا لو عندي أرض انتا من حقّك تقول لي ما بتزرعهاش ليه - وانتا مال أمّك

-

لأ ويقول لك أنا لو عطيتها الأرض مش هتعرف تزرعها

يا حنيّن - صعبانة عليك إنّها مش هتعرف تزرعها

-

بالمناسبة - الحقّ في الميراث بينشأ بموت المورّث - مش بالتوزيع

-

يعني إيه

يعني لو أبوك مات - فخلاص الحقّ بقى حقّ أختك أمام ربّنا سبحانه وتعالى

فانتا لو ما سلّمتهوش ليها - فانتا كده مغتصب لحقّها أصلا

-

هيّا لمّا تقول لك إعطيني ورثي - مش بتطلب إنّك تصنع لها حقّ - الحقّ خلاص اتصنع بموت المورّث - مش بيوم ما وزّعتوا الورث

فعدم تسليمها حقّها هو اغتصاب لهذا الحقّ اللي بقى أصيل من يوم موت المورّث أصلا

-

دي الذمّة الأولى

-

الذمّة التانية للزوجة هو مهرها من زوجها

والمهر هو تطييب خاطر للزوجة مقابل الزواج - وإظهار للمحبّة من الزوج لزوجته

وده بقى عندنا فيه تخاريف للصبح

-

من التخاريف دي إنّهم يعتبروا المهر هدفه تجهيز المنزل - فأبو العروسة ياخد المهر يشتري بيه عفش !!

-

المهر هو هديّة للزوجة - ملك خاصّ ليها

لو هيّا عاوزة تشتري منّه لنفسها هدوم مثلا - براحتها - لكن الأصل إنّ ده حقّ خالص ليها - ما حدّش ياخد منّه حاجة

-

تكتمل الخرافة دي بإنّهم لمّا يشتروا العفش بالمهر - يقوموا كاتبين قايمة تقول إنّ العفش ده ملك الزوجة - باعتباره جاي من مهرها - ماشي

لا ما انا لسّه هابهرك - همّا بيقوموا قايلين كمان ( والعفش اللي جابه الراجل كمان كان مهر - يبقى يتكتب في القايمة باعتباره من حقّ الزوجة )

-

إيه يا جماعة - هووو هييي هووو يا ولا - هيّا التخاريف دي ما فيش حدّ يلمّها

-

الأصل إنّ المهر ده هديّة للزوجة - وخلاص - خلصنا

والزوج يحهّز شقّته بمعرفته - خلصنا

-

والعفش اللي في البيت كلّه بتاع الزوج - لإنّه شاريه كلّه

لو هيّا اشترت حاجة - تبقى بتاعتها عادي

-

تستمرّ التخاريف - بإنّهم يقوموا كاتبين الدهب اللي الزوج جابه - جوّا القايمة

والقايمة بتقول إنّ الراجل استلم محتويات القايمة دي من الزوجة !!

-

يعني استلم منّك الدهب ؟

لأ - دهبي معايا

أمّأل مكتوب إنّه استلمه ليه ؟!

-

مش بقول لك هوووه هيه هووو يا ولا

-

وبالمناسبة - المهر ممكن يكون دهب - فلوس - جواميس - بقر - 100 ناقة حمر - أيّ حاجة - اللي يتراضى الزوج والزوجة على إنّ هوّا ده هديّة جوازنا

-

المهر نفسه مقسوم لمقدّم ومؤخر

مقدّم قبل الدخول - ومؤخّر بعد الدخول

-

وهنا احنا كشعب مصريّ مش هنسيب حاجة في بند المهر ده إلّا لمّا نخرّف فيها

-

التخريفة بتاعة المقدّم - إنّه لو العريس هوّا اللي فشكل الخطوبة - ما ترجعلوش شبكته !!

-

مع إنّ الأصل في الموضوع بسيط - وهو كالتالي

-

لو المهر اتدفع قبل العقد - واتفشكلت الخطوبة - يردّ المهر كاملا

لو المهر اتدفع بعد العقد - وقبل الدخلة - والزوج طلّق زوجته - يستردّ نصف المهر

لو الدخلة تمّت - طلّق بقى ما طلّقش فالمهر كلّه بتاعها

-

دي تخريفة المقدّم

-

المؤخّر بقى - هنسيبه كده من غير تخريفة - ما يصحّش طبعا - الشعوب تقول علينا إيه

-

تخريفة المؤخّر عندنا إنّه مرتبط بالطلاق - مش بالدخول !!

يعني - لو طلّقها - يدفع لها المؤخّر

-

يا أهل الخير - المؤخّر بيتدفع بعد الدخول - مالوش علاقة بالطلاق

-

وهنا فيه ملحوظة - مش تخريفة يعني

إنّه الزوجة لو لم تقبض المؤخّر - وزوجها مات - فالمؤخّر يتخصم الأوّل من تركته باعتباره دين عليه - يتدفع للزوجة - وبعد كده ابقوا قسّموا التركة بقى

-

طيّب الزوج لو خد دهب زوجته باعه في زنقة

هنا ده دين - مش مساعدة من الزوجة لزوجها بردو كما نقول الأسطورة المصريّة عن الست الأصيلة يا امّ رحاب

-

يعني إيه دين ؟

يعني - أوّلا - من حقّها ترفض - من حقّ أيّ حدّ بتطلب منّه يسلّفك إنّه يرفض

-

ثانيا - من حقّها تكتب بيه ورق - الأصل في الديون أن تكتب

-

ثالثا - من حقّها تستردّه أصلا ( عجيبة !! )

-

وفي نقطة تستردّه دي فيه تفصيلة - الزوجة لمّا بتعطيك دهبها - بتعطيك دهب ( مش بقول لك عجيبة !! )

فحضرتك ترجّع لها دهب

-

كنت واخد الدهب 100 جرام مثلا - أيّام ما كان الجرام بألف جنيه

دلوقتي الجرام ب 3000 جنيه

يبقى ترجّع لها 100 ألف - ولّا 300 ألف ؟

-

لا ده ولا ده

حضرتك ترجّع لها 100 جرام دهب - هيّا عطتك في إيدك دهب - مش فلوس

-

وانتي - خلّيكي ناصحة - لو هتعطيه الدهب - إعطيهوله دهب

-

عارفة لو خدتي دهبك بعتيه في الصاغة - ورجعتي ب 100 ألف عطيتيهومله في إيده

عارفة لو عملتي كده - يبقى حقّك 100 ألف - مش 100 جرام دهب

-

وهيّا تفرق ؟!

أيوه تفرق يا حلوة يا قمر انتي يا هبلة

-

بسّ دا ظلم

ولا ظلم ولا حاجة

الدهب يرجع دهب - والفلوس ترجع فلوس - حتّى لو الدهب غلى - وحتّى لو الفلوس رخصت

-

حكمتك انتا بقى كشخص هيسلّف الطرف التاني إنّك تحطّه في التوصيف اللي يخلّيه يرجّع لك الأصل نفسه - مش الورق

فلو عطيتيه دهب - تبقي ألزمتيه يرجّع دهب - لو عطيتيه فلوس - يبقى من حقّه يرجّعها فلوس

-

لكن !!

بقول لك انتا - كراجل يعني - لو خدت فلوس - ورق - وحصل نقص مع الزمن في قيمة الفلوس - فمن حسن الآداء إنّك ترجّع الحاجة بقيمتها الأصليّة - بقيمة الدهب - مش بالفلوس اللي قيمتها تآكلت

فيه فرق بين الآداء - وحسن الآداء

فيه فرق بين العدل - والفضل

-

نيجي للذمّة التالتة

وهي ذمّة الفلوس اللي جايّة من شغل

-

ودي من حقّ الزوجة بردو بشكل مستقلّ

يعني - هيّا ورثت من أبوها شقّة مثلا -الشقّة بتأجّرها وبتكسب منها إيجار شهريّ

دا من حقّها بشكل كامل

-

عندها تجارتها - وبتكسب منها - دا حقّها بشكل كامل - السيّدة خديجة رضي الله عنها كانت صاحبة تجارة

-

دا ما فيش فيه خلاف

طيّب - هيّا موظّفة

أوبببا - هنا الخلاف

-

وهوّا لا خلاف ولا حاجة - بردو مرتّبها حقّها بشكل كامل

-

بسّ الحياة مشاركة

ودي بردو من التخاريف اللي المصريّين اخترعوها

الحياة مشاركة في اللي فيه مشاركة فقط حضرتك

-

يعني إيه ؟!

يعني فيه حاجات بتاعة الراجل لوحده - الستّ ما تشاركوش فيها

وفيه حاجات بتاعة الستّ لوحدها - الراجل ما يشاركهاش فيها

وفيه حاجات فيها مشاركة - دي اللي تتشاركوا فيها

-

فالنفقة بتاعة الراجل لوحده - الستّ ما تشاركوش فيها

حاجة مثلا زيّ الحمل والرضاعة - هتشاركها فيها ازّاي

-

لكن التربية مثلا - فدي مشاركة

-

طيّب رعاية الأطفال - دي بتاعة الستّ لوحدها - الراجل مش هيقعد يسرّح للولاد ويلبّسهم

-

حتّى التربية - اللي هيّا مشاركة - فيها حاجات على الراجل وحاجات على الستّ

يعني الستّ هتربّي ابنها على الرجولة والشهامة والكرم ازّاي - دي هياخدها من أبوه حصرا

الستّ هتربّيه على احترام الكبير مثلا - وأوّلهم أبوه - دي بتاعة الستّ مش الراجل

-

فنرجع للموضوع

-

لو الستّ اشتغلت - فراتبها هو حقّ خالص ليها

-

بسّ هيّا لمّا بشتتغل - بتاخد من وقت البيت - اللي هوّا حقّي

حلو قوي - خلّيها ما تشتغلش وحافظ على وقت بيتك

-

إوعى تفتكر إنّه باعتباره حقّك - فأنت تستحقّ مقابل ليه لو تنازلت عنه

-

فيه حقوق لو تنازلت عنها لا يحقّ لك تاخد مقابل ليها

زيّ الهديّة مثلا - لو هاديتك بحاجة - مش من حقّي آجي بعدين أقول لك هات تمنها !!

-

إنتا ليك حقّ في إسمك مثلا - هل ينفع تبيعه - هل ينفع تبيع جنسيّتك

مش كلّ الحقوق ليها مقابل

-

إنتا ليك حقّ ممارسة الجنس مع زوجتك مثلا - هل تقدر تبيعه ؟!!

-

طاب قلت لها اقعدي من الشغل ورفضت

-

ما قلنا مليون مرّة ما تتجوّزش نيلة موظّفة - إشربوا بقى

-

عمل المرأة هو أوسع أبواب النشوز

-

موضوع إنّك تحلّ مشكلة بين زوج وزوجة بينما الزوجة موظّفة ده - يشبه إنّك تجيب لي عربيّة بتشتغل بالبنزين - وانتا مليت تانكها جاز - فما بتدورش - فتجيبها لي أصلّحها

-

هقول لك فضّي التانك من الجاز الأوّل

هتقول لي ما تصلّحها وهيّا كده

انا آسف يا فندم - أنا ميكانيكيّ - مش ساحر

-

ربّنا سبحانه وتعالى قرن القوامة بالإنفاق - هتيجي انتا تعمل شرع أحسن من شرع ربّنا سبحانه وتعالى يعني ؟!!!

-

الاستثناء الوحيد في موضوع الراتب - هو إنّ الزوجة ملزمة تصرف من راتبها على مستلزمات عملها

-

يعني

العرف مثلا إنّ الزوج اللي متزوّج زوجة لا تعمل - بيجيب لها 4 فساتين في السنة - وجزمتين

الموظّفة بقى محتاجة 8 فساتين - و 4 جزم - على دماغها

-

فهنا نقول للزوج - إنتا ملزم باللي يجيبه زوج الزوجة التي لا تعمل

الزيادة عليها هيّا - تجيبه من راتبها

-

مواصلاتها لشغلها مثلا - تصرف عليها من راتبها

جابت واحد شاي وواحد هوهوز في الشغل - تجيبه من راتبها

-

بالليل خرجت انتا معاها وجبت لها واحد شاي وواحد هوهوز - دول تحاسب عليهم انتا حضرتك - مش هيّا

-

نيجي بقى للطرف الآخر

التزاماتك انتا كزوج تجاهها من ناحية الفلوس

-

اللي فات كلّه كان عن ذمّتها الخاصّة

تعالى نتكلّم عنّك انتا بقى

-

أوّلا /

ما تاخدش منها أيّ فلوس - خصوصا - لو هتدخّل الفلوس دي في الشغل

إلّا - لو هتدخّلها كشريكة

-

ليه ؟!

عشان لمّا تغتني قدّام - ما تجيش تقول لك ( إنتا اغتنيت بفلوسي )

-

خصوصا !

لو هتتجوّز عليها

-

هتقول لك - دا خد فلوسي اشتغل بيها واغتنى بيها - ولمّا اغتنى عاوز يتجوّز من فلوسي

-

فمن الأوّل - اشتغل بالملاليم بتاعتك لوحدك - ما تاخدش منها فلوس

-

وهمّا الرجّالة كده أوّل ما يغتنوا يبقوا عاوزين يتجوّزوا على مراتاتهم ؟!

لأ

الرجّالة أوّل ما بيغتنوا - بيرجعوا لطبيعتهم وفطرتهم اللي ربّنا سبحانه وتعالى خلقهم عليها

-

الفقر بيطمس فطرة الرجل - بيخلّيه ضعيف وجبان

بينما رجل الأعمال بيكون مولود بفطرته كاملة - غير مدجّنة - لكن اللي مانعة عن تطبيق فطرته دي هو الفقر

فلمّا الفقر بيزول - الرجل بيتمكّن من تطبيق فطرته - فقط - لا أكثر ولا أقلّ

-

الرجل اللي متجوّز واحدة بسّ - هو حاجة من 4

يا إمّا فقير - يا إمّا ضعيف أمام زوجته - يا إمّا ضعيف جنسيّا - يا إمّا زاني

-

إيه ده - إنتا بتقول عليّا إيه ؟!

بقول عليك فقير يا عمّ - عادي - الفقر مش عيب

-

واحد ما بيزنيش - وقويّ جنسيّا - ومعاه فلوس - ما بيعدّدش ليه ؟!

عشان خايف من زوجته

ما قلت لك همّا 4 احتمالات

-

ما هو ممكن يكون مش حاجة من الاربعة دول - ومكتفي بزوجته

آه - مكتفي آه - ربّنا خلق الرجّالة كلّهم بطبيعة واحدة - وخلقه هوّا مختلف

-

طب ما انا جوزي قويّ جنسيّا - ومعاه فلوس - وما بيخافش منّي

شوفي انتي بقى - هههههههههه

-

فده السؤال الأوّل - آخد منها فلوس ولّا لأ ؟

قلت لك لأ - إلّا لو على سبيل الشراكة

-

انتي حطّيتي مليون - وانا حطّيت مليون

بعد 10 سنين بقى انا معايا 10 مليون وانتي معاكي 10 مليون

رحت انا اتجوّزت بال 10 مليون بتوعي - يبقى ما اسمهاش اتجوّزت بفلوسك - فلوسك معاكي

-

في السياق ده - نشدّد بردو على موضوع ( الذمّة الماليّة المستقلّة للرجل )

-

مش احنا قعدنا نتكلّم في نصّ البوست عن إنّ المرأة ليها ذمّة ماليّة أصليّة في مهرها وورثها - وليها ذمّة ماليّة أصليّة بردو في أجرها لو اشتغلت

المرأة كانت فرحانة قوي

-

ييجي الراجل بقى يتجوّز بفلوسه - تقول لك ( دا فلوسي وفلوس عيالي )

نعم يا روح امّك !!

هتورثوه بالحيا ؟!

-

فلوس الراجل هي فلوس الراجل - لوحده

-

فلوس الأبّ هي فلوس الأبّ لوحده

إبنك لو قال لك ( هتضيّع فلوسنا ) خلّي راسه تلفّ 360 درجة على رقابته - فلوسك مين يا شخّتي

-

طبعا كنتي فرحانة لمّا قلت لك أخوكي مش من حقّه يقول إنّ هوّا اللي كبّر المحلّ - وفلوس أبوكي هيّا فلوسه لوحده - تورثي فيها بحقّك الكامل

لكن دلوقتي عاوجة رقابتك لمّا بقول لك ( فلوس جوزك هيّا فلوسه لوحده )

-

الحمد لله سبحانه وتعالى على نعمة الإنصاف

ونعوذ بالله سبحانه وتعالى من الضلال

الإنصاف عزيز

-

وانتا

فهّم زوجتك إنّ فلوسك هيّا فلوسك لوحدك

بيتك هوّا بيتك لوحدك

-

فهمت ده

قول لها بقى ( فلوسنا ) - و ( بيتنا ) - ودبادينا - وقلوبنا - ومحننا - والكلام ده

هبّت معاها - رجّعها للأصل - دي فلوسي - ودا بيتي

رقتوا تاني - يبقى فلوسنا وبيتنا

-

فدي القاعدة الأولى

ما تاخدش فلوس من زوجتك

وافصل ذمّتكوا الماليّة عن بعض

-

القاعدة التانية

-

تعرّفها دواخلك ولّا لأ ؟!

-

يعني - تعرّفها انتا معاك كام ولّا لأ

الشركة بتكسب كام ولّا لأ

دخلت في شركة تانية ولّا لأ

إلخّ

-

الأصل

لأ

-

والاستثناء - لو هيّا عاقلة - وصاحبة مشورة - إشركها معاك

لكن بردو اعتبر رأيها استشاريّ فقط

-

لكن - لو كانت من النوع الندّاب - ما تشركهاش معاك - ما تحكيلهاش

كلّ ما تخسر 10 جنيه هتعمل لك عليهم مناحة

-

إذا كانت من النوع الخوّاف - بلاش - كلّ ما هتيجي تاخد خطوة - هيّا هتعجّزك وتخوّفك من ابو رجل مسلوخة

-

لو كانت من النوع الغلّاويّ - لأ

كلّ ما تختلف مع حدّ هتقعد هيّا تهري وتنكت وتغلي جنبك عاوزاك تجيب رقابته - مع إنّ البيزنس أسهل من كده - سرقتني - عادي - مع السلامة - أنا مش فاضي انتقم منّك - الملتفت لا يصل

-

فلو زوجتك عاقلة - شاورها - ودا الاستثناء

-

أخيرا

السؤال التالت

أعطيها فلوس ولّا لأ ؟

-

فيه زوجات بتطلب من زوجها مبلغ شهريّ - بتقول له بجيب حاجات خاصّة وبتاع

ماشي

خلّي حاجاتها الخاصّة من ضمن مصروف البيت

-

أيّ حاجة من مستلزمات زوجتك هيّا واجب عليك ( ما عدا مستلزمات شغلها زيّ ما قلنا )

وبناءا عليه - لو ليكي مستلزمات خاصّة - ضيفيها يا ستّي على مصروف البيت

-

طاب ما فيه سؤال فوّتناه كده

أعطيها مصروف البيت بالشهر - ولّا كلّ ما تحتاج حاجة ادّيها ؟

-

مش بقول لك البوست موجّه لرجال الأعمال - هتبقى رجل أعمال ازّاي وانتا فاضي تسأل عن الخمسة جنيه دي جبنا بيها إيه -ودروس الولاد كام والكلام ده ازّاي

-

طيّب ما تتعصّبش عليّا يا عمّ - بردو ما قلتليش - أعطيها فلوس ولّا لأ - حتّى على سبيل الهديّة

-

طيّب - إفهم إنّ الهديّة اللي انتا هتنتفع بيها - مش هديّة

-

يعني إيه

يعني جبت لها قميص نوم مثلا

مين هيلبسه ؟! هيّا

-

طاب مين هينتفع بيه ؟!

فهمت ؟

-

فقميص النوم ده مش هديّة - يبقى ضيفه على مصروف البيت

-

طيّب جبت ليها بيرفيم

ما قلت لك بقى - دا مش هديّة - إنتا الي هتنتفع بيه

-

الهديّة هيّا الحاجة اللي الزوجة هتنتفع بيها بشكل شخصيّ

حاجة مثلا زيّ جبت لها موبايل - خاتم - عزمتها على خروجة - فسحة - أكلة

-

بسّ انا زوجتي بنت ناس وقنعانة وما بتبصّش للحاجات دي

لا بتبصّ يا روح أمّك - وبصصانها ده مش عدم قناعة ولا حاجة

إنتوا جبتوا التخاريف والضلال ده منين ؟!

-

بردو ما جاوبتش على السؤال

أعطيا فلوس ولّا لأ ؟!

-

هوّا الأصل إنّك مش ملزم بده

لكن - من باب حسن العشرة - إعمل لها مصدر دخل منّك

وأفضّل يكون نسبة من ربحك

أقترح 5 %

-

ليه ؟

عشان لو شهر ما كسبتش حاجة - وانتا كنت ألزمت نفسك تعطيها كلّ شهر 5 آلاف جنيه على جنب كده يعني محبّة منّك ليها - ماتجيش تتزنق معاها في الشهر ده

لكن - لو نسبة - فالشهر ده ما كسبناش حاجة - أمر الله

-

وهيّا تعيش معاك جوّك بردو - تبقى من مصلحتها إنّك تكسب أكتر - فتهيّأ لك الجوّ لده

-

حاجة كده زيّ ما بتدّي البيّاع عمولة على المبيعات

-

طاب ما هي ممكن تعمل العكس عشان ما اغتنيش - فما اتجوّزش عليها

لو لقيتها كده - فدي عدوّتك - شوف كلّ الكلام السلبيّ اللي في البوست ده ونفّذه - ما لم يتجاوز الحقوق

-

وانتا لو يأستها في موضوع الجواز التاني ده - هتفهم إنّك كده كده هتتجوّز عليها - فهتستسلم - وهتريّح دماغك منها

-

موضوع النسبة ده هيرجّعنا للنقطة السابقة في ملحوظة بردو - مش قلت لي ما تعرّفهاش دواخلك - هيّا كده عرفت إنّي باكسب 20 ضعف نسبتها - فلو في شهر عطيتها 10 آلاف - هتفهم إنّي كسبت 200 ألف

عادي يا عمّ - ما المفروض إنّك مأصّل معاها الأصول السابقة بتاعة الذمم الماليّة و و و

-

لكن - لو لقيتها بدأت تعمل لك إزعاج بالنسبة دي - إنتا كسبت الشهر ده 500 ألف - ما تيجي نشتري شقّة

قول لها لو هتعملي لي إزعاج بالموضوع ده - بلاش منّه خالص

هتقول لك لأ بلاش إيه يا اخويا - أنا ولا كإنّي عرفت حاجة

-

من حسن العشرة بردو إنّك تحسن إدارة فلوسها ليها

يعني - تنصحها مثلا تحوّل فلوسها لدهب أوّل بأوّل

-

لو دهبها زاد قويّ - إنصحها تأمّن نفسها بإنّها تشتري بيه شقّة مثلا - أحسن ما يتسرق مثلا - واهي الشقّة تجيب لك إيجار حطّيه على نسبتك - والبلية تلعب

بسّ إوعي أوّل ما تغتني تتجوّزي عليّا - ههههههه

-

ما انتا لسّه من سطرين رفضت تشري شقّة لنفسك

أيوه - أنا ال 500 ألف معايا أشغّلهم يكسبوا أكتر من إيجار شقّة

لكن ال 500 ألف الدهب بتوعها ممكن يتسرقوا

هيّا سيّدة أعمال ؟!

أمّال بتقارنني بيها ليه

-

أخيرا

-

مهمّ أقول إنّ البوست ده بيتكلّم عن الحقوق والواجبات - وليس عن المودّة والرحمة

وانتا افهمها لوحدك