هو /

.

اللي على البر عوام

ما تفتكرش إنك عشان عطيتني نصيحة صحيحة لحل الأزمة اللي انا فيها . يبقى كده خلاص الموضوع خلص

التنفيذ صعب . لكن إنك تقول نصيحة دا أسهل حاجة

.

أنا /

مبدئيا هوا مش أسهل حاجه إنك تقول نصيحة ولا حاجة . بدليل إنك كنت محتاج النصيحة . وما كنتش عارفها

.

لكن . مش دا موضوعي الحالي

.

موضوعي الحالي . إنه فعلا أنا دوري خلص بإني اقول لك على النصيحة الصحيحة

.

تنفيذها صعب عليك . ف دي مشكلتك

.

تنفيذها متعب . إنتا المطالب بالتعب

.

تنفيذها محتاج فلوس . إنتا اللي هتصرف عليها

.

ببساطة . لإن ربح النصيحة دي هيكون ليك انتا . مش ليا انا

.

أنا دوري هوا فعلا فقط إني أعطيك النصيحة وانا على البر . إنتا اللي دورك تعوم وتتعب وتصرف . لإن المشروع مشروعك انتا . خسارته على دماغك انتا . ومكسبه هيدخل جيبك انتا . مش جيبي انا

.

ولا انتا عاوز يبقى المكسب ليك . والنصيحة عليا . وانا اللي اتعب وانفذ لك النصيحة !!

.

زي الناس الظريفة اللي بتبقى عاوزاني اتعب في الدراسة الأول . ولو الموضوع طلع مربح . يبتدوا يحاسبوني بقى . هههههههه

لكن لو طلع غير مربح يبقى خلاص انا اللي اتحمل مجهود الدراسة

.

فيلنج لايك ( هأو )

إنتا من أول خطوة مش هتتحمل مخاطرة مشروعك وعاوز تحملها لي انا

.

اللي على البر عوام فعلا . روح اتفرج على تمرين سباحة كده . هتلاقي الكابتن واقف خارج حمام السباحة . واللعيبة في حمام السباحة بيمحطوا . بيحرقوا نفسهم . هل دا غريب ؟! لأ طبعا . دا دا الطبيعي جدا

.

ليه ؟!

لإن فى النهاية اللى هيفوز بالبطولة هوا اللاعب . مش المدرب . ف دور المدرب هوا فقط التدريب والتوجيه للتمارين الصحيحة . والنصح بخصوص الطريقة الصحيحة للسباحة

.

لكن . بعد كده . كل مجهود التمرين هوا على اللاعب . مصاريف التمرين على اللاعب . ومكسب التمرين بردو للاعب

.

الاجتهاد المطلوب من مقدم النصيحة . هوا إنه يجتهد في تقديم نصيحة صحيحة

طلعت النصيحة دي محتاجه مجهود وتعب من متلقي النصيحة . عادي جدا . يتعب

.

ما يتعب يا فندم . إنتا زعلان عليه ليه . ما العادي إن الناس بتتعب

.

ما مقدم النصيحة نفسه تعب عشان يعرف يقدم النصيحة الصحيحة

.

من النصائح اللي بقدمها لمقدمي النصائح نفسهم . إنك لا تتعاطف مع متلقي النصيحة لما تلاقيه مش عاوز يتعب في تنفيذها

.

بس هيخسر

ما يتحرق يا فندم

.

مصنعه اللي بيهمل فيه ده هيبيعه بسعر رخيص لحد مجتهد . يبقى احنا نفعنا واحد مجتهد إنه يلاقي مصنع رخيص

.

فلوسه اللى وارثها وبيضيعها يمين وشمال دي . هتروح لواحد ما كانش وارث . هيعرف يستثمرها كويس ويكبرها

.

صحته اللي هتضيع دي . هتفتح باب رزق للدكاترة والصيادلة ومصانع الأدوية

.

إنتا مش إله عشان تبقى عاوز تقف قدام القدر وتحارب عشان تغير قدر واحد مهمل هيضيع نفسه

.

إنتا عليك النصيحة فقط . وكل متلقي للنصيحة عنده عقل . والعقل مناط التكليف

.

مناط يعني العقل هوا العليقة اللي بيتعلق عليها التكليف

ف طالما هوا عاقل . يبقى هوا مكلف . إنتا لست وكيلا عنه أمام الله سبحانه وتعالى

.

بالمناسبة . الكلام ده كان هو دور الرسول صلى الله عليه وسلم . إنه ينصح فقط . هل انتا شايف إن دورك أكبر من دور الرسول صلى الله عليه وسلم !!

.

والله سبحانه وتعالى كان يعاتب الرسول صلى الله عليه وسلم عندما يجده يتعب نفسه أكثر مما هو مكلف به تجاه الناس

.

حتى قال الله سبحانه وتعالى لرسوله عليه الصلاة والسلام

فَلَعَلَّكَ بَاخِعٌ نَّفْسَكَ عَلَىٰ آثَارِهِمْ إِن لَّمْ يُؤْمِنُوا بِهَٰذَا الْحَدِيثِ أَسَفًا

.

يعني ( إنتا هتموت نفسك عشان خاطرهم ) ؟!

.

لأ

ما تموتش نفسك عشان خاطرهم ولا حاجة

يؤمنوا ما يؤمنوش براحتهم

.

اللي عاوز يؤمن يؤمن . واللي مش عاوز يؤمن براحته . هيدخل النار

.

قال تعالى

وَقُلِ الْحَقُّ مِن رَّبِّكُمْ ۖ فَمَن شَاءَ فَلْيُؤْمِن وَمَن شَاءَ فَلْيَكْفُرْ ۚ إِنَّا أَعْتَدْنَا لِلظَّالِمِينَ نَارًا أَحَاطَ بِهِمْ سُرَادِقُهَا

.

هوا دا الحق . عاوز تؤمن براحتك . مش عاوز تؤمن . براحتك بردو . إحنا مش هنعيط وراك . بس اعرف إن اللي مش هيؤمن هيدخل النار

.

بس خلاص

دي مهمتنا