[#المراحل\_البينيّة\_بين\_الوظيفة\_والعمل\_الحرّ\_والبيزنس](https://www.facebook.com/hashtag/%D8%A7%D9%84%D9%85%D8%B1%D8%A7%D8%AD%D9%84_%D8%A7%D9%84%D8%A8%D9%8A%D9%86%D9%8A%D9%91%D8%A9_%D8%A8%D9%8A%D9%86_%D8%A7%D9%84%D9%88%D8%B8%D9%8A%D9%81%D8%A9_%D9%88%D8%A7%D9%84%D8%B9%D9%85%D9%84_%D8%A7%D9%84%D8%AD%D8%B1%D9%91_%D9%88%D8%A7%D9%84%D8%A8%D9%8A%D8%B2%D9%86%D8%B3?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R)

-

إتكلّمنا قبل كده كتير عن إنّ مراحل العمل همّا أربعة ( الوظيفة - العمل الحرّ - البيزنس - الاستثمار )

-

ودول مشروحين بالتفصيل في حلقة من سلسلة مفاهيم مهمّة في البيزنس إسمها ( مراحل العمل الأربعة )

ما تطلبش الرابط بتاعها عشان اللي بيطلبوا روابط هنا بياخدوا بلوكّات

-

لكن - الإضافة اللي ضفتها بناءا على نماذج كتير شفتها - همّا مرحلتين بينيّتين

-

[#المرحلة\_البينيّة\_الأولى](https://www.facebook.com/hashtag/%D8%A7%D9%84%D9%85%D8%B1%D8%AD%D9%84%D8%A9_%D8%A7%D9%84%D8%A8%D9%8A%D9%86%D9%8A%D9%91%D8%A9_%D8%A7%D9%84%D8%A3%D9%88%D9%84%D9%89?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R) /

-

[#الانتقال\_من\_الوظيفة\_للعمل\_الحرّ](https://www.facebook.com/hashtag/%D8%A7%D9%84%D8%A7%D9%86%D8%AA%D9%82%D8%A7%D9%84_%D9%85%D9%86_%D8%A7%D9%84%D9%88%D8%B8%D9%8A%D9%81%D8%A9_%D9%84%D9%84%D8%B9%D9%85%D9%84_%D8%A7%D9%84%D8%AD%D8%B1%D9%91?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R)

-

وهنا بانصح حضرتك إنّك لا تنتقل من الوظيفة للعمل الحرّ مباشرة

-

ولكن

إعمل الوظيفة الصبح - والعمل الحرّ في النصف التاني من اليوم

ودا الوقت اللي بتسمع عنّه إنّك المفروض تشتغل 16 ساعة في اليوم

-

دا مش طبيعيّ ولا بيكون طول العمر - ما فيش طاقة لإنّك تعمل دا طول العمر

ولكن - دا بيكون في المرحلة المؤقّتة دي فقط

-

ليه بقول لك إعمل كده ؟!

-

عشان العمل الحرّ [#غير\_مضمون](https://www.facebook.com/hashtag/%D8%BA%D9%8A%D8%B1_%D9%85%D8%B6%D9%85%D9%88%D9%86?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R)

وعادة بيكون موسميّ - بيزيد وينقص - وبتجي له أوقات يكون صفر تماما

-

ف لو انتا عندك مسؤوليّات - ف ما ينفعش تضيّع مسؤوليّاتك دي عشان انتا تركت الوظيفة ذات الدخل الثابت

-

حاجة تانية - إنّك لو دقت طعامة العمل الحرّ - ف شبه مستحيل تعرف ترجع تشتغل موظّف تاني - شبه مستحيل

-

طيّب إمتى أقدر أترك الوظيفة تماما ؟

-

لمّا

1 - العمل الحرّ يحقّق ل دخل من 5 ل 10 أضعاف الوظيفة

2 - لمدّة مستقرّة من 6 شهور لسنة

3 - وتكون راكن مصاريف بيتك لمدّة من 6 شهور لسنة

-

يعني

بالأرقام

لو بتقبض من وظيفتك 10 آلاف جنيه

ف راقب عملك الحرّ

لو لقيته بقاله 6 شهور أو أكتر بيدخّل لك دخل شهريّ 50 ل 100 ألف جنيه - هنا تستقيل

-

وفي الوقت ده لو بيتك بيصرف 10 آلاف جنيه في الشهر - تكون راكن على جنب كده في ظرف من 60 ل 120 ألف جنيه

-

وطبعا قبل ما تعمل أيّ خطوة في اتّجاه العمل الحرّ أو البيزنس لازم تكون حاسب بيتك بيحتاج مصاريف إيه

ولازم تكون فوّضت مصاريف البيت بشكل كامل لزوجتك

-

يعني ما ينفعش تفضل انتا تصرف وهيّا كلّ ما تحبّ تجيب كيلو طماطم تيجي تقولك هات 10 جنيه

إذا كنت مش عارف تعمل تفويض في بيتك لزوجتك - هتعمل تفويض في البيزنس لموظّفين ما تعرفهمش !!

-

ومن تجربة شخصيّة - فيه رقم قدّ اللي هتقولهولك زوجتك بيتصرف في مصارف أخرى

-

يعني

لو زوجتك قالت لك البيت محتاج أكل وشرب 10 آلاف جنيه في الشهر - ف حضرتك محتاج في السنة 240 ألف - مش 120

-

لإنّك على مدار السنة بتجيب هدوم - بتخرجوا تتفسّحوا - تاكلوا في مطعم مثلا - بتحصل طواريء - عاوزين نجيب سخّان بدل اللي باظ - العربيّة احتاجت صيانة - بتحصل ظروف - عيّل محتاج يعمل عمليّة

-

كلّ دا مش هتعطيه لزوجتك في مصروف الشهر - لإنّه ببساطة مش معروف - يعني احنا ما بنكونش بادئين الشهر وعارفين إنّ السخّان هيفرقع

-

ف لو زوجتك قالت لك يكفّيني 10 آلاف في الشهر واعمل اللي انتا عاوزه بالباقي - إعطيها 10 آلاف - واركن على جنب 10 آلاف تانيين

-

يعني لو خدنا الحدّ الأدنى وقلنا هنركن مصاريف 6 شهور

يبقى 60 ألف مصروف بيت

و 60 ألف في صندوق على جنب كده لزوم الطواريء والملابس ورمضان إلخّ

-

إنتا بتقول 60 و 60 كإنّهم 60 جنيه

-

ما انا لسّه قايل لحضرتك العمل الحرّ هيكون حقّق من 5 ل 10 أضعاف الراتب

إنتا بقى ما وصلتش للرقم ده وعاوز تستقيل - دي مشكلتك انتا

خد الطقم على بعضه

-

لو كنت لسّه ما حقّقتش الكلام اللذيذ ده - ما تسيبش الوظيفة

-

وعمل حرّ إيه اللي هيحقّق 5 ل 10 أضعاف الراتب ده ؟!

-

أيوه - ما حضرتك بتقول كده عشان بتتعامل مع العمل الحرّ على إنّه سبّوبة - حاجة كده بتيجي في السريع بنطلع منها بمصلحة - نحتاية في الفورتي فورتي - ف عمرك ما هتعمل منّه فلوس - بيت النتّاش ما يعلاش

-

لكن - العمل الحرّ لو عاملته على إنّه ( عمل ) - هيحقّق الأرقام دي

ولو ما حقّقش الأرقام دي - يبقى حضرتك دخلت غلط - ف إنتا ما زلت في الوظيفة - كمّل فيها - ما خرّمتش ودانك قبل الحلق يعني - وشوف عمل حرّ تاني

-

العمل الحرّ مرحلة تدريب على البيزنس - يعني اتعامل معاه على إنّه بيزنس

بما في ذلك إنّ بيزنس يطلع غير مجدي ف تقفله

بما في ذلك إنّه ليه حسابات وقياسات

مالا يمكن قياسه لا يمكن إدارته

-

يعني يكون عندي عمل حرّ بيدخّل لي 50 ألف جنيه في الشهر لمدّة 3 شهور

ووظيفة بتدخّل 10 آلاف جنيه فقط

وتقول لي ما تسيبش الوظيفة دلوقتي ؟!

-

مع إنّها واخدة منّي نفس مجهود العمل الحرّ

دانا لو تفرّغت للعمل الحرّ بتاعي - هحقّق منّه ضعف دخلي منّه وانا مربوط بالوظيفة

-

أيوه - بقول لك ما تسيبش الوظيفة دلوقتي

لإنّ ال 10 آلاف جنيه دول هينفعوك في الوقت اللي العمل الحرّ هيقعد فيه شهر ولّا شهرين ما بيجيبش حاجة خالص

-

بسّ العمل الحر جميل - دا كفاية الواحد بيحقّق تموحه

قصدك كفاية الواحد بينام براحته ويصحى براحته

حضرتك ما تستهترش بالتزاماتك الماليّة الأسريّة - مقابل إنّك تنام وتصحى براحتك

-

قال رسول الله صلّى الله عليه وسلّم

-

كفى بالمرء إثما أن يضيّع من يقوت

-

يعني من يعول

-

طيّب

انتقلنا من الوظيفة للعمل الحرّ

إمتى بقى ننتقل للبيزنس

-

[#المرحلة\_البينيّة\_الثانية](https://www.facebook.com/hashtag/%D8%A7%D9%84%D9%85%D8%B1%D8%AD%D9%84%D8%A9_%D8%A7%D9%84%D8%A8%D9%8A%D9%86%D9%8A%D9%91%D8%A9_%D8%A7%D9%84%D8%AB%D8%A7%D9%86%D9%8A%D8%A9?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R) /

-

[#الانتقال\_من\_العمل\_الحرّ\_للبيزنس](https://www.facebook.com/hashtag/%D8%A7%D9%84%D8%A7%D9%86%D8%AA%D9%82%D8%A7%D9%84_%D9%85%D9%86_%D8%A7%D9%84%D8%B9%D9%85%D9%84_%D8%A7%D9%84%D8%AD%D8%B1%D9%91_%D9%84%D9%84%D8%A8%D9%8A%D8%B2%D9%86%D8%B3?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R)

-

طيّب هوّا الأوّل يعني إيه بيزنس ؟!

بيزنس يعني بقيت بتشغّل معاك موظّف واحد

كده بقى بيزنس

-

طالما بدأت [#تفوّض](https://www.facebook.com/hashtag/%D8%AA%D9%81%D9%88%D9%91%D8%B6?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R) مهمّة من مهامّك لحدّ - بقى بيزنس

طول ما انتا شغّال لوحدك - ف دا كده عمل حرّ

-

إمتى تنتقل من العمل الحرّ للبيزنس بقى ؟!

-

بقول لك بردو - عجّل بإنّك تعمل مرحلة وسيطة بين العمل الحرّ والبيزنس - بسمّيها [#البيزنس\_الوهميّ](https://www.facebook.com/hashtag/%D8%A7%D9%84%D8%A8%D9%8A%D8%B2%D9%86%D8%B3_%D8%A7%D9%84%D9%88%D9%87%D9%85%D9%8A%D9%91?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R)

ما تنتقلش للبيزنس الكامل ابتداءا كده

-

يعني

العمل الحرّ إنّك تكون شغّال من بيتكم - بدون ورق - بدون مظاهر البيزنس

-

البيزنس الوهمي بقى - هوّا إنّك تكون شغّال عمل حرّ بردو ( لوحدك يعني ) - لكن - تعمل ورق شركة - وتعمل مظاهر البيزنس

مظاهر البيزنس يعني ( مقرّ للشركة - موقع للشركة - كاتالوجات - إلخّ )

-

ودا يفرق عن العمل الحرّ ؟!

-

طبعا

حضرتك كده إسمك [#شركة](https://www.facebook.com/hashtag/%D8%B4%D8%B1%D9%83%D8%A9?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R)

تقدر تتعامل مع شركات بشكل رسميّ - شركات حكوميّة - تدخل مناقصات ومزادات - تقدّم عروض أسعار رسميّة

-

تقدر تقدّم عروض أسعار [#غالية](https://www.facebook.com/hashtag/%D8%BA%D8%A7%D9%84%D9%8A%D8%A9?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R) - ما انتا شركة بقى

-

لكن اللي شغّال بطوله ده الناس بتستكتر عليه الفلوس - يقول لك انتا ما عندكش عيال ولا مسؤوليّة - ههههههه - بسّ حدايا جاموسة اسيبها لمين - ههههههههههه

-

تقدر لمّا تحبّ ترفض حاجة تقول ( أصل دي لوايح الشركة ) - وهوّا لا فيه لوايح ولا حاجة - أنا الشركة والشركة أنا على رأي لويس الرابع عشر - هههههههه

-

ودي المرحلة اللي ممكن تشتغل فيها 12 ساعة

على ما يبقى بيزنس كامل يعني - وقتها تقدر ترجع تشتغل 8 ساعات زيّ خلق الله سبحانه وتعالى الطبيعيّين

-

موضوع 16 ساعة و 12 ساعة دا مش في المطلق

دا بيكون في المراحل البينيّة دي فقط

-

ولمّا تبقى مستثمر هتشتغل 4 ساعات بسّ إن شاء الله

-

طيّب ليه بتقول لي أعمل المرحلة دي وما ادخلش على البيزنس على طول ؟!

-

عشان البيزنس زيّ ما هتجيب موظّفين تفوّضهم - حضرتك بردو هـ [#تقبّضهم](https://www.facebook.com/hashtag/%D8%AA%D9%82%D8%A8%D9%91%D8%B6%D9%87%D9%85?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R)

-

والمرتّبات دي رقم مهمّ جدّا في الشركات - خصوصا الشركات الخدميّة - الشركات الخدميّة أصلا ما بتصرفش غير مرتّبات تقريبا

-

وكام مرّة شفنا نموذج اللي يقوم متمطّع ومعيّن طقم موظّفين - ودا بيردّ ع التليفونات - ودا ع الإيميلات ودا على رسايل الصفحة

وتلاقيهم قاعدين يتمرقعوا طول اليوم - وأخينا فرحان بالعزوة اللي بيقعدوا قدّامه في الاجتماعات - أو الميتنجز يعني

وخلال 6 شهور يكون أخينا دا فلّس

-

إتعامل مع الموظّف الزيادة ده على إنّه شرّ لا بدّ منّه

عيّن بمنتهى البطيء والحذر - والحسابات

-

الأجور رقم خطير

أي نعم فيه مصروف تاني - وهو الإيجار - عادي - خد مكان متواضع بإيجار بسيط

لكن موظّفين - هتبقى دخلت في التزامات كبيرة

-

طيّب

قلت لنا في النقلة ما بين الوظيفة والعمل الحرّ ننقل لمّا نوصل ل 5 إلى 10 أضعاف المرتّب لمدّة من 6 شهور لسنة

ونكون راكنين مصروف البيت لمدّة 6 شهور لسنة

-

إمتى بقى ننقل من العمل الحرّ للبيزنس الحقيقيّ ( مش الوهميّ ) ؟!

-

لمّا

1 - توصل ل 10 ل 20 ضعف راتب زميلك اللي لسّه شغّال موظّف

2 - لمدّة بردو من 6 شهور لسنة

3 - وتكون راكن على جنب راتب الموظّف الجديد لمدّة من 6 شهور لسنة

-

يعني

لو زميلك اللي لسّه شغّال مهندس اسطمبات مثلا بيقبض دلوقتي 10 آلاف جنيه

ف ما تفتحش شركة اسطمبات وتعيّن مهندس واحد إلّا لمّا تكون بقيت بتدخّل من شركتك الوهميّة بتاعة الاسطمبات 100 ل 200 ألف جنيه في الشهر لمدّة 6 شهور لسنة

-

و

لو هتعيّن موظّف واحد هياخد 10 آلاف جنيه في الشهر - يبقى تكون راكن له في صندوق راتب 6 شهور لسنة

هنا عيّن موظّف - واحد

-

ولمّا تلاقي نفسك مضطرّ تعيّن التاني - عيّن التاني

عيّن ببطيء شديد جدّا

-

وزيّ ما قلت لك في البيت إركن ضعف المبلغ - بقول لك هنا بردو إركن ضعف راتب الموظّف

-

يا ريت تكون لاحظت إنّ أوّل بيزنس ليك هوّا بيتك !

وأول موظّف عندك هوّا زوجتك !!

-

وأوّل حسابات هيّا مصروف البيت !

وأوّل تفويض هو تفويض زوجتك في إدارة البيت !!

-

وبالمناسبة

كان فيه بيزنس وحسابات قبل ما تتجوّز - محفظتك الشخصيّة

-

نرجع للموضوع

إركن للموظّف ضعف راتبه

لإنّك مجرّد ما هتتحوّل لبيزنس حقيقيّ ( تعيّن موظّفين يعني ) - هتصرف ضعف راتب الموظّفين

بردو بنود مستخبّية هتظهر لك - والتزامات أخرى تجاه الموظّفين غير الرواتب

-

غالبا الموظّف لو بيقبض 10 آلاف جنيه في الشهر - ف إنتا هتصرف عليه في السنة بردو حوالي 180 ألف - مش 120

فيه حوافز - مكافآت - التزامات تجاهه - مواصلاته - أكله - إلخّ

-

المفروض الموظّف بيطلع له راتب شهرين أو 4 شهور في السنة خارج راتبه

في 4 مناسبات - العيدين - ودخلة المدارس - ودخلة رمضان

-

ف لو هتعطيه في المناسبة من دول نصف راتب - يبقى عندك شهرين إضافيّين

ولو هتعطيه راتب كامل - يبقى السنة بقت 16 شهر - مش 12

-

وتفضل ماشي ببطيء وملل كده لحدّ ما المؤسّسة تستقيم خلاص ك مؤسّسة بيزنس كاملة يعني بفضل الله سبحانه وتعالى

المؤسّسة اللي كنت بتحلم بيها

لكن - ببطيء - وثبات

slow but sure

-

وبالتوفيق للجميع لكلّ خير

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZX7PMBJTgmOvubpF8WpWjFImeHWnvVwjkknIXKrxaq0Mdwfyjk47oJ9d4WkPVAkrZLTWtIyR5-VBm-3B0w7TUD1JMsuMv47MG_q9H-fgwOGSlWVFG25d1gMf3JP9ScFStD999aSYpVoHavxC-73_uUaLbTLOwTALq0HXa8qWjCdfCm8aulryDtNSLCbjZ4IHHU&__tn__=*NK-R)