من الأخطاء اللي غلطها الناس اللي تصدت لتعليم الناس البيزنس بناءا على الكتب فقط . إنهم مجدوا للناس في فكرة ( المؤسسية ) في البداية

.

رسموا لك حلم إنك تكون عندك مؤسسة فيها موظفين كل واحد متخصص في حاجة . والمؤسسة شغالة مع بعضها في تناغم تام . وكل طبقة بتعطي تقاريرها للطبقة اللي فوقيها . وصولا ليك

.

وانتا قاعد زي الباشا المحظوظ فوق . ماسك الشيشة . وبتحط الخطط الاستراتيجية . وبتتابع مؤشرات الآداء . الكي بي آيز وكده وبتاع

.

فعلا دا الشكل ( المثالي ) للمشروع . لكنه مش الشكل ( الأول )

.

الوصول الشكل ده بيمر على ٣ مراحل

.

المرحلة الأولى /

.

[#الوان\_مان\_شو](https://www.facebook.com/hashtag/%D8%A7%D9%84%D9%88%D8%A7%D9%86_%D9%85%D8%A7%D9%86_%D8%B4%D9%88?__eep__=6&__cft__%5b0%5d=AZVF3lzkcKTeh8qM88ZczMAbJwN4UhFylaP9qwcyQYPmvUI3zZ5RDsKj64HqDv037o4ic9kA8I9I9dbhzBqLsA0qK06ls7AFf36woPFMi4oZrraO5OOyRlavXhIuN9uiWj-XKApE3PpaZ-7HupYAEPbR4v1sobUOTRoM8227y-l463SdDL7AzKfIc4h1_VY6uxw&__tn__=*NK-R)

.

يعني المرحلة اللي بتكون فيها لوحدك . بتعمل كل حاجة بنفسك . ودي صح ( في مرحلتها )

.

ما ينفعش في البداية تجيب كل الموظفين دول . برواتبهم دي . إنتا فلوسك يا دوب تخليك تشتغل

.

والمرحلة دي بتخليك فاهم شغل كل تخصص عندك . ولو بشكل جزئي . ف تقدر تديره بعد كده بحيث ما يتضحكش عليك

.

المرحلة الثانية /

.

[#المؤسسة\_المسطحة](https://www.facebook.com/hashtag/%D8%A7%D9%84%D9%85%D8%A4%D8%B3%D8%B3%D8%A9_%D8%A7%D9%84%D9%85%D8%B3%D8%B7%D8%AD%D8%A9?__eep__=6&__cft__%5b0%5d=AZVF3lzkcKTeh8qM88ZczMAbJwN4UhFylaP9qwcyQYPmvUI3zZ5RDsKj64HqDv037o4ic9kA8I9I9dbhzBqLsA0qK06ls7AFf36woPFMi4oZrraO5OOyRlavXhIuN9uiWj-XKApE3PpaZ-7HupYAEPbR4v1sobUOTRoM8227y-l463SdDL7AzKfIc4h1_VY6uxw&__tn__=*NK-R)

.

بقيتوا ٣ أو ٤ مدراء في المؤسسة . وعندكوا بعض الموظفين . كلكوا . بتديروا كل التخصصات مع بعض . مع تركيز كل واحد منكم على تخصصه الأساسي . لكنه بيكون مهتم بباقي التخصصات

.

ودي بردو صح ( في مرحلتها )

.

ما فيش حد في المرحلة دي بيتطلب منه حاجة ويقول ( مش بتاعتي ) . مش تبعي . مش تخصصي

.

المرحلة الثالثة /

.

[#المؤسسية](https://www.facebook.com/hashtag/%D8%A7%D9%84%D9%85%D8%A4%D8%B3%D8%B3%D9%8A%D8%A9?__eep__=6&__cft__%5b0%5d=AZVF3lzkcKTeh8qM88ZczMAbJwN4UhFylaP9qwcyQYPmvUI3zZ5RDsKj64HqDv037o4ic9kA8I9I9dbhzBqLsA0qK06ls7AFf36woPFMi4oZrraO5OOyRlavXhIuN9uiWj-XKApE3PpaZ-7HupYAEPbR4v1sobUOTRoM8227y-l463SdDL7AzKfIc4h1_VY6uxw&__tn__=*NK-R)

.

هنا بقى يظهر الهيكل التنظيمي والتوصيف الوظيفي والكلام الجميل ده . لكن مش قبل كده

.

هنا يبان يعني إيه التفويض والكي بي آيز و و و

.

وحتى الهرم ده . الناس اللي بتعلم الناس اعتمادا على الكتب فقط . بتعلمهم الهرم ده من فوق لتحت !! بينما هوا بيتبنى من تحت لفوق

.

بيعلموهم إن فيه رئيس مجلس إدارة ( تحتيه ) مدراء أقسام . ( تحتيهم ) مشرفين وعمال إلخ

.

يعني بيرسموا الخريطة دي من فوق لتحت . ف ب يهيأ للمتعلم إنه المفروض يبني مؤسسته كده !!

.

بينما في الحقيقية الهرم ده بيتبنى من تحت لفوق

.

وفي كل مرحلة بناء . بيطلع المؤسسين لفوق طبقة

.

يعني في المرحلة الأولى المؤسسين بيكونوا في طبقة العمال والفنيين . والسواقين عادي جدا . تلاقيهم بينقلوا البضاعة في عربياتهم الملاكي

.

بعد كده لما بنقسم المؤسسة لطبقتين . المؤسسين بيبقوا مشرفين

.

بعد كده لما بنقسم المؤسسة ل ٣ طبقات . المؤسسين بيطلعوا لطبقة المدراء

.

يعني المؤسسين بيجيبوا كل تخصصات المؤسسة من تحت لفوق . وبيفرزوا ناس حواليهم يسيبوهم في الطبقات اللي تحت . وبعدين يعوموا يطلعوا هما يديروا

.

مش هما بيقعدوا فوق من أول يوم ويعينوا ناس تحتهم ويسندوا ليهم مهام ويقيموهم

.

طبعا هتسأل إيه معيار الانتقال من طريقة إدارة للتانية

.

ما تقلقش . لما كل مرحلة هتجيب آخرها . هتلاقيها بتدفعك دفعا نحو المرحلة التالية

.

لما انتا ك وان مان شو . هتلاقي الحمل بقى أكبر منك بكتير . وقتها هتعين مساعدين ليك . أو هتدخل شركاء . تهانينا . كده انتا انتقلت باي أورجانيك ل المؤسسة المسطحة

.

ولما انتوا كأعضاء المؤسسة المسطحة هتتخانقوا مع بعض . وهيبان مشاكل التداخل بين دوايركم . هتعملوا المؤسسة الكاملة المتخصصة

.

وقتها هتبدؤوا تفصلوا التخصصات . وتحطوا لكل موظف توصيف وظيفي داخل تخصصه فقط . وتحط له كي بي آيز تحاسبه على أساسها

.

دا النمو الطبيعي و الأورجانيك للمؤسسة . واللي للأسف ما بشوفوش مشروح في كتاب

.

رغم إني تقريبا ما شفتش مؤسسة ناجحة إلا إنها مرت على التسلسل ده . لكن للأسف الكتاب بيصور لك آخر لقطة فقط !! ف اللي واخد معلوماته من الكتاب فقط . بينقلها للناس كده !!

.

من كان أستاذه كتابه . غلب خطؤه صوابه

.

مشكلة إنك تعلم الناس المؤسسية من غير ما تعرفهم إن النمو الطبيعي للمؤسسة بيمر على المراحل دي . إنك بيجي لك ناس بعد كده عاوزين يعملوا مؤسسة من أول يوم كده بطريقة توظيف الخبرات دي

.

مش هينفع . مش هقدر تعين خبرات وانتا زيرو خبرة عشان بس معاك فلوس تدفع لهم رواتبهم

.

هياخدوا رواتبهم . لحد ما فلوسك تخلص . وهتقفل المؤسسة

.

هما هيروحوا يشتغلوا في أماكن تانية . وانتا هتبقى كل اللي عملته إنك اتبرعت لهم برواتبهم لفترة !! ونشكركم على حسن تعاونكم معنا

.

طبعا عارفين اللي هيقول إني كده بانصح الناس تسيب الكتب وتشتغل بالفكاكة هيروحوا فين

.

[#الحياة\_عندك\_مراحل](https://www.facebook.com/hashtag/%D8%A7%D9%84%D8%AD%D9%8A%D8%A7%D8%A9_%D8%B9%D9%86%D8%AF%D9%83_%D9%85%D8%B1%D8%A7%D8%AD%D9%84?__eep__=6&__cft__%5b0%5d=AZVF3lzkcKTeh8qM88ZczMAbJwN4UhFylaP9qwcyQYPmvUI3zZ5RDsKj64HqDv037o4ic9kA8I9I9dbhzBqLsA0qK06ls7AFf36woPFMi4oZrraO5OOyRlavXhIuN9uiWj-XKApE3PpaZ-7HupYAEPbR4v1sobUOTRoM8227y-l463SdDL7AzKfIc4h1_VY6uxw&__tn__=*NK-R)