[#الميزان\_الاقتصاديّ\_للدول](https://www.facebook.com/hashtag/%D8%A7%D9%84%D9%85%D9%8A%D8%B2%D8%A7%D9%86_%D8%A7%D9%84%D8%A7%D9%82%D8%AA%D8%B5%D8%A7%D8%AF%D9%8A%D9%91_%D9%84%D9%84%D8%AF%D9%88%D9%84?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

-

من الضهر تقريبا وانا بنزّل بوستات باستعرض فيها الخدع اللي الشعب المصريّ اتنقع فيها من عشرات السنين بإنّنا خدنا موارد العالم كلها لوحدنا - وسيبنا العالم يا عيني ما عاهوش موارد وبيشحت ع الارصفة

-

بينما الحقيقة إنّ مصر دولة شبه معدومة الموارد - بالورقة والقلم والحسابات والإحصائيّات

لكن للأسف احنا شعوب ما بتحبّش الإحصائيّات

إحنا بنحبّ الهجايص - إدّيني ف الهايف وانا حبّك يا نانانانّس

-

حتّى آخر بوست كنت هاكتبه ردّا على اللي بيقول إنّنا مميّزين في الرخام

كنت هقول له إنّ الرخام اللي في مصر مش رخام أصلا - دا حجر جيريّ - بسّ احنا بنسمّيه رخام

لكن لو هتصدّره للعالم بيتصدّر باعتباره حجر جيريّ - مش رخام طبعا - الحجر اللي عندنا فعلا هوّا الجرانيت

-

بسّ كسّلت أكتبه بصراحة

وقلت خلّينا نجيب البوست الأخير في موضوع موارد مصر ده - ونقفل الموضوع ده ونتخانق في مواضيع تانية - ما الخناقات كتير

-

البوست الأخير في الخناقة دي هو

لو انا عاوز أقيّم دولة اقتصاديّا - أقيّمها ازّاي

وناخد مصر كنموذج

-

يعني لو بتفكّر تروح تستثمر في دولة ما مثلا - وعاوز وانتا قاعد هنا تاخد فكرة عن اقتصاد الدولة دي - لمحة سريعة - يا ترى إيه الميزان اللي ممكن توزن عليه

-

فحضرتك عندك بعض المعايير - كالتالي

-

[#أوّلا](https://www.facebook.com/hashtag/%D8%A3%D9%88%D9%91%D9%84%D8%A7?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R) /

-

[#الناتج\_المحلّيّ\_الإجماليّ](https://www.facebook.com/hashtag/%D8%A7%D9%84%D9%86%D8%A7%D8%AA%D8%AC_%D8%A7%D9%84%D9%85%D8%AD%D9%84%D9%91%D9%8A%D9%91_%D8%A7%D9%84%D8%A5%D8%AC%D9%85%D8%A7%D9%84%D9%8A%D9%91?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

-

أو Gross Domestic Product

أو المعروف اختصار بال GDP

-

وده عبارة عن رقم بيقول البلد دي بتلعب في كام مليار دولار سنويّا شاكب راكب

-

ودا أوّل رقم ممكن تعرفه عن أيّ دولة - وأهمّ رقم - وأوّل رقم هيعطيك الانطباع عن اقتصاد الدولة دي

-

في مصر - الناتج المحلّيّ الإجماليّ حاليا حوالي 500 مليار دولار

العالم كلّه الناتج بتاعه حوالي 100 تريليون دولار

يعني 100 ألف مليار دولار

فمن هنا تعرف إنّ اقتصاد مصر يساوي 5 من الألف من اقتصاد العالم

5 من الألف - مش من الميّه

-

كمقارنات سريعة - أمريكا الناتج بتاعها حوالي 25 تريليون دولار - يعني ربع اقتصاد العالم لوحدها - وقدّ مصر 50 مرّة

الصين 18 تريليون - يعني خمس اقتصاد العالم تقريبا

-

يعني أمريكا والصين لوحدهم معاهم تقريبا نصف اقتصاد الكوكب

-

مصر في الترتيب ده هيّا رقم 31 على مستوى العالم

-

دول العالم ممكن تقسّمها لمجموعات - طبقات يعني

-

فيه دول بتلعب فيما فوق ال 10 تريليون دولار - ودول أمريكا والصين فقط - ودول الدولتين الوحيدتين الفاعلتين بحقّ في العالم

-

فيه دول بتلعب من 2 ل 5 تريليون - زيّ اليابان - ألمانيا - بريطانيا - فرنسا - الهند - روسيا - كندا - إيطاليا

كده معاك 8 دول في الشريحة دي

ودي اللي ممكن تسمّيهم الدول المتقدّمة

-

فيه 10 دول تانيين اللي كاسرين التريليون دولار

يعني اقتصادهم يتراوح بين 1000 إلى 2000 مليار

-

ودول همّا

البرازيل - أستراليا - كوريا - المكسيك - أسبانيا - إندونيسيا - السعوديّة - هولندا - تركيا - سويسرا

كده الشريحة التالتة في دول العالم - ودي الدول اللي تقدر تعبرها العالم التاني يعني

-

وال 20 دولة الأكبر اقتصاديّا على مستوى العالم بيتسمّوا مجموعة العشرين

أو ال Group 20

أو ال G20

-

ودول معاهم تقريبا 80 % من اقتصاد الكوكب

وباقي ال 180 دولة في العالم معاهم ال 20 % الباقيين

-

إنتا عمّال تتصدم انا ماليش دعوة

-

تنزل في الشريحة الرابعة تقدر تاخد الدول الي ما بين 500 مليار ل 1000 مليار

ودول كمان حوالي 10 دول

مصر رقم 31 بالمناسبة - فممكن تلحقها على الشريحة الرابعة

-

الشريحة الخامسة هي دول من 100 مليار ل 500 مليار - ودول بيوصلوا معاك لرقم 65 تقريبا

يعني تقريبا ثلث دول العالم

-

باقي ثلثين دول العالم اللي تحت ال 100 مليار دول دول محسوبة كأسماء وخلاص - لكن ما تعتبرش ليها اقتصاد مذكور يعني

-

طيّب - هل ال 500 مليار بتوعنا دول دا كتير ولّا قليّل ؟

كتير وقليّل طبعا

-

كتير باعتباره 500 مليار دولار - فانتا لو خدت منّه 1 من الألف يعني 500 مليون دولار

تخيّل عندك شركة شغّالة في 500 مليون دولار - حلو جدّا طبعا

-

لكنّه قليّل بالنسبة للعالم - ومحتاجينه يزيد طبعا

-

[#ثانيا](https://www.facebook.com/hashtag/%D8%AB%D8%A7%D9%86%D9%8A%D8%A7?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R) /

-

[#الناتج\_المحلّيّ\_الإجماليّ\_للفرد](https://www.facebook.com/hashtag/%D8%A7%D9%84%D9%86%D8%A7%D8%AA%D8%AC_%D8%A7%D9%84%D9%85%D8%AD%D9%84%D9%91%D9%8A%D9%91_%D8%A7%D9%84%D8%A5%D8%AC%D9%85%D8%A7%D9%84%D9%8A%D9%91_%D9%84%D9%84%D9%81%D8%B1%D8%AF?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

-

أو ال GDP per capita

-

وده عن طريق إنّك بتقسم ناتج الدولة على عدد سكّانها

ومن هنا تقدر تاخد لمحة عن مستوى معيشة السكّان في الدولة دي

-

ليه ؟

-

إزّاي بقى ؟!

مش السكّان دول عملاءك ؟!

-

يعني انتا أصلا بتدرس الدول دي ليه ؟

مش علشان هتصدّر لهم منتج أو عاوز تستثمر هناك

فالناس اللي هناك دول همّا عملاءك في الحالتين

-

فانتا ب ال GDP per capita - هيكون عندك تصوّر عن المستوى الاقتصاديّ للعملاء دول

-

أعلى 20 دولة في العالم من حيث المؤشّر ده بيحقّقوا حوالي 50 ألف دولار للفرد في السنة

وده للفرد

-

يعني الأسرة المكوّنة من 5 أفراد الطبيعيّ إنّها في أفضل 20 دولة في العالم من حيث المؤشّر ده تكون ناتجها حوالي ربع مليون دولار في السنة

لو حسبتها بالمصريّ يعني تقريبا مليون جنيه في الشهر

-

وبقول ال 20 دولة في المؤشّر ده - عشان ما تخلطش المؤشّر ده مع المؤشّر اللي فات

أمريكا مثلا اللي هيّا رقم 1 في ال GDP

هيّا رقم 8 في ال GDP per capita

-

الصين في السبعينات - بناتج حوالي 12 ألف دولار للفرد في السنة

-

مصر في التسعينات - بناتج حوالي 5 آلاف دولار سنويّا للفرد

-

يعني الأسرة من 5 أفراد تبقى 25 ألف دولار في السنة

يعني حوالي مليون وربع مليون جنيه في السنة

يعني حوالي 100 آلاف جنيه في الشهر

-

يا راجل ؟!

أنا أسرتي بتقبض 100 ألف جنيه في الشهر ؟!

-

لأ

انا ما قلتش كده

أنا قلت (( ناتجها )) 100 ألف جنيه في الشهر

-

يعني مقسوم حجم اقتصاد مصر على عدد الأسر يقول إنّ كلّ أسرة بتشتغل في 100 ألف جنيه في الشهر - وده على مستوى حجم الاقتصاد كلّه

-

يعني الدولة بيتبنى فيها مطارات ومواني وبتترصف طرق وبيتزرع فيها قمح ورزّ وبتتبني مدارس ومستشفيات وبتشتري سلاح وقطورات ومونوريلات و و و

إنتا ليك حصّة من كلّ ده - أسرتك ليها حصّة تعادل 100 ألف جنيه شهريّا في اللي بيتصرف في البلد

-

تقدر بالمقياس ده تشوف حاجتين

تقدر تشوف مستوى رفاهية فرد من دولة مع فرد من دولة تانية

-

يعني مواطن ال GDP per capita بتاعه في دولته 10 أضعاف مواطن تاني في دولة تانية

يبقى المواطن ده مرفّه 10 أضعاف المواطن بتاع الدولة التانية

-

تاني حاجة تقدر تشوف الدخل الحقيقيّ للأسرة - مقسوما على الدخل بتاعها من منظور ال GDP per capita

فتعرف من هنا كام فعلا من نصيب المواطن بيوصل له بشكل مباشر

-

يعني مثلا في أمريكا الرقم ممكن يكون 25 ألف دولار للأسرة في الشهر

لكن الأسرة بيوصل لها 10 آلاف دولار - يعني فيه 15 ألف اتصرفوا على اسم الأسرة دي في المرافق العامّة وغزو الفضاء ونشاط الجيش الأمريكيّ إلخّ

يعني المواطن خد 40 % من حقّه كاش في إيده

-

بينما في مصر المواطن بياخد 10 % من حقّه كاش في إيده - والباقي بيتصرف على المرافق

-

في نفس المقياس ده - فيه تفصيلة بتزوّد دقّة رؤية الرقم ده

وهي تفصيلة معامل القوّة الشرائيّة - أو تعادل القوّة الشرائيّة

أنا بحبّ أسمّيه معامل

-

ال Purchase Power Parity

أو ال PPP

-

وده مبدأ بيقول إنّ نفس الدولار تقدر تشتري بيه حاجات بقيم مختلفة في كلّ دولة في العالم

فهتلاقي إنّ الدولار في مصر يقدر يشتري اللي يشتروه 3 دولار في أمريكا

يعني الحاجة اللي في مصر ب 50 جنيه - هتلاقيها في أمريكا ب 3 دولار

-

وده بيظبط الوضع شويّة مع الدول الفقيرة - لإنّ الحاجات فيها رخيصة

فبيبقى أي نعم الأسرة بتقبض في مصر في الشهر ما يعادل 200 دولار أمريكيّ

لكنّها تقدر تعيش بمستوى أسرة بتقبض في أمريكا 600 دولار في الشهر

-

ملحوظة / دخل الأسرة في أمريكا زيّ ما قلنا حوالي 10 آلاف دولار

إذا قلنا إنّ دخل المواطن حوالي 5 آلاف دولار - وعندهم عادة الزوجين بيشتغلوا

-

فالمفروض إنّ الأسرة الطبيعية في أمريكا - مرفّهة تقريبا 15 مرّة قدّ الأسرة الطبيعيّة في مصر

-

ثالثا /

-

[#الميزان\_التجاريّ](https://www.facebook.com/hashtag/%D8%A7%D9%84%D9%85%D9%8A%D8%B2%D8%A7%D9%86_%D8%A7%D9%84%D8%AA%D8%AC%D8%A7%D8%B1%D9%8A%D9%91?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

-

حضرتك وانتا بتقيّم دولة ما - هتكون بردو عاوز تعرف حجم الاقتصاد اللي ظاهر قدّامك في ال GDP ده هوّا حجم وخلاص - ولّا إيه

-

يعني هل الدولة دي معاها فلوس كتير وخلاص - ولّا فلوس كتير بناءا على إنتاج وتصدير

وده اللي بيوضّحهولك الميزان التجاريّ

-

الميزان التجاريّ بيقول الدولة دي بتصدّر بكذا - وبتستورد بكذا

-

مصر بتصدّر بحوالي 35 مليار دولار - وبتستورد بحوالي 70 مليار دولار

فيعتبر كده عجز في الميزان التجاريّ

-

الطبيعيّ إنّ الدولة يكون عندها توازن بين الواردات والصادرات

-

حتّى الدول المتقدّمة - هتلاقي عندها توازن

لإنّها كدول متقدّمة فهيّا مش زيّ ما انتا متصوّر عنها إنّها قاعدة تصنّع وتصدّر طول النهار

ما هي بتستورد بردو

-

لااااا - حاشا وماشا - الدول المتقدّمة حتّى لمّا بتستورد - فهيّا بتكون بتستورد خامات للتصنيع

-

ودي بردو من ضمن المغالطات المترسّخة في عقول قاطني الدول المتخلّفة عن الدول المتقدّمة

-

الدول المتقدّمة بتستورد سلع استهلاكيّة عادي جدّا - وبتصدّر خامات غير مصنّعة عادي جدّا

وبتزرع عادي جدّا - بل إنّ بعض الدول دي متفوّق في الزراعة أصلا

والدول المتقدّمة عندها مواشي وزرايب عادي جدّا - والمواشي عندهم بتنزّل جلّة بردو - مش رزّ بلبن يعني

-

والدول المتقدّمة بتستورد عادي بردو

-

أمريكا كمثال هيّا من أكتر الدول المستهلكة في العالم

ما فيش مرّة تقريبا بحثت على منتج استهلاكيّ إلّا ولقيت أمريكا من أكبر الدول اللي بتستورده في العالم

-

فالطبيعيّ إنّ الموضوع يكون فيه توازن فقط - لا أكتر ولا أقلّ

-

كمقارنات

-

أمريكا - صادراتها 3 تريليون دولار - ووارداتها 3.3 تريليون دولار

-

الصين - صادراتها 3.7 تريليون دولار - وارداتها - 2.7 تريليون دولار

-

طبعا محتاج تبصّ جوّا الأرقام دي على هيكلها

-

يعني ما تقولش مثلا السعوديّة بتصدّر ب 440 مليار دولار - ومصر بتصدّر ب 35

وتتناسى إنّ معظم صادرات السعوديّة هي من البترول

-

وبالمناسبة الأرقام دي بتتفصل بالفعل - فيقول لك الصادرات البتروليّة وغير البتروليّة

لإنّهم عارفين إنّ دمج الرقمين مع بعض بيعمل خدعة

-

طبعا أرقام 35 و 70 مليار بتوع مصر كصادرات وواردات يعطوك انطباع احنا فين وسط العالم من حيث التجارة

-

عشان بسّ الناس اللي بتقول لك احنا خدنا موارد العالم كلّه في عبّنا - وأيّ دولة هتقول لنا هاتي مورد يا مصر - طب عشان خاطري يا مصر - هنطلّع لهم لساننا ونقول لهم بعينكم - ولا مورداية صغيّرة - ولا فتفوتاية - يا جزم يا اكلبة - عشان تبقوا تسيبوني أواجه الإرهابانانيين لوحدى فسينا - وآثار حرب روسيا وأوكرانيا - يا كلبين يا وحشين

-

[#رابعا](https://www.facebook.com/hashtag/%D8%B1%D8%A7%D8%A8%D8%B9%D8%A7?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R) /

-

[#المكانة\_الدوليّة](https://www.facebook.com/hashtag/%D8%A7%D9%84%D9%85%D9%83%D8%A7%D9%86%D8%A9_%D8%A7%D9%84%D8%AF%D9%88%D9%84%D9%8A%D9%91%D8%A9?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

-

حضرتك عاوز تروح تعيش في دولة ما - و تستثمر فيها - هتبقى عاوز تعرف وضع البلد دي إيه بين دول العالم

يعني دولة كبّارة كده ف نفسها والعالم بيعمل لها حساب

ولّا دولة على هامش الكوكب

-

ببساطة تقدر تعرف ده بحاجة بسيطة جدّا

ألا وهي ( عدد الدول اللي باسبور الدولة دي يدخّلك ليها بدون تأشيرة )

-

لإنّ ده ترجمة لعلاقة الدولة دي مع دول العالم

وترجمة لقدّ إيه دول العالم بتعتبر مواطن الدولة دي مواطن مرحّب بيه - بييجي يصرف هنا - فأهلين وسهلين

مش مواطن جاي يشتغل عندنا فهياخد منّنا فلوس

-

كمقارنات

الإمارات 179 دولة

فرنسا ألمانيا أيطاليا هولندا أسبانيا 177

بريطانيا اليابان كوريا كندا أمريكا - حوالي 173

قطر الكويت السعوديّة البحرين عمان - حوالي 100

المغرب تونس كينيا الهند فييتنام - حوالي 70

الجزائر مصر الأردن - حوالي 60

-

[#خامسا](https://www.facebook.com/hashtag/%D8%AE%D8%A7%D9%85%D8%B3%D8%A7?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R) /

-

[#القيمة\_البشريّة](https://www.facebook.com/hashtag/%D8%A7%D9%84%D9%82%D9%8A%D9%85%D8%A9_%D8%A7%D9%84%D8%A8%D8%B4%D8%B1%D9%8A%D9%91%D8%A9?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

-

حضرتك بردو محتاج تعرف نوعيّة البشر اللي هتتعامل معاهم في الدولة اللي بتفكّر فيها

-

وده تقدر تعرفه من التعليم والصحّة طبعا

-

التعليم ببساطة تقدر تشوف الدولة دي فيها كام جامعة مذكورة في قائمة أفضل 500 جامعة في العالم

مصر ما فيهاش ولا جامعة ضمن ال 500

-

لكن ضمن الألف عندنا 8 جامعات وهم

الأمريكيّة - الإسكندريّة - الروسيّة - عين شمس - القاهرة - كفر الشيخ - البريطانيّة - طنطا

-

والصحّة تقدر تشوف متوسّط أكبر عمر بيوصل له السكّان في الدولة دي

لإنّ ده ترجمة لطبيعة الخدمات الصحّيّة اللي بيتلقّاها الشعب ده - فبتساعده يعيش أعمار أطول

وبردو ترجمة لنضافة الأكل والميّه إلخّ

-

على رأس القائمة طبعا اليابان - سويسرا - إيطاليا - بأعمار تصل إلى 85 عام

مصر حوالي 70 سنة

-

فدول 5 معايير تقدر بيهم بسرعة تصنّف وتفنّط دول العالم

وتقدر تاخد لمحة سريعة من خلال المعايير دي عن أيّ دولة بتفكّر فيها كحياة أو استثمار

-

عاوز تدرس أكتر بقى وتذاكر وتجيب تفاصيل التفاصيل

عليك وعلى تقريرين عالميّين

-

واحد اسمه [#تقرير\_التنافسيّة\_الدوليّة](https://www.facebook.com/hashtag/%D8%AA%D9%82%D8%B1%D9%8A%D8%B1_%D8%A7%D9%84%D8%AA%D9%86%D8%A7%D9%81%D8%B3%D9%8A%D9%91%D8%A9_%D8%A7%D9%84%D8%AF%D9%88%D9%84%D9%8A%D9%91%D8%A9?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

وده بيقارن دول العالم من حيث كلّ حاجة تقريبا - هتلاقيه كتاب حوالي 500 صفحة بيصدر سنويّا

-

والتاني هو [#تقرير\_ممارسة\_الأعمال](https://www.facebook.com/hashtag/%D8%AA%D9%82%D8%B1%D9%8A%D8%B1_%D9%85%D9%85%D8%A7%D8%B1%D8%B3%D8%A9_%D8%A7%D9%84%D8%A3%D8%B9%D9%85%D8%A7%D9%84?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

وده بيقارن دول العالم من حيث ممارسة البيزنس

وهتلاقيه بردو حوالي 500 صفحة بيصدر سنويّا

-

وهتلاقي النسخ دي متاحة مجّانيّا على النتّ عادي

-

طبعا انتا عارف اللي بيطلب روابط هنا بيروح فين

بيروح سيويسرا

ههههههههه

-

[#أنا\_م\_البالادّي](https://www.facebook.com/hashtag/%D8%A3%D9%86%D8%A7_%D9%85_%D8%A7%D9%84%D8%A8%D8%A7%D9%84%D8%A7%D8%AF%D9%91%D9%8A?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)

[#وانا\_م\_البالادّي](https://www.facebook.com/hashtag/%D9%88%D8%A7%D9%86%D8%A7_%D9%85_%D8%A7%D9%84%D8%A8%D8%A7%D9%84%D8%A7%D8%AF%D9%91%D9%8A?__eep__=6&__cft__%5b0%5d=AZXONL2RGsfH9WoUCIR87z76k0wLzD505PxNKIizoAYeXPfLFXB6iWzzpj3mc7tZOWfD3NcoFb4jhbGqWDFtBKaoDUAvPpxspbnJpopBCmv-1APo6d1A8vnW1_78epPM8qoXOYmrxrtU1UO3MfLIhV_LwiLR1kOBqoHa5xm1gm67qiH2vX5sSkPypOE1Pf3hjjfyDmpEMxFlo4I2PDmaVlwS&__tn__=*NK-R)