اتكلّمت قبل كده عن الحالة دي

الحالة دي بسمّيها [#حالة\_عدم\_الأكادة](https://www.facebook.com/hashtag/%D8%AD%D8%A7%D9%84%D8%A9_%D8%B9%D8%AF%D9%85_%D8%A7%D9%84%D8%A3%D9%83%D8%A7%D8%AF%D8%A9?__eep__=6&__cft__%5b0%5d=AZXaNft8NdqgambTg9yxGiJRv7qxl-aC_6aBr1N1b1IpMNGkBdWvAScJDJzuG4vDJAyeofJMv1ZbdtZFoLlmgsnPRp_J3DztI76zckgdwAk6Eg5eMuwxdxbPLC38924gXqmOx6RfcQGrLAjD5htRIER4WNDA3VGzDQIPL1WVhp7XHDhvyowFWLME57FwME-Pf5E&__tn__=*NK-R)

ودي أكبر عائق بين أيّ إنسان وبين النجاح

-

حالة عدم الأكادة إنّك تبقى واقف في نقطة - أقول لك هتتحرّك ازّاي - تقول لي فيه احتمالات كتير - ممكن دا يبقى حلو - وممكن يبقى وحش - وممكن لأّه - وممكن طبعا - وممكن شويّة شويّة - نصّ نصّ - حبّة حبّة

-

الشخص اللي زيّ ده هيفضل طول عمره يلفّ حوالين نفسه - وعمره ما هياخد خطوة للأمام

-

الشخص اللي زيّ ده ما تتناقشش معاه - دا ممكن يقعد يناقشك سنين قدّام عادي جدّا - من غير ما ياخد قرار واحد

-

كان ليّا صديق في الجامعة متردّد جدّا - على ما يحدّد هيطلب سندوتشات إيه - يكون زهّقنا واحنا بنطلب أوردر

-

مرّة كنّا معاه في عربيته - ودخل يو تيرن - وبعدين قام قايل ( ولّا نرجع ) - وقام راجع بسرعة - قامت عربيّة خابطانا من ورا !!

-

الشخص اللي عايش في حالة عدم الأكادة ده خطير جدّا - مش خطير على نفسه - هوّا يتحرق مش مشكلة - ولكنّه خطير عليك انتا

-

ما تتناقشش معاه - هيلفّفك حوالين نفسك ومش هيفيدك بحاجة

-

اوّل حلقة في سلسلة (مرزوقيّات في البيزنس ) - اتكلّمت فيها عن أهمّ مفهوم لازم يكون راسخ في دماغ الشخص اللي عاوز ينجح - ألا وهو مفهوم ( الحقيقة مطلقة )

-

اللي يقول لك كلّ شيء نسبيّ - يبقى جاهل

-

ما فيش في الدنيا كلّها حاجة نسبيّة - كلّ سؤال ليه إجابة واحدة - إنتا ممكن ما تعرفهاش - يبقى اجتهد تعرفها

-

السؤال اللي ليه إجابتين هوّا في الحقيقة سؤالين - بسّ انتا اللي لسّه ما عندكش القدرة على التفريق بينهم إنّهم سؤالين - ف بتبقى متهيّأ لك إنّهم سؤال واحد وليه إجابتين - ف بتقول قال إيه ( كلّ شيء نسبيّ ) ! عشان تبان مثقّف وحكيم وكده وبتاع

-

يعني مثلا لو قلت لك إيه الأفضل - القميص الأبيض ولّا الأسود

ف قلت لي الموضوع نسبيّ - حسب اللي هيلبسه راجل ولّا ستّ - يبقى هوّا ده معنى إنّ السؤال ده كان سؤالين

-

لو قلت اللي هيلبسه راجل - ف قلت لي - يفرق هيلبسه في الصيف ولّا الشتا - الموضوع نسبيّ

لأ - الموضوع مش نسبيّ - السؤال نفسه كان سؤالين - محتاجين يتفصلوا عن بعض

-

لو قلت لك هيلبسه في الصيف - ف قلت لي الموضوع نسبيّ - حسب هيلبسه في مناسبة رسميّة ولّا عاديّة

ف الموضوع مش نسبيّ ولا حاجة - السؤال نفسه كان سؤالين

-

ف مهارتك إنّك تقدر تفصل الأسئلة الدقيقة من بعضها - وبعدين تلاقي إجابة واحدة ( مطلقة ) للسؤال ده

-

عرفتها - خلاص - إتحرّك في الاتّجاه ده - وما تلتفتش

مش تقعد تقول ما ممكن - ما جايز - كده عمرك ما هتاخد خطوة للأمام

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXaNft8NdqgambTg9yxGiJRv7qxl-aC_6aBr1N1b1IpMNGkBdWvAScJDJzuG4vDJAyeofJMv1ZbdtZFoLlmgsnPRp_J3DztI76zckgdwAk6Eg5eMuwxdxbPLC38924gXqmOx6RfcQGrLAjD5htRIER4WNDA3VGzDQIPL1WVhp7XHDhvyowFWLME57FwME-Pf5E&__tn__=*NK-R)