[#دورة\_التحسين\_المستمرّ](https://www.facebook.com/hashtag/%D8%AF%D9%88%D8%B1%D8%A9_%D8%A7%D9%84%D8%AA%D8%AD%D8%B3%D9%8A%D9%86_%D8%A7%D9%84%D9%85%D8%B3%D8%AA%D9%85%D8%B1%D9%91?__eep__=6&__cft__%5b0%5d=AZV_fWvIWofsdlkOmA3vYTxhPyUXLRcpayh1wu7rBRW2fI3fSxQ9Cg_v0usp38XJ-hLxoXPisUjEoOVOagJqGKFEcbrIfQy9Wp8n4xjmcFB4HG8Qdbt3EluXC3hRIWTYKPW1cij6nfD4UYv4UiX04I7SzqBN4XgeVTEjhSvtUMJhjKXAFGxUYZxAX6XXJPLXC0x1JHjCNjGGlmzlByWeHGmB&__tn__=*NK-R)

[#PDCA](https://www.facebook.com/hashtag/pdca?__eep__=6&__cft__%5b0%5d=AZV_fWvIWofsdlkOmA3vYTxhPyUXLRcpayh1wu7rBRW2fI3fSxQ9Cg_v0usp38XJ-hLxoXPisUjEoOVOagJqGKFEcbrIfQy9Wp8n4xjmcFB4HG8Qdbt3EluXC3hRIWTYKPW1cij6nfD4UYv4UiX04I7SzqBN4XgeVTEjhSvtUMJhjKXAFGxUYZxAX6XXJPLXC0x1JHjCNjGGlmzlByWeHGmB&__tn__=*NK-R)

-

بعد استشارة مع أحد العملاء - وكنّا وصلنا لحوالي 70 % من اللي عاوزين نقوله - قلت له خلّينا نوقّف الاستشارة حاليا - ونرجع نكمّل بعد أسبوع أو أسبوعين

-

خلال الأسبوع أو الأسبوعين دول - مطلوب من حضرتك تاخد الكلام دا وتنزل تطبّقه على أرض الواقع - وتشوف إيه منّه واقعّيّ وإيه غير واقعيّ

-

الاستشارة لعميل خارج مصر - ف متوقّع يكون فيه فروق ثقافات بين السوقين يعني

-

الكلام دا جاي منين ؟

جاي من دورة مهمّة جدّا لازم تطبّقها على كلّ شغلك

إسمها دورة PDCA

اختصارا ل Plan - Do - Check - Act

-

وهتلاقي ناس عرب بيقولوها ( بيديكا )

-

بالعربيّ معناها

خطّط - نفّذ - قيّم - عدّل

-

خطّط ونفّذ دي معروفة

لكن - الإضافة في الدورة دي هوّا موضوع ( قيّم - و - عدّل )

-

يعني

لو أنا رايح من القاهرة لاسكندريّة مثلا

وانا طالع على أوّل الطريق - لقيت يافطة مكتوب عليها الإسكندريّة 200 - تمام

بعد 10 كيلو - لقيت يافطة مكتوب عليها - الإسكندريّة 190 - تمام

-

طيّب - إفرض واحد ما بيبصّش على اليفط دي طول الطريق - متوقّع نجيبه من مرسى مطروح تاني يوم عادي جدّا

-

طيّب - لو بعد يافطة الإسكندريّة 190 - بعدها ب 10 كيلو - لقيت يافطة مكتوب عليها - مرسى مطروح 230

هوّا دا معنى ( قيّم )

-

ف قمت حضرتك واخد أوّل يوتيرن - وراجع لطريق الإسكندريّة

هوّا دا معنى ( عدّل )

-

بعد ما مسكت طريق إسكندريّة تاني - مشيت شويّة - لقيت اسكندريّة 170 - يبقى تمام

إسكندريّة 160 - يبقى تمام

بنها 40

يبقى حضرتك دخلت طريق بنها

-

يبقى إيه - يبقى انتا عملت ( قيّم ) - لقيت نفسك انحرفت عن الطريق - ف تقوم عامل إيه - ( عدّل )

-

الكلام يبدو كلام مدارس ابتدائيّ خالص

لكن - للأسف - شركات كتير بتغلط فيه

-

تلاقي شركة مثلا بترفد موظّف بعد ما اشتغل عندها سنة وما نفعهمش بحاجة طول السنة دي

يا صبركم يا أخي - اكتشفتوا بعد سنة !!

يبقى دول ما بيعملوش PDCA

-

المفروض الموظّف دا لو انتوا بتعملوا بي دي سي أيه فعلا - كان اترفد بالكتير في تالت شهر - قبل ما تكونوا صرفتوا على تدريبه

-

وأخطر من كده - قبل ما تكتشفوا إنّكوا محتاجين 3 شهور تاني ع الأقلّ على ما تملوا المكان ده - المكان اللي بقاله سنة ما بيضيفش

وفي البيزنس - ما لم تتقدّم - فأنت تتأخّر !!

-

يعني إنتا مش بس قعدت سنة ما بتتقدّمش - حضرتك - في الحقيقة - بقالك سنة بتتأخّر - لإنّ المنافس عنده موظّف في القسم دا من الشركة بيزقّ الشركة المنافسة للأمام بقاله سنة - مدير تصدير مثلا

ف إنتا بقيت متأخّر عن الشركة التانية سنة - مش فقط واقف في مكانك

-

مثال تالت

حضرتك تعبت - رحت للدكتور - كتب لك علاج

لو مش بتعمل بي دي سي أيه - ممكن تفضل تاخد العلاج لمدّة شهر وما فيش تحسّن

-

ف لازم تعرف إنّ ال بي دي سي أيه دي مبنيّة على ( نقاط التوقّف والتقييم )

يعني ال mile stones

يعني - اليفط اللي كانت بتظهر لك كلّ 10 كيلو على الطريق

-

ف - وانا باخد العلاج من الدكتور - المفروض اسأله ( متوقّع التحسّن يكون شكله عامل ازّاي يا دكتور )

ف يقول لك مثلا - خلال يومين الحرارة هتنزل - خلال أسبوع الصداع هيروح - مثلا

-

ف - لو عدّى اليومين والحرارة ما نزلتش - يبقى دي مايل ستون - نقطة توقّف - ف لازم أراجع الدكتور ( قيّم )

ف الدكتور يكتب لي نوع دواء تاني ( عدّل )

-

ما يجيش حدّ مثلا يقول لي ( أنا هطوّر لك الصناعة المصريّة في 5 سنين - بسّ تسيبني ما تروشنيش معاك - أنا راجل صنايعيّ أحبّ اشتغل ببال رايق عشان اطلّع لك حاجة أوستيك )

-

أهلا وسهلا

يعني عاوزني أقعد ساكت من هنا ل 5 سنين ؟!

طاب افرض بعد 5 سنين اكتشفنا إنّك كنت ماشي غلط ؟!

-

ما هو بردو أنا ما اقدرش احقّق لك النتايج دي في يوم وليلة - أنا مش ساحر

حلو

إعطيني نقاط مرجعيّة - محطات توقّف

-

قول لي مثلا خلال 3 شهور هكون حلّيت لك مشكلة الطرق المكسّرة في المدن الصناعيّة

ولّا دي محتاجة 5 سنين ؟!

-

ف لو جيت بعد 3 شهور ولقيتك فعلا حلّيت المشكلة دي - يبقى كمّل

لقيت الطرق زيّ ما هيّا - يبقى خطّة ال 5 سنين دي غالبا مش هتكمل

-

عشان كده أمريكا فيها انتخابات رءاسة كلّ 4 سنين

مش دي النقطة

النقطة إنّ انتخابات الكونجرس كلّ 4 سنين بردو - في منتصفات فترات الرءاسة

-

يعني - إنتخابات الرءاسة هتكون في سنوات 2024 - 2028

إنتخابات الكونجرس هتبقى في 2026 - 2030

-

ف الرئيس يمسك في 2024

يادوب سنتين ويلاقي انتخابات على حزبه في الكونجرس مقابل الحزب المنافس

الانتخابات دي بتعتبر تقييم لآداء الرئيس ( وحزبه ) خلال منتصف الفترة

-

ف ييجي الحزب المنافس ياخد أغلبيّة سنة 2026 - ودا اللي غالبا بيحصل

يا دوب سنتين - وتلاقي انتخابات الرءاسة تاني في 2028

-

دي كلّها مايل ستونز - نقاط توقّف وتقييم وتعديل