[#شرّ\_الأمور\_الوسط](https://www.facebook.com/hashtag/%D8%B4%D8%B1%D9%91_%D8%A7%D9%84%D8%A3%D9%85%D9%88%D8%B1_%D8%A7%D9%84%D9%88%D8%B3%D8%B7?__eep__=6&__cft__%5b0%5d=AZWA3ezBhp_9kuuYnn59E6qathqOH0F7dvuNNVYZJCZlEnsUSa5V0txXpLgreb-D0-MUaYfMboCWtw8w_0kWFe99dZ-L8x10lGw7d9xQBhaKNtLaT02klslO6q6eFnr93TCVMNkyd72dNJQfqbASPAOY_nGRr996gdLfHQQ2w8BXdFS2xvJnS1zEXaGyGuQbbUA&__tn__=*NK-R)

-

من الكلمات الشائعة على ألسنة الناس - كلمة ( خير الأمور الوسط )

وهو خطأ كبير جدّا - لكن للأسف الناس تتلقّى الكلام بدون تفكير ناقد

-

ف خلّينا في هذا المقال نناقش الموضوع ده من 3 اتّجاهات - وهي

1 - ما معنى ( وكذلك جعلناكم أمّة وسطا )

2 - ليه شرّ الأمور الوسط ؟

3 - إمتى يبقى خير الأمور الوسط - وإمتى نقسم البلد نصّين ؟

-

[#أوّلا](https://www.facebook.com/hashtag/%D8%A3%D9%88%D9%91%D9%84%D8%A7?__eep__=6&__cft__%5b0%5d=AZWA3ezBhp_9kuuYnn59E6qathqOH0F7dvuNNVYZJCZlEnsUSa5V0txXpLgreb-D0-MUaYfMboCWtw8w_0kWFe99dZ-L8x10lGw7d9xQBhaKNtLaT02klslO6q6eFnr93TCVMNkyd72dNJQfqbASPAOY_nGRr996gdLfHQQ2w8BXdFS2xvJnS1zEXaGyGuQbbUA&__tn__=*NK-R) /

-

يعني إيه ( وكذلك جعلناكم أمّة وسطا )

-

الآية دي معناها - وكذلك جعلناكم [#أعلى](https://www.facebook.com/hashtag/%D8%A3%D8%B9%D9%84%D9%89?__eep__=6&__cft__%5b0%5d=AZWA3ezBhp_9kuuYnn59E6qathqOH0F7dvuNNVYZJCZlEnsUSa5V0txXpLgreb-D0-MUaYfMboCWtw8w_0kWFe99dZ-L8x10lGw7d9xQBhaKNtLaT02klslO6q6eFnr93TCVMNkyd72dNJQfqbASPAOY_nGRr996gdLfHQQ2w8BXdFS2xvJnS1zEXaGyGuQbbUA&__tn__=*NK-R) أمّة

-

كلمة ( وسط ) عند العرب - معناها ( عالي )

لأنّ العرب كان عندهم أعلى حاجة في الخيمة أوسطها

-

فكانوا يقولون مثلا ( قريش أوسط الناس ) - يعني ( أعلى ) الناس

وكان رسول الله صلّى الله عليه وسلّم وسطا في قومة - يعني أعلاهم وأشرفهم - عليه الصلاة والسلام

-

ف أمّة المسلمين هي أشرف أمّة

بدليل - ما جاء تاليا في نفس الآية - وهو قول الحقّ سبحانه وتعالى ( لتكونوا شهداء على الناس )

-

ف إزّاي نكون أمّة متوسّطة - وبعدين نشهد على الناس !!

اللي يشهد على الناس هو أعلاهم وأشرفهم

وسطا - غير متوسّطة

-

يعني - لو فيه حدّ هيكون ( شعب الله المختار ) - ف هو المسلمين - وليس بني إسرائيل كما يدّعون

ف نقول لهم - أنتم ( كنتم ) شعب الله المختار فعلا - لقول الحقّ سبحانه وتعالى ( ولقد اخترناهم على علم على العالمين )

حتّى همّوا بقتل سيّدنا عيسى عليه السلام - ف تبدّلت عنهم نعم الله سبحانه وتعالى

-

ثمّ جاءت الأمّة التالية - أمّة المسلمين - لتكون خير أمّة أخرجت للناس

قال تعالى ( كنتم خير أمّة أخرجت للناس )

-

لأنّ هذه الأمّة ( تأمر بالمعروف وتنهى عن المنكر )

بينما بني إسرائيل كانوا ( لا يتناهون عن منكر فعلوه )

-

ف النقطة الأولى أصلا تؤيّد كلامي في أنّه شرّ الأمور الوسط

-

خير الأمور هو أعلى الأمور

قال تعالى ( يا يحيى خذ الكتاب بقوّة )

وقال تعالى ( وأنا أوّل المسلمين )

وقال تعالى ( واجعلنا للمتّقين إماما )

-

يعني مش بسّ ( اجعلنا متّقين ) - ولكن ( اجعلنا للمتّقين إماما )

-

دي التربية الصحيحة

مش تربّي إبنك تقول له ( يا ابني وهذا أضعف الإيمان ) !

يعني شوف إيه أسوء حاجة في الإيمان - لقيتها - أيوه هيّا دي - خدها بقى - تربية مجانين !!

-

ف دي نقطة في الأوّل بأمّن بيها على اعتراض اللي هيقول لي ( إزّاي بتقول شرّ الأمور الوسط وربّنا سبحانه وتعالى قال لنا ( وكذلك جعلناكم أمّة وسطا ) )

-

أمّة وسطا أصلا يعني [#أعلى](https://www.facebook.com/hashtag/%D8%A3%D8%B9%D9%84%D9%89?__eep__=6&__cft__%5b0%5d=AZWA3ezBhp_9kuuYnn59E6qathqOH0F7dvuNNVYZJCZlEnsUSa5V0txXpLgreb-D0-MUaYfMboCWtw8w_0kWFe99dZ-L8x10lGw7d9xQBhaKNtLaT02klslO6q6eFnr93TCVMNkyd72dNJQfqbASPAOY_nGRr996gdLfHQQ2w8BXdFS2xvJnS1zEXaGyGuQbbUA&__tn__=*NK-R) أمّة

-

[#ثانيا](https://www.facebook.com/hashtag/%D8%AB%D8%A7%D9%86%D9%8A%D8%A7?__eep__=6&__cft__%5b0%5d=AZWA3ezBhp_9kuuYnn59E6qathqOH0F7dvuNNVYZJCZlEnsUSa5V0txXpLgreb-D0-MUaYfMboCWtw8w_0kWFe99dZ-L8x10lGw7d9xQBhaKNtLaT02klslO6q6eFnr93TCVMNkyd72dNJQfqbASPAOY_nGRr996gdLfHQQ2w8BXdFS2xvJnS1zEXaGyGuQbbUA&__tn__=*NK-R) /

-

ليه شرّ الأمور الوسط ؟!

-

شرّ الأمور الوسط - عشان - لا هتاخد فايدة الاختيار الأقلّ - ولا هتاخد فايدة الاختيار الأعلى

-

يعني

عاوز تشتري عربيّة مثلا - ف اشتريت عربيّة متوسّطة بسعر متوسّط

-

هنا - إنتا لا انتا خدت فايدة العربيّة الفخمة القويّة الآمنة مقابل الفلوس الكتيرة اللي دفعتها

ولا انتا وفّرت فلوسك مقابل إنّك خدت عربيّة ضعيفة

ولكنّك - دفعت فلوس - أكثر من القليلة - وخدت فايدة أقلّ من الكبيرة !!

-

رقصت ع السلّم يعني - لا اللي فوق شافوك - ولا اللي تحت سمعوك

-

رحت كلت بيتزا مثلا ب 200 جنيه

لا انتا وفّرت فلوسك واشتريت فول وطعميّة

ولا انتا جبت تلت كباب مثلا ب 500 جنيه واتبسطت بيه

إنتا دفعت فلوس - وكلت عيش وجبنة !!

-

اشتريت جاكت متوسّط ب 1000 جنيه - ف باظ معاك في سنة واحدة

لا جبت جاكت غالي يعيش معاك 3 ولّا 5 سنين مقابل الفلوس اللي دفعتها

ولا انتا وفّرت فلوسك واشتريت حاجة رخيصة ب 500 جنيه مثلا تقضّي بيها السنة وخلاص

-

عشان كده بقول لك - شرّ الأمور الوسط

-

هات حاجة رخيصة جدّا - إنتا عارف إنّها رخيصة - ف مش هتخاف عليها - ولا هتزعل عليها لو باظت - هيّا أدّت غرضها بالفلوس الزهيدة بتاعتها - بل أدّت أكتر من غرضها أصلا

-

أو هات حاجة غالية جدّا - واستمتع بالقيمة اللي فيها - عشان كده بيقولوا ( الغالي هو الرخيص )

يعني - الجاكت أبو 2000 جنيه - وعاش معاك 5 سنين - يعني كلّ سنة واقفة عليك ب 400 جنيه

أرخص من الجاكت المتوسّط أبو 1000 جنيه اللي عاش معاك سنة واحدة

-

يعني الجاكت الغالي - قيمته في السنة 400 جنيه - أرخص من الجاكت الرخيص

يبقى إيه - يبقى ( الغالي هو الرخيص )

-

ف حضرتك لو بتختار - إبعد عن الخيارات المتوسّطة - اللي بتحاول تقنعك إنّها اختيارات ذكيّة - هتاخد بيها الحلو من هنا على الحلو من هنا - الحياة ما فيهاش الحلو من هنا على الحلو من هنا دي خالص - مش موجودة- موجودة في الإعلانات فقط

-

الخيار المتوسّط بيقنعك إنّك هتاخد جودة متوسّطة بسعر معقول - ما فيش كده

حضرتك هتاخد جودة رديئة بسعر متوسّط

-

الجودة المتوسّطة سعرها غالي

والجودة العالية سعرها غالي جدّا

والجودة الرديئة سعرها رخيص

والسعر المتوسّط جودته رديئة

ف خد جودة رديئة بسعر رخيص - بدل ما تاخد جودة رديئة بسعر متوسّط - ولّا إيه !!

-

وموضوع ( شرّ الأمور الوسط ) ده - مش في الأسعار بسّ

-

الكلام ده ينطبق على كلّ حاجة

-

ينطبق على الموظّفين مثلا

الموظّف اللي مرتّبه قليل جدّا - مقابل مهامّ أيّ كلام هيعملها - تمام

والموظّف اللي محتاجه في مهامّ كبيرة - هاته أحسن حدّ في السوق

-

لكن - الموظّف متوسّط القدرات - بمرتّب متوسّط - هيقرفك في الشغل - وبياخد فلوس آخر الشهر بردو - ف إنتا هتتحسّر على فلوسك اللي ما خدتش بيها حاجة

-

يعني

لو هتجيب مدير حسابات - هاته غالي جدّا

لكن - لو هتجيب عامل نظافة - ما تجيبوش مؤهّل متوسّط !!

هيبقى متكبّر يشتغل - وآخر الشهر يقول لك فين مرتّبي

-

لكن لو جبته بدون مؤهّل خالص - هيشتغل عادي - وآخر الشهر مرتّبه مش هيرهقك

-

لو قدّامك خناقة - يا تدخل تضرب بكلّ عزمك - يا تاخد جنب

لكن ما تدخلش وانتا متردّد - هتتضرب بسّ

يا تهرّ هرّ - يا تطرّ طرّ

-

أوّل ما اشتغلت - كنت لسّه في تانية جامعة - ورحت اشتغلت في مصنع في دمياط

ف كان فيه عامل إسمه ( أيمن ) - ما بانساهوش أبدا

كان راكب الكلارك - وبيشيل حاجات - ف الحاجات هتقع من الكلارك

ف بقول له ( خلّي بالك يا أيمن )

قال لي ( يا باشمهندس - إن عملت ما تخافش - وان خفت ما تعملش )

-

إن عملت ما تخافش - وان خفت ما تعملش

يعني حضرتك حدّد موقفك - هتعمل - يبقى تاخد اتّجاه واحد للأمام بدون تراجع

لو خايف - ما تعملش

حتّى لو كنت تقدر تعمل -خوفك هيخلّيك تتوتّر - ف هتقع

-

أنا لو سايق العربيّة وقدّامي دخلة خطيرة - جنب ترلّة مثلا

لو شكّيت انّها ما تجيبنيش - ما بادخلش - حتّى لو الطريق ورايا كلّه بيكلكس عليّا

ولو دخلت - يبقى بادخل للآخر - حتّى لو اللي جنبي بيقول لي ( مش هتجيبك )

-

عمري ما كنت داخل دخلة خطيرة وحدّ قال لي ( مش هتجيبك ) - وتراجعت - دا ممكن يعمل حادثة أصلا بالمناسبة - التردّد ده

-

وكتير بيكون راكب جنبي حدّ وانا ماشي ورا عربيّة مش عاوز اعدّيها - ويقول لي ( ما تعدّي ) - عمري ما سمعت كلامه

تعالى سوق بدالي - أو اقعد ساكت - لا تقول لي ادخل - ولا تقول لي ( مش هتجيبك )

-

ما تمسكش العصاية من النصّ - اللي يمسك العصاية من النصّ - ما يضربش بيها - ولّا إيه !!

-

[#ثالثا](https://www.facebook.com/hashtag/%D8%AB%D8%A7%D9%84%D8%AB%D8%A7?__eep__=6&__cft__%5b0%5d=AZWA3ezBhp_9kuuYnn59E6qathqOH0F7dvuNNVYZJCZlEnsUSa5V0txXpLgreb-D0-MUaYfMboCWtw8w_0kWFe99dZ-L8x10lGw7d9xQBhaKNtLaT02klslO6q6eFnr93TCVMNkyd72dNJQfqbASPAOY_nGRr996gdLfHQQ2w8BXdFS2xvJnS1zEXaGyGuQbbUA&__tn__=*NK-R) /

-

إمتى تكون خير الأمور الوسط - وإمتى نقسم البلد نصّين

-

خير الأمور الوسط دي تكون بين أمرين - الاتنين صحّ - ف تاخد ده - أو تاخد ده - أو تاخد المتوسّط ما بينهم - عادي

-

يعني مثلا

ممكن تصوم يوم وتفطر يوم - صيام سيّدنا داود عليه السلام - وهو خير الصيام

وممكن ما تصومش صيام تطوّعيّ خالص - عادي بردو

ف بنقول لك - ما تصوم اتنين وخميس

هنا ممكن تقول خير الأمور الوسط

-

وإن كان طبعا خير الأمور هو صيام سيّدنا داود عليه السلام - لثبوت ذلك بحديث الرسول صلّى الله عيه وسلّم

ف بردو صيام الاتنين والخميس مش خير الأمور ولا حاجة - خير الأمور هو كما قال الرسول صلّى الله عليه وسلّم

-

لكن - ما ينفعش تقول ( خير الأمور الوسط ) بين حاجتين واحدة منهم غلط - أو حرام !!

-

يعني واحد ما بيصلّيش الضهر - ف تقول له - ما تصلّي الضهر ركعتين - يبقى قسمنا البلد نصّين - وخير الأمور الوسط - لا يا راجل !!

-

واحد واكل ورث اخته مثلا - ف تقول له - ما تدّيها نصّ ورثها - وخير الأمور الوسط - لا يا شيخ !!

-

خير الأمور الوسط دي تقولها بين حاجتين - الاتنين حلال - والاتنين صحّ

-

يعني - واحد مش هيوصي خالص في تركته - وواحد هيوصي بثلث تركته

الاتنين صحّ

ف تقول له ( ما توصي بربع تركتك ) - خير الأمور الوسط

-

أيوه هنا عادي تقول كده

-

بل إنّ العلماء أصلا قالوا إنّ خير الوصيّة في التركة مش الثلث

لأنّ الرسول صلّى الله عليه وسلّم قال ( الثلث - والثلث كثير )

ف العلماء قالوا إنّه لا يستحبّ التوصية بالثلث أصلا - لأنّه كثير - بنصّ حديث رسول الله صلّى الله عليه وسلّم

-

ف لو لاحظت - هتلاقي الرسول صلّى الله عليه وسلّم اختار صيام داود عليه السلام على إيه ؟!

اختاره على صيام الدهر

الصحابيّ كان عاوز يصوم الدهر كلّه

-

ف الرسول صلّى الله عليه وسلّم اختار له الوسط - صيام يوم ويوم

-

في الحالة التانية - الصحابيّ كان عاوز يوصي ب ثلثي ماله - ف الرسول صلّى الله عليه وسلّم اختار له الثلث فقط - وقال - الثلث كثير

-

ف هنا بناخد الوسط بين أمرين - الاتنين حلال - لكن - واحد منهم مبالغ في الجهد - ف بناخد الوسط بين الجهد العالي جدّا - وبين الترك بالكلّيّة

-

لكن - ما فيش وسط بين حاجتين واحد حلال وواحد حرام

لو واحد حلال وواحد حرام - ف الحرام هيكون مرفوض بالكلّيّة - والحلال فقط هوّا اللي هيكون واجب

-

ف مش كلّ واحد يلاقي أمرين يقوم واخد المتوسّط بينهم - اللي بيسمّوها ( نقسم البلد نصّين )

-

يعني - واحد بيقول - أنا سلّفت فلان 1000 جنيه

وفلان بيقول - ما خدتش منّه حاجة

-

لو فيه دليل إنّه سلّفه - يبقى خلاص - قولا واحدا هترجّع له الفلوس - ال 1000 جنيه كلّهم - وتتقطم رقبتك

-

لكن - نفرض إنّه ما فيش ورق !!

ودا بيحلف - ودا بيحلف - وهتقوم خناقة

هنا ممكن نتدخّل ونقول ( نقسم البلد نصّين - وتدّيله 500 جنيه )

-

ف هل دا حلّ صحيح ؟!

لأ طبعا - فيه حدّ اتظلم في 500 جنيه كده

لكنّنا بناخد القرار ده ( مضطرّين ) عشان إحنا في الحالة دي ( جهلة )

ف إحنا بنقرّر نبقى ( نصف ظالمين ) - مش أكتر

-

إحنا كده مش ( عادلين ) - ولكنّنا ( نصف ظالمين )

لو نعرف الحقّ فين - نطبّقه - وتتقطم رقبة المعترض

-

لكن - إحنا ( بنضطرّ ) لموضوع ( نقسم البلد نصّين ) ده - لمّا نكون ( جهلة ) - فقط - مش أكتر

لكن ما تاخدهاش قاعدة إنّنا نقسم البلد نصّين وخلاص

-

ولو معاك الحقّ - ومعاك دليله - إوعى ترضى ببديل ( نقسم اللد نصّين ) ده - إوعى !!

-

ولا تروح تفاوض وتاخد معاك واحد طري من بتوع ( نقسم البلد نصّين ) - دا هيبقى واقف جنبك أيوه - لكنّه عدوّك - جاي معاك يخسّرك نصّ حقّك ويرجع - لا ما يجيش أحسن

-

الحالة الوحيدة اللي تقبل فيها موضوع ( نقسم البلد نصّين ده ) - إنّك تكون من البداية رافع طلباتك فوق حقّك - ف الطرف التاني يحاول ينزّلك - ف يوصّلك لحقّك - ف تقبل بيه - وتقول ( عشان خاطركم بسّ هاقبل واتنازل )

بيسمّوها في التفاوض ( تقدّم خطوتين - وتراجع خطوة )

-

ف هنا بردو إحنا ما خدناش الحلّ الوسط - دا حلّ وسط وهميّ - بينما الحقيقة إنّنا خدنا الحقّ الكامل

-

ف ده بوست ناقشنا فيه 3 أسئلة

يعني إيه أمّة وسطا

ليه شرّ الأمور الوسط

إمتى نقبل الحلول الوسط

-

وبالتوفيق للجميع لكلّ خير

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWA3ezBhp_9kuuYnn59E6qathqOH0F7dvuNNVYZJCZlEnsUSa5V0txXpLgreb-D0-MUaYfMboCWtw8w_0kWFe99dZ-L8x10lGw7d9xQBhaKNtLaT02klslO6q6eFnr93TCVMNkyd72dNJQfqbASPAOY_nGRr996gdLfHQQ2w8BXdFS2xvJnS1zEXaGyGuQbbUA&__tn__=*NK-R)