[#طولة\_بال\_ولّا\_لكاعة](https://www.facebook.com/hashtag/%D8%B7%D9%88%D9%84%D8%A9_%D8%A8%D8%A7%D9%84_%D9%88%D9%84%D9%91%D8%A7_%D9%84%D9%83%D8%A7%D8%B9%D8%A9?__eep__=6&__cft__%5b0%5d=AZVUS_7vYIaD_R72y2-7shRuBPygJH8Hl6uE_g5Hf7IdV7G-lheN3MxtppwyOsZo2BZeh6sTB7lsV9JDc0gMax9G9FbgSdiY2L3BwoG2IUuYzKXR9iUmiXvJjxzUwUwo1z6VkmU6epYPIuTzNJvI2u2eiIXR_Ojy4M_0WNP8HPCdTAbW7HXXR13Ex0keCw9UX8o&__tn__=*NK-R)

-

المدام بتقول لي - جنّة طالعة لك في كلّ حاجة - حتّى بالها طويل زيّك

-

قلت لها ازّاي

-

قالت لي اخواتها لو بيلبسوا في دقيقة مثلا - هيّا بتلبس في 5 دقائق

قلت لها دي مش طولة بال - دي لكاعة

-

قالت لي وإيه الفرق بين طولة البال واللكاعة ؟!

-

طيّب

أقول لك

-

الفرق بين طولة البال واللكاعة - إنّ اللكاعة فعل - لكن طولة البال ردّ فعل

-

الحاجة تاخد دقيقة - لكن أنا قعدت اتلكّع - ف عملتها في 5 دقايق

ف هنا - أنا صاحب الفعل - صاحب القرار إنّي أعمل الحاجة دي في 5 قايق

-

لكن

طولة البال - إنّ الحاجة دي محتاجة 5 دقايق - ف أصبر عليها ال 5 دقايق

ف أنا هنا دوري إنّي كنت ردّ فعل للوقت المقدّر مسبقا للحاجة دي - ردّ الفعل إنّي صبرت عليه

-

الحاجة دي ممكن تتعمل في دقيقة بسرعة وبكروتة وبدون إتقان - لكن عشان تتعمل بإتقان محتاجة تاخد ساعة - ف أختار اعملها في ساعة

-

ف أنا هنا ردّ فعل لإنّ الحاجة دي محتاجة ساعة - وأنا وافقت اتحمّل وأصبر مدّة الساعة دي

-

الورق ده بيخلص في الحكومة في 6 شهور - وبيحتاج 10 مشاوير - طولة البال إنّي أقعد 6 شهور أروح الحكومة 10 مرّات من غير ما ابقى زهقان ولا مستعجل - ولا اتعصّب على موظّف مثلا

-

بينما الموظّف ممكن يكون يقدر يخلّص لك الحاجة دي النهارده - ف يقول لك تعالى بكره - لسّه هنقوم من ع الكرسي - دا اللي في باله - ف هنا الموظّف ده لكعيّ

-

عشان كده - رغم طولة بالي جدّا مع الولاد - إلّا إنّهم لو بيلبسوا مثلا وقاعدين يتلكّعوا - بكهربهم عشان يلبسوا بسرعة

-

بيبقى بالي طويل عليهم في حاجة خارج إرادتهم - واحدة منهم بتاكل ببطيء مثلا - ف مش هاستعجلها في الأكل

لكن لو واحدة منهم مش حاسّة بالزمن - دي باشخط فيها عشان تعمل الحاجة بسرعة

-

وفي الحديث - مدح رسول الله صلّى الله عليه وسلّم صفتي الحلم والأناة

الحلم يعني عكس العصبيّة

والأناة يعني طولة البال