بضيف بيانات شركة لقاعدة بيانات الشركات عندي - شركة اسمها ألتون كايا - بتعمل بطاطس نصف مقليّة - عدّيت جنبها في بورسعيد - فقلت أضيفها لبيان مصانع شركات البطاطس نصف المقليّة عندي

-

بحثت عنها - لقيتها في الأساس شركة تركيّة متعدّدة الاستثمارات

لكن المهمّ فين بقى !!

-

المهمّ هو في الاستثمارات اللي الشركة دي شغّالة فيها !!

الناس دي لو كانوا سألوني نشتغل في في إيه - كنت هقول لهم على المجالات دي تحديدا !!

فقلت أكتب البوست ده عشان يجاوب على السؤال المتكرر بتاع إيه هيّا أفضل مشاريع

-

أفضل مشاريع في وجهة نظري هيّا اللي بيتوفّر فيها شروط

منها على سبيل المثال - الإجباريّة - الاستهلاكيّة - العموميّة - التوسّع - العمق - الخامات المحلّيّة - قابليّة التصدير

-

يعني إيه الكلام ده

-

يعني

-

أوّلا /

-

[#الإجباريّة](https://www.facebook.com/hashtag/%D8%A7%D9%84%D8%A5%D8%AC%D8%A8%D8%A7%D8%B1%D9%8A%D9%91%D8%A9?__eep__=6&__cft__%5b0%5d=AZWPYDK-N998WYizfWU8smOainx2AqTIYxqdFDtiCKrWUOSlPoCOw37D0MWnXtAJMXLNXLTr6okh8MNRWm-qVhPWPxcNWm3E1WePypuHN7IQJv1IGWVWf49EGVFznxyOW9aLg5OqfsgLS3-XB8Z0PNao1QaesE1qDIBK1fEY1mViMc6akSlaZR2AVsTDcRQMxTrZEXBRMhhC4kIkqZtPXIXP&__tn__=*NK-R)

-

يعني المنتج ده الناس بتشتريه لإنّه يمثّل احتياج ليهم - مش رفاهيّة ولا كماليّات - ولا يقدروا يستغنوا عنّه

-

الأمثلة الأشهر في ده هي - الأدوية - المستلزمات الطبّيّة - الأغذية ( خصوصا الأغذية الأساسيّة )

والأغذية الأساسيّة هي الأغذية اللي مش بتتاكل مباشرة - زيّ الزيت - الصلصة - الرزّ - البقوليّات - السكّر - دي لازم تدخل في أكلة تانية عشان تبقى أكل - فدي أكثر إجباريّة عن الأغذية اللي بتتّاكل مباشرة زيّ البسكويت مثلا

-

وطبعا الشرط ده يطرد من القايمة بتاعتنا الأغذية الرفاهيّة - زيّ الحلويّات مثلا - أو العصائر

-

ثانيا /

-

[#الاستهلاكيّة](https://www.facebook.com/hashtag/%D8%A7%D9%84%D8%A7%D8%B3%D8%AA%D9%87%D9%84%D8%A7%D9%83%D9%8A%D9%91%D8%A9?__eep__=6&__cft__%5b0%5d=AZWPYDK-N998WYizfWU8smOainx2AqTIYxqdFDtiCKrWUOSlPoCOw37D0MWnXtAJMXLNXLTr6okh8MNRWm-qVhPWPxcNWm3E1WePypuHN7IQJv1IGWVWf49EGVFznxyOW9aLg5OqfsgLS3-XB8Z0PNao1QaesE1qDIBK1fEY1mViMc6akSlaZR2AVsTDcRQMxTrZEXBRMhhC4kIkqZtPXIXP&__tn__=*NK-R)

-

الاستهلاكيّة يعني المنتج بمجرّد ما يستخدم - بيتبدّد

-

الأغذية طبعا مثال واضح جدّا - رغم إنّك ممكن ما تنتبهش لصفة الاستهلاكيّة اللي فيه !

-

لكن عندك أمثلة كتير على الاستهلاكيّة زيّ مثلا الملابس الطبّيّة المستهلكة - المستلزمات الطبّيّة زيّ الحقن مثلا - المناديل - حفّاظات الأطفال وكبار السنّ والفوط الصحّيّة للنساء

-

في السيّارات مثلا عندك الفلتر مستهلك - لكن السيور معمّرة بشكل أكبر

تيل الفرامل مستهلك - البوجيهات

-

الأطباق الورق والثيرموفورم مستهلكة - لكن أطباق الصينيّ معمّرة

برانيك الفاكهة المخصّصة للتصدير مستهلكة - لكن برانيك الحقل معمّرة

-

كلّ حاجة بتخلص أو تترمى أو تتبدّد بمجرّد استخدامها لمرّة واحدة هي أفضل من الحاجات المعمّرة

-

ثالثا /

-

[#العموميّة](https://www.facebook.com/hashtag/%D8%A7%D9%84%D8%B9%D9%85%D9%88%D9%85%D9%8A%D9%91%D8%A9?__eep__=6&__cft__%5b0%5d=AZWPYDK-N998WYizfWU8smOainx2AqTIYxqdFDtiCKrWUOSlPoCOw37D0MWnXtAJMXLNXLTr6okh8MNRWm-qVhPWPxcNWm3E1WePypuHN7IQJv1IGWVWf49EGVFznxyOW9aLg5OqfsgLS3-XB8Z0PNao1QaesE1qDIBK1fEY1mViMc6akSlaZR2AVsTDcRQMxTrZEXBRMhhC4kIkqZtPXIXP&__tn__=*NK-R)

-

كلّ ما المنتج يكون بيستخدمه كلّ الناس - كلّ ما يكون أفضل

-

فعندك الأغذية طبعا

قطع غيار السيّارات طبعا - يعني كلّ من عنده عربيّة بيحتاج لها قطع غيار

ومصر فيها أكتر من 10 مليون مركبة - يعني دول لو بشر كانوا بقوا دولة - فما تقولش إنّ مستلزمات السيّارات تخصّ فئة خاصّة - فئة خاصّة عددها أكبر من 10 مليون ؟!

الفئة الخاصّة يعني مثلا الرياضيّين - أو الناس اللي بتاكل أكل صحّيّ

-

رابعا /

-

[#التوسّع](https://www.facebook.com/hashtag/%D8%A7%D9%84%D8%AA%D9%88%D8%B3%D9%91%D8%B9?__eep__=6&__cft__%5b0%5d=AZWPYDK-N998WYizfWU8smOainx2AqTIYxqdFDtiCKrWUOSlPoCOw37D0MWnXtAJMXLNXLTr6okh8MNRWm-qVhPWPxcNWm3E1WePypuHN7IQJv1IGWVWf49EGVFznxyOW9aLg5OqfsgLS3-XB8Z0PNao1QaesE1qDIBK1fEY1mViMc6akSlaZR2AVsTDcRQMxTrZEXBRMhhC4kIkqZtPXIXP&__tn__=*NK-R)

-

شرط مهم جدّا في النشاط الي هتبدأه النهارده - إنّك لو حبّيت تضاعفه 10 مرّات - أو 100 مرّة - يكون قابل لده

لإنّك بتبقى وانتا باديء حلمك بسّ تبيع بمليون جنيه في السنة - ممكن تنجح يا أخي - وتبيع بالمليون - ليه مفترض إنّ ده صعب

تيجي تاني سنة عاوز تبيع ب 2 مليون - فتبيع ب 2 مليون

تيجي بعد 5 سنين عاوز تبيع ب 10 مليون - تلاقي السوق ما يستحملش أكتر من كده !! فما بالك لو عاوز تبيع ب 100 مليون

-

خامسا /

-

[#العمق](https://www.facebook.com/hashtag/%D8%A7%D9%84%D8%B9%D9%85%D9%82?__eep__=6&__cft__%5b0%5d=AZWPYDK-N998WYizfWU8smOainx2AqTIYxqdFDtiCKrWUOSlPoCOw37D0MWnXtAJMXLNXLTr6okh8MNRWm-qVhPWPxcNWm3E1WePypuHN7IQJv1IGWVWf49EGVFznxyOW9aLg5OqfsgLS3-XB8Z0PNao1QaesE1qDIBK1fEY1mViMc6akSlaZR2AVsTDcRQMxTrZEXBRMhhC4kIkqZtPXIXP&__tn__=*NK-R)

-

شرط مهمّ جدّا في المشروع اللي عاوز تبدأه النهارده - إنّه يكون ليه نشاط تاني بيغذّيه تقدر ترجع له لمّا تحبّ تكبر ( لو عاوز تعمل تكامل خلفيّ يعني )

-

فلو انتا النهارده مثلا بتعمل تعبئة أرز - وكبرت - تقدر ترجع للخلف وتعمل مضرب أرز

لو بتوزّع دقيق - ممكن ترجع للخلف وتعمل تعبئة دقيق - وبعدين تكبر أكبر - فترجع للخلف وتعمل مطحن

وممكن تكبر أكتر - فترجع للخلف وتبقى مستورد قمح

كبرت أكتر وأكتر - ممكن تستثمر في زراعة القمح بمساحات كبيرة في مصر أو الخارج

-

للأسف الناس بتبقى بادئة المشروع - ومتخيّلة إنّها هتفشل - فلمّا بتنجح - بتبقى مش عارفة تعمل إيه - هههههههههه

وأنا اتكلّمت عن الموقف ده في بوست طويل قبل كده

-

فالعمق دا مهمّ جدّا - إنّك كلّ ما تحبّ ترجع للخلف - تلاقي مساحة ترجع فيها

لكن فيه أنشطة لو كبرت فيها - هتيجي ترجع للخلف - تلاقي نفسك مش قادر تكبر أكتر من كده ( ع الأقلّ في بلدك )

هتلاقي ضهرك للحيطة

-

زيّ مثلا توزيع زيوت السيّارات - هترجع للخلف تعمل إيه - شركة بترول ؟!

زيّ توزيع الزجاج - هترجع للخلف تعمل إيه ؟! مصنع زجاج - دا محتاج مليارات

-

زيّ مثلا تعبئة السكّر - هترجع للخلف تعمل إيه ؟!

مصنع السكّر دا استثمار دولة - لكن مضرب الأرز ممكن تعمله عادي

-

طبعا كنشاط تعبئة موادّ غذائيّة لازم هتعبّي وتتاجر في كلّ البنود دي - لكن تبقى عارف إنّ المنتج العميق منهم هوّا الأرز - أو الدقيق

-

سادسا /

-

[#الخامات\_المحلّيّة](https://www.facebook.com/hashtag/%D8%A7%D9%84%D8%AE%D8%A7%D9%85%D8%A7%D8%AA_%D8%A7%D9%84%D9%85%D8%AD%D9%84%D9%91%D9%8A%D9%91%D8%A9?__eep__=6&__cft__%5b0%5d=AZWPYDK-N998WYizfWU8smOainx2AqTIYxqdFDtiCKrWUOSlPoCOw37D0MWnXtAJMXLNXLTr6okh8MNRWm-qVhPWPxcNWm3E1WePypuHN7IQJv1IGWVWf49EGVFznxyOW9aLg5OqfsgLS3-XB8Z0PNao1QaesE1qDIBK1fEY1mViMc6akSlaZR2AVsTDcRQMxTrZEXBRMhhC4kIkqZtPXIXP&__tn__=*NK-R)

-

أعتقد حضرتك مش محتاج أشرح لك المعاناة اللي بيعانيها حدّ شغّال على منتج خاماته نسبة كبيرة منها مستوردة

-

مش بنقول إنّه لازم الخام يكون محلّيّ بنسبة 100 %

أكيد كلّ منتج عنده خلطة ما بين الخامات المحلّيّة والخامات المستوردة - لكن لمّا يكون الخلطة دي مايلة أكبر للخامات المحلّيّة - يبقى أفضل بكتير

-

واحد بيعمل صلصة مثلا - مدخلاته هيّا الطماطم فقط - فما تجيش تقول لي دا غطا البرطمان مستورد

ماشي - بسّ هوّا مش زيّ حدّ بيعبّي بقوليّات مثلا - لإنّ البقوليّات الخامة الأساسيّة فيها مستوردة

-

مطحن القمح معظم مدخلاته مستوردة - لكن مضرب الأرز تقريبا كلّ خاماته محلّيّة

الأعلاف مثلا معظم مدخلاتها مستوردة

وإن كان القمح وخامات الأعلاف تحديدا ليهم وضع خاصّ - لإنّ الدولة بتكفل استيرادهم بشكل ما

-

بالمناسبة - من أسبوعين لمّا الدولارات وصلت - هتلاقي الدولة بدأت تفرج عن منتجات معيّنة الأوّل

الخبر ده كان فيه إشارة للي عاوز يعمل مشروع - بسّ مين يقرا اللي بين السطور - ههههههههه

-

فأنا مش بقول لك إنّ المنتج الي فيه مدخلات مستوردة مرفوض - لكن بقول لك بصّ على النسب بين المدخلات المحلّيّة والمستوردة

إنتا عندك نسبة 90 مقابل 10 مثلا في الصلصة - ممكن 100 مقابل صفر مثلا في الأرز

لكن في الشاي مثلا - فكلّ المدخلات مستوردة - كذلك القهوة

-

سابعا /

-

[#قابليّة\_التصدير](https://www.facebook.com/hashtag/%D9%82%D8%A7%D8%A8%D9%84%D9%8A%D9%91%D8%A9_%D8%A7%D9%84%D8%AA%D8%B5%D8%AF%D9%8A%D8%B1?__eep__=6&__cft__%5b0%5d=AZWPYDK-N998WYizfWU8smOainx2AqTIYxqdFDtiCKrWUOSlPoCOw37D0MWnXtAJMXLNXLTr6okh8MNRWm-qVhPWPxcNWm3E1WePypuHN7IQJv1IGWVWf49EGVFznxyOW9aLg5OqfsgLS3-XB8Z0PNao1QaesE1qDIBK1fEY1mViMc6akSlaZR2AVsTDcRQMxTrZEXBRMhhC4kIkqZtPXIXP&__tn__=*NK-R)

-

طبعا اللي بيصدّر دا سلطان زمانه

عندك منتجات زيّ الموالح - الفواكه - الفراولة ( الفريشّ والمجمّدة ) - البصل - البطاطس نصف المقليّة - الصلصة

دي المنتجات اللي بتروح شمالا - اللي بنصدّرها للدول المتقدّمة

-

وعندك المنتجات اللي بتروح جنوبا - زيّ الصناعات الهندسيّة - اللي محتاجاها الدول الأقلّ تقدّما منّنا

زيّ الأدوات الكهربائيّة مثلا - دي مش هتصدّرها لأوروبّا - لكنّ ممكن تصدّرها لأفريقيا

المستلزمات الطبّيّة

الصناعات الهندسيّة زيّ الأحواض مثلا - المحابس - خلّاطات المياه

-

الملابس بتتصدّر لأمريكا مثلا - دي من المنتجات تبع التقسيمة الأولى - يعني الحاجات البسيطة اللي بتتصدّر للدول المتقدّمة ( لإنّهم خلاص بقوا بيتكبّروا يشتغلوا فيها )

-

وطبعا يا سلام لو جمعت البند سادسا مع سابعا - فبقت مدخلاتك محلّيّة - والتصدير متاح

زيّ الموالح مثلا والصلصة

-

لكن الحوض مثلا مدخلاته ستانلس - وده مستورد بنسبة 100 % تقريبا - لكنّه قابل للتصدير ( وللتصدير لأوروبّا كمان لو تحبّ )

فهيّا معادلة ومدخلاتها كتير - وانتا بقى احتار واختار

-

طبعا كلّ ما سبق على سبيل المثال وليس الحصر

-

بصّ بقى على اختيارات شركة ألتون كايا

نسيت انتا طبعا - ههههههههههه

-

بصّ كده الشركة دي شغّالة في إيه - وإيه الصفات اللي تنطبق على المنتجات دي

-

أرز > إجباريّة - استهلاكيّة - عموميّة - توسّع - عمق - خام محلّيّ - تصدير

منتجات غذائيّة عموما > معظم ما سبق

أغذية مجمّدة > دي مناسبة جدّا للتصدير - مع كلّ ما سبق

حفّاظات أطفال وكبار سنّ وفوط صحّيّة للنساء > كلّ ما سبق تقريبا

بقوليّات - فواكه > كلّ ما سبق تقريبا

حليب أطفال > إجباريّة - استهلاكيّة - تصدير

-

أخيرا /

ملحوظة

صدّقني المكسب الكبير في الشغل التقليديّ - مش شعوذة الأفكار

المكسب الحقيقيّ بييجي إنّك تعمل الشغل التقليديّ - بسّ تعمله صحّ - وتصبر عليه

لكن اللي عاوز فكرة مطرقعة ده عاوز مكسب سريع

-

وللأسف موضوع المكسب السريع ده مش متاح - إحنا بسّ يا ريت نعرف نعمل مكسب بطيء

-

المكسب السريع ده ممكن تسمع عنّه في الحكايات فقط - وفي قصص النجاح الغريبة - اللي للأسف رغم إنّها نادرة - ومش هيّا النموذج - لكن للأسف طبيعة الإعلام والشو بتركّز دايما على الشيء الغريب - لإنّ الشيء الغريب بيلفت الانتباه - والإعلام يهمّه انتباهك - مش مصلحتك

لكن لو هتدوّر على مصلحتك - فمصلحتك ف الشغل التقليديّ المتعب البطيء المملّ اللي محتاج مجهود وصبر

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWPYDK-N998WYizfWU8smOainx2AqTIYxqdFDtiCKrWUOSlPoCOw37D0MWnXtAJMXLNXLTr6okh8MNRWm-qVhPWPxcNWm3E1WePypuHN7IQJv1IGWVWf49EGVFznxyOW9aLg5OqfsgLS3-XB8Z0PNao1QaesE1qDIBK1fEY1mViMc6akSlaZR2AVsTDcRQMxTrZEXBRMhhC4kIkqZtPXIXP&__tn__=*NK-R)