إوعى تفكّر تدخل الصناعة ( أو البيزنس عموما ) عشان مجرّد تبقى صاحب مصنع ( أو رجل أعمال )

إوعى تعمل كده

-

اللي مش مؤهّل للموضوع ده - ودخله من باب الفشخرة - أو حتّى الطمع في الربح الكبير السريع - بيتفرم

-

فيه ناس بتعمل مصانع عشان غريمها في الحياة عنده مصنع !!

-

يعني كان عاوز يتجوّز واحدة مثلا - والواحدة دي جه واحد اتجوّزها - الواحد ده عنده مصنع - ف هوّا بقى هدفه في الحياة يبقى عنده مصنع عشان يقول لنفسه ( أنا مش أقلّ من فلان ) !!

-

أو عشان فلانة تشوفه بعد كده - ف يبقى كإنّه بيقول لها ( شفتي سبتيني وروحتي لمين - وانا دلوقتي بقيت أحسن منّه ) !! أفلام عربي رخيصة !!

-

وف الخلفيّة شغّالة أغنيّة

أعذريني ف يوم زفافك - ما قدرتش افرح زيّهم

-

إيه التراجيكوميدي ده ؟!

إنتا ربّنا سبحانه وتعالى رحمك منها - متشعبط في ابتلائها ليه ؟!

-

فيه ناس بتعمل مصنع - عشان كانت شغّالة في مصنع - وصاحب المصنع شخط فيه في يوم من الأيّام - ف هوّا قال لنفسه ( بكره أبقى صاحب مصنع أكبر منّك ) !!

-

وفي الخلفيّة شغّالة أغنيّة

لاروح لأوّل واحد - احتجت له ف سؤال

كسر بخاطري ساعتها - ودوّقني ضيق الحال

لاعمل معاه الصح انا واسنده لو مال

واخبّط له في الحلل واكون طويل البال

-

هيّا مش عند ولا انتقام ولا تخليص حقوق - ولا هيّا حقوق أصلا - هوّا تصفية أمراض نفسيّة مش أكتر

اللي بيعمل كده أنا باعتبره ( شغّال لحساب غريمه ) !!

شغّال لحساب غريمه - بيقوم من النوم دافعه في الحياة هوّا غريمه !! مش طموحه هوّا

يعني لو غريمه غيّر الاتّجاه - هوّا هيغيّر اتّجاهه

ولو غريمه مات - هوّا هيبطّل شغل

-

قلت نصيحة قبل كده بتقول ( لو حدّ اتحدّاك - إخسر التحدّي )

-

اللي بيتحرّك تحت مظلّة التحدّي - بيكون معمي عن الحسابات والمنطق

ممكن جدّا يعمل حاجة تضرّه - عشان فقط يكسب التحدّي

مش عشان يكسب عموما - ولكن عشان يكسب ( التحدّي )

-

ما تتحرّكش في البيزنس على سبيل الانتقام أو المكايدة أو المقارنة

-

فيه واحد بيعمل شركة عشان شاف صاحب شركة راكب عربيّة فخمة - أقول لك - هوّا عنده فلوس قدّ العربيّة دي 10 مرّات - مش مجرّد إنّك عملت البيزنس بتاعك وجبت العربيّة بقيت قدّه - ف من الأوّل - لا تفكّر تبقى قدّه ولا نصّه ولا ضعفه

-

عشان كده بقول إنّ 99 % من فشل المشاريع بسبب أصحابها

و 99 % من مشاكل أصحابها - هي مشاكل نفسيّة !!

-

ما تبقاش انعكاس لنجاح حدّ تاني - لا بالعند فيه - ولا بالمقارنة بيه

فكّر في نفسك انتا - وخلّيك انعكاس لطموحك انتا - وإمكانيّاتك انتا

-

لا تسيب الطموح يشدّك بحبل لفوق - فوق - فووووق - لحدّ ما يشنقك

ولا تعجّز نفسك والإمكانيّات موجودة

وأوّلها قلبك ونفسك وعقلك انتا - وصبرك وتحمّلك ورزانتك وركوزك - وبعدها مهاراتك وعلمك - وبعدها - فلوسك - وبعدها علاقاتك وحسن معاملتك ومجاملاتك الرايحة جايّة

-

إنتا ما بين طموحك وإمكانيّاتك - دول اللي يحكموك

مش اللي يحكمك شهوة نفسيّة أبدا

-

وخلّيني أقول لك حاجة

ما حدّش بدأ بيزنس من الخارج ( عشان ينتقم أو يتمنظر ) وكمّل

اللي بيكمّل هوّا اللي بدأ من الداخل - صاحب الدافع - وليس صاحب الحافز

-

اللي دخل البيزنس لغاية في نفسه ده - بيبقى عامل زيّ اللي رايح الجيمّ عشان يتمنظر - مع أوّل تمرينة ما بيروحش تاني

ولو كمّل - هتلاقيه بيسلك الطريق الشمال بسرعة - حقن وهرمونات إلخّ

-

لكن اللي كان رايح الجيمّ عشان هوّا فعلا عاوز يحافظ على صحّته - هوّا ده اللي بيكمّل

-

اللي بيكمّل هوّا اللي عنده التوازن ما بين طموحه وإمكانيّاته - وعنده الصبر يكمّل

لكن - اللي عاوز المنظر - هيبقى عاوز ( يقفز فوق ) المجهود ليصل للمنظر

ف - وهوّا بيقفز - هيقع تتقطم رقابته

-

أفتكر زمان لمّا كنت ابقى غايب عن التمرين لفترة امتحانات مثلا - كنت ارجع التمرين بمنتهى الهدوء

يبقوا زمايلي حواليّا بيطيروا في الجوّ - وانا عمّال اعمل إحماءات وإطالات ع الهادي خالص

-

أنا مش عاوز بعد غياب طويل أقوم داخل على التمرين بغشم - أقوم متصاب - أقوم قاعد تاني !!

-

وكنت في الوقت ده ما بالبسش الحزام الاسود - احتراما ليه إنّي ألبسه وانا عمّال احسس في التمرين كده

-

وكانوا ساعات يكونوا لعيبة جم جداد في الفترة اللي انا كنت غايب فيها - وارجع التمرين يلاقوني لابس حزام ازرق وباتمرّن جنبهم بمنتهى الهدوء - فكانوا لا يعيروني انتباه يعني

وكانوا يستغربوا لمّا يلاقوا الكابتن ممسّكني التمرين عليهم

-

وبعد أسبوعين تلاتة لمّا ارجع للياقتي - كانوا يشوفوا حدّ تاني

وكنت ساعتها البس الحزام الاسود بقى - كده استحقّ البسه

بالمناسبة كان معايا 3 احزمة اسود - أو بيسمّوه اسود 3 دان

-

تقول الحكمة

[#أوغل](https://www.facebook.com/hashtag/%D8%A3%D9%88%D8%BA%D9%84?__eep__=6&__cft__%5b0%5d=AZVuT5kG00K0wDpDJTnNHoCynpvYXb4DMz9szcGOBg4qMDoUEXw72LfjcWFKEVxcv1si0KycPH8QglZ_75bsdVGA0suWn3JZyaTldtDPXOgE21glHZ9IB4xWW4R3DEffi3UeWPgNGrV6_7Asm2e1Y0pVU9nX2jq7k_GSRBpjLBeslGFBo2Kaol0lKgFDOrr1mwQ&__tn__=*NK-R) [#برفق](https://www.facebook.com/hashtag/%D8%A8%D8%B1%D9%81%D9%82?__eep__=6&__cft__%5b0%5d=AZVuT5kG00K0wDpDJTnNHoCynpvYXb4DMz9szcGOBg4qMDoUEXw72LfjcWFKEVxcv1si0KycPH8QglZ_75bsdVGA0suWn3JZyaTldtDPXOgE21glHZ9IB4xWW4R3DEffi3UeWPgNGrV6_7Asm2e1Y0pVU9nX2jq7k_GSRBpjLBeslGFBo2Kaol0lKgFDOrr1mwQ&__tn__=*NK-R)

-

وأنا كتبت كلّ كلمة منهم منفصلة

لإنّ دول حكمتين

حكمو بتقول [#أوغل](https://www.facebook.com/hashtag/%D8%A3%D9%88%D8%BA%D9%84?__eep__=6&__cft__%5b0%5d=AZVuT5kG00K0wDpDJTnNHoCynpvYXb4DMz9szcGOBg4qMDoUEXw72LfjcWFKEVxcv1si0KycPH8QglZ_75bsdVGA0suWn3JZyaTldtDPXOgE21glHZ9IB4xWW4R3DEffi3UeWPgNGrV6_7Asm2e1Y0pVU9nX2jq7k_GSRBpjLBeslGFBo2Kaol0lKgFDOrr1mwQ&__tn__=*NK-R)

وحكمة بتقول [#برفق](https://www.facebook.com/hashtag/%D8%A8%D8%B1%D9%81%D9%82?__eep__=6&__cft__%5b0%5d=AZVuT5kG00K0wDpDJTnNHoCynpvYXb4DMz9szcGOBg4qMDoUEXw72LfjcWFKEVxcv1si0KycPH8QglZ_75bsdVGA0suWn3JZyaTldtDPXOgE21glHZ9IB4xWW4R3DEffi3UeWPgNGrV6_7Asm2e1Y0pVU9nX2jq7k_GSRBpjLBeslGFBo2Kaol0lKgFDOrr1mwQ&__tn__=*NK-R)

-

أيّام ما كنت في تمرين الكاراتيه بردو - كان بيجيلي لعيبة في أوّل يوم في التمرين يقولوا لي ( إحنا هنفتح حوض إمتى ؟! )

-

طيّب فتح الحوض ده وسيلة لضربات رجل أفضل - هوّا في حدّ ذاته مش غاية - ف ليه هوّا شخصيّا حوّلتوه لغاية ؟!

أنا أخدت 3 سنين على ما وصلت لفتح كامل للحوض - ولا عمره كان هدف يعني - بل إنّه لوحده يعتبر غلط ما لم تصاحبه تقويات لنفس العضلات

-

عشان كده كنت بالبس في رجلي حاجة شبه الشنكار بتاع لعيبة الكورة كده - بسّ مش شنكار

كنت بجيب جنزير - واخيّطه على شكل زجزاج في قطعة قماش - والبسه في رجلي في التمرين - والفّ عليه رباط ضغط واتمرّن بيه - وما حدّش كان بيبقى حاسس بده - ولا كنت باتمنظر بيه يعني

كنت باعمل الإطالات في هدوء وبالوقت بدون استعجال - وفي المقابل كنت باعمل التقويات بردو

-

ف عودة للموضوع - عشان الناس بتسيب الفكرة الأصليّة وتمسك في آخر كلام اتقال !

-

ما تفكّرش في النتيجة - ما تفكّرش تبقى غنيّ - ما تفكّرش تبقى قويّ

فكّر في المسافة ما بين طموحك وإمكانيّاتك

-

وفكّر في منطقيّة المسافة دي - هل الإمكانيّات تحت قويّ - والطموح فوق قويّ

طاب الفرق بينهم قدّ إيه - طاب القدّ إيه ده محتاج مجهود إيه - طاب انا اقدر اعمل إيه من المجهود ده

-

واوعى تخلّي طموحك في الدنيا إنّك ( تقفّل العدّاد ) !!

يعني لو طموحك مثلا يبقى عندك 100 مليون جنيه - ما تربطش نفسك بإنّك لازم تحقّق الهدف ده قبل ما تموت

-

إمشي على الطريق فقط - قال تعالى ( فامشوا في مناكبها )

لكن في أعمال الدين قال تعالى ( وسارعوا إلى مغفرة من ربّكم )

ف أعمال الدنيا ليست فيها ( مسارعة ) - هي فيها فقط ( مشي ) - ف إستمتع بالرحلة

-

وملحوظة - الفلوس مش بالعافية

-

أمّال بإيه ؟!

مش هقول لك

-

إنتا لوحدك لمّا هتمشي في الرحلة - هتعرف مع الوقت إنّ الفلوس الكتير بتيجي من ممارسات مجهودها صغير

لكن عمرك ما هتعرف الممارسات دي إلّا لمّا الأوّل تعمل الممارسات اللي فيها مجهود كبير

-

ف إتمشّى في الرحلة - وأوغل برفق - و إوعى تخلّي طموحك إنّك ( تقفّل العدّاد )

-

الرسول صلّى الله عله وسلّم رسم لأصحابه على الأرض مربّع - وفيه خطّ خارج من داخل المربّع لخارجه - وحول هذا الخطّ خطوط صغيرة تتقاطع معه من الجانبين داخل المربّع

-

وقال أنّ المربّع هو ( أجل الإنسان ) - أي عمره

والخطّ اللي خارج من داخل المربّع لخارجه هو ( أمل الإنسان ) أي طموحه

-

ف الإنسان غير العاقل بيكون ماشي على الخطّ ده وباصص لآخر الخطّ - مش للمربّع

بينما المربّع ( العمر ) محيط بيه - يعني عمره هيخلص قبل ما يكمّل طموحه

-

ف الإنسان العاقل يفهم من كده إيه ؟!

يفهم من كده إنّه ما يبعدش طموحه قويّ - يشتغل على قدّ النهارده وبكره بالكتير - ويبقى متوقّع في أيّ لحظة إنّه يصطدم بجدار المربّع ( يعني يموت )

-

والخطوط الجانبيّة التي تتقاطع مع خطّ الأمل دي هيّا عوارض الدنيا - إذا سلمت من هذه - أصابتك هذه

-

ف دي الدنيا بما فيها - رسمها لك رسول الله صلّى الله عليه وسلّم في رسمة واحدة - لمن كان له قلب أو ألقى السمع وهو شهيد

-

خلّيك عاقل وواقعيّ ومنطقيّ - وصادق مع نفسك - ومسيطر على طمعك

-

إحسب المسافة ما بين الطموح والإمكانيّات

وبناءا عليه - يا إمّا تزوّد إمكانيّاتك - يا إمّا تقلّل طموحك - يا إمّا تزوّد ده وتقلّل ده - يا إمّا تثبّت طموحك - وتشوف إمكانيّاتك محتاجة ينضاف عليها إيه

المهمّ في النهاية تكون بتتحرّك بعقل - مش بطيش وراء الشهوة وخلاص

-

ومش بقول لك ما يبقاش عندك طموح - لكن بقول لك شوف المسافة ما بين إمكانيّاتك وطموحك - وشوف انتا محتاج تضيف إيه عشان تكون ماشي بمنطقية

-

اللي محتاج ينضاف ده شوف هوّا نفسه محتاج إيه عشان يتحقّق

وشوف الإيه ده إيه منّه سهل تقدر عليه دلوقتي - وإيه هييجي بعدين

-

اللي هييجي بعدين خلاص ما تعذّبش نفسك بيه

قال الشاعر

إذا لم تستطع شيئا فدعه - وجاوزه إلى ما تستطيع

-

سيبه بقلب مطمئن وبال مرتاح - مش تسيبه وتقعد تندم عليه !!

-

سيبه بقلب مطمئنّ وذهن صافي- عشان بذهنك الصافي ده تقدر تستغلّ المتاح دلوقتي - لكن لو اتعلّقت باللي خارج إمكانيّاتك دلوقتي - هتنشغل عن اللي في إمكانيّاتك

-

بدل ما تفكّر في النتيجة - فكّر في المتاح من اللي تحت إيدك من موارد - والمتاح معاك من فلوس ومهارات ومجهود

-

وتاني بحذّرك !!

-

لو مانتاش عندك الرغبة الحقيقيّة للبيزنس أو الصناعة - إوعى تدخل على سبيل الانتقام من غريم أو تقليد حدّ غنيّ

-

ولمّا تدخل البيزنس والصناعة - أوغل برفق