فيه ناس متخيّلة إنّك معنى إنّك تشتغل الشغلانة اللي بتحبّها - إنّك هتكون منعّم !!

-

بغضّ النظر الشغلانة بتاعتك بتحبّها أو ما بتحبّهاش - فلازم الشغلانة تضغط عليك في مرحلة ما من مراحلها

وهنا بيبان بقى انتا فعلا أهل للنجاح ولّا لأ - من خلال إجابة أسئلة

هل هتشتغل وانتا متضايق ولّا لأ

هل هتشتغل في جزء بتكرهه من الشغلانة دي ولّا لأ

هل هتستحمل عميل غتت في الشغلانة دي ولّا لأ

هل هتستحمل جزء تكراريّ مملّ في الشغلانة دي ولّا لأ

هل هتلتزم بالمواعيد والشروط بتاعة الشغلانة دي ولّا لأ

-

بكلّمك وأنا مرهق جدّا وغاصب على نفسي أكمّل في شغلانة متضايق منها ومن عميلها - لكن قاعد عاصر على نفسي لامون ومكمّل عادي

-

الموضوع يمكن تشبيهه بسهولة باللي اتجوّز واحدة بيحبّها - ماشي - بيفوت شهر العسل - وبتبدأ الحياة الزوجيّة الحقيقيّة - وهنا هتبان نقطة هل أنت أهل لأن تكون ربّ أسرة حقيقيّ ولّا لأ

-

هل هتستحمل زوجتك المحبوبة دي لمّا تنكّد عليك ولّا لأ

هل هتستحمل أهلها إذا كان فيهم أفراد مش بتحبّهم ولّا لأ

هل هتلتزم بواجباتك تجاه زوجتك ولّا لأ

هل هتستحمل زوجتك في أوقات عسرتها ولّا لأ - الحمل - المرض - إلخّ

هل هتؤدّي حقوق زوجتك وقت ما تكون غضبان منها ولّا لأ

-

أذكر في يوم كنت راجع أنا والمدام من عند الدكتور - ومعايا روشتّة العلاج بتاعها - ودبّينا خناقة في طريق الرجوع يعني لا مثيل لها - ولمّا وصلت البيت جبت لها روشتّة العلاج عادي

-

فموضوع إنّك تشتغل شغلانة بتحبّها ده عامل لبس عند الناس - بيكونوا متخيّلين إنّ اللي بيشتغل شغلانة بيحبّها ده منعّم في حياته - وبيعمل كلّ الحاجات اللي بيحبّها - وإنّ الشغلانة اللي بيحبّها دي مش مرهقة ولا متعبة

-

وللأسف السوشيال ميديا بتأكّد على المعلومة دي ( المعلومة الخاطئة دي ) - بإنّها بتصوّر لك الناس اللي بيشتغلوا الشغلانات اللي بيحبّوها وهمّا دايما في قمّة السعادة - بينما همّا في الحقيقة مش كده

-

أخيرا

كتبت بوست قبل كده بوضّح لك فيه تعمل إيه لو بتشتغل شغلانة ما بتحبّهاش

-

باختصار - تخيّل الجوانب المفيدة للمجتمع من الشغلانة دي - بحيث تحسّ بقيمة اللي بتعمله - فتحبّ الشغلانة من منظور قيمتها وإفادتها للناس

-

يعني - لو شغّال عامل في بنزينة مثلا - ما تقولهاش كده

قول لنفسك أنا اللي بساعد الأبّ يوصّل ولاده للمدرسة - وبساعد المريض يوصل للمستشفى - وبساعد عربيّات الأكل توصّل الأكل للناس

وعلى ذلك فقس في أيّ شغلانة