إمتى نستخدم طريقة ( التعليم بالصدمة )

-

شوف حضرتك

لو انتا بتعلّم حدّ السواقة - وقاعد جنبه في العربيّة - وهوّا سايق

العربيّة بتروح منّه يمين شويّة - بترجّع له انتا الدركسيون شمال شويّة - وبالراحة

-

لكن - لو العربيّة جنّحت فجأة ونازلين في الترعة - ساعتها ه ( تنتش ) الدركسيون منّه

-

هوّا دا الفيصل بين إمتى نعلّم بالعادي - وإمتى نعلّم بالصدمة

-

لو اللي بتعلّمهم ماشيين معاك تمام - وعندهم مشكلة في فهم نقطة معيّنة - هتداديهم عادي - ومع الوقت هيفهموا انتا عاوز توصّل لهم معلومة إيه

-

لكن !!

لو نزلت فجأة على مجموعة من الناس رايحة ف الترعة خلاص - فحضرتك ( محتاج ) في الوقت ده ( تصدمهم )

-

لو حاولت تداديهم - همّا مش هيفهموا أصلا إنتا بتتكلّم في إيه

-

هيبقوا شايفينك بتتكلّم عن حاجة مش موجودة أصلا !!

ببساطة - لإنّهم مش حاسّين بالمشكلة

ببساطة - لإنّهم غرقانين فيها - ف بقوا معتبرينها ( العادي )

-

في الوقت ده - إنتا محتاج تصرخ فيهم - محتاج تفضح لهم الموضوع - محتاج تفتح كرش المشكلة - مش تطبطب على كرشها

-

في الوقت ده - فيه ناس من الضالين دول هينتبهوا - وهيقفوا لحظة - ويرجعوا لأنفسهم - ويقولوا إنّنا فعلا غلط

-

زمان كنت باستخدم أسلوب الصدمة كتير - وممكن ما زال عندي بعض المسائل بناقشها بأسلوب الصدمة

-

لكن - من فترة طويلة - بدأت آخد أسلوب ( الإلحاح والتكرار )

-

يعني

لو قدّامي موضوع محتاج صدمة - يبقى أتصادم ليه ؟!

أنا هاتصادم في الأوّل تصادم خفيف - وبعد كده هاعمل تصادم تاني خفيف - وبعد كده تصادم تالت ورابع وعاشر - خفيفين بردو

-

طاب ومين بقى عنده صبر لده ؟!

الحمد لله أنا عندي

-

التكرار ليه قوّة جبّارة !!!

-

ليه ربّنا سبحانه وتعالى فرض علينا 5 صلوات في اليوم - تكرار

في الصلاة الواحدة - 4 ركعات شبه بعض - تكرار

في الركعة الواحدة سجودين شبه بعض - تكرار

في السجود الواحد ( سبحان ربّي الأعلى ) 3 مرّات - تكرار

-

الإعجاب بالإبهار - والعقيدة بالتكرار - كما قال د إيهاب فكريّ

-

العقيدة بالتكرار

-

بعد الصلاة بتسبّح

سبحان الله - 33 مرّة

الحمد لله 33 مرّة - تكرار

الله أكبر - 33 مرّة - تكرار

-

ف طريقة الصدمة - هي طريقة محترمة - وعرفنا نستخدمها إمتى

لكن - الإلحاح والتكرار - طريقة أكثر احتراما

-

وفي النهاية

نسأل الله سبحانه وتعالى التوفيق لكلّ فاعل خير وناصح ومصلح في المجتمع