س / هل مصر هتنهار اقتصاديّا ؟

ج / لأ

-

س / ليه ؟

ج / لإنّ مصر دولة وظيفيّة - ما ينفعش تنهار

-

لو خدت كلمة وظيفيّة على أساس إنّها دولة ( محوريّة ) - فانتا متأثّر بالقنعرة اللي بيكبّوها في دماغنا من صغرنا

-

مصر دولة وظيفيّة - يعني التالي /

-

[#أوّلا](https://www.facebook.com/hashtag/%D8%A3%D9%88%D9%91%D9%84%D8%A7?__eep__=6&__cft__%5b0%5d=AZWP9L2lRRl91MVbxnz4P9pgygElxEkDR43qr-3naVCOJqmywBr2VgxgFMubaS6ii7zJymxzxgrrHY8fGXt141aF2AJQ1EprSxYiv7_VCy-_uV4SvCsR5v-pmSYA-nywoUrPhCLjr-sASeflTo-l-89E_9oeIuD4cqjjX4s-Y1f6nWf7zNi5vgSv-5YSCFveBOY&__tn__=*NK-R) /

-

مصر دولة موقعها مهمّ كمخنق من مخانق التجارة العالميّة

زيّها زيّ بنما ( مضيق بنما ) - أو اليمن وجيبوتي ( مضيق باب المندب )

أو إيران ( مضيق هرمز ) أو تركيا ( مضايق البوسفور والدردنيل )

-

فيه دول تانية بتمرّ منها ممرّات مهمّة - لكنّها دول كيوت لا يتوقّع منها عوق يعني

زيّ مضيق ملقا بين إندونيسيا وماليزيا

أو مضيق جبل طارق بين المغرب وأسبانيا وجبل طارق

-

باقي المضايق لا تمثّل قيمة كبيرة فلا يهتمّ بيها

-

[#ثانيا](https://www.facebook.com/hashtag/%D8%AB%D8%A7%D9%86%D9%8A%D8%A7?__eep__=6&__cft__%5b0%5d=AZWP9L2lRRl91MVbxnz4P9pgygElxEkDR43qr-3naVCOJqmywBr2VgxgFMubaS6ii7zJymxzxgrrHY8fGXt141aF2AJQ1EprSxYiv7_VCy-_uV4SvCsR5v-pmSYA-nywoUrPhCLjr-sASeflTo-l-89E_9oeIuD4cqjjX4s-Y1f6nWf7zNi5vgSv-5YSCFveBOY&__tn__=*NK-R) /

-

مصر دولة دورها مهمّ في منع الهجرات غير الشرعيّة لأوروبّا

-

فانهيار مصر يعني فتح الباب ده على أوروبّا

-

دا غير إنّه هيتفتح باب تاني - وهو المهاجرين المصريّين شخصيّا !!

-

[#ثالثا](https://www.facebook.com/hashtag/%D8%AB%D8%A7%D9%84%D8%AB%D8%A7?__eep__=6&__cft__%5b0%5d=AZWP9L2lRRl91MVbxnz4P9pgygElxEkDR43qr-3naVCOJqmywBr2VgxgFMubaS6ii7zJymxzxgrrHY8fGXt141aF2AJQ1EprSxYiv7_VCy-_uV4SvCsR5v-pmSYA-nywoUrPhCLjr-sASeflTo-l-89E_9oeIuD4cqjjX4s-Y1f6nWf7zNi5vgSv-5YSCFveBOY&__tn__=*NK-R) /

-

مصر دولة من الدول المتوقّع يتنقل ليها استثمارات الدول الغربيّة بعد تحوّل الصين من دور العبد لدور المنافس

-

الصين كانت مصنع الغرب لعقود - ودلوقتي الصين بدأت تقول أنا أكبر من كده

فمتوقّع من الغرب يسحب استثماراته ( أو بعضها ) من هناك

-

فهيحتاج دول تحلّ محلّ الصين

ومصر من الدول المرشّحة للدور ده

-

وهوّا دا ( في تفسيري ) الدافع وراء مشاريع البنية التحتيّة ( المبالغ فيها ) حاليا

لإنّها مش معمولة عشان تستوعب طاقة مصر فقط - ولكن عشان تستوعب طاقة مصر كدولة مصنّعة لدول العالم الأخرى بديلا عن الصين - أو كجزء من دول الاستبدال يعني

-

وبناءا عليه - الغرب مش هيسيب مصر تقع

هيسيبها لحدّ ما تبقى في النفس الأخير - وبعدين ينقذها بمليارين تلاتة عشان ما تنهارش

-

يعني لو كنت فهمت إنّ الغرب هيفتح الشلّالات عشان ينقذ مصر - فانتا فهمت غلط

-

وطبعا لازم الغرب يخلّيك تمشي على الجنط قبل ما ييجي يشتري أراضي عندك ويبني مصانع

عشان ياخد منّك الأراضي والمصانع ببلاش وربع

-

ولازم يخلّي الدولار غالي جدّا - عشان لمّا يعطيك مرتّب 100 دولار - تتحزّم وترقص

زيّ ما كانت الصين من 20 سنة

دلوقتي الصينيّين سابوا العجل وركبوا عربيّات - وعربيّات كهربا كمان - فكبروا على الاستعباد بتاع زمان

إيديهم خلاص نعمت - على رأي أماني جادو - ما اعرفش ادقّ الكسبرة

-

فلو هنغيّر الكراسي - ونقعد مكان الغرب - ونفكّر

هنطلع بالاستنتاجات اللي في البوست ده

وهي

-

1 - مصر ما ينفعش تقع - مش علشان هيّا 7000 سنة حضارة - ولكن عشان هتحصل لنا مشاكل في النقل البحريّ - وفي ملفّ اللاجئين

-

2 - مصر لازم تتخنق لأقصى ما يمكن - وتتساب قبل ما تنفجر بلحظة - نعطيها نفس بسيط - ونرجع نخنقها تاني

بحيث وقت ما ندخل نستثمر نلاقي التكاليف بتاعتنا أقلّ ما يمكن

-

الرؤية دي عندي من 2018

وعلى أساسها عملت المكتب أصلا بالمناسبة

-

يعني الخواجات اللي هينزلوا يعملوا صناعة في مصر دول هيكونوا محتاجين حدّ ياخدهم من إيديهم

فأنا بجهّز لهم من وقتها عشان وقت ما همّا يوصلوا - أكون أنا في استقبالهم في المطار

-

أخيرا /

شوف محاضرة ( رؤية مستقبليّة عن الصناعة في مصر )

وما تطلبش الرابط

ناس كتير اعترضت على طرحي لتصور نقل الغرب لبعض صناعاته لمصر

وقالوا . واحنا ليه نرضى نكون مستعبدين ؟!

.

يا فندم

أنا مش باقترح عليك تكون عبد

أنا فقط باقترح تحسين شروط العبودية

.

أصل الواد حر قوي وانا اللي جاي اعمله عبد !!

.

أنا باقترح تحويلك من عبد فقير عاطل

لعبد بيشتغل ومعاه فلوس

.

لو عندك تصور لتحويلنا من عبد فقير عاطل مديون لسيد مداين الكوكب قولهوا لنا

لكن ما عندكش . وشحات وعايز عيش قمح

وعامل لي فيها احمد السقا مش عارف على إيه !!

.

إنتا اقتصادك يمثل ٤ من الألف من اقتصاد العالم

٤ من الألف . مش من الميه

.

فلو عندك تصور تخلي الاقتصاد ده يكبر كده مع نفسه . قولهوا لنا

.

لو عندك تصور نكبر فيه من غير الاعتماد على دول العالم في استيراد وتصدير . قولهوا لنا

.

ولو عندك تصور نكبر فيه وسط دول العالم من غير ما يتدخلوا في اقتصادك . وفي سياستك . قولهوا لنا

.

أصل العالم دا عزبة

دي لو عزبة انتا ما تعرفش تبني فيها من غير ما تكون عارف جارك مين وظروفه إيه

والا جيرانك في العزبة هيزهقوك

.

تقوم تقول لي دولة كده هتعمل اللي في دماغها بمزاجها !!

طب سدد الديون اللي عليك ونتكلم تاني إن شاء الله

بمناسبة الناس اللي متضايقة من الطرح بتاع إنّ مصر تكون من الدول اللي هيعتمد عليها الغرب في نقل صناعاته من الصين

وبيقولوا العبوديّة ومش عارف إيه

كإنّهم يعني أحرار وانا اللي جاي استعبدهم !!

-

في الصورة - خريطة كوريا الشماليّة وكوريا الجنوبيّة ليلا

-

بعد الحرب العالميّة الثانية - أمريكا اتخانقت مع الاتّحاد السوفييتيّ على مين هياخد شبه الجزيرة الكوريّة

-

فاتّفقوا يقسموها نصّين - أمريكا تاخد النصّ الجنوبيّ - والاتّحاد السوفييتي ياخد النصّ الشماليّ

-

من الخريطة تقدر تشوف أمريكا عملت إيه في كوريا الجنوبيّة - والاتّحاد السوفييتيّ عمل إيه في كوريا الشماليّة

-

يعني النهضة اللي فيها كوريا الجنوبيّة دي مش بسبب إنّ الشعب كان بينحت في الصخر وبتاع !!

لأ

هتنحت في الصخر وتبيع لمين ؟!

-

يعني شركة هيونداي - أو سامسونج - بينحتوا في الصخر ويبيعوا لمين ؟!

ما هو للغرب

-

هوّا سوق كوريا الجنوبيّة كلّه كام مليون مواطن يعني ؟!

كلّهم حوالي 50 مليون فقط

مقابل حوالي نصف مليار مستهلك في أوروبّا - وحوالي نصف مليار مستهلك في أمريكا

-

فالشركات دي ( والاقتصاد ده ) عمره ما كان يقدر يكبر بنفسه فقط بدون وجود مظلّة من الدول الداعمة ليه مقابل كوريا الشماليّة المدعومة من الاتّحاد السوفييتيّ

-

حضرتك عارف اليابان استسلمت في الحرب العالميّة التانية ليه ؟!

عشان القنبلة النوويّة

لأ

-

عشان الاتّحاد السوفييتيّ كان بدأ تحرّكاته لاحتلال اليابان

فاليابان استسلمت لأمريكا بحيث تكون دولة محتلّة من أمريكا - مش من الاتّحاد السوفييتيّ

-

ألمانيا لمّا اتهزمت في الحرب العالميّة التانية - العلماء الألمان جريوا بأقصى سرعة ناحية الغرب

ليه ؟!

عشان يقعوا في أسر الجيش الأمريكيّ

لإنّ الجيش السوفييتيّ كان جاي من ناحية الشرق

-

ففكرة إنّك كدولة تقدر تعمل نهضة اقتصاديّة بينك وبين نفسك كده - ده خيال ومراهقة سياسية واقتصاديّة

-

الصين نفسها عمرها ما كانت هتقدر تبقى زيّ ما هيّا النهارده - من غير اعتماد الغرب عليها في التصنيع لرخص العمالة هناك

حاليا الوضع اختلف - وبدأت الصين تخرج عن طوعهم

-

عشان كده أنا لو مكان المفكّر الغربيّ - مش هانقل استثماراتي للهند - لإنّ الهند بلد كبيرة - زيّ الصين

لو سبت لها الحبل 20 30 سنة - هتبقى زيّ الصين - ومش هاقدر أقف قصادها

فالأفضل بالنسبة لي هو الاعتماد على دول صغيرة متفرّقة

كما اعتدنا - بناقش كلّ فكرة على بوستات متتالية - وبييجي بوست يقفل الفكرة دي

عشان كده بيصعبوا عليّا جدّا اللي بيتحمقوا في النقاش في منتصف البوستات المرحليّة دي

-

إسمع للآخر يا أخي !

-

ولا انا عندي قدرة أكتب عن الموضوع كلّه مرّة واحدة

-

ولا أخفيكم سرّا - كلّ بوست بيكشف لي نقاط جديدة من خلال تعليقات الناس

-

فطريقة الكتابة المرحليّة دي ممتازة جدّا في الحصول في الآخر على مناقشة محيطيّة للموضوع

يعني تغطية نقاطة من جميع الجوانب

-

اتكلّمنا في أكتر من بوست عن فكرة إنّ مصر تكون من الدول المرشّحة لنقل صناعات الغرب ليها بعد سحبها من الصين

وكان التعليق الأبرز من الناس ( إنّنا كده هنكون عبيد )

-

والحقيقة إنّنا كده مش هنكون عبيد ولا حاجة

لإنّنا مش لسّه هنكون عبيد

إحنا فقط هنتحوّل من عبيد فقراء عاطلين - لعبيد شغّالين ومعاهم فلوس

-

الألمان عبيد - واليابانيّين عبيد - لإنّهم اتهزموا في الحرب العالميّة التانية

-

ما بالك دول اللي كانوا مشيّبين العالم - بقوا عبيد

ما بالك انتا بقى يا اللي كنت وقت الحرب العالميّة التانية قاعد تمصّ قصب وتشوي درة

هتبقى فين ؟!

ههههههههههه

-

كلّ ما في الموضوع إنّنا عاوزين نتحوّل من دولة على هامش الاقتصاد العالميّ

( اقتصاد مصر يمثّل 4 من الألف من اقتصاد العالم - 4 من الألف - مش من الميّه )

فاحنا عاوزين نحشر نفسنا جنب الدول اللي عايشة ومرتاحة دي

عاوزين نبقى زيّ كوريا الجنوبيّة مثلا

-

وده مش هيحصل إلّا إنّنا ننضمّ لبرنامج الدول الغنيّة في تشغيل بعض الدول لصالحها في التصنيع

-

العالم فيه دول متخصّصة في التصنيع لحساب الغرب

فييتنام مثلا بتصدّر أحذية وشباشب بحوالي 20 مليار دولار

-

صادرات مصر السلعيّة كلّها بالمناسبة شاكب راكب بحوالي 35 مليار دولار

يعني فييتنام بتصدّر كتاشي وشباشب بأكتر من نصف صادراتنا !!

-

فهل لو فييتنام هتصنّع كتاشي وشباشب للشعب الفييتناميّ فقط - هتبيع بكام

فهمت يعني إيه ما ينفعش تكبّر اقتصادك بينك وبين نفسك كده

-

طيّب

هل فييتنام كانت تقدر تبيع المنتجات دي بشطارتها فقط ؟!

يا راجل عيب عليك

إنتا راجل كبرت وبلغت وطلّعت بطاقة

-

إحنا مش في عزبة حضرتك

ولو في عزبة - فما حدّش يقد يقعد يبيع ترمس في العزبة دي من غير معلوميّة كبير العزبة

تقوم انتا تتخيّل إنّك تقدر تعمل اللي انتا عاوزه في الكوكب !!

-

ممكن فعلا تعمل اللي انتا عاوزة

بسيطة

تعمل حرب عالميّة تالتة - وتنتصر على كلّ الأشرار دول - وتعمل نظام عالميّ جديد تكون انتا فيه المسيطر على كلّ دول العالم

لو فاضي شويّة بعد العصر روح اعمل كده وتعالى

-

الموضوع بسيط - بسّ إحنا اللي كسالى

-

إنتا عارف لو كلّ واحد فينا يحطّ إيده في إيد التاني

إيه ؟!

ولا حاجة - إنتا سخنت ولّا إيه

-

فنرجع بقى لبوست النهارده اللي هنقفل بيه الموضوع ده

وهو سؤال منطقيّ بيقول

إحنا كده هنفضل مكمّلين في الوضع السياسيّ اللي احنا فيه

-

وهنا أقول لحضرتك

لمّا الشعب هيشتغل - ويغتنى - بالأورجانيكا كده هتحصل الديموقراطيّة الي انتا عاوزها

-

إنتا عاوز تنقل الشعب لمود الديموقراطيّة - بينما انتا سايبه في وضع الفقر

فالفقر عمره ما ينتج عنّه ديموقراطيّة

-

هيّا يعني إيه ديموقراطيّة ؟!

ديموقراطيّة يعني الشعب يحكم نفسه بنفسه

-

طيّب

إزّاي واحد فقير هيكون عنده قدرة يحكم نفسه

إزّاي واحد فقير هيكون رأيه حرّ ؟!

-

الفقير ده في الانتخابات إنتا تقدر تودّيه يمين أو شمال بقزازة زيت

فهتصنع ديموقراطيّة ازّاي حضرتك

-

إنتا عامل زيّ اللي عاوز يولّع عود كبريت تحت المطر

وكلّ ما يولّع عود - يتطفي - يقوم مولّع عود تاني

حضرتك متأكّد من قواك العقليّة الأوّل ؟!

-

تصنع ديموقراطيّة لمّا يكون المواطن اللي نازل ينتخب ده - مش محتاج قزازة الزيت

معاه فلوس يشتري قزازة الزيت اللي هوّا عاوزها - فيكون عنده الخيار يحطّ صوته هنا أو هنا

-

لكن الفم الجائع فم أخرس

والاحتياج للجبن - يصنع الجبن

واطعم الفمّ تستحي العين

والجوع كافر

والعين بصيرة والإيد قصيرة

واكفي القدرة على فمّها - يحتار عدوّك فيك

عارف هرم ماسلو ؟!

-

فانتا عاوز ديموقراطيّة ؟! مش هتعرف

مهما تحاول - مش هتعرف

-

حتّى لو نجحت - الفقر هيهدمها - المطر هيطفي عود الكبريت

-

الأفواه الجائعة هتقول لك خد الديموقراطيّة بتاعتك بسّ أكّلني

-

إنتا فاكر الناس كلّها زيّك بيقولوا إنّ أولئك الذين يستبدلون الحرّيّة بالأمن لا يستحقّون كليهما

دا كلامك انتا والعيال بتوع المعادي

-

لكن ع الارض - الناس مستعدّة تتداولوا السلطة بينكوا وبين بعض عادي - واللي يغلب التاني يحكم - المهمّ هنأكّل العيال منين

-

فلو انتا عاوز تنتقل من الوضع الحالي - للديموقراطيّة

أنا بقول لك سيب الوضع الحالي على حاله - وفكّر تنقل البلد من الفقر للغنى

وقتها هتلاقي الديموقراطيّة بتحصل باي اورجانيك - لوحدها

-

عشان كده ما فيش نظام غير ديموقراطيّ أبدا هيوصّل شعبه لإنّه يكون غنيّ

-

طب ما انتا كده بتعارض نفسك

-

لا - مش بعارض نفسي ولا حاجة

كلّ ما في الموضوع إنّ النظم الحاكمة للدول مش هيّا اللي بتحدّد الشعب هيبقى غنيّ أوفقير

اللي بيحدّد هو مجلس إدارة العالم

-

أوروبّا كانت متهدّمة بعد الحرب العالميّة التانية

كان بقالهم 6 سنين بيرموا قنابل على بعض

متخيّل ؟!

6 سنين

-

أمريكا أعادت بنائها من خلال خطّة مارشال - وقالت الدولة دي تشتغل في كذا والدولة دي تشتغل في كذا

وخصوصا الدول المنهزمة في الحرب العالميّة التانية - اللي كانت تعتبر من غنائم الحرب لأمريكا

زيّ ألمانيا مثلا في أوروبّا - أو اليابان في آسيا

-

فأمريكا قالت الدول دي تشتغل في كذا وكذا لصالح أمريكا طبعا

وده سبب النهضة الهائلة اللي حصلت في ألمانيا واليابان

-

مش خالص بسبب عظمة الشعب الألمانيّ ولا اليابانيّ زيّ ما بيصوّر لينا في حكايات الشاطر حسن والأميرة سميحة

-

الدول دي لمّا بقى شعبها غنيّ - فمستحيل كان يقدر يعيش إلّا بنظام ديموقراطيّ

-

فانتا لو عاوز ديموقراطيّة - الطريق المباشر ليها مقفول - لازم تروح لها بترانزيت

-

لو حابّين نضرب مثل إنّك عندك طفل عاقّ لأهله مثلا - وانتا عاوز تقنعه يحترم أهله

مش هتعرف

-

لكن !

خده حفّظه قرآن مثلا - مع الوقت هتلاقيه بقى بارّ بأهله من غير ما توعظه كتير عن برّ الوالدين

-

فكذلك

لو عندك شعب وعاوزه يتحوّل للديموقراطيّة

ما تحاولش - مش هتعرف

لكن - خلّيه يغتني الأوّل - وسيبه - هيبقى ديموقراطيّ لوحده

-

فاحنا لمّا بنجتهد في اتّجاه دفع الاقتصاد للأفضل - إحنا عمليّا بنحسّن في السياسة - لكن بيدّ الاقتصاد الخفيّة