[#معادلة\_الرضا](https://www.facebook.com/hashtag/%D9%85%D8%B9%D8%A7%D8%AF%D9%84%D8%A9_%D8%A7%D9%84%D8%B1%D8%B6%D8%A7?__eep__=6&__cft__%5b0%5d=AZXIz3TZmzCa8la0dnsHNRYyFvADIa-SHGqJ0IMglT1V6Mgak4t3CFQC_uOjCTUTd_Cb7GpI8KTOvNiY4vxoRuZXdu2T1-TjOX12yHqVH7SLBsaWJBbPve4rYSLdcyjP-iLBUZEDr0v3QWe1xWun2zBdEsvluu2wbqj46Ek_Ss2mLwPgTsCZNGDvVAk3E0Q1prU&__tn__=*NK-R)

-

الرضا زمان كان يساوي الدخل / الاحتياجات

-

بعد الريلز والفود بلوجرز والفاشونيستا والعالم دي

بقى الرضا = الدخل / الطموح

-

عاوز تحافظ على قلبك راضي - خلّي معادلتك هي الدخل على الاحتياجات

-

الله سبحانه وتعالى يعطينا دائما احتياجاتنا وأكثر

قال تعالى

ثُمَّ لَتُسْأَلُنَّ يَوْمَئِذٍ عَنِ النَّعِيمِ

-

المستوى اللي فيه أفقر فقير حاليا - يضاهي - بل يزيد عن حياة الملوك زمان

-

فكرة إنّ فيه حنفيّة في الحيطة بتنزّل ميّه دي - هي رفاهية

الله يرحمها والدتي كانت بتملى الميّه من حنفيّة واحدة في القرية عندنا

-

فكرة الماء النقيّ دي رفاهيّة

الله يرحمه والدي كان بياخد جراكن ويروح بلد بعد بلدنا ببلدين فيها فلتر ميّه يملا منها الجراكن

-

فكرة إنّ عندك مروحة - زمان كنت محتاج تبقى ملك عشان ناس تقف تهوّي عليه بمروحة يدويّة

-

حتّى في زماننا ده نفسه - مش بقول لك من 1000 سنة يعني - في زماننا ده وجود ميّه سخنة في الحنفيّة ده ما كانش متاح من 30 أو 50 سنة - كان اللي عنده سخّان ده الباشوات فقط

-

المواصلات في حدّ ذاتها رفاهية - أنا والدي كان بيروح المدرسة مشي

-

فالحقيقة إنّنا عايشين في نعيم أكبر بكتير من احتياجاتنا

-

لكن السؤال - هو - إحنا بنقسم على إيه - على احتياجاتنا - ولّا على طموحاتنا

-

كلّ ما اشوف حادثة فساد في البلد - أفتكر نصيحة قلتها قبل كده بتقول - لو وظيفتك مش هتوصّلك لطموحك - يا إمّا تسيب الوظيفة - يا إمّا تتخلّى عن طموحك وترحم قلبك

-

يعني انتا مثلا وكيل نيابة - هل مجموع مرتّبك على مدار 10 أو 20 سنة هيجيب لك الفيلّا والعربيّة الفخمة

لو لأ - يبقى من الأوّل لو سبت نفسك في الطريق ده - فانتا بتفتن نفسك وبتعرّضها لبلاء الفساد

-

والنهارده بمدّ الخطّ عى استقامته - وبقول لك - ما تخلّيش حاجة في طموحك وهيّا خارج إمكانيّاتك إطلاقا

ما تشوفش الفيديوهات اللي بترفع مستوى الطموح

-

أنا باعتبر البورنو بورنوهات - البورنو مش فقط الأفلام الإباحيّة الجنسيّة

البورنو ممكن يكون فيديو عن أكل - عن ملابس - عن مكان للفسحة

متعة مانتاش قادر توصل لها بنفسك - فبييجي حدّ يعرضها عليك - ما هوّا ده البورنو !!

-

فمشاهدة ريلز البلوجرز والناس دي إحذر منّه - لإنّ له أثر سلبيّ على قلبك زيّ أثر الأفلام الإباحيّة بالظبط

-

ودرّب نفسك إنّها لا تنساق للرفاهية

بناتي طالعين لي في ( لا ما بناكلش السمك - ما بناكلش البطاطس )

فأنا مش باسمح لهم بده - لازم تاكلوا كلّ حاجة

-

لازم تدرّب نفسك

إزّاي مسلم عنده عبادة إسمها ( شهر رمضان ) ما يكونش مدرك قاعدة ( تدريب النفس )

-

فضل ربّنا سبحانه وتعالى عليك أكبر بكتير من احتياجاتك

لكن - اسأل نفسك الأوّل - اللي انتا مسمّيها احتياجات دي - هل هيّا فعلا ( احتياجات ) - ولّا ( طموحات )

-

واسأل نفسك - هل انتا مش قادر تحقّق طموحك ؟!

ولّا انتا اللي حاطط لنفسك طموح أكبر من واقعك ؟!

-

المشكلة فين - ف البسط - ولّا المقام ؟!

-

إنتا عاوز تتجوّز مثلا - هل ربّنا سبحانه وتعالى شرع عليك المعوّقات الكتيرة اللي في الجواز دي - ولّا المجتمع هوّا اللي وضعها - وانتا أطعت المجتمع عميانيّ ؟!

-

ما هو حتّى لو انا آمنت انّ الجواز مش محتاج كلّ البهرجة دي - أهل العروسة مش هيوافقوا

-

ما هو ده لإنّك مختار أهل عروسة من اللي مش هيوافقوا بالاحتياجات بدلا من الطموحات

مش قلت لك انتا الي معلّي طموحك - بينما احتياجاتك مش محتاجة المستوى ده

-

إنتا محتاج تاكل - ولّا تاكل في مطعم - ولّا تاكل في مطعم فاخر

محتاج تسافر - ولّا تسافر في عربيتك الملّاكيّ - ولّا محتاج عربيتك الملّاكي تكون فاخرة

-

محتاج تتستر - ولّا تتستر بملابس غالية - ولّا تتستر بملابس غالية - ومعاها إكسسوارات ساعة ومش عارف إيه

والساعة عشان تعرّفك الوقت ( اللي في الموبايل أصلا - يعني انتا مش محتاجها ) ولّا لازم تكون تاتش

والموبايل مطلوب منّه يوصّلك بالناس - ولّا يكون براند

-

اقف مع نفس لحظة وحاسبها - هل هيّا بتطالبك بالاحتياجات - ولّا بالطموحات

============

كتبت بوست بقول فيه ( إنسب دخلك لاحتياجاتك - وليس لطموحاتك - عشان تنعم بالرضا )

فأكتر من حدّ سأل عن ( إزّاي نفرّق بين الطموح الحقيقيّ والطموح المبالغ فيه )

وازّاي نفرّق في الأوّل بين الاحتياجات والطموحات أصلا - والطموح مش عيب ولا حرام وكده

-

طيّب

خلّينا نفرّق بين الاحتياجات والطموحات

وطريقة التفريق بسيطة - وهي إنّك تسأل نفسك سؤال ( هل هاتضرّر لو ما حقّقتش الحاجة الفلانيّة ؟ )

لو كانت الإجابة ( نعم ) - يبقى ده ( احتياج )

لو كانت الإجابة ( لا ) - يبقى ده ( طموح )

-

يعني

واحد عاوز يتغدّى - وواحد عاوز يتغدّى كباب وكفتة - وواحد عاوز يتغدّى كباب وكفتة في مطعم فاخر

-

اللي عاوز يتغدّى ده لو ما اتغدّاش - هيتضرّر - يبقى الأكل احتياج

-

لكن - لو ما اتغدّاش في مطعم - إيه الضرر اللي هيلحق بيه ؟

طاب لو اتغدّى في مطعم غير فاخر - إيه الضرر اللي هيتضرّره ؟!

ولا حاجة

-

يبقى كونك تتغدّى في مطعم - أو مطعم فاخر - دي مش احتياجات - دي طموحات

-

لو الغدا مش فاخر - وانتا كنت عازم أهل خطيبتك مثلا - فهنا الغدا الفاخر بقى احتياج - مش طموح

-

طيّب - واحد عاوز يسافر - وواحد عاوز يسافر في عربيته الملّاكيّ - وواحد عاوز يسافر في عربيته الملّاكيّ عالية الجودة

-

اللي عاوز يسافر ده لو ما سافرش - هيتضرّر في شغله

فممكن يسافر مواصلات - مش شرط عربيّة ملّاكيّ يعني - المهمّ يوصل شغله

-

فيبقى السفر هنا احتياج - والعربيّة الملّاكيّ طموح

-

طاب افرض إنّه مطلوب منّه يسافر كلّ يوم مكان مختلف وفي مواعيد مختلفة وأماكن السفر اللي بيسافر لها مالهاش مواصلات كلّها

هنا العربيّة الملّاكيّ هتتحوّل لاحتياج

-

حدّ شغّال في المبيعات مثلا - العرببّة الملّاكيّ بالنسبة له مش طموح - دي احتياج - زيه زيّ اللي عنده عربّة ربع نقل بالظبط

-

أنا كنت باعطي كورسات - كلّ يوم في بلد - وفي مواعيد مختلفة - ومش كلّ الأماكن اللي بروحها ليها مواصلات واضحة - فكانت العربيّة الملّاكي بالنسبة لي احتياج - وليست طموح

-

أفتكر في مرّة كانت العربيّة عطلانة - وكنت باعطي كورس في مصنع في الخانكة - كنت باركب تقريبا 5 مواصلات عشان أروح الشركة دي - و 5 مواصلات عشان أرجع - من ضمنهم أتوبيس الشركة كان بيوصّلني واحنا راجعين من الخانكة لشبين القناطر - وكنت باخد ضعف الوقت تقريبا في السفر

-

فهنا العربيّة الملّاكي أصبحت احتياج - لكن العربيّة الملّاكيّ عالية الجودة هي طموح

-

طيّب

بعد فترة بفكّر للانتقال للقاهرة الجديدة إن شاء الله - فهاحتاج أسافر كلّ أسبوع بزوجتي وبناتي - يعني كلّ ثروتي هتبقى في العربيّة - فهل ساعتها نقول إنّ جودة العربيّة احتياج ولّا طموح ؟!

وقتها هتبقى العربيّة عالية الجودة احتياج - وليست طموح

-

نيجي بقى لموضوع إزّاي نحطّ معيار للطموح

يعني إمتى يكون الطموح ده حميد - وإمتى يكون مؤذي وضارّ

-

ببساطة - حطّ لنفسك طموحين - طموح بعيد - وده ما تحطّش عليه قيود

-

لكن ( وركّز - عشان الحلّ هنا ) - حطّ لنفسك طموح قريب المدى - يعني طموح يتحقّق خلال 3 شهور ل سنة بالكتير

هنا هيبان لك غصب عنّك الطموح الحقيقيّ

لإنّك ما تقدرش تطمح طموح غير واقعيّ ل 3 شهور

-

لو ثروتك حاليا 100 ألف جنيه مثلا - حطّ طموح بعيد إنّك يكون معاك 100 مليون جنيه - عادي

-

لكن !!

حطّ لنفسك كده طموح حجم ثروتك كمان 3 شهور - هههههههههه - هتلاقي نفسك غصب عنّك ظبطت طموحك - أو هتلاقي طموحك اتظبط لوحده - وهتخفّ لوحدك من مرض الطموح المبالغ فيه

-

[#كان\_عندك\_طموح\_وراح](https://www.facebook.com/hashtag/%D9%83%D8%A7%D9%86_%D8%B9%D9%86%D8%AF%D9%83_%D8%B7%D9%85%D9%88%D8%AD_%D9%88%D8%B1%D8%A7%D8%AD?__eep__=6&__cft__%5b0%5d=AZWrka54UVpyGoNghYcMUlujyQ_HegUVnvBtaRbVObAfRLKZl4hyfZ0fXj2F7nuSte9lHnwLA4h896Kvhk8eKBdVRdsIyCljKsCVwhCS08YAsLFicKW9vXLfAAxe8S-Rfm-GTNugjv5gq5a37-y-nQShUFHXDT0XZsFqfIv-Sa1stEIOsTFt5AY4iqxVyuFNWdI&__tn__=*NK-R)