أحد السفهاء كان خد بلوك أيام ما كنا بنناقش خطأ ما قام به عم ربيع من إضاعة المال لما رمى البرتقال في الشارع

فرجع النهارده بعت لي خبر إن الراجل خد رحلة حج اهو . عاوز يقول إنه كان صح يعني

.

والمغالطة دي مغالطة منطقية مشهورة اسمها مغالطة [#الاحتكام\_للنتيجة](https://www.facebook.com/hashtag/%D8%A7%D9%84%D8%A7%D8%AD%D8%AA%D9%83%D8%A7%D9%85_%D9%84%D9%84%D9%86%D8%AA%D9%8A%D8%AC%D8%A9?__eep__=6&__cft__%5b0%5d=AZVIautDJarLmvb_cWzI_2Y7v4d0xv9lozlJ9hkNqQLydUK7S0jB8Jfq2V7Hu5LcOAImFa0RU7-qgEiR6f95nIP-lR3QbjECs_PnjmfxdqZTOgKG8KyAuUlZ_8x_PZE1gKyY9roiD5wgO4X57GovfioGhBXOp4wgP6etRnrc3pkpQ73aiIaLv7WovCsza3I2uNc&__tn__=*NK-R)

يعني

عملت حاجة خلتك غني . تبقى الحاجة دي صح ولا غلط

إيه هيا الحاجة دي ؟!

مش مهم . المهم إنها خلتك غني

دي الطريقة اللي بيفكر بيها أصحاب مغالطة الاحتكام للنتيجة

.

طالب قام من النوم بدري في يوم برد . وراح الجامعة عشان يحضر المحاضرة الأولى . فالدكتور ما جاش . فيقول لنفسه . يا ريتني ما كنت تعبت نفسي !!

دا كده بيحتكم للنتيجة

.

ييجي صاحبه الكسول في منتصف اليوم . فزمايله يقولوا له يا بختك . نمت واستريحت وكده كده المحاضرة ما اتعملتش

دول كلهم كده بيحتكموا للنتيجة

.

أمال ليه بتقول إن النجاح في المال بيقاس بالمال

أيوه طبعا النجاح في المال بيقاس بالمال

لكن . تحقيق المال لا يعني إن الطريقة المستخدمة كانت صح ولا غلط

.

تقييم الطريقة يخضع لمعايير تقييم الطريقة

مش لنتيجتها

لكن

تقييم النتيجة يخضع للنتيجة

.

يعني واحد سرق وبقى غني

الطريقة . السرقة . غلط

النتيجة . الثروة . نجاح

.

النجاح لا يقيم بطريقة تحقيقه

إنتا خالط بين النجاح والفلاح

النجاح حتى لا يقيم بتقييم نتيجته

.

يعني . حرامي عمل خطة لسرقة شقة . وسرقها فعلا . يبقى ناجح ولا فاشل

يبقى ناجح

النجاح هو تحقيق الهدف

الحرامي الفاشل هوا اللي يتمسك

.

إحنا ما بنسألش هنا الحرامي ده مصيب ولا مخطأ

إحنا بنسأل هوا ناجح ولا فاشل

.

لا تخلط بين الأمرين

كذلك . لا تخلط بين تقييم الطريقة وتقييم النتيجة

.

لو كانت الطريقة المتبعة صحيحة . والنتائج سلبية . كمل في الطريقة الصحيحة . والنتائج هتتحسن مع الوقت

.

بتروح الجيم مثلا . وبتتمرن بأوزان تدريجية . وبدون منشطات . فالنتيجة بطيئة

كمل . مع الوقت النتائج هتظهر

.

ما تبصش لحد محقق نتائج سريعة بطرق خاطئة

.

طيب انتا بتتمرن غلط . والنتائج بطيئة

هنا ما تقولش الطريقة تمام وأنا ما بقيسش بالنتيجة

الطريقة غلط . لإنها غلط . النتائج ليست معيار على كون الطريقة صح ولا غلط

.

للأسف الناس عمالة تحارب في التكاليف والإيرادات والأرباح وكل كلام البيزنس الجميل ده . لكنهم سايبين عقلهم مش مترتب بشوية منطق !!