[#ميزة\_أن\_تكون\_أبا\_لبنات](https://www.facebook.com/hashtag/%D9%85%D9%8A%D8%B2%D8%A9_%D8%A3%D9%86_%D8%AA%D9%83%D9%88%D9%86_%D8%A3%D8%A8%D8%A7_%D9%84%D8%A8%D9%86%D8%A7%D8%AA?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

-

الحمد لله اليوم أصبحت مميّزا عن كلّ أب لثلاثة بنات فقط

فنحن - آباء الثلاث بنات - ننظر لأنفسنا على أنّنا من المختارين من الله سبحانه وتعالى - والمكرّمين بهذا التكريم

-

أمّا أنا اليوم - فأصبحت مميّزا عن هؤلاء المكرّمين العاديّين - إذ رزقني الله سبحانه وتعالى بابنتي الرابعة - خديجة - حفظها الله سبحانه وتعالى وأنبتها نباتا حسنا

-

في البداية رزقني الله سبحانه وتعالى بابنتي الأولى جنّة - وقتها لم أفكّر في الفرق بين أن تكون أبا لولد أو لبنت - فالموضوع ما زال على سبيل التساوي - الأولى بنت - الثاني قد يكون ولد - والدنيا عادي يعني

-

بعد كده رزقني الله سبحانه وتعالى بابنتي الثانية رحمة

-

كنت وقتها في ضيق شديد من الدنيا - وأوّل ما بشّروني بأنّ الجنين أنثى - قلت ( رحمة ) بدون تفكير - قلتها وكأنّها ( دعاء ) لله سبحانه وتعالى بالرحمة

-

كنت يومها أعطي كورس لمهندسين أسيوط - في كلّيّة هندسة أسيوط - وخرجت في البريك بين المحاضرتين اتّصلت بالمدام - ف بشّرتني بأنّ الجنين أنثى - أسميتها رحمة في كوريدور كلّيّة الهندسة في أسيوط

-

وسبحان الله - تعلّق قلبي بابنتي الثانية رحمة أيّما تعلّق - لم أكن أعرف لماذا - وما زالت حتّى الآن هي ابنتي المفضّلة - وأخواتها يعرفون ذلك ولا يغارون منها - وهيّا اللي حبّبتني في خلفة البنات !!

-

جاء الحمل الثالث - وهنا - قلت ( فرصتك يا بطل ) - فرصتك أن تفوز ببشرى رسول الله صلّى الله عليه وسلّم لآباء الثلاثة بنات

كانوا في المنزل يدعون لي أن يكون المولود الثالث ( أحمد ) - وكنت أقول - بل أريد البنت الثالثة

والحمد لله رزقني الله سبحانه وتعالى بابنتي الثالثة - أميرة

-

بالطبع كان الجميع يظنّ أنّني أقول ذلك من وراء قلبي - لأظهر في مظهر الرجل المتحضّر اللي مش فارق معاه ولاد من بنات

كنت أعرف أنّ الجميع يظنّ هكذا - ويظنّ أنّني من الداخل أتمنّى الولد - ولكن كنت أقول لنفسي ( هتعمل لهم إيه يعني عشان يقتنعوا - ما يقتنعوش - براحتهم )

-

وكنت أرى من الناس نظريّة ( الملكيّين أكثر من الملك ) !!

-

يعني أنا - صاحب الشأن - بقول عاوز البنت التالتة - وهمّا يدعوا لي بالولد - إنتوا مالكوا مش فاهم !!

-

والعجيب أنّ البعض كان يقول ذلك مع نبرة من ( الشفقة ) !!

خير يا جماعة - هوّا فيه حاجة تزعّل حصلت وانا ما اعرفش - ما تعرّفوني عشان ازعل معاكم - لا حول ولا قوّة إلّا بالله

-

لكن كنت أقول لنفسي - هتعمل إيه في تراكمات جهل اتكوّنت على مدار أجيال - هتصلّحها يعني - سيب اللي يتصعبن يتصعبن

-

وكنت قد قرّرت مع زوجتي إنّه كفاية كده خلفة خلاص - وخلاص

-

وبعد 4 سنوات من ولادة أميرة - حصلت مشكلة للمدام في وسيلة منع الحمل - ف الدكتور قال هنشيلها ونركّب وسيلة تانية بعد شهر

-

وخلال الشهر ده - تداولت الأفكار في رأسي ورأس زوجتي - وظهرت فكرة إنّنا بلاش نركّب وسيلة تانية - وسيب الموضوع ممكن ييجي طفل رابع ويبقى خلاص كده

-

العائلة كلّها كانت متعشّمة في الولد طبعا - وأنا بردو ما كانش فارق معايا

-

السبب الوحيد اللي كنت عاوز ولد من أجله - إنّي لو تزوّجت على زوجتي بعد كده - هيّا ما تحسّش إنّي تزوّجت عليها لغرض الولد - قال يعني الزوجة التانية هتطلع من المصنع بشهادة ضمان إنّها هتجيب ولاد !!

-

بخلاف ذلك - ما كنتش بفكّر في الولاد ( الذكور ) يعني

-

وفي الفترة دي - بدأت تيجي في رأسي أفكار - هوّا ليه فيه أنبياء دعوا الله سبحانه وتعالى بالولد ( الذكر تحديدا ) - وليه الأنبياء دول كانوا بيدعوا الدعوة دي في سنّ متأخّر

ما أكيد الأنبياء دول ما كانوش بيهزّروا يعني - يبقى فيه حاجة ( صحيحة ) وراء طلبهم للولد - والحاجة دي ما بتبانش إلّا في سنّ متأخّر

-

وأنا مش أعقل - ولا أتقى لله سبحانه وتعالى - من هؤلاء الأنبياء

-

لكن - بردو خلّيت الموضوع ده على جنب - وما نماش في قلبي طلب الولد ( الذكر ) يعني

-

وهنا نرجع لتفصيلة مهمّة في البوست - وتكاد تكون هيّا الفكرة الأساسيّة في البوست - ألا وهي أنّ ( [#الأنبياء\_آباء\_بنات](https://www.facebook.com/hashtag/%D8%A7%D9%84%D8%A3%D9%86%D8%A8%D9%8A%D8%A7%D8%A1_%D8%A2%D8%A8%D8%A7%D8%A1_%D8%A8%D9%86%D8%A7%D8%AA?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R) ) !! هكذا كان يقول سيّدنا أحمد بن حنبل رضي الله عنه

-

قال هذا وفقط - ولكنّني كنت أتفكّر في ( لماذا )

لماذا الأنبياء آباء بنات ؟!

-

وكنت أرى أنّ الإجابة هي سببين

-

السبب الأوّل - أنّ النبيّ لو مات وله ولد - فلا يستبعد أن يسند الناس خلافة هذا النبيّ لإبنه - وقد يكون هذا الإبن صالحا أو طالحا - فتسند خلافة النبيّ لرجل طالح من ذرّيّة نبيّ - وهذا وارد - كإبن سيّدنا نوح عليه السلام

-

السبب الثاني - وهو الأقرب لحالتي - لأنّني لن يكون لي خليفة في حكم يعني - السبب الثاني - هو أنّ الرجل ((( صاحب الرسالة ))) يحسن له ألّا يكون له أولاد ذكور

-

ليه بقى ؟!!

مش بقول لك دي فكرة البوست !!

-

الولد الذكر - يأخذ من أبيه جزءا ( وجزءا كبيرا ) من تفكيره

-

لماذا ؟!

لأنّ البنت مسؤوليّتها محدودة - زيّ الشركة ذات المسؤوليّة المحدودة كده

-

هتتجوّز - ونكسر القلّة اللي كانت بتشرب فيها عندنا - يعني خلاص ما تجيش تاني تشربي ميّه في بيت ابوكي حتّى - القلّة اللي كنتي بتشربي فيها ميّه كسرناها

-

ودي كانت عادة بتقول للبنت إنّها ما تغضبش من بيت زوجها وتروح بيت ابوها

-

بالمناسبة - أنا عندي 3 قلل في البيت - كده محتاجين نشتري قلّة رابعة إن شاء الله

-

فالبنت مسؤوليّتها محدودة بالنسبة للأبّ - ف أبو البنات - هيكون عنده فرصة كاملة إنّه ( يوصّل رسالته )

-

بينما - أبو الولاد - محتاج يبني لهم - يسيب لهم شركة كبيرة شغّالة - يسيب لهم عقارات وعربيّات - ورث وتركة

ف هيبقى عامل في الدنيا زيّ الطور في الساقية - رسالة إيه بقى اللي هيوصّلها - هوّا عارف يرفع وشّه من الأرض من الجري

-

دي كانت فكرتي عن إجابة سؤال ( ليه الأنبياء آباء بنات )

-

منها عشان الناس ما تفتنش بإبن النبيّ - إذا كان المسلمين فتنوا بحفيد النبيّ صلّى الله عليه وسلّم - ف ما بالك لو كان ليه إبن !!

-

النبيّ صلّى الله عليه وسلّم رزقه الله سبحانه وتعالى بثلاثة ذكور - كلّهم ماتوا في حياته - ليه ؟!

-

المسلمين فضلوا يتناقلوا الخلافة بطرق متعدّدة - كلّها صالحة - لحدّ بعد سيّدنا معاوية رضي الله عنه - بدأ توريث الحكم - ودي كانت من أوائل الخطوات اللي تسبّبت في حيود مسار الحكم الإسلاميّ - لإنّ الخلافة كده ما بقتش خلاص بالكفاءة - بقت بالوراثة !!

-

ف دا سبب لكون الأنبياء آباء بنات

-

السبب الثاني - هو أنّ الأنبياء يجب أن ( يتفرّغ ذهنهم ) للرسالة - ود يتعارض مع إنك يكون عندك أبناء ( ذكور ) محتاج تورّثهم

وبالمناسبة - الأنبياء لا يورّثون - تركتهم تذهب للصدقة

النبيّ لازم يكون ( منقطع ) لرسالته

-

وده من الأسباب اللي بشوفها كانت سبب لإنّ الرسول صلّى الله عليه وسلّم يكون محلّل له النساء فوق الأربعة - عشان باله ما ينشغلش يوم بواحدة عجبته وهوّا متجوّز اربعة - لأ - لا تنشغل بها - تزوّجها عادي - ليتفرّغ ذهنه للدعوة عليه الصلاة والسلام

-

وكلمة ينشغل باله بواحدة عجبته دي مش عيب - قال تعالى للرسول صلّى الله عليه وسلّم ( ولو أعجبك حسنهنّ )

-

عشان المغاليين اللي يقولوا لك عاوز تتجوّز تاني ليه - عشان التانية عجبتك يعني - دي طفاسة

طفاسة إيه ؟! - دي فطرة - كانت حتّى عند النبيّ صلّى الله عليه وسلّم

مش بقول لك ( ملكيّين أكتر من الملك )

-

ومن الأسباب أيضا لأن تكون زوجات النبيّ عليه الصلاة والسلام كثيرات - أن تكون ملازمة له زوجة طول الوقت - فتنقل الزوجات كلّ تفاصيل حياته عليه الصلاة والسلام للأمّة

-

قال الله سبحانه وتعالى لنساء النبيّ ( واذكرن ما يتلى في بيوتكنّ من آيات الله والحكمة )

-

ف زوجة الرسول صلّى الله عليه وسلّم ليست مجرّد زوجة - بل هي ( ناقلة للشرع للأمّة )

-

حصل الحمل الرابع - وكانت أعراضه مختلفة تماما عن الثلاثة مرّات السابقة - الأمر الذي كان يقول أنّه من الواضح أنّ الحمل الرابع سيكون ولدا وليست بنتا

-

والعيلة خلاص رتّبت أمورها على ( أحمد ) - بينما أنا قلت ( إبراهيم )

أنا أحبّ من الأنبياء سيّدنا إبراهيم - وسيّدنا موسى - عليهما السلام

ومن الصحابة سيّدنا عمر - وسيّدنا عمرو - وسيّدنا معاوية رضي الله عنهم

-

ف قلت خلاص كده شكله هيكون ( إبراهيم )

وهنا بدأت أفكار جديدة تطرأ على بالي لم أكن أفكّر فيها من قبل

-

عندنا في الفلّاحين مثل بيقول ( قالوا ولد - اتشدّ ضهري واتسند - وقالوا بنيّة - مالت الحيطة عليّا )

بقيت أقول لنفسي ( مين الحمار اللي قال الكلام ده ؟!! )

أنا حرفيّا - مالت الحيطة عليّا لمّا قالوا ولد

-

بدأت أتحرم من ( راحة البال ) اللي كانت عندي وأنا أبّ لثلاثة بنات

-

كانت تيجي فلوس - آخد المدام ونروح نتعشّى برّه - بدأت اقول لنفسي ( خلاص - ما عادش ينفع الهمبكة دي - الولد اللي جاي ده لازم تسيب له حاجة )

-

كنت أقول للمدام - أنا عاوز ازيح التلات كلاليب دول على اجوازهم - ونبدأ حياتنا انا وانتي - نجيب عربيّة مكشوفة - ونطلع نتفسّح في الأراضي الزراعيّة بعد العصر

-

تقول لي لأ العربيّة المكشوفة مش حلوة - أقول لها ما تقلقيش - ليها سقف جلد بيتقفل

-

خلاص - بحّ - كلّ الخيالات دي بدأت تتسرسب من إيدي - جاي لك ولد - يعني هيتجوّز من هنا - وحمله هيزيد - مش هيقلّ

-

ومع الوقت بدأت أحسّ بالضيق يوم بعد يوم - لحدّ ما قالوا بنيّة - ((( تنفّست الصعداء ))) ورجع ضهري اتشدّ تاني

مين اللي قال المثل ده - دا مثل معكوس !!

-

يوم ما الدكتورة قالت ( الجنين بنت زيّ القمر ) - روحي رجعت لي تاني - ورجعت لي أحلام العربيّة المكشوفة تاني

-

ف لو عاوز ألخّص لك مزايا أن تكون أبا لبنات في آخر البوست - فهي كالتالي

-

أوّلا /

-

[#الرحمة](https://www.facebook.com/hashtag/%D8%A7%D9%84%D8%B1%D8%AD%D9%85%D8%A9?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

-

الله سبحانه وتعالى يختار للبنات أبا رحيما - ف - لو رزقك الله سبحانه وتعالى بالبنات - فأنت رحيم

-

واعلم أنّ كلّ شيء في الدنيا يزداد بالتدريب - ف باعتبارك أبا لبنات - ستجد الرحمة تزداد في قلبك بالتدريب - إنتا طول الوقت بتمارس الرحمة - ف عضلة الرحمة هتقوى عندك

-

ثانيا /

-

[#راحة\_البال](https://www.facebook.com/hashtag/%D8%B1%D8%A7%D8%AD%D8%A9_%D8%A7%D9%84%D8%A8%D8%A7%D9%84?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

-

البنات حملهم خفيف - اللي ييجي يدفع مهرها ياخدها بشنطة هدومها - يلا يا عمّ مش عاوزين - ولو عندك أخّ ياخد التانية اعمل لكوا تخفيض

-

وانتي يا كلاليبو ما تجيليش تاني - أنا هابقى اجيلك في الأعياد

غير الولد - الولد هيشيّلك همّه للممات

-

بردو دا مثل معكوس - يقول لك ( يا مخلّفة البنات - يا شايلة الهمّ للممات ) - مين اللي قال الأمثال دي - دي معكوسة !!

الحقيقة إنّ خلفة الولاد هيّا اللي هتشيّلك همّهم للممات

-

ثالثا /

-

[#سهولة\_التربية](https://www.facebook.com/hashtag/%D8%B3%D9%87%D9%88%D9%84%D8%A9_%D8%A7%D9%84%D8%AA%D8%B1%D8%A8%D9%8A%D8%A9?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

-

حمايا عنده إبن في سنّ بنتي جنّة أو أكبر قليلا - ف أنا طول الوقت شايف الفرق بين تربية الإبن وتربية البنت

-

الولد عامل زيّ اللي راكبه عفريت

-

وللأسف - ما تقدرش تكسره

يعني لو عاوز يتشاقى - لازم تسيبه يتشاقى - دا من كمال بنيانه التربويّ - إنّه يكون منطلق زيّ المهر

-

لكن البنات - الساعة بتيجي 10 - بيناموا لوحدهم - بيتنطّطوا بالنهار عادي - لكن كلّ تنطيطهم في حدود الركنة يعني

-

هتقول لها ما تتأخّريش - عادي - لكن الولد - هتقول له ما يتأخّرش - ولا كإنّك بتقول حاجة

-

تربية البنت قد تكون ( أكثر حساسية ) - لكنّها ليست ( أكثر إرهاقا )

-

رابعا /

-

[#المسؤولية\_المحدودة](https://www.facebook.com/hashtag/%D8%A7%D9%84%D9%85%D8%B3%D8%A4%D9%88%D9%84%D9%8A%D8%A9_%D8%A7%D9%84%D9%85%D8%AD%D8%AF%D9%88%D8%AF%D8%A9?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

-

إنتا مسؤول عنها لحدّ ما تتجوّز - بعد كده حتّى لو حصلت مشاكل بينها وبين جوزها - ف دورك هيكون بسيط في التوفيق بينهم وخلاص

-

لكن الولد أوّلا مشاكله كتير أصلا - حتّى قبل ما يتجوّز

إنتا مش هتجيلك بنتك متخانقة مع اصحابها مع البنات من من المدرسة اللي جنبهم مثلا

لكن الولاد بيعملوا فرق - كلّ مدرسة ليها فرقة

-

إحنا كنّا في ثانويّ كلّ قرية ليها فرقة ضدّ العيال اللي في نفس المدرسة اللي من القرية التانية

-

ولو أكتر من مدرسة جنب بعض - ثانويّ عام جنبه ثانويّ صناعيّ جنبهم ثانويّ تجاريّ وزراعي - كده عندنا ربع نهائيّ في مربّع المدارس ده - حرب عالميّة تالتة

-

ف ده وهوّا لسّه طالب في المدرسة - لمّا هيتجوّز بقى - هتبقى انتا ثانيا مسؤول عن مشاكله بردو

-

ملحوظة

أنا شخصيّا ضدّ نظريّة ( بنعيش لولادنا )

-

يعني بشوف إنّه المفروض الولد ده إنتا مسؤول عنّه لحدّ ما يبلغ - بعد كده ارميه في الشارع

-

سيّدنا عمر رضي الله عنه قال كده - قال ( لاعبه سبعا - وأدّبه سبعا - وصاحبه سبعا - ثمّ دع حبله على الغارب )

ف إنتا من بعد سنّ ال 14 - المفروض تكون خلّصت تأديبه - ما عادش ينفع تأدّبه تاني - صاحبه بقى - لحدّ سنّ ال 21 - ويكأنّك ما تعرفوش

-

مش تفضل عامله طفل لحدّ ما تموت !!

فلوسك انتا هيّا فلوسك انتا - مش فلوسه - سيبه يعرف الفلوس بتتجاب ازّاي

-

عاوز تساعده في بداية حياته - ماشي -لكن هوّا لازم يشتغل ويكسب لنفسه - فلوسك تبقى فلوسه لمّا هوّا يموت

-

وبشوف إنّ المصريّين بيحرقوا أعمارهم لصالح ولادهم - وبعد كده ييجوا ولادهم يجحدوا الموضوع ده - ويعيشوا لنفسهم - ويسيبوا آبائهم - بعد ما يكون آبائهم ((( ضيّعوا أعمارهم ))) عليهم

-

أنا بشوف دا غلط - وغلط مركّب بشكل كبير - بيصنع بعد كده عند الآباء إنّهم يكونوا عاوزين أبنائهم ((( يضيّعوا أعمارهم ))) عليهم لمّا يعجّزوا - وبندخل في دايرة مفرغة

-

في الوقت اللي فيه الأبناء ( الجحدة ) - بيكونوا بادئين ((( يضيّعوا أعمارهم ))) على ولادهم - وتستمرّ دائرة السفاهة من ناحية الآباء - والجحود من ناحية الأبناء - هذه الدائرة الجهنّميّة المفرغة - التي لا أرى لها حلّا إلّا أن يلتزم الجميع الحكمة

-

الأبّ يربّي أبناءه باعتدال - وما يضيّعش عمره عليهم - والابن يكون ملزما بالوفاء العادي لأبيه - ليس لدرجة إنّه يترهبن لصالح أبوه كما يأمل الأبّ - نظير رهبنته لصالح ابنه - الغلط بيجيب غلط - ولا يصحّ إلّا الصحيح

-

خامسا /

-

[#الوفاء\_في\_الكبر](https://www.facebook.com/hashtag/%D8%A7%D9%84%D9%88%D9%81%D8%A7%D8%A1_%D9%81%D9%8A_%D8%A7%D9%84%D9%83%D8%A8%D8%B1?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

-

الأبناء ( الذكور ) أكثر جحودا من البنات - لأنّ الإبن ( عنده طموح ) - ف هيسيبك ويسافر عادي جدّا - تتحرق انتا عادي - هوّا بيشوف مستقبله - إنتا بقيت ماضي - زيّ ما أبوك في يوم من الأيّام كان ماضي بالنسبة لك

-

أمّا البنات - ف هنّ أكثر أملا في الوفاء لآبائهن في الكبر

-

وهنا بردو فيه مغالطة اجتمعايّة عند الآباء - إنّهم بيسيبوا نفسهم لحدّ ما يتكحكحوا خالص - ف يبقوا (( محتاجين )) لولادهم

-

بينما الصحيح هو أنّ الأب يفضل يكافح طول حياته - عشان ما يقعش ويبقى محتاج للّي يرعاه

-

الحكمة الثانية - أنّ الأبّ يحافظ على الإنجاب طول حياته - يعني يكون عنده إبن جديد أو بنت جديدة كلّ 5 أو 10 سنين

-

بكده - في السنّ الكبير - هيلاقي معاه أبناء في أعمار 10 - 15 - 20 - هؤلاء يرتجي منهم البرّ والرعاية بآبائهم

-

بعكس لو عندك أبناء أعمارهم 30 - 35 - 40 - دول يا باشا بقى همّا اللي عندهم أبناء محتاجين يرعوهم - مش يرعوك انتا أبوهم

-

الحكمة الثالثة - هي أنّ الأبّ يظلّ طول عمره ((( ممسكا برأس ماله )))

-

بعض الآباء ( بيضيّع ) كلّ فلوسه على ولاده - لحدّ ما يفلّس - ف يقول لولاده ( اصرفوا عليّا ) - ولا هيعبّروك

-

حتّى لو مرضت - مش هيزوروك - لإنّك ببساطة ( لم تعد يرتجى منك خير - خير يعني فلوس يعني )

-

لكن الأبّ اللي بيكون ((( راقد ))) على فلوسه - بيفضلوا ولاده وبناته يروحوا وييجوا تحت رجليه - متعشّمين في نفحة من نفحات أبوهم

-

ف إوعى تكون غبيّ وتضيّع فلوسك على ولادك - وبعدين تشتكي الجحود

-

معلشّ هيّا قلبت غامق في آخر البوست اللي كان باديء بمبي - لكن الحياة محتاجة كده

-

سبحان من جمع الضدّين في خلدي

-

بسّ سيبك انتا - خوخة قمر

[#حلوة\_الأيّام\_ف\_عنيّا](https://www.facebook.com/hashtag/%D8%AD%D9%84%D9%88%D8%A9_%D8%A7%D9%84%D8%A3%D9%8A%D9%91%D8%A7%D9%85_%D9%81_%D8%B9%D9%86%D9%8A%D9%91%D8%A7?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

[#علشان\_خلّفت\_بنيّة](https://www.facebook.com/hashtag/%D8%B9%D9%84%D8%B4%D8%A7%D9%86_%D8%AE%D9%84%D9%91%D9%81%D8%AA_%D8%A8%D9%86%D9%8A%D9%91%D8%A9?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

[#ولا\_شفت\_الأرض\_اتهدّت](https://www.facebook.com/hashtag/%D9%88%D9%84%D8%A7_%D8%B4%D9%81%D8%AA_%D8%A7%D9%84%D8%A3%D8%B1%D8%B6_%D8%A7%D8%AA%D9%87%D8%AF%D9%91%D8%AA?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)

[#ولا\_مالت\_الحيطة\_عليّا](https://www.facebook.com/hashtag/%D9%88%D9%84%D8%A7_%D9%85%D8%A7%D9%84%D8%AA_%D8%A7%D9%84%D8%AD%D9%8A%D8%B7%D8%A9_%D8%B9%D9%84%D9%8A%D9%91%D8%A7?__eep__=6&__cft__%5b0%5d=AZV74wJzPyK3EOY0ZIDbzgT-ixc_vJPtEB1PXKIVpLCRx0vc8CrRSsF7etOH0V01_S9NbFsBF_4dh5MCYAgR6KNG1vAPOOcstTViII50fW9Mhcj17liC3S63o0zZsfxfdEGGr7xgaIopiKSLkAaEksuwAu3FqXG8PMPMDfq8Ru5wkoWrXxHAn28CS3PcjxzyQ9A&__tn__=*NK-R)