من الأخطاء ( الدقيقة ) في الكلام بين الناس - إنّ حد يكون بيكلّمك عن موضوع - ف تقوم قايل له ((( المهمّ ))) عاوزين نعرف كذا

-

الكلمة دي معناها إنّ اللي كان بيقوله الطرف الآخر مش مهمّ - وانتا مش منتبه ليه - ولا فارق معاك تسمعه

-

فين المشكلة ؟!

المشكلة إنّ الطرف التاني ممكن يقف على كده خلاص بقى - ولا يقول لك لا المهمّ ولا اللي مش مهمّ

-

ما هو يضمن منين يقول لك على المهمّ - ف تقول قايل له تاني - بسّ (( المهمّ )) كذا

-

-

الأدب دا مطلوب بردو لمّا تكون بتتكلّم عن مسألة شرعيّة - وهتنقل منها لموضوع تاني - ف تقول لحدّ مثلا - الربا حرام - بسّ المهمّ تحسب حسابات المشروع كويّس

-

دا عيب كبير عليك - إنّك تقول على موضوع شرعيّ إنّه ( مش هوّا المهمّ )

-

-

والبجاحة بتزيد أكتر لمّا حدّ يقول ( بغضّ النظر عن كون الربا حرام )

يا راجل - بغضّ النظر

-

-

زيّ واحد من يومين بيقول لي ( سيبك من كلام العقل دلوقتي )

يا راجل - أسيبني من كلام العقل ونتكلّم بالهجايص يعني ولّا إيه

وبيستغربوا لمّا يلاقوني عملت لهم بلوكّ في وسط الكلام !!

-

-

ممكن حضرتك تكون شايف ده ( مبالغة ) - أو ( حساسيّة زايدة )

-

هيّا فعلا كده - بسّ بالنسبة للناس العاديّين

-

لكن - لو كلّمت حدّ محترف - هتلاقي الموضوع ده عنده مش مبالغة ولا حاجة - دا الكلام العادي بتاعه - ودي إشارات عاديّة عنده بيقيّم بيها هل اللي قدّامه مهتمّ بالكلام ولّا لأ

-

والمحترف دا بضاعته عزيزة - لو لقاك مش مهتمّ بيها - هيقفل عليها خلاص - واتفلق انتا بقى مش مهمّ

-

لو عاوز تتعامل مع ناس عاديّين - براحتك - بسّ شوف هيفيدوك في إيه - طالما همّا عاديّين زيّك

-

لكن - لو عاوز تستفيد من الناس المحترفين - يبقى لازم انتا اللي ترتقي لمستوى انتباههم للألفاظ ومدلولاتها - مش همّا اللي المفروض يتعوّدوا على جلافتك في الكلام

==============

من الحاجات اللي تنتبه ليها في كلامك أو كتاباتك . ما يمكن أن تسميه [#الإسناد](https://www.facebook.com/hashtag/%D8%A7%D9%84%D8%A5%D8%B3%D9%86%D8%A7%D8%AF?__eep__=6&__cft__%5b0%5d=AZV4zQs0vKNJGKFlS9860b3w9mMnJgZ_2LbrL-LII1xNaAF7EeFvfdEFi-JZZKo3mO1rHd206CeQXVCPhM8etZDZiRZLZcEeeWOgyYRl8gC3l2beY6XOK2bRc2HrZlRvG1fuLCKC9FR-LAt5MX8CnQjV5U0cSDmYsfZSRrqvvZ0e4UOV0WT50Trv839xkN3UMWg&__tn__=*NK-R) . أنا بسميه كده . ما اعرفش هل دا له قاعدة في اللغة ولا لأ

.

يعني مثلا لما اقول لك ( بيع المنتج القديم الأول والتاني بعد كده ) . لا معلش . لو سمحت قول لي مين ( التاني ) ده ؟!

.

أو أقول لك ( محمد جاب البضاعة وسلمها لمحمود . واحمد سلمه الفلوس )

.

لا معلش . مين اللي خد الفلوس في الجملة اللي فاتت دي . محمد ولا محمود ؟!

.

أو اقول لك . أحمد سلم الفلوس يومها . ومشينا على طول رحنا هناك

.

معلش بردو . يومها دا كان يوم إيه ؟!

وروحتوا هناك فين ؟!

.

ممكن تكون شايف دا كلام تافه . لكن . لما الموضوع بيرتبط ب بيزنس وفلوس . ف لازم كل حاجة تكون واضحة

.

الناس ما بتختلفش وقت الكلام . لإن كل واحد ممكن يكون فاهم فهم مختلف . وما حدش عارف إن التاني فاهم حاجة مختلفة . وييجوا بعدين يتخانقوا !!

.

طاب ليه . ما من الأول تقول الكلام واضح

.

الكلام في البيزنس لازم يكون زي ( كتابة العقود )

.

يعني تقول . محمد باع المنتج القديم الأول . وبعدين باع المنتج الياباني لمحمود يوم الاتنين . وجه أحمد دفع الفلوس لمحمد يوم الاتنين . وروحنا أنا واحمد ومحمود للمخزن . مخزن شركتنا أنا واحمد ومحمود

.

دا كلام ركيك . حلو . أنا موافق . أنا عاوزه ركيك . بس يكون واضح

.

الكلام الركيك هوا اللي فيه تكرارات يمكن الاستغناء عنها

.

زي ما اقول لك مثلا . لله ما في السماوات والأرض وما بين السماوات والأرض . دا كلام ركيك

.

لكن الكلام غير الركيك هيقول لك ( وما بينهما ) . مش هيكرر كلمات السماوات والأرض

.

ف معلش . في البيزنس . اتكلم كلام ركيك عادي . بس يكون واضح

.

لكن هتقول لي كلام بلاغي . يتفهم بمعنيين . دا هناك في الشعر والأدب . هناك من الإبداع إنك تقول كلام يتفهم بأكتر من معنى . لكن عندنا دي مشكلة

.

أنا لما بكلم شركات صينية مثلا . ما بقولهمش هنتقابل ( بكره ) . لإنهم ممكن دلوقتي يكونوا في بكره أساسا . هما سابقيننا بربع يوم

.

ولكني بقول لهم نتقابل الإثنين ٢١ أكتوبر

.

وما بقولهمش الساعة ١٠ صباحا

ولكن بقول . الساعة ١٠ صباحا بتوقيت مصر . ٣ مساءا بتوقيت الصين

.

طبعا انتا مش بس ملزم بده . ولكنك ملزم أيضا باستيقاف الطرف الآخر أثناء الكلام والاستيضاح عن ( إسناداته ) منعا لسوء الفهم . حتى لو دا هيظهرك بايخ . أو حتى لو هيظهرك غبي . مش مهم

.

ممكن انتا تكون شايف دا تهويل للموضوع . هتفضل كده لحد ما هتخسر في مرة بسبب حاجة زي كده . وهتفتكرني

.

أخيرا

.

كل ما سبق يفترض حسن النية . ما بالك بسوء النية !

.

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZV4zQs0vKNJGKFlS9860b3w9mMnJgZ_2LbrL-LII1xNaAF7EeFvfdEFi-JZZKo3mO1rHd206CeQXVCPhM8etZDZiRZLZcEeeWOgyYRl8gC3l2beY6XOK2bRc2HrZlRvG1fuLCKC9FR-LAt5MX8CnQjV5U0cSDmYsfZSRrqvvZ0e4UOV0WT50Trv839xkN3UMWg&__tn__=*NK-R)

===========