معظم المتابعين توقّعوا سنّي في حدود الأربعين

الحقيقة إنّي عندي 35 سنة

-

وفي هذا السياق أقدّم لكم

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZW2GaYTuVAo95ftUOo5M30Z0EGKuVlMnNdSfIe2Ad-I3bOhcelXqJeobZGMb7zRvQsUEAzp01vDUeeTheWx-IGuE7mCs_yFIUjzJcjBlHGcDcMeeF64cfDrEpvK3bzXV3X7G5ZHbHDpC82dsK8JcUD1hbl3Izo2rkjaQWwmYs_gWg&__tn__=*NK-R)

-

[#إبخل\_بعمرك](https://www.facebook.com/hashtag/%D8%A5%D8%A8%D8%AE%D9%84_%D8%A8%D8%B9%D9%85%D8%B1%D9%83?__eep__=6&__cft__%5b0%5d=AZW2GaYTuVAo95ftUOo5M30Z0EGKuVlMnNdSfIe2Ad-I3bOhcelXqJeobZGMb7zRvQsUEAzp01vDUeeTheWx-IGuE7mCs_yFIUjzJcjBlHGcDcMeeF64cfDrEpvK3bzXV3X7G5ZHbHDpC82dsK8JcUD1hbl3Izo2rkjaQWwmYs_gWg&__tn__=*NK-R)

-

يعني إيه إبخل بعمرك

يعني ما تتعاملش مع عمرك على إنّه كتير

تعامل معاه كإنّ كلّ يوم هوّا فرصة

وكلّ سنة هيّا فرصة كبيرة

-

مرور الصيف ده حدث ضخم - المفروض تكون باصص ليه على إنّه حدث ضخم - تكون مخطّط لمرور الصيف ده إنّك هتعمل فيه حاجات كتير جدّا

مرور الشتاء دا حدث ضخم

مرور السنة هو كارثة - كارثة كبيرة - المفروض السنة دي حاجة كبيرة جدّا - تكون مخطّط لها حاجات كتير جدّا

-

مرور 5 سنين هو حياة - بالنسبة لي ال 5 سنين همّا ( مرحلة كاملة ) - يعني حياة

-

يعني فيه ناس قصّة حياتها كلّها إنّها بدات من هنا وصلت هنا - دا عمرهم كلّه - في عقيدتي أنا العمر ده كلّه المفروض تخلّصه في 5 سنين - وتخلص المرحلة دي وتبدأ مرحلة جديدة

-

وال 5 سنين دول همّا أكبر وحدة زمنيّة بالنسبة لي

يعني ما أقدرش أقول لك إيه اللي أقدر أخطّط له في 10 سنين - أنا ما اعرفش وحدة أكبر من 5 سنين

-

إبخل بعمرك

ما ينفعش تشوف سنة بتفوت ورا سنة وانتا عادي

المفروض تحطّ عندك مقاييس لكلّ 5 سنين - كنت في بدايتها فين وفي نهايتها فين

-

من المقاييس المهمّة بردو هو مقياس التضاعف - إنتا بتضاعف دخلك في كلّ قدّ إيه - بتضاعف كلّ حاجة في قدّ إيه

وفي المقابل - إفهم إنّ كلّ حاجة قيمتها بتقلّ للنصف كلّ 4 سنين

-

ما لايمكن قياسه لا يمكن إدارته - يعني لو انتا مش فاكر كنت فين السنة اللي فاتت - وفين من خمس سنين - فمش هتقدر تقول أنا عاوز اعمل إيه السنة دي ولا السنة الجايّة ولا بعد 5 سنين

-

من الحاجات المهمّة بردو هو إنّك تتخلّص من المراحل القديمة - يعني المرحلة اللي تخلص خلاص ادفنها واردم عليها - ما تتمسّكش بالكراكيب - ما تتمسّكش بأيّ حاجة تربطك بالماضي - بما في ذلك الأشخاص

-

من النصائح المهمّة أيضا هو إنّنا مش عايشين طول عمرنا نتعلّم - إحنا بنتعلّم - وبعدين نشوف هنعمل إيه بالعلم ده - لو انتا عايش طول عمرك تتعلّم - يبقى ما تزعلش لمّا يبقى عندك 50 سنة وما عملتش حاجة - وكمّل علام بقى للستّين

-

إبخل بعمرك

إنتا مواردك هيّا 3 - وقت وجهد ومال

الجهد والمال تقدر بعد ما تخسرهم تستردّهم - فالزعل عليهم مالوش معنى

-

يعني ممكن تخسر مليون جنيه وتستردّه تاني سنة

ممكن تبذل مجهود بدون فائدة - وتاني سنة تبذل مجهود تكون نتيجته مضاعفة

-

لكن السنة اللي بتفوت تاني سنة مش هتقدر تعمل فيها حاجة

فالوقت هو أولى ما يجب علينا البخل به

-

رصيد الوقت مالوش تعويض - لكن المال يتعوّض - والجهد يتعوّض

ممكن تاخد من جهد الآخرين عن طريق التوظيف - لكن ما تقدرش تستلف من حدّ يوم

-

كنصيحة عامّة - اشتغل في أنواع الشغل اللي مش محتاجة وقت شخصيّ منّك - ودي بتبان جدّا في مفهوم الدخل المحايد - passive income

يعني الجرّاح شغله محتاج وقته الشخصيّ - لو العمليّة بتاخد ساعة - يبقى العمليّتين بياخدوا ساعتين

-

لكن صانع الشباشب وقت صنع الشباشب بالنسبة له هو وقت العمّال والماكينات

لو الشبشب بيتصنّع في دقيقة - يبقى ال 1000 شبشب يتصنّعوا في دقيقة بردو - بمضاعفة العمّال والماكينات

-

ملحوظة مهمّة - هي نموّ المعرفة والربح مع الزمن

المعرفة مع الزمن بتتناقص من حيث العدد وتتضاعف من حيث القيمة

والربح مع الزمن بيتضاعف بشكل تربيعيّ - متوالية هندسيّة وليست حسابيّة

فلازم تفهم ده

-

يعني لو مجال فيه 1000 معلومة

ففي أوّل سنة هتتعلّم منهم 900 معلومة - لكن - ال 900 معلومة دول كلّ الناس عارفاهم

-

تاني سنة هتتعلّم 50 معلومة من ال 100 الباقيين

تالت سنة هتتعلّم 30 معلومة

رابع سنة هتتعلّم 10 معلومات

-

وهيتبقّى 10 معلومات كلّ معلومة بسنة

وكلّ معلومة منهم قيمتها أكبر من ال 990 معلومة السابقين

هيّا دي المعلومات اللي لمّا الناس بيعرفوها بيبقوا عمد

-

فما تفرحش بأوّل 900 معلومة وتتلامض - ولا تتلامض مع واحد بيقول لك معلومة من آخر 10 معلومات

-

بينما الربح - بيكون العكس !!

في أوّل سنة بيكون 1000 جنيه

تاني سنة مش هيكون 2000 - ولكن 10 آلاف

تالت سنة مش هيكون 20 ألف - ولكن 100 ألف

-

لو الدنيا مش ماشية معاك كده - يبقى انتا شغّال في مجال غلط - إنتا شغّال في مجال فيه ال 900 معلومة اللي كلّ الناس عارفاهم - فكلّ الناس فيه زيّ بعض

-

نصيحة مهمّة

اقرأ عن السياسة والتاريخ - وخلّي دي فترة

يعني إنتا محتاج في طبقة من طبقات معرفتك إنّك تكون ملمّ بالسياسة والتاريخ - لكن ما تكمّلش طول عمرك تقرأ فيهم

-

كنصيحة عامّة

إتعلّم كلّ المجالات لغاية 25 سنة

وركّز على تعلّم مجالك لغاية 30 سنة

بعد ال 30 سنة بطّل تتعلّم وفكّر إزّاي تكسب من اللي اتعلّمته

هيطلع لك ناس تقول لك لازم تفضل تتعلّم طول عمرك - دول اردم عليهم مع الكراكيب

التعلّم اللي بتتعلّمه بعد سنّ ال 30 همّا ال 10 معلومات الأخيرين في المجال - ودول مش موجودين في كتاب - دول هتتعلّمهم بالسنين

-

اضربها صرمة مع العمر

-

كلّ سنة بتكبرها معناها إنّ المتبقّي ليك في حياتك أقلّ - وده معناه إنّ حرصك على الحياة المفروض يقلّ

-

لو كنت عندك كلمة حقّ خايف تقولها وانتا عندك 20 سنة ليضيع منّك 45 سنة من حياتك

لمّا يبقى عندك 30 سنة - لو قلتها - هيضيع منّك 35 سنة فقط من حياتك

لو بقى عندك 60 سنة - لو قلتها - هيضيع منّك 5 سنين فقط من حياتك

-

وده معناه إنّك المفروض كلّ ما تكبر كلّ ما خوفك يقلّ - لإنّ اللي انتا خايف عليه بيقلّ أصلا

-

كلّ ما تكبر كلّ ما تقلّل من النفاق - بلاش النفاق - قول المجاملات - كده كده البشريّة دي قيمتها بتقلّ بالنسبة لك

-

ما تعطيش مساحة كبيرة للأمل - وخصوصا كلّ ما تكبر - ما تتمسّكش بأحلام الصبا قويّ

-

مع الوقت إفهم إنّه فيه أحلام حتّى لو جات مش هيبقى لها معنى - الكباب قيمته هتقلّ لإنّ سنانك وقعت - فلو ما كلتش كباب في شبابك - ما تتمسّكش بأحلامه - لإنّها حتّى لو جات - فالسنان راحت

-

الأحلام أثقال على ظهرك - كلّ ما بتتنازل عن واحد منها كلّ ما بترتاح

-

النصيحة الأهمّ بقى - هي إنّ ما فيش حاجات بتنتهي مع الزمن - فيه حاجات بتتغيّر

-

يعني الشغل مش هيخلص - ما حدّش بيتعب دلوقتي عشان يرتاح بعدين

ما فيش حاجة اسمها معاش - لكن فيه حاجة اسمها كنت بتشتغل بدراعك - بقيت بتشتغل بعلمك - بقيت بتشتغل بفلوسك - بقيت بتشتغل بعلاقاتك - بقيت بتشتغل بدماغك

-

لو كبرت ولقيت نفسك مش عارف تشتغل - فده لإنّك كنت متمسّك بمرحلة إنّك كنت بتشتغل بدراعك ودراعك ضعف - أو كنت بتشتغل بعلمك وفاتوا 4 سنين خلّوا علمك قيمته تقلّ للنصف - كلّ الناس عرفته وبقى مميكن ومؤتمت وذكاء صناعيّ و و و - كراسي موسيقيّة ويا تلحق يا ما تلحقش

-

أخيرا

ربّنا سبحانه وتعالى قال ( ولا تنس نصيبك من الدنيا )

يعني الأصل هو العمل للآخرة - وفيه نصيب من الدنيا ما تنساهوش

ما تعكسش القاعدة - تبقى حياتك كلّها عمل للدنيا - وبتحاول لا تنسى نصيبك من الآخرة !!