هوّا صحيح الانجليزيّ أهمّ من العربيّ ؟!

-

من المسائل اللي عاملالي عقدة من وانا في الجامعة - فكرة المبالغة في أهمّيّة الانجليزيّ !!

عمري ما اقتنعت بأهمّيّته بالصورة اللي بتتعرض بيها

-

الإنجليزيّ هيكون مهمّ جدّا بالنسبة لك في حالة واحدة - ألا وهي - إنّك تكون مترجم

-

في الحالة دي - وفي الحالة دي فقط - فالانجليزيّ فعلا هوّا موضوع حياتك

-

حتّى لو انتا مدرّس انجليزيّ - فالانجليزيّ هوّا تاني أهمّ حاجة في حياتك بعد ( التدريس )

-

يعني - كمدرّس - أيّا كانت المادّة اللي بتدرّسها - فانتا شغلتك الأساسيّة ومجال اهتمامك وقراءتك هوّا ( علوم التربية وطرق الشرح وتوصيل المعلومة )

-

بدليل - إنّك ممكن تجيب مواطن انجليزيّ من لندن المحطّة نفسها - ومدرّس انجليزيّ مصريّ من المطريّة - وخلّي الاتنين يشرحوا انجليزيّ للطلبة

-

المدرّس المصريّ هيشرح أحسن من المواطن الإنجليزيّ - المواطن الانجليزيّ مش هيعرف يشرح انجليزيّ أصلا

-

مش مصدّق - طيّب حاول انتا تشرح عربيّ كده لمواطن انجليزيّ - مش هتعرف

طيّب حاول تشرح عربيّ لطلبة مصريّين - مش هتعرف

-

المسألة مسألة شرح أصلا - عشان كده الكلّيّة اسمها كلّيّة ( التربية )

-

فحتّى لو انتا مدرّس انجليزيّ - فالانجليزيّ هوّا مش مسالة حياتك

-

زيّ ما تكون سوّاق عربيّة بتنقل خضار مثلا - فأهمّيّتك الأولى هيّا العربيّة - مش الخضار

فازّاي عاوز تقنعني إنّ واحد محاسب أو محامي أو صيدليّ الانجليزيّ عنده أهمّ من العربيّ !!

-

الوحيد اللي الانجليزيّ عنده هوّا الأهمّيّة الأولى - هوّا المترجم

يعني لو بيترجم رواية مثلا - فعلم الرواية نفسه مش مهمّ بالنسبة له - المهمّ هوّا الترجمة الصحيحة

-

خارج الحالة دي - حالة المترجم - فالانجليزيّ لا يمثّل أيّ أهمّيّة ليك كشخص عربيّ

-

حتّى لو هتنتقل للعيش في دولة أجنبيّة - فالانجليزيّ مش هيكون بالأهمّيّة دي - لإنّك بردو هتاكل عيش هناك من شغلك - والكلمات اللي هتحتاجها للتعايش هناك هتتعلّمها في شهر مثلا - إنتا مش رايح تشتغل هناك صحفيّ ولا أديب ولا شاعر

-

زيّ ما تلاقي طفل في أسوان يقول لك ( بيجيد ) سبع لغات

يا راجل !!

-

لأ - هوّا ( عارف الجمل المطلوبة ) للتعامل مع 7 جنسيّات من السيّاح

لكن لو عطيته مقالة بالألمانيّ مثلا مش هيعرف هيّا بتتكلّم عن إيه أصلا - فضلا عن إنّه يقراها

-

فانتا لو رحت تعيش في دولة أجنبيّة - هتحتاج ما يحتاجه هذا الطفل ( وأكتر شويّة ) للتعايش مع الشعب هناك

-

ننتقل للنقاش في نقطة أخرى

ألا وهي

-

إنّي على مدار حياتي لقيت أكتر من مرّة إنّ ميزتي أساسا كانت إنّي باتكلّم عربيّ - مش انجليزيّ

-

يعني - في الفترة من 2013 ل 2018 مثلا - اللي كنت عامل فيها جروب ( تعليم سوليدووركس عربيّ )

العالم كان فيه ييجي 5000 خبير معتمد في البرنامج

والعرب كان فيهم حوالي 20 - كنت انا واحد منهم

-

العالم - ال 8 مليار - كانوا بيتابعوا ال 5000 خبير

بينما - العرب - ال 400 مليون - كانوا بيتابعوا ال 20 خبير

-

يعني الخبير غير العربيّ كان بيتابعه حوالي 1500 شخص

والخبير العربيّ كان بيتابعه 20 مليون !!

متخيّل الفرق

-

طبعا مش كلّ العالم ولا كلّ العرب كانوا بيتابعوا خبراء السوليدووركس

-

لكن - الرسالة - واللي عاوز أقوله - وتقدر تقيس عليه في مجالك - إنّك فرصتك كعربيّ أكبر بكتير من فرصتك كإنجليزيّ

-

لو بتتكلّم انجليزيّ - فانتا - ( وألف واحد غيرك ) - بتتنافسوا على 8 مليار مواطن في الكوكب كلّه

بينما - لو انتا عربيّ - فانتا - ( و 10 كمان فقط ) - بتتنافسوا على 400 مليون

-

يعني فرصتك كعربيّ أكبر بكتير

-

هيّا المشكلة كلّها إنّك خايب في مجالك أصلا - ففاكر لمّا تبقى بتتكلّم انجليزيّ كويّس هتنجح

-

إنتا خايب في مجالك - وخايب في الانجليزيّ - فقدّامك خطّة من الاتنين

-

لو اتعلّمت انجليزيّ - هتنقل نفسك للمنافسة على مستوى العالم - وانتا خايب في مجالك

-

بينما - لو ركّزت إنّك تتشطّر في مجالك - هتنقل نفسك للمنافسة مع الشاطرين العرب

-

طاب ما انا اتشطر في مجالي - واتشطّر في الانجليزيّ !!

-

لأ

ما تعملش كده

إتشطّر في مجالك - ونافس بين العرب

لو اتشطّرت في مجالك - ونافست على مستوى العالم - مش هتعرف تنافسهم - همّا في منطقة تانية

فخلّيك عاقل كده وشوف مصلحتك

-

هتموت يعني وتنافس على مستوى العالم - طاب انجح في الاختبار السهل الأوّل

نافس على مستوى مصر - ولو فلحت - إنطلق للعالميّة براحتك

إنتا كلّ ما في الموضوع بتداري على خيبتك

زيّ اللي بيخاف من أمين شرطة هنا - ويقول لك افتحوا لنا الباب انا عاوز احرّر القدس

-

كونك عربيّ هوّا فرصة

بسّ انتا عامل زيّ السجين اللي كان هيتعدم الصبح - والملك قال له الزنزانة دي فيها فرصة للهرب - لو هربت - مش هتتعدم

فالسجين لقى سرداب في الزنزانة - فنزل فيه - وفضل يلفّ طول الليل - لحدّ ما وصل لنهاية السرداب لقاه مقفول

-

الصبح - السجين قال للملك - إنتا خدعتني - السرداب كان مقفول

فالملك قال له - بسّ أنا وانا ماشي - سبت لك باب الزنزانة مفتوح

-

الفرصة موجودة - بسّ انتا اللي مش عاوز تفهمها هيّا واقفة على الفرع - تطير الأوّل وانا افهمها وهيّا طايرة

-

من حوالي شهرين كنت باتناقش مع حدّ عاوز يعمل منتج معيّن لفئة معيّنة من الناس

فقلت له ( ما تبصّ على السوق الكبير )

-

فقال لي - السوق الكبير فيه 100 مليون متوزّعين على 100 منافس

لكن السوق الصغيّر فيه 5 مليون مثلا - هانفرد بيهم لوحدي

-

دا غير إنّه هيبيع نفس المنتج للسوق الصغيّر بسعر عالي - لإنّه منتج معمول ليهم بناءا على مواصفة خاصّة بيهم همّا - فيقدر يحطّ لها هامش ربح أكبر من المنتج الطبيعيّ

-

وليكن مثلا هاعمل عيش خاصّ بمرضى السكّر - فده مش هيتباع بالسعر العادي

أو هبيع خضروات وفواكه أورجانيك - فمش هتكون بنفس هامش ربح الخضار والفاكهة العاديّين

هاعمل معجون أسنان للناس اللي عندها حساسيّة من حاجة معيّنة - وهكذا

-

بالمناسبة - المنتج كان حاجة غير الأمثلة التلاتة المذكورة - وهوّا موجود في السوق دلوقتي

-

لكن لا أنصحك تبدأ بالطريقة دي لو هوّا أوّل بيزنس ليك

دي طريقة خاصّة ما ينفعش تعملها إلّا لمّا تكون ليك خبرة في المنتجات العامّة

واللي كنت باتكلّم معاه ده ليه خبرة في منتج واتنين وتلاتة

-

نرجع لموضوع الانجليزيّ والعربيّ

-

القيمة دايما بتكون في ( الندرة )

وانتا كشخص عربيّ فاهم في مجالك - فانتا عملة نادرة

ومن هنا تقدر تعمل لنفسك قيمة من خلال ندرتك - وإنّك بتتكلّم عربيّ

-

أيّام ما كنت باكتب على منتدى كاراتيه العرب - كنت من أبرز الكاتبين عليه - المنتدى كان اسمه - كاراتيه ( العرب )

كانت ميزتي وقتها إنّي ( عربيّ )

-

دخلت مجال شرح السوليدووركس من خلال جروب وقتها كان اسمه - مصمّمي سوليدووركس ( العرب )

-

وبعدها عملت جروبي الخاصّ - تعليم سوليدووركس ( عربيّ )

-

م عمر سليم مثلا عامل جروب - بيم ( أرابيا ) - لمهندسين المدنيّ

-

أكبر قناة سيّارات عربيّة حاليا على اليوتيوب هيّا قناة ( عرب ) جي تي

-

كونك عربيّ هوّا فرصة كبيرة - بسّ انتا مش منتبه ليها

-

أو بمعنى أصحّ - إنتا خايب أصلا - فبدل ما تحرق في منطقة إنّك تتشطّر - عاطي نفسك وهم إنّك كلّ مشكلتك إنّك تكون بتتكلّم انجليزيّ كويّس - وقاعد تحرق ف الفاضي !!

-

قال يعني الخايب لمّا هيتكلّم انجليزيّ العالم هيحتفل بيه - إنتا كلّ اللي هتعمله إنّك هتقلّل فرصتك في النجاح من خلال توسيع مساحة المنافسة

بدل ما كنت هتنافس 400 مليون عشان تتميّز - هتنافس 8 مليار عشان تتميّز - هل أنت مدرك لما تحاول أن تفعله يا صديق ؟!

-

طاب وليه ما اخلّيش طموحي إنّي اتميّز على مستوى العالم ؟!

ليه الانهزاميّة دي يا أخي بقى يا أخي !!

-

اللهمّ صلّ على النبيّ - وسّع يا ابني انتا وهوّا

-

طاب طالما انتا قادر تتميّز على مستوى العالم - إتميّز في المعركة السهلة الأوّل مع ال 400 مليون - وبعدها انقل للمعركة الكبيرة

حوش يا ولا المنافسة حوش - ههههههههههههه

-

لمّا تبقى وحش الفيزيا في المطريّة - أو ديناصور الكيميا في الأزبكيّة - كلّمني في النقلة للعالميّة

-

قياسا على ما سبق - من إنّ كونك عربيّ هوّا كنز مفتوح - بسّ انتا بتدوّر على مفتاح كنز تاني مقفول

بشوف في معارض كتير شركات عالميّة عاملة بانرات مكتوب عليها مثلا

أ ه ل ا و س ه ل ا

بدلا من أهلا وسهلا

-

أو

نيصلا يف بلصلا ةعانص داوّر

بدلا من روّاد صناعة الصلب في الصين

-

الناس دي محتاجين خدمة صغنطوطة قدّ كده - إنّ حدّ يمثّلهم في البلاد العربيّة

طاب ما دي فرصة ليّا - مدخلها الوحيد إنّي عربيّ

-

أو مش الوحيد قويّ يعني - لكن من مداخلها المهمّة إنّي عربيّ

طاب ما دي فرصة

-

فيه ناس بتقدّم خدمة ترجمة الكاتالوجات للعربيّ مثلا - وفيه شركات كتير محتاجاها عشان تضيف اللغة العربية لكاتالوجاتها

فيه ناس بتقدّم خدمة تعريب البرامج

تعريب المواقع

-

اللغة العربيّة هي لغة من اللغات الستّة المعتمدة في الأمم المتّحدة - فطبيعيّ الشركات وهيّا بتترجم منشوراتها أو مواقعها هتبدأ بال 6 لغات دول - بما فيهم العربيّ

صورة البوست هيّا واجهة موقع الأمم المتّحدة النهارده

-

دي كلّها خدمات أساسها إنّك عربيّ - مش أساسها إنّك مبرمج مواقع يعني

بدليل إنّك مش انتا اللي عملت النسخة الأولى من الموقع - إحنا عاوزينك هنا باعتبارك مبرمج أيوه - لكن الاعتبار الأوّل هوّا إنّك مبرمج ( عربيّ )

-

نيجي للنقطة الأخيرة من المقال

-

هل عدم تعلّم الانجليزيّ هيؤثّر على شغلك

-

الحقيقة إنّه ما فيش حاجة اسمها ( عدم تعلّم الانجليزيّ ) أصلا

ما فيش حدّ فينا ما يعرفش يكتب رسالة على الإيميل بالانجليزيّ

أو يقرأ كاتالوج بالانجليزيّ

هوّا ده بسّ اللي انتا محتاجه

فهل ده يتقال عليه إنّه الانجليزيّ أهمّ من العربيّ

-

أنا باتعامل مع شركات أجنبيّة أكتر من الشركات المصريّة - الموضوع معاهم لا يتخطّى كوني باكتب لهم رسالة تعارف - بقول لهم العواف - إبعتوا الكاتالوج

بييجي الكاتالوج

بقول لهم موشّشاكّرين ما اتحرمش

-

تاني رسالة بقول لهم نهارنا نادي - عاوزين مكنة مواصفاتها 1 2 3

بتيجي عروض الأسعار

بقول لهم أبيض ع الابيض

-

أهمّ حاجة تحطّ لهم ASAP في آخر الجملة

كده هيحترموك ويعملوا لك هيبة

-

إن ما كنتش تدخل ع المدبح بالكذالك والسكاكين والجلابيّة الغرقانة دمّ

أهي ASAP دي هيّا الكذالك والسكاكين بتاعتهم

-

فين الاختراع في الانجليزيّ اللي انا عاوزه هنا عشان ابعت رسالة تعارف أو طلب عرض سعر !

أو عشان اقرأ الكاتالوج أو عرض السعر !!

-

محتاج اشوف فيديو على اليوتيوب بيتكلّم عن طريقة تصنيع منتج معيّن

90 % من المعلومات اللي باخدها هيّا معلومات بصريّة - و 10 % من الكلام

-

والكلام نفسه هوّا كلام اصطلاحيّ - يعني حاجات ليها علاقة بأسماء الماكينات وطرق التصنيع إلخّ - ما فيش فيديو بيتكلم عن المكن هيحطّ بيت شعر لشكسبير في النصّ يعني فهابقى محتاج أكون دارس للأدب الانجليزيّ عشان افهم الفيديو

-

بقابل شركات أجنبيّة في معارض - الموضوع لا يتخطّى صباح مساء الخير - وانتوا طابخين إيه النهارده

-

وهمّا أساسا بيكون الانجليزيّ بتاعهم مكسّر بردو - فالموضوع بيخلص بخد الكاتالوج هات الكاتالوج

ولو عاوز منهم حاجة بابعت لهم إيميل بعد المعرض

-

فين في الكلام ده إنّي محتاج أكون برابانط ف الانجليزيّ يعني

-

موضوع تعظيم تعلّم الانجليزيّ ده موضوع مبالغ فيه لأبعد الحدود

ومردّه زيّ ما قلت أكتر من مرّة إنّ الطالب أو حديث التخرّج بيكون خايب في مجاله - فبيتشعبط في الانجليزيّ قال يعني ده اللي هيرفعه في المجال !!

-

[#عويل\_بلاده\_عويل\_بلاد\_الناس](https://www.facebook.com/hashtag/%D8%B9%D9%88%D9%8A%D9%84_%D8%A8%D9%84%D8%A7%D8%AF%D9%87_%D8%B9%D9%88%D9%8A%D9%84_%D8%A8%D9%84%D8%A7%D8%AF_%D8%A7%D9%84%D9%86%D8%A7%D8%B3?__eep__=6&__cft__%5b0%5d=AZVvXmAp93MPuv09TInjtRw-opXciXTSFyTvyQXPerpAe6LN06dlvV4go9YsQIHp1BdWvz28Wq4ULVc7q6v-S3QGhszUve8h4c8Ld7FhA1-EqeiA_OcwFyA8qWUkpyNwldclNqLBWAItDWxH84q3cDMgrjpgEjEV7kOOjuWU-g16zVZ8gOMqQzXu5xwkb1puCNY&__tn__=*NK-R)

-

[#دوّر\_جوّا\_ذاتك](https://www.facebook.com/hashtag/%D8%AF%D9%88%D9%91%D8%B1_%D8%AC%D9%88%D9%91%D8%A7_%D8%B0%D8%A7%D8%AA%D9%83?__eep__=6&__cft__%5b0%5d=AZVvXmAp93MPuv09TInjtRw-opXciXTSFyTvyQXPerpAe6LN06dlvV4go9YsQIHp1BdWvz28Wq4ULVc7q6v-S3QGhszUve8h4c8Ld7FhA1-EqeiA_OcwFyA8qWUkpyNwldclNqLBWAItDWxH84q3cDMgrjpgEjEV7kOOjuWU-g16zVZ8gOMqQzXu5xwkb1puCNY&__tn__=*NK-R)

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZVvXmAp93MPuv09TInjtRw-opXciXTSFyTvyQXPerpAe6LN06dlvV4go9YsQIHp1BdWvz28Wq4ULVc7q6v-S3QGhszUve8h4c8Ld7FhA1-EqeiA_OcwFyA8qWUkpyNwldclNqLBWAItDWxH84q3cDMgrjpgEjEV7kOOjuWU-g16zVZ8gOMqQzXu5xwkb1puCNY&__tn__=*NK-R)