هوّا صحيح المفروض نشتغل 16 ساعة في اليوم ؟

-

حضرتك في عملك على مدار حياتك بتمرّ ب 4 مراحل

موظّف

عمل حرّ

بيزنس

استثمار

-

وفيه مراحل بينيّة بين المراحل دي

اللي هيّا ( موظّف / عمل حرّ ) و ( عمل حرّ / بيزنس ) - و ( بيزنس / استثمار )

-

يعني عمليّا همّا 7 مراحل

-

مرحلة الموظّف هتشغل فيها 8 ساعات فقط

-

لمّا بتفكّر تنتقل من الوظيفة للعمل الحرّ - ما بتقدرش تنتقل كده زيّ اللي بيطفي زرار وبيشغّل زرار تاني

فبتضطرّ تعمل عملك الحرّ بعد ما تخلّص وظيفتك

-

فبتخلّص شغلك من 8 ل 4 مثلا - وبترجع ترتاح شويّة - وبتقوم تاني تشتغل لك 4 ساعات مثلا

-

فكده بقيت بتشتغل 12 ساعة

-

لحدّ ما العمل الحرّ بيبتدي يجيب دخل أكبر بكتير من راتب الوظيفة - هنا بتسيب الوظيفة وبتتفرّغ للعمل الحرّ

-

في مرحلة العمل الحرّ دي أكبر مرحلة هتهلك فيها وقت

-

ليه ؟

لإنّ الربح في العمل الحرّ مرتبط بشكل مباشر بعدد ساعات العمل

العلاقة خطّيّة

-

يعني غالبا هتلاقي سعر الشغل أساسا في المرحلة دي بيتقيّم بالساعة

-

دا غير إنّ عائد الساعة في المرحلة دي بيكون مجزي جدّا - خصوصا كلّ ما تقارنه بسعر ساعة الشغل بتاعة أيّام ما كنت موظّف - فبتحسّ إنّ سعر الساعة دلوقتي في مرحلتك دي عادل جدّا - فبتبقى عاوز تشتغل أكتر - لإنّ العلاقة مباشرة بين عدد ساعات الشغل والربح - ولإنّك بتبقى قابل تشتغل أكتر لإنّ السعر عادل

-

في المرحلة دي ممكن تشتغل فعلا 16 ساعة

-

خصوصا إنّك غالبا بتكون شغّال من البيت - فما فيش وقت ضايع في مواصلات زيّ أيّام الوظيفة مثلا

-

وغالبا العمل ده بيكون على الكومبيوتر - فجسمك يستحمل يشتغل ال 16 ساعة - غير أيّام الوظيفة - كان فيه جزء بدنيّ - فمستحيل تقدر تشتغل 16 ساعة

-

عيد العمّال أصلا اتعمل بمناسبة وصول العمّال لإقرار قانون ال 3 تمانيات

يعني 8 ساعات شغل - 8 ساعات نوم - 8 ساعات للحياة والأسرة

دي كانت حرب ساعتها - لدرجة إنّ فيه ناس اتعدمت فيها

-

ف كموظّف - أو عامل - ما تقدرش تشتغل أكتر من 8 ساعات

ولو قدرت فبيكون متعب جدّا

-

لكن - ك عامل حرّ - فانتا بتشتغل من البيت - فمجهودك البدنيّ قليّل

والعائد خطّيّ - يعني لو اشتغلت أكتر هتكسب أكتر

والعائد مرضي - فبتشتغل وانتا مش متضايق

-

تنتقل بعد كده لمرحلة البيزنس

-

لكن - ما بين العمل الحرّ والبيزنس - فيه مرحلة وسيطة بردو

اللي هيّا انتا بقى عندك موظّف أو اتنين - لكنّك ما زلت بتعمل شغل كتير بنفسك

فانتا في وضع مختلط بين العمل الحرّ والبيزنس

-

فبتنزل من ال 16 ساعة - ل 12 أو 8 ساعات تاني - والموظّف أو الاتنين اللي معاك بيشيلوا عنّك باقي الشغل

-

مع الانتقال لمرحلة البيزنس الكامل - ممكن تنزل بوقت شغلك لساعات محدودة

لإنّ معنى البيزنس الكامل يعني التفويض

يعني خلاص كلّ مهمّة كانت مطلوبة منّك - بقيت انتا مفوّضها لموظّف عندك - فبقى المطلوب منّك هو فقط ( المتابعة )

فممكن تروح الشركة تشتغل في اليوم كلّه ساعتين تلاتة مش أكتر

-

عشان كده بيقولوا إنّ المدير الناجح هوّا المدير الفاضي

-

بعد كده بتنتقل لمرحلة الاستثمار - ودي مرحلة ممكن ما تشتغلش فيها خالص

انتا بقى معاك فلوس كتير - فبتشارك رجال أعمال شباب في مشاريعهم بالتمويل

وآخر السنة بتتحاسب معاهم تشوف طلع لك ربح كام

-

لكن - خلال السنة نفسها انتا قاعد ف الجونة

-

عشان كده كتبت بوست قبل كده حذّرت فيه من إنّك تاخد نصيحة سميح ساويرس مثلا إنّك ما بتطلعش تصطاد ليه - مش تبقى تيجي تصطاد - إنتا ما بتصطادش ليه يا أخي

الكلام ده بتاعه هوّا - مش بتاعك انتا

-

فاكر موضوع الربح الخطّيّ

مع الانتقال لمرحلة البيزنس - الربح ما بيبقاش خطّيّ بقى - الربح بيبقى تربيعيّ

-

يعني المنحنى ما بيبقاش ساعة الشغل ب 100 جنيه - يبقى لو عاوز 1000 جنيه في اليوم اشتغل 10 ساعات

ولكن - بيبقى انتا تقدر تدير وتوجّه وتخطّط قدّ إيه عشان تكسب 10 آلاف جنيه في اليوم - أو 100 ألف - أو مليون - أو أكتر

-

الموضوع ما بيبقاش خطّيّ

الموضوع في البيزنس ممكن قرار يحقّق ملايين

ممكن مخاطرة تحقّق عشرات الملايين

وممكن تحقّق دي يعني ممكن تحقّقهم كمكسب أو خسارة

-

لكن للأسف الناس عندنا اتربّت من صغرها على نظريّة الربح الخطّيّ - إنّك لو عاوز تكسب أكتر - إشتغل أكتر

هيّا بتكون صحّ في مرحلة - لكن الغلط إنّك تعتبرها هيّا الصحّ المطلق في كلّ المراحل

-

والغلط الأكبر إنّك ما تكونش عارف موضوع المراحل أصلا !!

-

وتقدر تاخد الخريطة الزمنيّة دي كدليل سريع للمراحل

من 20 ل 30 موظّف

من 25 ل 40 عمل حرّ

من 35 ل 50 بيزنس

-

طبعا واضح التداخل بين المراحل

التداخل ده لسببين

-

أوّلا / إنّ فيه مراحل في نهايات المراحل دي بتكون مختلطة بينها وبين المرحلة اللي بعدها

ثانيا / إنّه مش كلّ الناس هيبدؤوا في يوم واحد ويخلّصوا في يوم واحد

-

فلو عندك 28 سنة مثلا - يبقى وارد إنّك لسّه موظّف - وارد إنّك انتقلت بالكامل للعمل الحرّ - ووارد إنّك موظّف الصبح وعمل حرّ آخر اليوم

-

أخيرا /

-

شوف حلقة ( منحنيات النجاح الثلاثة )

من سلسلة مفاهيم مهمّة في البيزنس على قناة المكتب

وما تطلبش الرابط

-

وطبعا شوف حلقة ( مراحل العمل الأربعة )

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUOBRspCw0CyyLykGswpo6CGfYBCcgDXirxBIt2OIOG_Aq_IeiyLHgY3Ke0EAYi9oq3THcKCSjnhu3CsuzBb1j16K2szs_wNkk0LcJgTTrvCtjM-Hzas0OCqbDw1_NgzfL-1ZYfoI79EfJq__C6jnASFZxaft7Y8uOW06K3bGNRhfcA63kUEKfUswiCXoHx6Og&__tn__=*NK-R)