إحنا شعوب نموت في الكفتة

نموت إنّنا ناخد حاجة جميلة - نحوّلها لفكرة ليس لها أيّ أساس من الصحّة

-

اللي قال ( لن تستطيع أن تصنع ثروة - إلّا إذا وصلت لطريقة تدرّ بها ربحا وأنت نائم )

كان يقصد إنّك تعمل شركة تشتغل في وقت حضورك ووقت غيابك

-

ف تبقى انتا نايم مثلا - وفيه عربيّة نقل بتنقل بضاعة بتاعتك من مكان لمكان عشان تتباع وربحها يدخل جيبك

-

لكن مين اللي عمل الصفقة دي من الأساس اللي خلّت العربيّة دي تتحرّك من المكان ده للمكان ده - ما هو انتا

-

مين اللي دفع تمن البضاعة - ومين اللي هيحصّلها - ما هو انتا - من خلال موظّفينك وشركتك

-

مين اللي درس السوق وعرف إنّه محتاج المنتج ده - ودرسه تاني وعرف إنّه محتاج المنتج ده بالجودة دي - ودرسه تالت وعرف إنّه محتاج المنتج ده بالجودة دي بالسعر ده

-

وردسه رابع ف عرف إنّه محتاج المنتج ده بالحجم ده - وفي مناطق التوزيع دي - وبسياسة الاستبدال والاسترجاع دي

-

ومين اللي خد كلّ ده صاغه في إعلان مناسب للشريحة اللي كان مختارها من الأساس

-

ومين اللي استلم المنتج واتأكّد إنّه مطابق للمواصفات قبل ما ينزل السوق ويردّ ف وشّنا

ومين اللي متابع عربيّة النقل وهيّا بتنقل البضاعة - بدل ما نتسرق

-

سيبك من الهري ده - أنا عاوز من ابو عربيّة بتنقل البضاعة والربح يدخل جيبي اللي في الأوّل دي - أصل انا حبّيتش الموتشوع أوي

-

مش بقول لك كفتة

-

إحنا خدنا الفكرة الجميلة دي - وترجمناها لإنّنا عاوزين نوصل لطريقة تدرّ ربحا واحنا نايمين حرفيّا - يعني من غير ما نكون عملنا أيّاتوها حاجة خالص

-

زيّ اللي قال ( إعمل بذكاء ولا تعمل بجهد )

-

بردو خدناها دخّلناها مفرمة الكفتة - وطلّعنا من هاذوها العبارة المحترمة عبارة تانية خالص بتقول ( لا تعمل )

يا راجل - بلا وجع قلب

-

الراجل بيقول لك ((( إعمل ))) بذكاء

يعني بردو فيه عمل هتعمله - ف خلّي العمل دا بذكاء - مش مجرّد بجهد في الاتّجاه الغلط

-

لأ احنا عاوزين من ابو ما فيش اعمل دي خالص يا ربّ ابوك يروح يحجّ

-

[#وارن\_بافيت\_يبكي\_وحيدا](https://www.facebook.com/hashtag/%D9%88%D8%A7%D8%B1%D9%86_%D8%A8%D8%A7%D9%81%D9%8A%D8%AA_%D9%8A%D8%A8%D9%83%D9%8A_%D9%88%D8%AD%D9%8A%D8%AF%D8%A7?__eep__=6&__cft__%5b0%5d=AZXAiRF0nONAbJwtH8oYL6v61MdcWWtOeNKlbDg8LFeetR3C9IVdaY4ONBI1Fj31CadNNSyilsrwJAXPrwuykqnJzBjriAfJOurAGzdSwrZteBgjVBkxz1iQEV5RbyncLe5HMxpQYCfGFWBkjfdyNEF8zOsh0tq2u2raTccBGVCeYN7ecbXnOCDx_xkhE_ZqP0Q&__tn__=*NK-R)